
Introducere 


Din „Despre spiriduși și cum să ne temem de ei” de Miss 
Perspicacia Tick: 


Nac Mac Fulgerii 
(numiţi, de asemenea, picţei, scoțiduși, omuleți și „Persoane sau 
Persoane necunoscute, presupus înarmate”) 


Nac Mac Fulgerii sunt cei mai primejdioși dintre toate rasele de 
spiriduşi, mai ales când sunt beţi. Le place să bea, să se bată și să fure, 
și fură, într-adevăr, orice nu e bătut în cuie de podea. Dacă e bătut în 
cuie, atunci îl vor fura cu tot cu cuie. 

Cu toate acestea, cei care au reușit să-i cunoască - și au 
supraviețuit - spun că sunt, de asemenea, uluitor de loiali, puternici, 
încăpăţânaţi, curajoși și, în felul lor, chiar principiali. (De exemplu, n- 
ar fura niciodată de la oameni care n-au de niciunele.) 

Bărbatul Fulger mediu (femeile Fulger sunt rare - vezi mai încolo) 
are vreo șase inchi înălțime, părul roșu, pielea aproape albastră din 
pricina numeroaselor tatuaje și a vopselei din planta numită drobușor 
și, de vreme ce te afli atât de aproape de el ca să observi amănuntele 
astea, este probabil gata să te pocnească. 

Îmbrăcă doar un kilt făcut din orice bucată veche de stofă, 
pentru că, printre Fulgeri, respectul față de clan este arătat prin 
tatuaje. Poate purta și un coif dintr-un craniu de iepure; în plus, 
Fulgerii își împodobesc adesea bărbile și părul cu pene, mărgele și 
orice altceva le trece prin cap. Aproape cu siguranţă au la brâu o sabie, 
deși mai mult pentru impresie, fiindcă Fulgerii preferă ca metodă de 
bătaie loviturile cu bocancul și cu capul. 


Istorie și Religie 

Originea Nac Mac Fulgerilor s-a pierdut în faimoasa Ceaţă a 
Vremurilor. Ei zic că au fost expulzați din Tărâmul Basmelor de către 
Regina Spiridușilor pentru că au protestat contra regimului ei 
enervant și tiranic. Alţii spun că au fost goniţi din pricina beţiei. 

Se știe prea puţin despre religia lor, dacă există vreuna, mai puţin 
un lucru: ei cred că sunt morți. Le place lumea noastră, cu soare 
strălucitor, ceruri albastre și făpturi cu care să se bată. O lume 
uimitoare ca asta nu poate fi deschisă chiar oricui, spun ei. De bună 


seamă că este un soi de rai sau de Valhalla, unde ajung vitejii 
războinici după moarte. De aceea, socotesc ei, dacă au fost deja vii 
într-o altă lume, atunci înseamnă că au murit și li s-a îngăduit să vină 
aici, pentru că au fost atât de buni. 

Asta este o teorie chiar incorectă și fantezistă, pentru că, după 
cum știm, adevărul este exact pe dos. 

Nu se ține prea mare doliu când moare vreun Fulger, căci frații lui 
sunt doar puțin trişti că el n-a petrecut mai mult timp cu ei în raiul de 
aici, înainte să se întoarcă în lumea viilor, pe care ei o mai numesc și 
„Ultima Lume”. 


Cutume și habitat 

De preferință, clanurile de Nac Mac Fulgeri trăiesc în tumulii 
funerari ai regilor de demult, în care sapă o grotă confortabilă, printre 
obiectele de aur. În general, vor fi două sau trei tufe de mărăcini sau 
arbuști de soc care vor crește pe un tumul - Fulgerilor le plac în mod 
deosebit arbuștii de soc bătrâni și scorburoși, care vor deveni 
hornurile pentru vetrele lor. Și va exista, de asemenea, o intrare ca o 
gaură de iepure. Care va arăta exact ca o gaură de iepure. Vor fi și 
căcăreze de iepure în jurul ei și, poate, chiar și vreo câteva smocuri de 
blăniță de iepure, dacă Fulgerii se vor simţi deosebit de inspirați. 

Acolo, jos, lumea Fulgerilor e organizată ca un stup, dar cu mult 
mai puțină miere și mult mai multe înțepături. 

Explicaţia pentru aceasta este că femeile sunt foarte rare printre 
Fulgeri. Și probabil din această cauză femeile Fulger nasc o mulțime 
de copii, foarte adesea și foarte repede. La naștere, copiii sunt cam cât 
boabele de mazăre, dar cresc extrem de repede, dacă sunt bine hrăniţi 
(Fulgerilor le place să trăiască pe lângă casa omului, ca să-i poată fura 
laptele de la vaci și de la oi, tocmai în acest scop). 

„Regina” clanului este numită Matca și, pe măsură ce 
îmbătrânește, ea devine mama majorităţii Fulgerilor din clan. Soţul ei 
este cunoscut ca Omul Mare. Când se naște o fată - și nu se întâmplă 
des — ea rămâne pe lângă mamă până învaţă toate dedesubturile, adică 
secretele funcției de matcă. În momentul în care ajunge la vârsta 
măritișului, trebuie si plece din clan, luând cu ea numai pe câţiva 
dintre fraţii săi, ca gardă de corp în lunga sa călătorie. 

Adeseori va călători până la un clan care nu are matcă. Foarte, 
foarte rar, dacă nu există niciun clan fără o matcă, ea se aliază cu 
Fulgeri din mai multe clanuri și alcătuiesc un clan complet nou, cu un 
nume nou și un tumul propriu. Ea își va alege, de asemenea, soţul. Și, 


din acel moment, deși cuvântul ei e lege incontestabilă printre cei din 
clanul său și trebuie ascultat, ea va mai ieși foarte rar, dar și atunci 
doar la mică distanţă, din tumul. Este deopotrivă regina și prizoniera 
acestuia. 

Însă o dată, pentru câteva zile, a existat o matcă-regină care era o 
fetiță de om... 


Un Glosar Fulger, adaptat pentru cei mai sensibili din fire 


Alifia de Oi Specială: probabil whisky de contrabandă, îmi pare 
foarte rău s-o spun. Nimeni nu știe ce efect are asupra oilor, dar se 
zice că o picătură din așa ceva e foarte bună pentru păstori, pe o 
noapte geroasă de iarnă, și pentru Fulgeri, în orice condiţii. Nu 
încercaţi tratamentul ăsta acasă. 

A-și lua soarta de gât: a înfrunta soarta menită lui/ei. 

Cotoroanţă: o vrăjitoare, indiferent de vârstă. 

Crivens!: o exclamaţie generală, care poate însemna orice, de la 
„Doamne fereşte!” la „Tocmai mi-am ieșit din fire și-o să iasă cu 
scandal!” 

Dedesubturi: taine, secrete. 

Grozav: ciudat, nepământean. Uneori mai înseamnă și alungit, nu 
știu de ce. 

Hârcă: femeie bătrână. 

Învârteli/mișmașuri: orice face o vrăjitoare. 

Matahale: fiinţele omenești. 

Mucea: persoană neisprăvită. 

Oi: chestii cu lână care pasc iarbă și behăie. Ușor confundate cu 
celelalte chestii!”). 

Ouătoare: privată. 

Poprire: o foarte importantă obligaţie, susținută de tradiţie și 
magie. N-are legătură cu preoții. 

Pușlama: o persoană în general neplăcută. 

Scârbavnic: o persoană de-a dreptul neplăcută. 

Stârpitură: vezi mucea. 

Tralala: prostii, fleacuri. 

Țuţ: am fost asigurată că asta înseamnă „obosit. 

Vai: un strigăt general de disperare. 


Capitolul 1 
Plecarea 


Venea rostogolindu-se peste dealuri, ca o ceață invizibilă. Mișcare 
fără vreun trup care să se ostenească făcând-o. Și înainta foarte încet. 
Nu se mai gândea, acum. Trecuseră luni bune de când avusese ultimul 
gând, căci creierul care se ocupa cu gânditul pentru el murise. 
Întotdeauna mureau. Așa că acum era din nou gol și speriat. 

Da, s-ar fi putut ascunde în vreuna dintre creaturile albe, rotunde, 
care behăiau neliniștite în timp ce el se târa prin iarbă. Dar ele aveau 
creiere nefolositoare, capabile să se gândească doar la iarbă și la a face 
alte creaturi care să behăie. Nu. Nu erau potrivite. El avea nevoie, avea 
nevoie de ceva mai bun, de o minte zdravănă, o minte puternică, o 
minte care să-l găzduiască în siguranţă. 

Căuta... 


Noile ghete erau cu totul anapoda. Erau scorțoase și lucioase. 
Ghete lucioase! O rușine. Ghete curate, asta era altceva. Nu era nimic 
rău să pui un pic de cremă pe ghete ca să le protejezi de umezeală. 
Dar ghetele trebuiau să slujească unei ființe. Nu să lucească. 

Tiffany Suferind, stând pe covorașul din odaia ei de dormit, 
clătină din cap. Trebuia să le jerpelească și cât mai repede cu putinţă. 

Apoi mai era și noua pălărie de pai, cu panglică. Avea unele 
îndoieli și în privința acesteia, de asemenea. 

Încercase să se privească în oglindă, ceea ce era destul de greu, 
pentru că oglinda nu era mai mare ca palma ei, și crăpată, și pătată pe 
deasupra. A trebuit s-o plimbe în jurul ei, străduindu-se să vadă din 
ea cât mai mult cu putinţă și să-și amintească apoi cum să potrivească 
fragmentele laolaltă. 

Dar astăzi... ei bine, de obicei nu făcea astfel de chestii în casă, 
dar astăzi era foarte important să arate bine și, cum tot nu era nimeni 
prin preajmă... 

Puse oglinda pe măsuţa șubredă de lângă pat și, stând în picioare 
în mijlocul covorașului tocit, închise ochii și zise: 

— Să mă văd. 


Și undeva departe, pe dealuri, ceva, un ceva fără trup și fără minte, 
dar cu o foame cumplită și o spaimă fără sfârșit, simți puterea. 
Ar fi adulmecat aerul, dacă ar fi avut nas. 


Căută. 

Găsi. 

Așa o minte ciudată, ca o sumedenie de minţi închise una într-alta, 
din ce în ce mai mici! Atât de puternică! Atât de aproape! 

Își schimbă ușor direcţia și înainta ceva mai repede, în mișcare, 
scotea un zgomot ca un roi de muște. 

Oile, neliniștite o clipă de ceva ce nu puteau zări, auzi sau mirosi, 
behăiră... 

... și își văzură mai departe de păscut iarba. 


Tiffany deschise ochii. Era acolo, la câţiva pași distanță de ea 
însăși. Își putea vedea ceafa propriului cap. 

Cu multă grijă, dădu ocol odăii, fără să se uite în jos la „ea” cea 
care se mișca, pentru că descoperise că, dacă făcea asta, atunci 
șmecheria se termina. 

Era destul de greu, să te miști astfel, dar, în cele din urmă, ajunse 
în fața ei înseși și se studie din cap până în picioare. 

Păr brun de aceeași culoare cu ochii... în privința asta nu putea 
face nimic. Cel puţin părul era curat și se spălase pe faţă. 

Avea o rochie nouă, ceea ce mai îmbunătăţea niţel situația. Era 
atât de neobișnuit să se cumpere haine noi în familia Suferinzilor că, 
firește, i-o cumpăraseră mare ca să poată să „crească în ea”. Dar măcar 
era verde-pal și nu ajungea chiar până la podea. Cu ghetele noi și 
lucioase și cu pălăria de pai arăta... chiar respectabil, ca o fiică de 
fermier, care pleca de acasă la primul ei loc de muncă. Trebuia să 
meargă. 

De acolo unde era își putea zări pălăria ţuguiată pe cap, dar 
trebuia să se uite foarte atent. Era ca o sclipire în aer, pierind îndată 
ce-o vedeai. De-asta își cam făcuse griji, cu pălăria nouă de pai, dar ea 
pur și simplu trecuse prin cea țuguiată de parcă nici nu se afla acolo. 

lar asta se întâmpla fiindcă, într-un fel, nici nu era. Era invizibilă, 
mai puţin când ploua. Soarele și vântul treceau prin ea, dar ploaia și 
zăpada cumva o vedeau și se purtau faţă de ea ca și cum ar fi fost de- 
adevăratelea. 

O primise în dar de la cea mai mare vrăjitoare din lume, o 
vrăjitoare adevărată, cu o rochie neagră și o pălărie neagră, și ochi care 
puteau trece prin tine cum trece terebentina printr-o oaie bolnavă. 
Fusese un soi de răsplată. Tiffany făcuse magie, magie serioasă. Mai 
înainte de-a o face, nu știuse că putea, iar, după ce o făcuse, nu știuse 
cum. Acum urma să învețe cum. 


— Să nu mă mai văd, zise ea. 

Viziunea ei - sau ce-o fi fost, pentru că nu era foarte lămurită 
cum funcționa trucul ăsta - dispăru. 

Fusese un șoc, prima oară când îl făcuse. Dar ea dintotdeauna 
socotise că e simplu să se vadă pe ea însăși, cel puțin în mintea ei. 
Toate amintirile ei erau ca niște tablouri care o înfățișau făcând 
diverse lucruri sau privind la diverse lucruri, și nu cu imaginile din jur 
văzute prin cele două orificii din partea din faţă a capului său. Exista o 
parte a ei care întotdeauna se uita la ea, ca din exterior. 

Miss Tick - o altă vrăjitoare, dar una cu care era mai ușor să 
vorbeşti decât vrăjitoarea care îi dăruise lui Tiffany pălăria - spusese 
că o vrăjitoare trebuia să știe cum să „stea deoparte” și că avea să 
înţeleagă mai bine, când talentul avea să i se dezvolte, așa că Tiffany 
presupusese că „să mă văd” făcea parte din treaba asta. 

Uneori, Tiffany se gândea c-ar fi trebuit să-i vorbească lui Miss 
Tick despre „să mă văd”. I se părea că era ca și cum ar fi pășit în afara 
trupului ei, dar având încă un soi de trup-fantomă care putea să 
meargă prin jur. Totul era în regulă câtă vreme ochii ei fantomă nu se 
uitau în jos, să vadă că era doar un trup-fantomă. Dacă se întâmpla 
asta, o anumită parte din ea intra în panică și se trezea imediat înapoi 
în trupul ei de carne și oase. Tiffany se hotărâse, totuși, să păstreze 
secretul. Nu era obligatoriu să-i povestești unui profesor chiar totul. 
Oricum, era un truc bun pentru situațiile în care nu aveai o oglindă. 

Miss Tick era un soi de descoperitoare de vrăjitoare. Se părea că 
așa mergeau lucrurile cu vrăjitoria. Unele vrăjitoare ţineau o 
supraveghere magică asupra fetelor care promiteau și le găseau o 
vrăjitoare mai în vârstă ca să le ajute în devenirea lor. Dar nu te 
învățau cum să faci vrăjitorie. Te învățau cum să știi ce faci. 

Vrăjitoarele sunt într-un fel ca pisicile. Nu prea le place compania 
altora, dar le place să știe unde sunt celelalte vrăjitoare, în 
eventualitatea că ar putea avea nevoie de ele. Și lucrul pentru care ai 
putea avea nevoie de ele este să-ți spună, prietenește, că ai început să 
cârâi ca o vrăjitoare. 

Vrăjitoarele nu se tem prea mult, spusese Miss Tick, dar până și 
cele puternice se tem, chiar dacă nu aduc vorba despre asta, de ceea 
ce numesc ele „ducerea la rău”. E foarte ușor să te dedai la mici 
cruzimi necugetate, pentru că tu ai putere, pe când ceilalți oameni nu 
au, e foarte ușor să crezi că ceilalți nu contează deloc, e foarte ușor să- 
ți închipui că niște criterii ca binele și răul nu se aplică și-n privința 
ta. La capătul acestui drum, ajungi să salivezi și să cârâi singură-cuc 


într-o casă de turtă dulce, crescându-ţi negii de pe nas. 

Vrăjitoarele au nevoie să știe că celelalte vrăjitoare stau cu ochii 
pe ele. 

Şi tocmai de aceea, își zicea Tiffany, se afla pălăria acolo. O putea 
atinge oricând, cu condiţia sa închidă ochii. Era un soi de readucere 
aminte... 

— Tiffany! strigă mama ei, din capul scărilor. A sosit Miss Tick! 


Ieri, Tiffany își luase rămas-bun de la Buni Suferind... 

Roţile de fier ale fostei colibe de păstor erau pe jumătate 
îngropate în iarbă, sus, în vârful dealului. Soba pântecoasă, care încă 
se mai vedea, căzută într-o rână, era roșie de rugină. Dealurile de 
cretă le înghițeau și pe ele, la fel cum înghiţiseră oasele lui Buni 
Suferind... 

Restul colibei fusese ars în ziua în care o îngropaseră. Niciun 
păstor n-ar fi îndrăznit vreodată s-o folosească, darămite să-și 
petreacă noaptea acolo. Buni Suferind fusese prea mare în mintea 
oamenilor, prea greu de înlocuit. Noapte și zi, în orice anotimp, ea era 
Creta însăși: cea mai bună păstoriță, cea mai înțeleaptă femeie și 
memoria ținutului. De parcă dealurile verzi aveau un suflet i are 
hălăduia prin jur, cu ghete vechi și şorț din pânză de sac, și care fuma 
o veche pipă puturoasă și doftoricea oile cu terebentină. 

Păstorii ziceau că Buni Suferind blestema tăriile cerului. Numeau 
norişorii albi și pufoşi de vară „mielușeii lui Buni Suferind”. Şi, cu 
toate că râdeau când spuneau lucrurile astea, o parte din ei nu 
glumea. 

Niciun păstor n-ar fi cutezat să-și închipuie că ar putea trăi în 
coliba aceea, absolut niciun păstor. 

Aşa că scoseseră iarba și o îngropaseră pe Buni Suferind în solul 
de cretă, puseseră iarba la loc și o udaseră, ca să nu lase nicio urmă, 
apoi dăduseră foc colibei. 

Lâna oilor, tutunul Jolly Sailor și terebentina... 

„.. fuseseră mirosurile din coliba de păstor și mirosul lui Buni 
Suferind. Lucruri dintr-acestea au o mare putere asupra oamenilor și 
le merg drept la inimă. Tiffany nu trebuia decât să le miroasă acum și 
de îndată era înapoi, în căldura, liniștea și siguranţa colibei. Era locul 
în care se ducea ori de câte ori era supărată și ori de câte ori era 
fericită. lar Buni Suferind întotdeauna zâmbea, punea de ceai și nu 
spunea nimic. Și nimic rău nu se putea întâmpla în coliba de păstor. 
Era o fortăreață împotriva lumii. Chiar și acum, după ce Buni Suferind 


dispăruse, lui Tiffany încă îi mai plăcea să urce până acolo. 

Tiffany stătu acolo, în timp ce vântul sufla peste iarbă și tălăngile 
oilor clăncăneau în depărtare. 

— Trebuie... Își drese glasul. Trebuie să plec. Eu... trebuie să învăţ 
adevărata vrăjitorie și, vezi tu, acum nu mai e nimeni pe aici ca să mă 
înveţe. Trebuie să... să am grijă de dealurile astea cum ai avut tu. Pot 
să... fac lucruri, dar nu știu lucruri, iar Miss Tick zice că ceea ce nu știi 
te poate ucide. Vreau să fiu la fel de pricepută cum ai fost tu. O să mă 
întorc! O să mă întorc curând! Îţi făgăduiesc c-o să mă întorc mai 
deșteaptă decât plec! 

Un fluture albastru, purtat desigur de o pală de vânt, se așeză pe 
umărul lui Tiffany, deschizându-și și închizându-și aripile de vreo 
două ori, după care își luă zborul. 

Buni Suferind nu le avusese niciodată cu vorbele. Ea aduna tăceri 
la fel cum unii oameni adună sforicele. Dar avea un fel al ei de a nu 
spune nimic care spunea totul. 

Tiffany mai rămase o vreme acolo, până când i se uscară 
lacrimile, apoi se întoarse și coborî dealul, lăsând vântul neobosit să 
se înfășoare printre roţi și să fluiere prin hornul sobei pântecoase. 
Viaţa își vedea de drum. 


Nu era un lucru neobișnuit pentru fetele de vârsta lui Tiffany să 
„intre la stăpân”. Asta însemna să lucreze ca lăptăreasă pe undeva. 
Potrivit obiceiului, începeai prin a da o mână de ajutor unei bătrâne 
doamne, care locuia singură; ea n-avea cum să te plătească prea mult, 
dar, cum asta era prima ta slujbă, probabil nici tu nu meritai prea 
mult. 

Adevărul e că Tiffany ţinea, ea singură, lăptăria Fermei Casei, 
dacă o ajuta cineva să ridice marile putineie cu lapte, iar părinţii ei 
rămăseseră surprinși că voia totuși să plece și ea ca să intre servitoare. 
Dar după cum spusese Tiffany, toată lumea făcea așa. Mai ieșeai și tu 
în lume puţin. Cunoșteai alți oameni. Nu se știa niciodată de unde 
sărea iepurele. 

Propunerea, într-un fel dibace, o atrăsese pe mama ei să-i țină 
partea. Bogata mătușă a mamei sale plecase de-acasă și intrase ca 
servitoare care spăla vasele, apoi fusese servitoare care servea în salon, 
și tot servind așa, urcase în rang până ajunsese menajera casei, 
măritându-se cu majordomul și locuind într-o casă luxoasă. Nu era 
casa ei luxoasă, și ocupa doar o micuță parte din ea, dar era, practic, o 
lady. 


Tiffany nu avea de gând să fie o lady. Povestea asta nu era decât 
un șiretlic, oricum. lar Miss Tick era amestecată în treaba asta. 

Nu era îngăduit să ceri bani pentru vrăjitorie, așadar toate 
vrăjitoarele își mai găseau și altceva de lucru. Miss Tick era, de fapt, o 
vrăjitoare deghizată în profesoară. Călătorea prin ţinut, împreună cu 
ceilalți dascăli care mergeau în ceată din loc în loc, învățând orice pe 
oricine, în schimbul a ceva de mâncare și haine vechi. 

Era un mijloc sigur de a călători, pentru că oamenii din ținutul de 
cretă nu aveau încredere în vrăjitoare. Credeau că ele dansează pe 
afară, în nopţile cu lună, fără izmene pe ele. (Tiffany făcuse cercetări 
pe această temă, și fusese ceva mai ușurată să afle că nu trebuia să faci 
așa ceva, dacă erai vrăjitoare. Puteai s-o faci, dacă ţineai, însă numai 
dacă știai foarte exact unde se află toate urzicile, scaieții și aricii.) 

Dar, când venea vorba despre profesorii voiajori, oamenii erau un 
pic îngrijorați și în privința lor. Ziceau că șterpelesc găini și răpesc 
copii (ceea ce era adevărat, într-un fel), și că mergeau din sat în sat cu 
căruțele lor pestrițe, purtând robe lungi cu apărătoare de piele la 
mâneci și pălării ciudate, turtite, vorbind între ei o păsărească păgână, 
pe care nimeni n-o înțelegea, ca „Alea jacta est”! și „Quid pro quo”!3. 
Era chiar simplu pentru Miss Tick să se strecoare printre ei. Pălăria ei 
țuguiată era un model cu schepsis, căci arăta întocmai ca o pălărie 
neagră de pai cu flori de hârtie, până-i apăsai pe resortul secret. 

În ultimul an, mama lui Tiffany fusese chiar surprinsă, și puţin 
îngrijorată, de subita sete de educaţie a lui Tiffany, despre care 
oamenii din sat credeau că era un lucru bun, în cantități moderate, 
dar dacă era făcută fără chibzuială, putea conduce la tulburări. 

Apoi, în urmă cu o lună, sosise mesajul: Fii gata. 

Miss Tick, cu pălăria ei cu flori, trecuse pe la fermă și le explicase 
domnului și doamnei Suferind că o doamnă în vârstă care locuia sus, 
în munți, auzise de excelenta măiestrie a lui Tiffany la brânză și voia 
să-i ofere slujba de lăptăreasă cu patru talanţi pe lună, o zi liberă pe 
săptămână, o odaie a ei și o săptămână de vacanţă, de Sărbătoarea 
Porcului. 

Tiffany îşi cunoștea părinţii. Trei talanți pe lună ar fi fost cam 
puţin, iar cinci talanţi ar fi fost suspect de mult, dar îndemânarea la 
făcut brânză merita un talant în plus. lar o odaie a ei era un lucru 
îmbucurător. Înainte ca majoritatea surorilor lui Tiffany să plece pe la 
casele lor, să împarţi patul cu două surori fusese normal. Era o ofertă 
bună. 

Părinţii ei fuseseră impresionați și puțin intimidați de Miss Tick, 


dar fuseseră crescuţi să creadă că oamenii care știu mai multe decât 
tine și folosesc cuvinte lungi erau într-adevăr importanţi, așa că se 
învoiseră. 

Tiffany îi auzise întâmplător discutând, după ce se dusese la 
culcare, în noaptea aceea. Este chiar foarte ușor să-i auzi întâmplător 
pe oameni vorbind în odaia de dedesubt, dacă ţii un pahar cu gura în 
jos pe podea și întâmplător îţi lipești urechea de el. 

Îl auzise pe tatăl ei spunând că nu era nevoie ca Tiffany să plece 
de acasă. 

O auzise pe mama ei răspunzând că toate fetele se întrebau ce-o 
fi prin lumea largă, așa că era mai bine s-o scoată din mediul ei. De 
altfel, ea era o fată foarte isteață, cu un cap sănătos pe umeri. Așadar, 
muncind cu râvnă, nu vedea niciun motiv ca într-o bună zi Tiffany să 
nu ajungă servitoarea cuiva cu adevărat important, cum ajunsese 
Mătușa Hetty, și să locuiască într-o casă în care totul să fie al ei. 

Tatăl ei spusese că, după părerea lui, frecatul podelelor era la fel 
pretutindeni. 

Mama ei spusese, ei bine, în cazul ăsta, o să se plictisească și-o să 
se întoarcă acasă când se va sfârși anul și, apropo, ce înseamnă 
„măiestrie”? 

„Pricepere superioară”, răspunse Tiffany în gând. Aveau un 
dicționar vechi în casă, dar mama ei nu-l deschidea niciodată, pentru 
că vederea tuturor acelor cuvinte o necăjea. Tiffany îl citise din 
scoarță-n scoarță. 

Asta a fost atunci și, deodată, iat-o acum, o lună mai târziu, 
împachetându-și vechile sale ghete, care fuseseră purtate de toate 
surorile înaintea ei, într-o cârpă curată și punându-le într-o valiză de 
mâna a doua, pe care o adusese zestre mama ei și care arăta de parcă 
era făcută dintr-o mucava ieftină sau din sâmburi de struguri presaţi 
amestecați cu ceară de urechi, și care stătea închisă cu sfoară. 

Au fost și luări de rămas-bun. Ea a plâns puţin, mama ei a plâns o 
grămadă, iar Wentworth, fratele ei, a plâns, de asemenea, pe rupte, în 
speranţa că ar putea primi ceva dulce dacă făcea asta. Tatăl lui Tiffany 
n-a plâns, dar i-a dăruit un talant de argint și i-a spus, mai degrabă 
morocănos, să aibă grijă să scrie acasă în fiecare săptămână, ceea ce 
este modul în care plânge un bărbat. Ea și-a luat la revedere de la 
brânzeturile din lăptărie și de la oile din ţarc, ba chiar și de la Haţchiţ, 
motanul. 

Apoi, toată lumea în afară de brânzeturi și de pisică a venit la 
poartă și le-a făcut cu mâna ei și lui Miss Tick - ei, da, și în afară de oi 


- până când au străbătut aproape tot drumul albicios de cretă ce 
cobora spre sat. 

Apoi s-a lăsat tăcerea, în afară de tropotul ghetelor pe drumul 
pietros și de necontenitul cântec al ciocârliilor de deasupra capetelor. 
Era spre sfârșitul lui august, și foarte cald, iar noile ghete o rodeau. 

— Eu le-aș da jos, în locul tău, zise Miss Tick, după un timp. 

Tiffany se așeză la marginea drumului și își scoase vechile ghete 
din valiză. Nu-și pierdu vremea s-o întrebe pe Miss Tick de unde știa 
despre ghetele noi c-o strângeau. Vechile ghete, chiar dacă trebuia să 
le poarte cu mai multe perechi de șosete, erau mult mai comode și era 
într-adevăr ușor să mergi cu ele. Căci ele merseseră cu mult înainte de 
a se naște Tiffany și știau cum se face. 

— Ei, şi o să avem prilejul să vedem vreun... omuleț, astăzi? 
continuă Miss Tick, de îndată ce porniră iar la drum. 

— Nu știu, Miss Tick, răspunse Tiffany. Le-am spus de-acum o 
lună că plec. Sunt foarte ocupați, la vremea asta din an. Dar 
întotdeauna sunt vreo doi care nu mă scapă din ochi. 

Miss Tick privi în jur rapid. 

— Nu văd nimic, zise ea. Nici n-aud ceva. 

— Nu, și tocmai după asta poți fi sigură că sunt aici, zise Tiffany. 
Întotdeauna e un pic mai liniște, dacă mă urmăresc ei. Dar n-or să se 
arate la față câtă vreme ești pe lângă mine. Sunt puţin speriaţi de 
cotoroanţe - așa numesc ei vrăjitoarele, adăugă ea repede. Nu-i nimic 
personal. 

Miss Tick oftă. 

— Când eram copilă mi-ar fi plăcut mult să văd picţeii, zise ea. 
Obișnuiam să le pun pe-afară farfurioare cu lapte. Firește, mai târziu 
mi-am dat seama că nu era chiar cea mai potrivită trataţie. 

— Nu, ar fi trebuit să folosești o băutură mai tare, zise Tiffany. 

Aruncă o ocheadă spre gardul viu de la marginea drumului și i se 
păru că vede, pentru o fracțiune de secundă, o fulguraţie de păr roșu. 
Şi zâmbi, deși puţin încordată. 


Tiffany fusese, chiar dacă numai pentru câteva zile, cel mai 
aproape cu putință, pentru o ființă omenească, de rangul de regină a 
spiridușilor. Ei da, trebuie să recunoaștem că fusese numită matcă, nu 
regină, și că Nac Mac Fulgerilor le puteai spune în față spiriduși 
numai dacă aveai chef de-o bătaie. Pe de altă parte, Nac Mac Fulgerii 
întotdeauna aveau chef de-o bătaie și când nu găseau pe nimeni cu 
care să se bată, se băteau între ei, iar dacă era vreunul singur-singurel, 


îşi trăgea pumni în nas, doar ca să nu-și iasă din mână. 

La origini, trăiseră în Tărâmul Basmelor, dar fuseseră expulzați de 
acolo, probabil din pricina beţiei. lar acum, din pricină că, dacă 
fuseseși odată matca lor, ei n-aveau să te uite niciodată... 

„.. întotdeauna se aflau prin preajmă. 

Întotdeauna era câte unul pe undeva, prin fermă sau rotindu-se 
în spinarea unui șoim-șoricar sus, pe deasupra dealurilor de cretă. Și o 
urmăreau neîncetat, ca s-o ajute și s-o apere, chiar dacă voia sau nu. 
Tiffany fusese cât putuse de politicoasă în privinţa asta. Își ascunsese 
jurnalul chiar în fundul sertarului și astupase crăpăturile din privată 
cu cocoloașe de hârtie, făcând același lucru, cât îi stătuse în puteri, și 
cu acelea din dușumeaua odăii sale. Doar erau mici bărbați, la urma 
urmelor. Era convinsă că se străduiau să rămână nevăzuţi ca să n-o 
deranjeze, dar devenise foarte bună la a-i descoperi. 

Ei îndeplineau dorinţe - nu acele trei dorințe magice din basme, 
cele care întotdeauna ies prost, până la urmă, ci dorinţele obișnuite, 
de zi cu zi. Nac Mac Fulgerii erau nemaipomenit de puternici, fără 
nicio frică și incredibil de iuți, dar nu se descurcau prea bine când 
venea vorba să priceapă că, adeseori, ceea ce spuneau oamenii nu era 
întocmai ceea ce voiau să spună. Într-o zi, în lăptărie, Tiffany spusese: 
„Mi-aș dori să am un cuţit mai ascuţit ca să tai brânza asta”, și cel mai 
ascuţit cuţit al mamei sale zbârnâise pe masă, aproape înainte să 
termine ea de vorbit. 

„Mi-aș dori să înceteze ploaia asta” ar fi fost, probabil, OK, pentru 
că Fulgerii nu puteau face adevărată magie, și ea învățase să aibă grijă 
să nu-și dorească nimic din ce putea fi îndeplinit de niște omuleţi 
hotărâți, puternici, neînfricați și iuți, care, de asemenea, erau 
întotdeauna gata să-i dea cuiva o lovitură zdravănă de picior, fiindcă 
așa aveau ei poftă. 

Dorinţele trebuiau cumpănite. Foarte probabil ea n-ar fi spus 
niciodată, cu voce tare, „Mi-aş dori să mă mărit cu un prinț chipeș. 
Când știai că, dac-ai fi făcut-o, probabil ai fi deschis ușa ca să 
descoperi un prinț năuc, pocnit în cap, un preot legat fedeleș și un 
Nac Mac Fulger rânjind voios și gata să-ţi servească drept cavaler de 
onoare, treaba asta cu siguranţă te făcea să fii foarte atent la ce lași să- 
ți iasă din gură. Dar ei puteau fi și folositori, câteodată, absolut din 
întâmplare, iar ea avea grijă să pună afară, pentru ei, lucruri de care 
familia nu avea nevoie, dar care ar fi putut fi de folos omuleţilor, ca de 
pildă lingurițe mici de muștar, bolduri, sau un bol de supă care ar fi 
putut servi drept frumoasă cadă de baie pentru vreun Fulger și, în caz 


că n-ar fi priceput mesajul, niște săpun. Săpun nu furau niciodată. 

Ultima sa vizită la străvechiul tumul funerar din vârful dealurilor 
de cretă, în care locuiau picţeii, fusese cu ocazia nunţii lui Fură 
Peoricine, Omul Mare al clanului, cu Jeannie a Lacului Lung. Ea avea 
să fie noua matcă și să-și ducă aproape tot restul vieţii în tumul, 
născând copii ca o regină de albine. 

Fulgerii din alte clanuri se prezentaseră toţi în păr la ceremonie, 
fiindcă dacă există vreun lucru care să le placă Fulgerilor mai mult 
decât o petrecere, acela este o petrecere mai mare, și dacă e ceva pe 
lume mai plăcut decât o petrecere mai mare, aceea e o petrecere mai 
mare la care altcineva plătește băutura. Ca să fim sinceri, Tiffany se 
simţise puțin nelalocul ei, fiind de zece ori mai înaltă decât cea mai 
înaltă persoană de acolo, dar se purtaseră cu toţii foarte frumos, iar 
Fură Peoricine ţinuse un discurs despre ea, numind-o „mica noaztră 
mare cotoroanţă a scoțidușilor”, până să cadă cu capul înainte în 
budincă. Totul fusese foarte însufleţit și foarte gălăgios, dar ea se 
alăturase veseliei generale abia când Jeannie îl târâse pe Fură 
Peoricine peste o micuță coadă de mătură, așezată pe podea. 
Tradițional, atât mirele cât și mireasa ar fi trebuit să sară peste Coada 
de mătură, dar, tot tradiţional, niciun Fulger care se respectă n-ar fi 
fost treaz în ziua nunții sale. 

În momentul acela fusese prevenită că ar fi fost o idee bună să-i 
părăsească, din pricina tradiţionalei bătăi dintre clanul miresei și 
clanul mirelui, care urma să înceapă și care ar fi putut dura până 
vineri. 

Tiffany făcuse o plecăciune în faţa lui Jeannie, pentru că așa fac 
cotoroanțele, și se uitase bine la ea. Era micuță, prietenoasă și foarte 
frumușică. Avea, de asemenea, o sclipire aparte în ochișori și bărbia 
arcuită în sus, cu mândrie. Fetele Nac Mac Fulgerilor erau foarte rare 
și creșteau știind că vor deveni fiecare o matcă într-o bună zi, iar 
Tiffany avea senzaţia clară că Fură Peoricine urma să descopere că 
viața de om însurat e mai înșelătoare decât crezuse. 

lar ei avea să-i pară rău că-i părăsea, dar nu teribil de rău. Erau 
simpatici într-un fel, dar, după o vreme, te puteau călca pe nervi. În 
orice caz, ea avea unsprezece ani acum, și nutrea sentimentul că de la 
o anumită vârstă încolo nu se mai făcea să te vâri în găurile din 
pământ ca să stai de vorbă cu piticii. 

Pe lângă asta, privirea pe care i-o aruncase Jeannie, doar pentru o 
clipă, fusese otravă pură. Tiffany îi citise înțelesul fără să se 
ostenească. Tiffany fusese matcă a clanului, chiar dacă numai pentru 


scurtă vreme. De asemenea, fusese logodită cu Fură Peoricine, chiar 
dacă asta nu fusese decât un soi de șmecherie politică. Jeannie știa 
toate acestea. lar privirea ei spusese: El e al meu. Acest loc e al meu. Nu 
te vreau aici! Stai deoparte! 


O baltă de liniște le urmări pe Tiffany și pe Miss Tick de-a lungul 
drumului, căci obișnuitele vietăți care foșneau prin gardurile vii 
înclinau să fie foarte tăcute, când Nac Mac Fulgerii erau prin preajmă. 

Ajunseră la micul sat înverzit și se așezară să aștepte căruța 
poștei, care mergea puţintel mai repede decât un om umblând pe jos 
și care avea să facă cinci ore până la târgușorul Douăcămăși, de unde - 
credeau părinţii lui Tiffany - aveau să ia marea diligenţă care străbătea 
tot drumul până la munţii îndepărtați și dincolo de ei. 

În clipa în care Tiffany chiar o văzu venind pe drum, auzi tropot 
de cal prin iarbă. Se întoarse și inima păru să-i salte și să-i cadă în 
același timp. 

Era Roland, fiul Baronului, călare pe un frumos armăsar negru. El 
sări din șa înainte să se oprească armăsarul și apoi rămase pe loc, 
părând foarte încurcat. 

— Ah, văd un foarte frumos și interesant exemplar de... de... de 
monolit, uite colo, zise Miss Tick cu o voce lipicios-mieroasă. O să mă 
duc să mă uit mai de-aproape la el, bine? 

Tiffany ar fi ciupit-o pentru asta. 

— ARĂ, pleci, carevasăzică, începu Roland, când Miss Tick se 
îndepărtă grăbită. 

— Da, răspunse Tiffany. 

Roland arăta de parcă era gata să explodeze de nervozitate. 

— Am adus asta pentru tine, zise el. A fost făcută de un om, ăăă, 
din Scheunaţi. 

Îi întinse un pachet învelit într-o hârtie subțire. Tiffany îl luă și îl 
puse cu grijă în buzunar. 

— Mulţumesc, zise ea, și-i făcu o mică reverență. La drept 
vorbind, asta se cuvenea să faci când întâlneai pe cineva din nobilime, 
dar pe Roland îl făcu să roșească și să se bâlbâie. 

— Des-deschide-l mai încolo, zise el. Ăăă, sper să-ţi placă. 

— Mulţumesc, zise Tiffany cu drăgălășenie. 

— Vine căruţa. Xăă... să n-o pierzi. 

— Mulţumesc, zise Tiffany și făcu din nou o reverență, din 
pricina efectului pe care-l avusese prima. 

Era cumva o cruzime, dar uneori trebuie să fii crud. 


În orice caz, ar fi fost foarte greu să pierzi căruța. Dacă alergai, o 
puteai întrece cu ușurință. Era atât de înceată, încât „oprirea” nu te lua 
niciodată prin surprindere. 

N-avea niciun fel de bănci. Căruţa poștei trecea prin sate în 
fiecare zi, adunând pachetele și, uneori, și oamenii. îți găseai cum 
puteai un loc cât de cât comod printre cutii, fructe și trâmbe de stofă. 

Tiffany se aşeză la coada căruţei, ca să rămână cu ghetele ei vechi 
atârnând dincolo de margine și bălăngănindu-se înainte și-napoi, în 
timp ce căruța se furișa mai departe pe drumul abrupt. 

Miss Tick ședea lângă ea, rochia ei neagră fiind curând colbuită 
cu praf de cretă până la genunchi. 

Tiffany observă că Roland nu se sui înapoi pe cal până ce căruța 
poștei nu-i dispăru, aproape, din vedere. 

Şi o cunoștea pe Miss Tick. Acum pur și simplu crăpa de poftă să- 
i pună o întrebare, pentru că vrăjitoarelor nu le place să nu știe ceva. 
Într-adevăr, când satul rămase în urmă, Miss Tick zise, după multă 
foială și dregându-și glasul: 

— Nu-l deschizi? 

— Ce să deschid? zise Tiffany, fără s-o privească. 

— Ţi-a dat un cadou, zise Miss Tick. 

— Am crezut că examinai un monolit interesant, Miss Tick, zise 
Tiffany, acuzator. 

— Ei bine, era doar moderat de interesant, zise Miss Tick, fără 
absolut nicio stinghereală. Așadar... îl deschizi? 

— O să aștept până mai încolo, răspunse Tiffany. N-avea chef să 
discute despre Roland în momentul acela sau, mai precis, deloc. 

Propriu-zis nu-l displăcea. Îl găsise în ţinutul aprigei Regine a 
Spiridușilor și într-un fel îl salvase, cu toate că el fusese leșinat, 
majoritatea timpului. O întâlnire neașteptată cu Nac Mac Fulgerii 
când sunt cu capsa pusă poate s-aducă pe cineva în starea asta. 
Bineînţeles, fără să mintă realmente, toată lumea de acasă ajunsese să 
creadă că el o salvase pe ea. N-ar fi fost cu putinţă ca o fată de nouă 
ani, înarmată cu o tigaie, să-l salveze pe un băiat de treisprezece ani, 
care avea o sabie. 

Tiffany nu se supărase din pricina asta. Abia îi oprise pe oameni 
să pună prea multe întrebări la care ea n-ar fi vrut să răspundă sau 
chiar n-ar fi știut ce. Dar el prinsese obiceiul să... dea târcoale. Ea îi tot 
ieșea întâmplător în cale pe când el își făcea plimbarea, mai des decât 
era cu adevărat posibil, și întotdeauna părea să fie prezent la aceleași 
evenimente ale satului la care venea și ea. Se arăta mereu politicos, 


dar Tiffany nu putea să sufere modul în care continua să se uite la ea 
ca un căţel care tocmai încasase un picior. 

Trebuia să recunoască - și îi luase ceva timp până s-o facă - era 
mult mai puţin ridicol decât odinioară. Pe de altă parte, fuseseră o 
mulțime de pricini de ridicol, la început. 

Și apoi ea gândi: Calul, și se întrebă de ce oare, până când pricepu 
că ochii ei urmăreau peisajul, în timp ce mintea ei privea spre trecut... 

— Nu l-am văzut niciodată până acum, zise Miss Tick. 

Tiffany îl salută ca pe un vechi prieten. Creta se înălța de-a 
dreptul brusc din câmpie, pe partea asta a lanţului dealurilor. Exista o 
vale îngustă, strânsă în căușul dealurilor și în peretele ei rotunjit se 
vedea o formă. Iarba fusese scoasă în linii lungi, ondulate, astfel încât 
creta golașă de dedesubt să închipuie un animal. 

— Ăsta e Calul Bălan, zise Tiffany. 

— De ce i se spune așa? întrebă Miss Tick. 

Tiffany se uită la ea. 

— Poate pentru că e creta albă? sugeră ea, încercând să nu sune 
c-ar vrea să spună că Miss Tick era cam grea de cap. 

— Nu, întrebam de ce i se spune cal? Nu arată ca un cal. Eu văd 
doar... niște linii șerpuite... 

„„„care arată de parcă s-ar mișca, gândi Tiffany. 

Fusese săpat până la piatră în coasta dealului acoperit cu iarbă, 
cândva, în zilele de demult, zicea lumea, de către aceiași oameni care 
construiseră cercurile de megaliți și îngropaseră regii în tumuli. Ei 
ciopliseră la gura micuţei văi acest cal de zece ori mai mare decât un 
cal obișnuit și, dacă nu te uitai la el cu starea de spirit care trebuia, 
vedeai altceva, deformat. Totuși ei trebuie să fi știut bine cum arată 
caii, trebuie să fi avut cai, să-i fi văzut în fiecare zi, și nu erau oameni 
proști, doar pentru că trăiseră cu mult timp în urmă. 

Tiffany îl întrebase odată pe tatăl ei despre înfățișarea Calului, 
când făcuseră împreună tot drumul până aici ca să participe la un târg 
de oi, iar el îi răspunsese ceea ce îi spusese Buni Suferind și lui, pe 
când era copil. Îi repetase ce auzise cuvânt cu cuvânt, iar Tiffany făcu 
același lucru acum. 

— Nu-i cum arată un cal, zise Tiffany, ci e ce înseamnă un cal. 

— Aha, făcu Miss Tick. Însă, pentru că era deopotrivă o 
profesoară și o vrăjitoare, și probabil nu se putea abține, adăugă: 
Chestia amuzantă e că, firește, oficial pe aici nu există cai bălani. Sunt 
numai suri!4). 

— Da, știu, zise Tiffany. Dar ăsta e alb, adăugă ea, sec. 


Asta o reduse la tăcere pe Miss Tick, pentru o vreme, dar se părea 
că mai avea un gând care nu-i dădea pace. 

— Bănuiesc că ești supărată că părăsești Creta, nu-i așa? zise ea, 
în vreme ce căruța poștei hodorogea mai departe. 

— Nu, răspunse Tiffany. 

— E normal să fii, zise Miss Tick. 

— Mulţumesc, dar chiar nu sunt, zise Tiffany. 

— Dacă vrei să plângi puţin, nu trebuie să te prefaci că ţi-a intrat 
praful în ochi sau mai știu eu ce... 

— N-am nimic, ăsta-i adevărul, zise Tiffany. Pe cinstite. 

— Vezi tu, dacă ţi le înăbuși, sentimentele de soiul ăsta ți-ar 
putea provoca o foarte mare neplăcere, mai târziu. 

— Nu înăbuș nimic, Miss Tick. 

De fapt, Tiffany era chiar un pic surprinsă că nu-i venea să 
plângă, dar n-avea de gând să-i spună asta lui Miss Tick. Lăsase un soi 
de spațiu în mintea ei ca să poată izbucni în plâns acolo, dar el nu se 
umplea. Probabil i se trăgea de la faptul că-și împachetase toate 
sentimentele și îndoielile și le lăsase sus, pe deal, lângă soba 
pântecoasă. 

— Şi, bineînţeles, dacă te simţi puţin mâhnită în clipa asta, sunt 
sigură că poţi deschide cadoul pe care el..., încercă Miss Tick. 

— Povestește-mi despre Miss Poloboc, o întrerupse Tiffany 
grăbită. 

Numele și adresa erau tot ce știa despre doamna la care urma să 
locuiască, dar o adresă ca „Miss Poloboc, Coliba din Pădure de lângă 
stejarul uscat, pe Drumul Rătăcitului, dar Sus, pe Creastă, Dacă E 
Plecată, Lăsaţi Bilet în Gheata Veche de la Ușă” suna promiţător. 

— Miss Poloboc, da, zise Miss Tick, învinsă. Ăăă, da. Nu e chiar 
foarte bătrână, dar a spus că s-ar bucura să aibă o a treia pereche de 
braţe de ajutor prin preajmă. 

Nu puteai strecura cuvinte pe lângă Tiffany, nici dacă erai Miss 
Tick. 

— Așadar, mai există deja cineva acolo? întrebă ea. 

— Ăăă... nu. Nu chiar, zise Miss Tick. 

— Atunci, are patru braţe? zise Tiffany. 

Răspunsul lui Miss Tick sunase ca al cuiva care încerca să evite 
subiectul. 

Miss Tick oftă. E greu să vorbești cu cineva care e tot timpul 
atent. Te derutează. 

— Cel mai bine ar fi să aștepți până ai s-o vezi, zise ea. Orice ți-aș 


spune eu, o să-ţi faci o impresie greșită. Sunt sigură că o să te înţelegi 
cu ea. E foarte binevoitoare cu oamenii, iar în timpul liber este o 
vrăjitoare cercetătoare. Crește albine... și capre, al căror lapte, mi se 
pare, e într-adevăr foarte bun, datorită grăsimilor omogenizate pe 
care le conţine. 

— Cu ce se ocupă o vrăjitoare cercetătoare? întrebă Tiffany. 

— Oh, e o meserie foarte veche. Încearcă să descopere noi vrăji, 
învățând cum au fost făcute de fapt cele vechi. Știi, toate chestiile alea 
despre „ureche de liliac și deget de broască”!5!? N-au avut niciodată 
efect, dar Miss Poloboc crede că-i din pricină că nu știm exact ce soi 
de broască, nici care deget... 

— Îmi pare rău, dar eu n-am de gând să ajut pe nimeni să 
schilodească broaște nevinovate și lilieci, zise Tiffany cu hotărâre. 

— O, nu, ea nu omoară niciodată pe niciuna! se grăbi să zică Miss 
Tick. Folosește doar vietăţile care au murit de moarte bună sau care 
au murit în accidente sau care s-au sinucis. Broaștele devin profund 
depresive, uneori. 

Căruța merse mai departe, coborând drumeagul alb și colbuit, 
până când se pierdu din vedere. 

Nu se întâmplă nimic. Ciocârliile cântau, atât de sus în văzduh că 
erau invizibile. Semințele de iarbă umpleau aerul. Oile behăiau pe 
înălțimile Cretei. 

Și atunci ceva veni de-a lungul drumului. Se mișca asemenea unui 
vârtej, mic și fără grabă, încât putea fi zărit doar după praful pe care-l 
ridica. Când trecea, scotea un zgomot ca un roi de muște. 

Apoi și acesta, la rându-i, dispăru în josul dealului... 

După un timp, o voce, abia șoptită în iarba înaltă, zise: 

— Ah, crivens! Şi-i pă urmele ei, foarte clar! 

O a doua voce zise: 

— Bagi mâna-n foc că ailaltă cotoroanţă o ză-l ochească? 

— Ce? Cotoroanţa-nvăţătoare? Aia nu-i o cotoroanţă adevărată! 

— Are o pălărie țuguiată sub florile alea ale ei, Mare Yan, zise a 
doua voce, un pic mustrătoare. Am văzut-o io. Apasă p-un resort 
mititel și se ridică ţuguiul! 

— O, deah, Capturtit, și-aj îndrăzni să spun că le are și cu cititul 
și scrisul destul dă bine, da’ nu știe dă chestii care nu-s în cărți. lar io 
n-o să mă arăt la față cât e ea pân preajmă. E genul dă persoană care 
așterne pă hârtie lucruri despre un om! Hai, s-o luăm la picior și s-o 
găsim pă matcă! 


Nac Mac Fulgerii de pe Creta urau scrisul din tot soiul de motive, 
dar cel mai aprig fiindcă scrisul rămâne. Înlănţuiește cuvintele. Un om 
poate spune ce-i trece prin minte și se găsește un scârbavnic nesuferit 
care să scrie pe hârtie ce-a spus omul și cine știe ce poate face apoi cu 
acele cuvinte? Ar putea foarte bine să-i bată omului, în cuie, umbra de 
perete! 

Dar acum aveau o matcă nouă și o matcă nouă aduce idei noi. 
Așa se presupune că merge treaba. Împiedică un clan să devină prea 
înțepenit în obiceiurile sale. Matca Jeannie era din clanul Lacului 
Lung, de sus, din munţi - iar aceștia toți scriau lucruri pe hârtie. 

Ea nu vedea de ce n-ar putea și soțul ei să facă asta. lar Fură 
Peoricine descoperise că Jeannie era, indiscutabil, o matcă. 

Nădușeala îi îmbrobonea fruntea. Se luptase odată cu un lup, cu 
mâinile goale, și-ar fi fost mai bucuros s-o facă din nou, cu ochii 
închiși și o mână legată la spate, decât să facă ceea ce făcea acum. 

Stăpânea primele două reguli ale scrisului, căci pe-astea le 
înţelesese. 

1) Fură niște hârtie. 

2) Fură un creion. 

Din nefericire, scrisul însemna mai mult decât atât. 

Acum, ținea un ciot de creion în fața lui, cu amândouă mâinile, și 
se lăsa greu pe spate, căci doi frați de-ai săi îl împingeau către bucata 
de hârtie prinsă-n cuie pe peretele camerei (era o chitanță veche 
pentru tălăngile oilor, furată de la fermă). Restul clanului îi privea, cu 
fascinația groazei, din galeriile ce înconjurau pereții. 

— Poate c-aș putea într-un fel să-mi ușurez începutul cu 
binișorul, protestă el, în vreme ce călcâiele-i lăsau mici șănțuleţe în 
podeaua de pământ bătătorit a tumulului. Poate c-aș putea să fac doar 
una dântre virguloasele alea sau dântre opririle dă tot... 

— Tu ești Omul Mare, Fură Peoricine, așa că se cuvine ca tu să fii 
cel dintâi care să scrie, spuse Jeannie. Nu pot avea un bărbat care nu e 
în stare nici să-și scrie numele. Ţi-am arătat literele, nu-i așa? 

— Aşa-i, nevastă, chestiile alea afurisite, îmbârligate și cocârjate! 
bombăni Fură. N-am încredere în Q ăla, litera aia-i moarte curată 
pentr-un om. E o literă cu o țepușă, aia! 

— Tu ţine doar creionul pe hârtie și-o să-ți spun eu ce semne să 
faci, zise Jeannie, încrucișându-și braţele. 

— Mda, da' aduce o baniţă dă necazuri, scrisu' ăsta, zise Fură. Un 
cuvânt scris poate spânzura un om! 

— Alta, acuma, încetează! E ușor! se răsti Jeannie. Copilașii 


matahalelor pot s-o facă, iar tu ești un Fulger în toată firea! 

— lar scrisu' continuă să zică vorbele omului chiar și după ce el îi 
mort! spuse Fură Peoricine, agitând creionul de parc-ar fi încercat să 
alunge duhurile rele. Să nu-mi spui tu mie, că am dreptate! 

— O, vasăzică, ţi-e frică de litere, este? zise Jeannie, cu viclenie. 
Ah, asta-i bine. Toți oamenii mari se tem de ceva. a-i creionul din 
mână, Wullie. Nu-i putem cere unui om să-și înfrunte frica. 

Se lăsă o tăcere grea în tumul, când Wullie Flaimuc luă ciotul de 
creion de la fratele său. Toţi ochișorii ca mărgelele se întorseseră către 
Fură Peoricine. Mâinile lui se deschiseră și se închiseră la loc. Începu 
să respire greu, încă încruntându-se la hârtia albă. Își scoase bărbia în 
afară. 

— Ah, aprrrigă muierrre mai ești, Jeannie Mac Fulger! zise el, în 
cele din urmă. Scuipă în palme și smulse ciotul de creion de la Wullie 
Flaimuc. Dă-mi unealta aia a pierzaniei! Le-arăt io lor, literelor, de-o 
ză zică ce-i aia! 

— Ăsta-i flăcăul meu viteaz! zise Jeannie, când Fură se proțăpi 
bătăios în fața hârtiei. Atunci, bine. Prima literă este un F. Aia de arată 
ca un steag, ți-aduci aminte? 

Picţeii adunaţi ciopor îl urmăreau pe Fură Peoricine, cum 
scrâșnea fioros din dinţi și, cu limba ieșită în colțul gurii, brăzda cu 
creionul liniile și curbele literelor. După fiecare, se uita întrebător la 
matcă. 

— Ăsta e, zise el, la sfârșit. Grozavă caznă! 

Fură Peoricine se dădu un pas îndărăt și privi cu ochi critic la 
foaia de hârtie. 

— Ăsta e? întrebă el. 

— Da, zise Jeannie. Ţi-ai scris propriul nume, Fură Peoricine! 

Fură se holbă din nou la litere. 

— Şi-acuma o să intru la pușcărie? întrebă el. 

Se auzi o tuse politicoasă de lângă Jeannie. Aparţinea Broscoiului 
râios. N-avea niciun alt nume, pentru că broaștele râioase nu se dau în 
vânt după nume. În pofida forțelor obscure care au făcut lumea să 
creadă contrariul, niciun broscoi nu s-a numit vreodată Tommy 
broscoiul!6!, de pildă. Pur și simplu nu se întâmplă așa ceva. 

Broscoiul acesta fusese odinioară avocat (un om avocat; broaștele 
se descurcă fără), însă fusese prefăcut într-un broscoi râios de către o 
zână nănașă, care intenționase să-l transforme într-un broscoi 
obișnuit, dar avusese oarecare neclarități în privința deosebirilor. 
Acum, el locuia în tumulul Fulgerilor, unde mânca râme și-i ajuta în 


chestiunile dificile de gândire. 

— Ţi-am mai spus, domnule Peoricine, că dacă e scris doar 
numele dumitale, nu e niciun fel de problemă, zise el. Nu-i nimic 
ilegal în cuvintele „Fură Peoricine”. Cel puţin, bineînţeles, și aici 
broscoiul râios lăsă să se audă un mic chicotit avocăţesc, dacă nu este 
luat drept îndemn! 

Niciunul dintre Fulgeri nu râse. Preferau ca glumele lor să fie ceva 
mai, ei bine, amuzante. 

Fură Peoricine se uita ţintă la mâzgăleala lui foarte tremurată. 

— Ăsta-i numele meu, așa-i? 

— Cu siguranţă, domnule Peoricine. 

— Şi iată că nu se întâmplă nimic rău, observă Fură. Se uită ceva 
mai de aproape. După ce-ţi dai seama că-i numele meu? 

— Ah, asta-i partea cu cititul din toată afacerea, zise Jeannie. 

— Adică aia în care chestiile dă litere fac un sunet în capu’ tău? 
întrebă Fură. 

— Asta-i teoria, zise broscoiul râios. Dar ne-am gândit că ți-ar 
plăcea să începi cu aspectul mai concret al procedurii. 

— Aş putea oare să învăţ numa' scrisu' și să las cititu' pă seama 
altcuiva? întrebă Fură, deși fără prea mari speranţe. 

— Nu, bărbatul meu trebuie să le știe pe-amândouă, zise Jeannie, 
încrucișându-și brațele - și când o femeie Fulger face asta, adio 
speranţă. 

— Ah, e-o treabă a naibii pentr-un bărbat când femeia lui se 
încârdășește c-un broscoi râios împotriva lui, zise Fură, clătinând din 
cap. 

Dar, când se întoarse să se uite la hârtia mâzgălită, pe faţa lui se 
ivi o undă de mândrie. 

— Totuşi, ăsta-i numele meu, este? zise el, rânjind. 

Jeannie încuviință dând din cap. 

— Chiar acilea, singurel, dă capu' lui, făr' niciun afiș cu „în 
urmărire generală” sau mai știu io ce. Numele meu, făcut dă mâna 
mea. 

— Da, Fură, zise matca. 

— Numele meu, la cheremul meu. Niciun scârbavnic nu poate 
face nimic împotriva lui? Eu mi-am dat numele, teafăr și nevătămat? 

Jeannie se uită la broscoi, care ridică din umeri. Este știut, printre 
cei care-i cunosc pe Nac Mac Fulgeri, că majoritatea minţilor din 
clanul lor sfârșesc prin a fi dominate de femei. 

— Un bărbat îi un bărbat cu greutate dacă-și dă numele și nimeni 


nu i-l poate atinge, zise Fură. Asta-i magie serioasă, zău așa... 

— Da, dar F e întors pe partea ailaltă și l-ai mâncat pe E și de la 
cap și de la coadă din „Peoricine', zise Jeannie, pentru că e datoria 
nevestei să-l oprească pe bărbatul ei să plesnească de-a binelea de 
mândrie. 

— Ah, femeie, n-am știut din ce parte trebuie să bată vântu-n 
steag, zise Fură cu ifose, fluturând din mână. Nu poţi avea încredere în 
vânt. Ăsta-i genul dă lucruri pe care noi, ăștia dă avem scrisu-n sânge, 
îl ştim prea bine. Într-o zi poa’ să bată din direcția aia, în ziua 
următoare poa' să bată din direcţia ailaltă. 

Se uită radios la numele lui: 


1URĂ PoriCiN 


— Și socotesc că n-ai dreptate cu E-urile alea, continuă el. 
Socotesc că aici e scris Pe Ori Ci Ne. Uite, Pee...ăăă...ori...ci... și Ne, 
vezi? Ăsta-i înțelesu! 

Îşi înfipse creionul în păr și-i aruncă nevesti-sii o privire 
sfidătoare. 

Jeannie oftă. Crescuse laolaltă cu șapte sute de frați și știa cum 
gândeau ei, adică adesea foarte repede și absolut pe dos de cum 
trebuia. Și dacă nu puteau potrivi gândirea lor la lumea din jur, 
potriveau lumea în jurul gândirii lor. De obicei, îi spusese mama ei, cel 
mai bine era să nu-i contrazici. 

Adevărul e că numai o jumătate de duzină de Fulgeri din clanul 
Lacului Lung putea citi și scrie foarte bine. Căci acestea erau 
considerate apucături ciudate, damblale. La urma urmelor, când te 
dădeai jos din pat, dimineaţa, la ce-ţi foloseau ele? N-aveai nevoie să 
le cunoști ca să te poţi lupta cu un păstrăv, să iei de gât un iepure sau 
să te îmbeţi. Vântul nu putea fi citit și nu puteai scrie pe apă. 

Dar lucrurile scrise dăinuiau. Ele erau vocile Fulgerilor care 
muriseră de multă vreme, care văzuseră lucruri ciudate, care făcuseră 
descoperiri neașteptate. Dacă erai sau nu de acord cu treaba asta, 
depindea de cât de înfiorătoare o considerai. Clanul Lacului Lung era 
de acord. Jeannie voia tot ce e mai bun și pentru noul ei clan. 

Nu era ușor, când erai o matcă tânără. Veneai într-un clan nou, 
cu doar câţiva dintre fraţii tăi ca gardă de corp, unde te măritai cu un 
bărbat și te alegeai cu sute de cumnaţi. Putea să fie tulburător, dacă-ţi 
lăsai mintea să se oprească asupra acestui aspect. Cel puţin acasă, pe 
insula de pe Lacul Lung, avea o mamă cu care să vorbească, dar o 


matcă nu se mai întorcea niciodată la casa părintească. 

În afară de fraţii ei din garda de corp, o matcă n-avea pe nimeni. 

Lui Jeannie îi era dor de casă, se simţea singură și speriată de 
viitor, și tocmai de aceea era gata să se arate jignită... 

— Fură! 

Capturtit și Marele Yan se buluciră de-a rostogolul prin falsa 
gaură de iepure care închipuia intrarea în tumul. 

Fură Peoricine îi fulgeră cu privirea. 

— leream prinși într-o trebșoară literată, zise el. 

— Îhî, Fură, da să vezi, noi am urmărit-o pă mica mare 
cotoroanţă a scoțidușilor plecând în siguranță, cum ai zis tu, da' s-a 
luat un prizăcar după ea! turui Capturtit. 

— Eşti sigur? exclamă Fură, scăpând creionul pe jos. N-am auzit 
să fie vreunul pă lumea asta! 

— O, deah, întări Marele Yan. Bâzâitul lui mi-a dat dureri dă 
dinți! 

— Și nu i-aţi spus și ei, nătărăilor? întrebă Fură. 

— Era ailaltă cotoroanţă cu ea, Fură, zise Marele Yan. Cotoroanţa 
cu educaţia. 

— Miss Tick? întrebă broscoiul râios. 

— Îhî, Hârca aia cu obrazul ca iaurtul de casă, zise Marele Yan. Și 
tu ai zis că nu trebuie să ne arătăm la față, Fură. 

— Deah, păi, asta-i altceva..., începu Fură, dar se opri. 

Nu era soț de prea multă vreme, dar odată cu însurătoarea, 
bărbaţii capătă o grămadă de simţuri noi înfipte în creierii lor, iar unul 
dintre acestea este cel care îi spune soțului când intră până la gât într- 
o mare belea. 

Jeannie bătuse din picior. Braţele îi erau încă încrucișate. Avea 
zâmbetul special pe care-l deprind femeile după ce se mărită, cel care 
pare a-ți spune „Da, ești într-o mare belea, dar eu o să te las să te 
cufunzi în ea încă și mai adânc”. 

— Care-i treaba cu marea cotoroanţă a scoțidușilor? întrebă ea, 
cu glas firav și nesigur, ca un șoricel școlit la Colegiul Rozătoarelor 
Asasine. 

— O, ah, deah, păiii, așa-i..., începu Fură, schimbând feţe-feţe. 
Nu-ţi mai aduci aminte dă ea, dragă? A fost la nunta noastră, da. Ea a 
fost matca noastră pentru o zi sau două, știi. Bătrâna a pus-o să se jure 
că va fi matcă, “nainte să se întoarcă ea-n Tărâmul Viilor, adăugă el, în 
caz că, pomenind despre dorința răposatei mătci, ar putea abate 
eventuala furtună care se pregătea să vină. E totuși bine să ținem un 


ochi pă ea, știi, ea fiind cotoroanţa noastră și o... 

Vocea lui Fură Peoricine se stinse sub privirea lui Jeannie. 

— O matcă de-adevăratelea tre să se mărite cu Omul Mare, zise 
Jeannie. Întocmai cum m-am măritat și eu cu tine, Fură Peoricine 
Fulger, și nu sunt eu o nevastă bună pentru tine? 

— Oh, bine, bine, bolborosi Fură, da... 

— Și nu poți să fii însurat cu două neveste, pentru că asta e o 
mare bigamie, nu-i așa? continuă Jeannie cu o voce periculos de 
dulceagă. 

— Ah, nu-i chiar atât dă mare!7), zise Fură Peoricine, rotindu-și 
disperat privirile în jur, căutând o scăpare. Și a fozt matcă doar timp- 
orar, și ea nu-i decât o copilă, și era bună la gândit... 

— Eu sunt bună la gândit, Fură Peoricine, și eu sunt și matca 
acestui clan, nu-i așa? Nu poate rămâne decât una!*, nu-i așa? Ei, și 
eu m-am gândit că n-o să mai fie vorba de alergat după această mică 
mare fetișcană. Să-ţi fie rușine, oricum. De-acum o să vrea un papă- 
lapte de Mare Yan la ea toată ziua, bună ziua, sunt convinsă. 

Fură Peoricine își lăsă capul în jos. 

— Deah, da..., stărui el. 

— Da' ce? 

— Un prizăcar o urmărește pă biata copilită. 

Fu o lungă pauză până când Jeannie zise: 

— Sunteţi siguri? 

— Cum te văd și cum mă vezi, Matcă, zise Marele Yan. Dac-auzi o 
dată bâzu ăla, nu-l mai uiţi. 

Jeannie își mușcă buzele. Apoi, parcă un pic mai palidă, zise: 

— Ai spus că are însușirile unei cotoroanţe puternice, nu-i așa, 
Fură? 

— Deah, da’ nimeni din toată istoria n-a scăpat cu viaţă d-un 
prizăcar! Nu poţi să-l omori, nu poţi să-l oprești, nu poți... 

— Də’ nu mi-ai povestit tu mie că mica mare fată s-a luptat și cu 
Regina și a câștigat? zise Jeannie. A câștigat printr-o viclenie, așa ai 
spus. Asta-nseamnă că e pricepută, nu-i așa? Dacă e o cotoroanță 
adevărată, o să găsească ea singură o cale. Cu toţii trebuie să ne luăm 
soarta de gât. Orice-o fi ăla de-o pândește acolo, afară, ea trebuie să-l 
înfrunte. Dacă nu poate, atunci nu-i o cotoroanță adevărată. 

— Deah, da un prizăcar e mai rău ca..., dădu să zică Fură. 

— A plecat să înveţe mișmașurile de cotoroanță de la alte 
cotoroanțe, zise Jeannie. Și io le am de învăţat păle de matcă singură. 
Trebuie să nă-dăjduiești că învaţă și ea la fel de repede ca mine, Fură 


Peoricine. 


Capitolul 2 
Douăcămăși și două nasuri 


Douăcămăși era doar o cotitură a drumului, cu un nume. Nu se 
aflau acolo decât un han pentru diligențe, un atelier de fierărie și o 
prăvălioară care avea cuvântul SUVENIRURI, scris încurajator pe o 
bucată de scândură închipuind o firmă, în vitrină. Și asta era tot. În 
jurul locului, despărțite de câmpuri și de petice de pădure, erau casele 
locuitorilor pentru care Douăcămăși reprezenta, după cum se părea, 
marele oraș. Orice ținut este plin de locuri ca Douăcămăși. Sunt locuri 
bune ca oamenii să vină din ele, nu să se ducă în ele. 

Stătea și se cocea tăcut în lumina fierbinte a soarelui de amiază. 
Chiar în mijlocul drumului, un bătrân spaniel, cu pete cafenii și albe, 
picotea în praf. 

Douăcămăși era mai mare decât satul de la ea de acasă, iar 
Tiffany nu mai văzuse suveniruri niciodată până atunci. Intră în 
prăvălie și cheltui jumătate de penny pe o mică sculptură în lemn, 
înfățișând două cămăși pe o sârmă de rufe, și două cărți poștale 
intitulate „Vedere din Douăcămăși”, în care erau arătate prăvălioara și 
ceea ce foarte probabil era același câine dormind în drum. Micuța 
bătrânică de la tejghea o numi „tânără lady” și-i spuse că Douăcămăși 
era foarte aglomerat pe la sfârșitul anului, când lumea venea și de la 
mai mult de o milă distanţă pentru Festivalul de Varză Murată. 

Când Tiffany ieși afară, o găsi pe Miss Tick stând lângă câinele 
toropit, uitându-se încruntată înapoi, pe drumul pe care veniseră. 

— S-a întâmplat ceva? întrebă Tiffany. 

— Ce? tresări Miss Tick, de parcă uitase de existenţa lui Tiffany. 
A... nu. Doar că... mi s-a părut că... uite, mergem să mâncăm ceva? 

Trecu o bună bucată de vreme și nu apăru nimeni în han, dar 
Miss Tick se duse până la bucătărie, unde găsi o femeie care făgădui 
să le aducă niște turte și câte o cană de ceai. Rămase și ea foarte 
surprinsă că le făgăduise așa ceva când n-avusese de gând, aceasta 
fiind, la drept vorbind, după-amiaza ei liberă, până la sosirea 
diligenței, dar Miss Tick avea un fel al ei de a pune întrebări la care 
obținea exact răspunsurile pe care le dorea. 

Miss Tick întrebă și dacă îi putea da un ou proaspăt, crud, în 
coaja lui. Vrăjitoarele sunt, de asemenea, foarte pricepute la a pune 
întrebări la care cealaltă persoană nu urmează să spună „De ce?”. 

Se așezară și mâncară în soare, pe banca din afara hanului. Apoi 


Tiffany îşi scoase agenda. 

Avusese una și la lăptărie, dar aceea era pentru însemnări despre 
brânză și unt. Aceasta de acum era personală. O cumpărase de la un 
negustor ambulant, ieftin, pentru că era de anul trecut. Dar, după 
cum spusese el, avea același număr de zile. 

Avea, de asemenea, o încuietoare, o chestie mică de alamă pe o 
curea de piele, pentru care avea și o cheie micuță. Încuietoarea 
aceasta o încântase pe Tiffany. La o anumită vârstă, începi să vezi 
rostul încuietorilor. 

Scrise în ea „Douăcămăși” și petrecu mai multă vreme înainte să 
adauge „o cotitură a drumului”. 

Miss Tick continua să se uite atent la drum. 

— E ceva în neregulă, Miss Tick? întrebă din nou Tiffany, 
ridicându-și ochii. 

— Nu... sunt sigură. Ne urmărește cineva? 

Tiffany îşi roti privirile în jur. Douăcămăși moţăia în arșiță. Nu le 
urmărea nimeni. 

— Nu, Miss Tick. 

Profesoara își dădu jos pălăria și scoase dinăuntru două bețigașe 
și un mosor de aţă neagră. Își suflecă mânecile, aruncând iute o 
privire în jur, în caz că Douăcămăși dăduse lăstari de populaţie, apoi 
rupse o bucată de aţă și luă oul. 

Ou, aţă și degete se amestecară rapid pentru câteva secunde, apoi 
oul rămase atârnând de degetele lui Miss Tick, într-o mică plasă 
neagră. 

Tiffany fu impresionată. 

Dar Miss Tick nu terminase. Începu să scoată diverse obiecte din 
buzunarele sale și o vrăjitoare are, în general, o mulțime de buzunare. 
Câteva mărgele, vreo două pene, o lentilă de sticlă și una sau două 
benzi de hârtie colorată. Toate acestea fură prinse în urzeala de lemn 
și bumbac. 

— Ce e asta? întrebă Tiffany. 

— O mreajă, zise Miss Tick, concentrându-se. 

— E magie? 

— Nu chiar. E o șmecherie. 

Miss Tick ridică mâna stângă. Penele, și mărgelele, și oul, și 
mărunțţișurile scoase din buzunare se învârtiră în plasa de aţă. 

— Hmm, zise ea. Acum, ia să văd ce pot face... împinse degetele 
de la mâna dreaptă în pânza de aţe ca de păianjen și trase... 

Ou, și lentilă, și mărgele, și pene dansară prin împletitură, iar 


Tiffany fu convinsă că, la un moment dat, una dintre aţe trecuse drept 
prin cealaltă. 

— Oh, zise ea, e ca Leagănul Pisicii! 

— Te-ai jucat cu așa ceva, nu? zise Miss Tick într-o doară, încă 
foarte concentrată. 

— Pot să fac toate figurile obișnuite, zise Tiffany. Giuvaierul, și 
Joagărul, și Casa, și Turma, și Cele Trei Bătrâne, Una cu Ochii Cruciș, 
Ducând Găleata cu Pește la Piaţă Când s-au întâlnit cu Măgarul... deși, 
pentru asta din urmă, e nevoie de două persoane, iar eu n-am făcut-o 
decât o dată, că Betsy Mârlește și-a scărpinat nasul într-un moment 
nepotrivit şi a trebuit să aduc niște foarfeci ca s-o mai scot dintre 
fure... 

Degetele lui Miss Tick lucrau ca un război de țesut. 

— Ce ciudat că e o jucărie pentru copii, acum, zise ea. Aha!... 

Se uită cu atenţie în urzeala complicată pe care o crease. 

— Poţi vedea ceva? întrebă Tiffany. 

— Dacă-mi dai voie să mă concentrez, copilă? Mulţumesc... 

Alături, în drum, câinele toropit se trezi, căscă și se ridică în 
picioare. Se împletici spre banca pe care stăteau ele două, aruncându-i 
lui Tiffany o privire dojenitoare și apoi se încovrigă la picioarele ei. 
Mirosea a covor vechi, jilav. 

— E... ceva, zise Miss Tick, foarte liniștită. 

Panica puse stăpânire pe Tiffany. 

Lumina soarelui se reflecta în praful alb al drumului și în zidul de 
piatră din fața ei. Albinele zumzăiau printre florile mici și galbene 
care creșteau pe coama zidului. La picioarele lui Tiffany, spanielul 
pufnea și se fâsâia, din când în când. 

Dar totul era pe dos. Putea simţi apăsarea coborând asupra ei, 
crescând asupra ei, crescând asupra peisajului, strivindu-l sub lumina 
puternică a soarelui. Miss Tick și leagănul ei de ațe stăteau nemișcate 
lângă ea, încremenite pe loc de groază pură. 

Numai că aţele se clătinară, cu de la sine putere. Oul dansă, 
lentila sclipi, mărgelele alunecară și săriră din ață-n aţă... 

Oul explodă. 

Diligenţa sosi uruind. 

Veni trăgând lumea în urma ei, într-un nor de praf, și zgomot, și 
copite. Întunecă soarele. Ușile se deschiseră. Hamurile zornăiră. Caii 
erau asudaţi. Spanielul se ridică în picioare și dădu din coadă, plin de 
speranţă. 

Apăsarea se duse - nu, zbură. 


Lângă Tiffany, Miss Tick scoase o batistă și începu să-și șteargă 
oul de pe rochie. Restul mrejei dispăruse într-un buzunar cu o 
remarcabilă iuțeală. 

Îi zâmbi lui Tiffany și continuă să zâmbească vorbindu-i, ceea ce- 
o făcu să pară puţin ţicnită. 

— Nu te ridica, nu face nimic, fii mai tăcută ca peștele, zise ea. 

Tiffany oricum nu era în stare să facă nimic, așa că rămase 
nemișcată; se simţea ca atunci când te trezești după un coșmar. 

Călătorii mai înstăriți ieșiră din diligență, iar cei mai săraci se 
dădură jos de pe acoperiș. Bombănind și bătând din picioare, târând 
praful drumului după ei, dispărură. 

— Acum, zise Miss Tick, când ușa hanului se trânti, închizându- 
se, o să... o să mergem la... o scurtă plimbare. Vezi păduricea aia de 
colo? Spre ea ne îndreptăm. lar când domnul Prindecrabi, căruțașul, o 
să-l vadă pe tatăl tău, mâine, o să-i spună că... te-a lăsat să cobori aici, 
cu puţin înainte de a sosi diligenţa, și... și... și toată lumea va fi fericită 
și nimeni nu va trebui să mintă. Asta-i important. 

— Miss Tick? zise Tiffany, luându-și valiza. 

— Da? 

— Ce s-a întâmplat adineauri? 

— Nu știu, zise vrăjitoarea. Te simţi bine? 

— Ăăă... da. Ai gălbenuș pe pălărie. 

Şi eşti foarte tulburată, continuă Tiffany în gând. Asta era cea mai 
îngrijorătoare parte. 

— Îmi pare rău pentru rochia ta, adăugă ea, cu glas tare. 

— A văzut ea altele și mai rele, zise Miss Tick. Hai să mergem! 

— Miss Tick? încercă Tiffany din nou, pe când se îndepărtau 
agale. 

— Ăăă, da? 

— Eşti foarte tulburată, zise Tiffany. Dacă-mi spui de ce, asta 
înseamnă că vom fi două, cu numai o jumătate de tulburare de 
fiecare. 

Miss Tick oftă. 

— Probabil n-a fost nimic, zise ea. 

— Miss Tick, oul a explodat! 

— Da. Hm. O mreajă, vezi tu, poate fi folosită ca un simplu 
detector magic și ca amplificator. Este într-adevăr foarte primitivă, dar 
întotdeauna e utilă ca să te avertizeze din timp de necazuri și 
încurcături. Cred că... probabil n-am făcut-o eu cum trebuie. lar 
câteodată obţii mari descărcări de magie întâmplătoare. 


— Ai făcut-o pentru că erai îngrijorată, zise Tiffany. 

— Îngrijorată? Cu siguranţă nu. Eu nu sunt niciodată îngrijorată! 
trânti sec Miss Tick. Cu toate acestea, fiindcă tot ai deschis subiectul, 
am fost preocupată. Ceva mă făcea să nu mă simt în apele mele. Ceva 
apropiat, cred. Probabil nu era nimic. Într-adevăr, mă simt cu mult 
mai bine acum, că plecăm. 

Dar n-o arăţi, gândi Tiffany. Şi n-aveam dreptate. Două persoane 
înseamnă de două ori mai multă tulburare de fiecare. 

Însă era convinsă că nu era nimic magic în Douăcămăși. Era doar 
o cotitură a drumului. 

k*k 

La douăzeci de minute după aceea, călătorii ieșiră din han ca să 
urce în diligență. Surugiul a băgat de seamă că toți caii erau lac de 
sudoare și s-a întrebat de ce oare auzea un roi de muște bâzâind, când 
nu se vedea nici urmă de vreo muscă. 

Bătrânul câine care zăcuse în drum, a fost găsit ceva mai târziu, 
ghemuindu-se de frică într-unul dintre grajdurile hanului și scâncind. 


Pădurea era la aproape o jumătate de oră de mers, Miss Tick și 
Tiffany făcând cu rândul la căratul valizei. Nu era nimic deosebit, o 
pădure ca toate pădurile, în mare parte plină cu fagi uriași, deși odată 
ce știai că fagul picură otrăvuri neplăcute pe pământul de sub el, ca 
să-l păstreze golaș, nu mai era chiar copacul pe care-l credeai. 

Se așezară pe un buștean și așteptară să apună soarele. Miss Tick 
îi vorbi lui Tiffany despre mreje. 

— Adică nu sunt magice? se miră Tiffany. 

— Nu. Sunt ceva cu ajutorul cărora se obține magia. 

— Vrei să spui ca ochelarii care te ajută să vezi, dar nu văd în 
locul tău? 

— Exact, bravo! Un telescop e magic? Cu siguranţă că nu. E doar 
sticlă într-un tub, dar cu care poţi număra dragonii de pe Lună. Și... ei 
bine, ai tras vreodată cu arcul? Nu, probabil că nu. Dar o mreajă poate 
funcţiona și ca un arc. Un arc adună în el puterea mușchilor arcașului, 
când acesta îl încordează, și trimite o săgeată grea mult mai departe 
decât ar putea arcașul s-o arunce cu mâna lui. Poţi să faci una din 
orice, atâta vreme cât... arată potrivit. 

— Și atunci poţi spune dacă se întâmplă ceva magic? 

— Da, dacă asta cauţi. Când te pricepi s-o mânuiești, poţi s-o 
foloseşti ca să faci tu însăți magie, s-o concentrezi de-a dreptul asupra 
a ceea ce ai tu de făcut. Poţi s-o folosești ca să te apere, ca o plasă de 


blesteme, sau să trimiţi o vrajă, sau... ei bine, e ca bricegele alea 
scumpe, știi? Alea care au și un fierăstrău micuţ, și foarfecă, și 
scobitoare. Mai puţin faptul că nu cred că vreo vrăjitoare a folosit 
vreodată o mreajă ca scobitoare, ha, ha. Toate vrăjitoarele tinere ar 
trebui să înveţe cum să facă o mreajă. Miss Poloboc o să te ajute. 

Tiffany privi în jur, la pădure. Umbrele se alungiseră, dar n-o 
îngrijorau. Frânturi din ceea ce o învățase Miss Tick pluteau prin 
mintea ei: întotdeauna să-ți înfrunți frica. Să ai la tine doar câți bani îți 
trebuie, niciodată prea mulți, și puțină sfoară. Chiar dacă nu e greșeala 
ta, e responsabilitatea ta. Vrăjitoarele se confruntă cu făpturi 
nepământene. Niciodată să nu stai între două oglinzi. Niciodată să nu 
trăncănești. Să faci ce trebuie să faci. Să nu minţi niciodată, dar nu-i 
nevoie să fii întotdeauna cinstit. Niciodată să nu-ți pui o dorinţă. Mai 
ales să nu-ți pui o dorinţă într-o stea, care este astronomic de stupidă. 
Deschide ochii și-apoi deschide din nou ochii. 

— Miss Poloboc are părul lung și cărunt, nu-i așa? întrebă ea. 

— Oh, da. 

— Şi e o doamnă înaltă de-a binelea, puţin grăsuță, și poartă o 
mulțime de șiraguri de mărgele, continuă Tiffany. Și ochelari, de un 
lănțişor. Şi niște surprinzătoare ghete cu tocuri înalte. 

Miss Tick nu era ușor de dus de nas. Se uită în jur, prin luminiș. 

— Unde e? întrebă ea. 

— Stă lângă copacul de colo, zise Tiffany. 

Chiar și după asta, Miss Tick trebui să-și mijească ochii în 
direcția respectivă. Tiffany băgase de seamă că vrăjitoarele umpleau 
spaţiul. Într-un fel aproape cu neputinţă de descris, păreau să fie mai 
reale decât ceilalți din jurul lor. Pur și simplu ieșeau mai mult în 
evidență. Dar dacă nu voiau să fie văzute, deveneau uluitor de greu de 
observat. Nu se ascundeau, nu deveneau nevăzute în mod magic, deși 
ai fi putut zice și așa, dar dacă ar fi trebuit să descrii încăperea după 
aceea, ai fi jurat că nu fusese nicio vrăjitoare în ea. Păreau că se lasă 
înghițite. 

— Ah, da, bravo, zise Miss Tick. Mă întrebam când o vei observa. 

Ha! gândi Tiffany. 

Miss Poloboc deveni treptat și mai reală, pe măsură ce se apropia 
de ele. Era îmbrăcată toată în negru, dar scotea ușoare clinchete în 
mers, din pricina mulțimii bijuteriilor negre pe care le purta, și avea 
într-adevăr și ochelari, care-o surprinseră pe Tiffany, socotindu-i 
bizari, la o vrăjitoare. Miss Poloboc îi sugera lui Tiffany o găină 
fericită. Și avea două braţe, numărul obișnuit. 


— A, Miss Tick, zise ea. lar tu trebuie să fii Tiffany Suferind. 

Tiffany avea destulă bună-creștere ca să-și încline capul; 
vrăjitoarele nu fac reverenţe (cel puțin dacă nu vor să-l fâstâcească pe 
Roland). 

— Aș vrea să schimb două vorbe cu Miss Poloboc, Tiffany, dacă 
nu te superi, zise Miss Tick, cu înțeles. Treburi de vrăjitoare 
superioare. 

Ha! gândi Tiffany din nou, pentru că-i plăcuse cum sună. 

— Atunci, eu o să mă duc să mă uit la vreun copac, nu? zise ea, 
cu ceea ce spera că e un usturător sarcasm. 

— Eu aș folosi tufișurile, în locul tău, drăguță, strigă Miss 
Poloboc în urma ei. Nu-mi plac întreruperile, odată ce-am prins vânt 
în pânze. 

Erau niște tufe de vâsc, care alcătuiau un paravan decent, dar 
după ce îi vorbiseră de parcă ar fi fost un copil de zece ani, Tiffany mai 
degrabă și-ar fi lăsat bășica să-i plesnească. 

Am bătut-o pe Regina Spiridușilor! gândi ea, în timp ce mergea 
fără ţintă prin pădure. Bine, nu știu exact cum, fiindcă acum totul mi 
se pare ca un vis, dar am făcut-o! 

Era furioasă că fusese trimisă la plimbare în felul acesta. Un pic 
de respect n-ar fi stricat, nu? Așa spusese bătrâna vrăjitoare, Doamna 
Vremerea, nu? „Eu îţi arăt ţie respect, ca tu, în schimb, să mă respecţi 
pe mine.” Doamna Vremerea, vrăjitoarea cu care, în secret, toate 
celelalte vrăjitoare voiau să semene, îi arătase ei respect, aşa că avea 
temeiuri de a crede că și celelalte ar fi putut face un mic efort în acest 
sens. Spuse: 

— Să mă văd. 

... şi păși în afara ei înseși, mergând drept spre Miss Tick și Miss 
Poloboc, în trupul ei invizibil, de fantomă. Nu îndrăznea să privească 
în jos, ca să nu descopere că nu era acolo. Când se întoarse și se uită 
înapoi, la trupul ei palpabil, îl văzu stând ipocrit între tufele de vâsc, 
în mod limpede prea departe ca să deslușească discuţia cuiva. 

Pe când Tiffany se apropia cu hotărâre, o auzi pe Miss Tick 
spunând: 

— ... dar de-a dreptul înfricoșător de precoce. 

— Vai de mine. Niciodată nu m-am înţeles prea bine cu oamenii 
isteţi, zise Miss Poloboc. 

— Oh, e un copil cu inimă bună, zise Miss Tick, ceea ce o enervă 
pe Tiffany mai tare chiar decât „înfricoșător de precoce”. 

— Bineînţeles, cunoști situația mea, zise Miss Poloboc, când 


Tiffany se apropie la doar câţiva inchi. 

— Da, Miss Poloboc, dar munca dumitale a stârnit multă 
considerație. De aceea Doamna Vremerea s-a gândit la dumneata. 

— Dar mă tem că am devenit puţin cam distrată, se frământă 
Miss Poloboc. A fost o teribilă vânzoleală pe aici, pentru că eu, ca o 
mare prostănacă, mi-am lăsat ochelarii de distanţă pe celălalt nas... 

Celălalt nas? se miră în gând Tiffany. Amândouă vrăjitoarele 
îngheţară, exact în aceeași clipă. 

— Eu n-am un ou! zise Miss Tick. 

— Am eu un cărăbuș într-o cutie de chibrituri, tocmai împotriva 
unor astfel de urgenţe! chițăi Miss Poloboc. 

Mâinile lor scotociră iute prin buzunare și scoaseră aţă, și pene, și 
fâșii de pânză colorată... Știu că sunt aici! se gândi Tiffany și șopti: 

— Să nu mă mai văd! 

Clipi și se învârti pe călcâie, când ajunse înapoi în mica siluetă 
răbdătoare dintre tufele de vâsc. În depărtare, Miss Poloboc făcea 
înnebunită o mreajă, iar Miss Tick se uita de jur împrejur prin pădure. 

— Tiffany, vino imediat aici! strigă ea. 

— Da, Miss Tick, zise Tiffany, alergând spre ea ca un copil 
cuminte. 

M-au adulmecat ele cumva, gândi ea. Ei bine, sunt vrăjitoare, la 
urma urmelor, chiar dacă, după părerea mea, nu sunt foarte 
pricepute... 

Atunci veni presiunea. Părea să strivească pădurea făcând-o una 
cu pământul și s-o umple cu senzația cumplită că stătea ceva chiar în 
spatele tău. Tiffany căzu în genunchi, cu mâinile pe urechi, și cu un 
junghi de parcă fusese brusc apucată de cea mai ascuţită durere de 
urechi, sfredelindu-i capul. 

— Gata! strigă Miss Poloboc. 

Ridică în mâini o mreajă. Era foarte diferită de a lui Miss Tick și 
era făcută din sfoară, și pene de corb, și mărgele negre sclipitoare și, la 
mijloc, cu o cutie obișnuită de chibrituri. 

Tiffany ţipă. Durerea era ca niște ace înroșite în foc, iar urechile i 
se umpluseră de bâzâit de muște. 

Cutia de chibrituri explodă. 

Și atunci se făcu tăcere, și se auzi ciripit de păsărele, și nimic nu 
trăda că s-ar fi întâmplat ceva, în afară de vreo câteva bucăţi din cutia 
de chibrituri căzând în spirale și, odată cu ele, un fragment cu irizații 
multicolore de platoșă de aripă. 

— Vai de mine, zise Miss Poloboc. Era chiar un cărăbuș simpatic, 


ca toți cărăbușii... 

— Tiffany, eşti teafără? întrebă Miss Tick. 

Tiffany clipi des. Durerea dispăruse la fel de repede pe cât venise, 
lăsându-i doar amintirea arsurii. Se ridică încet în picioare. 

— Cred că da, Miss Tick! 

— Atunci, încă un cuvânt, te rog! zise Miss Tick, mergând cu pași 
mari până la un copac și oprindu-se lângă el, cu o înfățișare severă. 

— Ai... făcut ceva? întrebă Miss Tick. N-ai invocat creaturi, nu-i 
aşa? 

— Nu! Şi, oricum, nu știu cum! răspunse Tiffany. 

— Atunci n-au fost omuleţii tăi, cumva? întrebă Miss Tick, 
neîncrezătoare. 

— Nu sunt ai mei, Miss Tick. Și ei nu fac lucruri de soiul ăsta. Ei 
doar strigă „Crivens! și încep să tragă șuturi în gleznele oamenilor. Și 
atunci știi fără îndoială că ei sunt. 

— Ei bine, orice o fi fost, se pare c-a plecat, zise Miss Poloboc. Și 
ar trebui să plecăm și noi, altminteri o să zburăm toată noaptea. 

Se duse în spatele altui copac și ridică o legăturică de vreascuri. 
Cel puţin, exact așa arăta, pentru că asta și fusese intenţia. 

— Invenţia mea personală, zise ea, cu modestie. Nu știi niciodată 
ce-i aici, la șes, știi? lar coada iese apăsând butonul ăsta... Oh, îmi 
pare rău, uneori mai face așa. A văzut careva încotro s-a dus? 

Coada fu găsită într-un tufiș și înșurubată la loc. 

Tiffany, o fată care asculta ce spun ceilalți, o privi pe Miss 
Poloboc îndeaproape. Fără îndoială avea un singur nas pe față și era 
cumva foarte stingheritor să-ţi închipui unde ar mai putea cineva avea 
un al doilea și la ce i-ar fi folosit. 

Apoi, Miss Poloboc scoase niște frânghie din buzunar și i-o 
întinse cuiva care nu era acolo. 

Asta făcuse, Tiffany era sigură. N-o lăsase să cadă, n-o aruncase, 
ci o întinsese și îi dăduse drumul, de parcă o agăţase de un cârlig 
invizibil. 

Ateriză colac pe un petic de mușchi. Miss Poloboc privi în jos, 
apoi o observă pe Tiffany că se uită cu ochi mari la ea și râse forțat. 

— Neghioaba de mine, zise ea. Am crezut că sunt dincolo! O să- 
mi uit și capul într-o zi! 

— Ei bine... dacă e vorba despre cel de deasupra gâtului dumitale, 
zise Tiffany cu prudență, gândindu-se la celălalt nas, încă îl mai ai. 

Valiza cea veche fu legată cu sfoară la capătul stufos al măturii, 
care acum plutea liniștită la câteva picioare deasupra pământului. 


— Uite-așa, asta o să servească drept băncuţă, destul de 
confortabilă, zise Miss Poloboc, fiind acum sacul de nervi în care 
majoritatea oamenilor se transformau atunci când o simțeau pe 
Tiffany uitându-se ţintă la ei. Nu trebuie decât să te ţii de spatele 
meu. Ăăă. Așa fac eu de obicei. 

— Dumneata de obicei te ţii de spatele dumitale? zise Tiffany. 
Cum se poate...? 

— Tiffany, ţi-am încurajat mereu sinceritatea cu care pui 
întrebări, zise Miss Tick, cu glas ridicat. Dar acum, te rog, mi-ar 
plăcea să te pot felicita pentru tăria cu care păstrezi tăcerea! Urcă-te 
pe mătură în spatele lui Miss Poloboc, căci sunt sigură că ar vrea să 
plece cât încă mai aveţi puțină lumină a zilei. 

Coada se legănă puţin când Miss Poloboc se sui pe ea. O bătu 
ușurel cu palma, invitând-o pe Tiffany. 

— Nu ţi-e frică de înălțimi, nu-i așa, drăguță? întrebă ea, când se 
urcă Tiffany. 

— Nu, răspunse Tiffany. 

— O să opresc când o să ajung în dreptul poienii Proceselor 
Vrăjitoarelor, zise Miss Tick, în timp ce Tiffany simţi coada de mătură 
de sub ea ridicându-se ușor. Ai grijă! 

Se dovedi că atunci când Miss Poloboc o întrebase pe Tiffany 
dacă îi e frică de înălțimi, nu pusese întrebarea corectă. Lui Tiffany 
nu-i era frică de înălțimi câtuși de puţin. Putea trece pe lângă copacii 
înalți fără să clipească o dată. Să se uite în sus, la munții impunători, 
n-o deranja nici cât negru sub unghie. 

Lucrul de care îi era ei frică, deși nu-și dăduse seama până când 
nu ajunsese la această înălțime, era adâncimea. Îi era frică să cadă 
atâta cale din cer încât să aibă timp să-și piardă răsuflarea țipând 
înainte de a se ciocni de stânci, așa de tare încât să se prefacă într-un 
fel de piftie și toate oscioarele ei să se facă pulbere. Îi era, de fapt, frică 
de pământ. Miss Poloboc ar fi trebuit să se gândească mai bine înainte 
de a formula întrebarea. 

Tiffany se agăță cu putere de centura lui Miss Poloboc și își fixă 
privirea asupra pânzei rochiei sale. 

— Ai mai zburat vreodată, Tiffany? o întrebă vrăjitoarea, în timp 
ce continuau să se înalțe. 

— Gn! icni Tiffany. 

— Dacă vrei, ne putem învârti într-un mic cerc, zise Miss 
Poloboc. Ar trebui să avem o privelişte minunată asupra ținutului tău 
de aici, de sus. 


Aerul vâjâia pe lângă Tiffany. Era mult mai frig. Ea-și ținea cu 
strășnicie ochii pironiţi pe pânză. 

— Îți place așa? întrebă Miss Poloboc, ridicându-și vocea, căci 
vântul sufla și mai tare. N-o să dureze decât o clipă! 

Tiffany nu avu timp să spună nu și, în orice caz, era sigură că i s- 
ar fi făcut rău dac-ar fi deschis gura. Băţul se clătină sub ea și lumea se 
întoarse într-o rână. 

Nu voia să se uite, dar își aminti că o vrăjitoare este întotdeauna 
curioasă până la indiscreţie. Ca să rămână o vrăjitoare, trebuia să se 
uite. 

Îşi luă inima-n dinţi să arunce o privire și văzu lumea sub ea. 
Lumina auriu-roșiatică a apusului se revărsa peste pământ și, acolo, 
jos, erau umbrele lungi din Douăcămăși, iar, mai departe, se întindeau 
pădurea și satele prin care veniseră, până la arcul dealului Cretei... 

„.. care era roșu ca jarul, iar friza albă a Calului de cretă strălucea 
în auriu, ca un uriaș pandantiv. Tiffany se uită lung la el; în lumina 
muribundă a după-amiezii, cu umbrele fugind grăbite de soarele ce 
aluneca spre orizont, părea viu. 

În clipa aceea îi veni să sară în gol, să zboare înapoi, să ajungă la 
el închizând ochii și pocnindu-și călcâiele unul de altul, să facă orice... 

Nu! Doar își încuiase bine toate gândurile astea, departe de ea, nu-i 
așa? Trebuia să înveţe și nu era nimeni pe dealuri care s-o mai poată 
învăţa! 

Dar Creta era lumea ei. Mergea pe ea în fiecare zi. Îi putea simţi 
viața străveche sub tălpi. Pământul era în oasele ei, întocmai cum 
spusese Buni Suferind. Era în numele ei, de asemenea; în graiul vechi al 
Nac Mac Fulgerilor, numele ei suna asemănător cu „Pământul de Sub 
Val, iar în ochii minţii sale, ea pășise în mările acelea adânc preistorice, 
când Creta abia se închegase, după un milion de ani de ploaie, din 
cochiliile unor animale mici. Călcase pe un pământ făcut din viață, și 
respirase pe el, și îl ascultase, și-i gândise gândurile. Să-l vadă acum, 
mic, singur, pierdut într-un peisaj ce se întindea până la capătul lumii, 
era prea mult. Trebuia să se întoarcă la el... 

Pentru o clipă, băţul se legănă în aer. 

Nu! Trebuie să plec! 

Se smuci înapoi și simți o greață urcând în stomacul ei, când 
băţul viră în viteză spre munți. 

— O mică turbulenţă, cred, îi zise Miss Poloboc peste umăr. 
Apropo, te-a prevenit Miss Tick să porţi izmene groase de lână, 
drăguță? 


Tiffany, încă năucită, îngăimă ceva care izbuti să sune ca un „nu'. 
Miss Tick îi vorbise despre izmene și despre cum o vrăjitoare cu capul 
pe umeri purta pe puțin trei perechi, ca să împiedice gheața să se 
formeze, dar ea uitase tot. 

— Vai de mine, zise Miss Poloboc. Atunci mai bine zburăm pe 
jos. 

Bățul căzu vertiginos. 

Tiffany n-avea să uite niciodată zborul acela, deși a încercat 
deseori. Zburau aproape de pământ, care se vedea neclar, chiar sub 
picioarele ei. De fiecare dată când ajungeau la un zid sau la un gard de 
nuiele, Miss Poloboc îl sărea cu un strigăt de: „Uite-așa! sau „Hopa- 
sus!, probabil în scopul de-a o face pe Tiffany să se simtă mai bine. 
Nu reușea. Vomită de două ori. 

Miss Poloboc călărea ţinându-și capul aplecat atât de mult încât 
era aproape la același nivel cu băţul, folosindu-se astfel la maxim de 
avantajul aerodinamic al pălăriei sale ţuguiate. Ţuguiul acesteia era 
chiar scurt, de numai vreo nouă inchi înălțime, ceea ce o făcea să 
semene mai curând cu o pălărie de clovn fără zurgălăi; Tiffany avea să 
descopere mai târziu că fusese făcută astfel ca să nu fie nevoie s-o mai 
scoată când intra în colibe cu tavan jos. 

După o vreme - o eternitate, din punctul de vedere al lui Tiffany 
- lăsară câmpurile fermelor în urmă și începură să zboare pe la poalele 
dealurilor. Peste puţin, lăsară în urmă și copacii, iar băţul porni pe 
deasupra apelor înspumate ale unui râu lat, cu albia întărită de 
bolovani. O ploaie fină le împroșca ghetele. 

O auzi pe Miss Poloboc strigând ca să acopere vuietul râului și 
vâjâitul vântului: 

— Vrei să te dai puțin mai în spate? Porțiunea asta este destul de 
înșelătoare! 

Tiffany riscă să privească peste umărul vrăjitoarei și i se tăie 
răsuflarea. 

Nu era prea multă apă pe Creta, în afară de micile torente pe care 
oamenii le numeau pâraie, care curgeau prin văi pe la sfârșitul iernii și 
secau de-a binelea, vara. Râuri mari curgeau în jurul Cretei, desigur, 
dar erau leneșe și cuminţi. 

Apa dinaintea lor nu era leneșă și cuminte. Era verticală. 

Râul o lua în sus, spre albastrul întunecat al cerului, avântându- 
se până la primele stele. Mătura îi urma cursul. 

Tiffany se lăsă mai pe spate și ţipă, și continuă să ţipe, în timp ce 
coada de mătură basculă în aer și urcă pieptiș... cascada. Cunoștea 


cuvântul, desigur, dar cuvântul nu fusese atât de mare, atât de ud și, 
peste toate, nu fusese atât de zgomotos. 

Ceaţa o udase până la piele. Zgomotul îi făcea urechile să 
zvâcnească. Se ţinea de centura lui Miss Poloboc, în timp ce urcau 
prin ploaia deasă și prin tunet, simțind că va aluneca din clipă în 
clipă... 

„.. şi apoi a fost zvârlită în faţă, iar vuietul cascadei s-a stins în 
urma ei, în timp ce băţul, acum zburând din nou „culcat” și nu 
„cabrat', gonea pe deasupra râului care, deși tot mai sălta și spumega, 
barem avea bunul-simţ s-o facă pe pământ. 

Era și un pod, undeva sus, iar pereţii de stâncă rece închideau 
râul pe ambele maluri, dar pereţii au devenit apoi din ce în ce mai 
scunzi, iar râul din ce în ce mai domol, aerul s-a încălzit din nou, până 
când coada de mătură ajunse să lunece pe fața netedă a apei liniștite, 
care probabil nu știa ce urma să i se întâmple, ceva mai încolo. Pești 
argintii săgetau în zigzag îndepărtându-se, când treceau pe deasupra 
lor. 

După o bucată de vreme, Miss Tick le conduse într-un arc de cerc 
peste noile câmpuri, mai mici și mai verzi decât cele de acasă. Apărură 
din nou copacii și păduricile prin văile adânci. Dar ultimele raze de 
soare pieriră și, curând, tot ce era dedesubt se întunecă. 

Tiffany probabil că aţipise, încleștată de Miss Poloboc, căci simţi 
cum se trezește tresărind, când coada de mătură se opri în aer. 
Pământul era la mare distanță dedesubt, dar cineva așezase un inel de 
foc, care se dovedi a fi din mucuri de lumânări aprinse, arzând în 
ulcele vechi. 

Cu multă graţie, întorcându-se încet, bățul se lăsă în jos, oprindu- 
se foarte aproape de vârful ierbii. 

În acest moment, picioarele lui Tiffany hotărâră să se 
deschircească și căzu la pământ. 

— Copăcel! zise Miss Poloboc cu veselie, ridicând-o. Te-ai 
descurcat foarte bine! 

— Îmi cer iertare c-am ţipat și că mi s-a făcut rău..., bolborosi 
Tiffany, dând peste o ulcică și stingând lumânarea. Încercă să 
deslușească împrejurimile prin întuneric, dar i se învârtea capul. Cine 
a aprins lumânările, Miss Poloboc? 

— Eu. Hai înăuntru, se face frig..., începu Miss Poloboc. 

— Aha, prin magie, zise Tiffany, încă ameţită. 

— Ei bine, se poate face și prin magie, da, zise Miss Poloboc. Dar 
eu prefer chibriturile, care sunt firește mult mai ușor de folosit și chiar 


magice, în felul lor, dacă stai să te gândești. Desprinse valiza de coada 
măturii și spuse: Prin urmare, am ajuns! Nădăjduiesc să-ți placă aici! 

Și iar veselia aceea. Cu toate că se simţea încă rău și ameţită, și 
era foarte dornică să afle cât mai repede cu putință unde era privata, 
Tiffany încă mai avea urechi care auzeau și o minte care, oricât s-ar fi 
străduit, nu înceta să gândească. Și gândi: Veselia asta e cusută cu aţă 
albă. E ceva putred aici... 


Capitolul 3 
O doamnă dintr-o bucată 


Era într-adevăr o căsuţă, dar Tiffany nu putea vedea mare lucru 
din ea, prin întuneric. Era înconjurată de meri. Ceva atârnând de o 
creangă o atinse când, pășind nesigur, o urmă pe Miss Poloboc. 
Obiectul își continuă balansul dincolo de ea, cu un clinchet de 
clopoței. Se mai auzea și clipocitul unei ape curgătoare, ceva mai 
departe. 

Miss Poloboc deschise o ușă. Aceasta dădea într-o bucătărioară, 
mică, puternic luminată și uimitor de ordonată. În soba de fier un foc 
ardea cu vioiciune. 

— Hm... se presupune că eu sunt ucenica, zise Tiffany, încă 
buimacă de zbor. O să pregătesc ceva de băut, dacă îmi arăţi unde 
sunt cele necesare... 

— Nu! izbucni Miss Poloboc, ridicându-și mâinile. Strigătul păru 
s-o sperie și pe ea, căci tremura, când le lăsă din nou în jos. Nu... eu... 
în locul tău, nici n-aș visa la așa ceva, zise ea cu un glas mult mai 
liniștit, încercând să zâmbească. Ai avut o zi grea. O să-ţi arăt care-i 
odaia ta și unde sunt toate lucrurile, și o să-ţi aduc, sus, niște stufat, 
iar tu vei putea să fii ucenică de mâine. Nicio grabă. 

Tiffany se uită la oala care fierbea cu bulbuci pe soba de fier și la 
pâinea de pe masă. Era proaspăt scoasă din cuptor, putea spune după 
miros. 

Necazul cu Tiffany era Gândirea ei de-a Treia!9). Aceasta gândea: 
Locuiește singură. Cine a aprins focul? Într-o oală care fierbe este 
nevoie să amesteci, din când în când. Cine a amestecat în ea? Și 
cineva a aprins lumânările. Cine? 

— Mai stă cineva aici, Miss Poloboc? întrebă ea, cu voce tare. 

Miss Poloboc se uită disperată la oală, la pâine și-napoi la Tiffany. 

— Nu, doar eu, zise ea și cumva Tiffany știu că spunea adevărul. 
Sau, mă rog, un adevăr. 

— Vorbim  mâine-dimineață? zise Miss Poloboc, aproape 
implorator. 

Arăta atât de încolțită încât lui Tiffany chiar i se făcu milă de ea. 
Îi zâmbi. 

— Desigur, Miss Poloboc. 

Făcură un scurt ocol al casei, la lumina lumânării. Exista și o 
privată, nu departe de căsuţă; avea două tronuri, ceea ce Tiffany socoti 


cam ciudat, dar, bineînţeles, poate că mai locuiseră cândva aici și alți 
oameni. Exista, de asemenea, o odaie numai pentru baie, o teribilă 
risipă de spaţiu, după criteriile Casei Fermei. Baia avea propria ei 
pompă și un cazan mare pentru încălzit apa. Asta în mod hotărât era 
un lux. 

Odaia ei de dormit era o... odaie drăguță. Drăguţă era cuvântul 
potrivit. Totul avea ciucuri. Tot ce putea avea o acoperitoare era 
acoperit. Se vedeau urmele unor încercări de a face camera... veselă, 
de parcă a fi un dormitor era ceva foarte vesel și minunat. Odaia lui 
Tiffany de dincolo, de la fermă, avea un covoraș pe podea, un urcior cu 
apă și un lighean pe un suport, o ladă mare de haine și o foarte veche 
casă a păpușilor, câteva draperii vechi de stambă și cam atâta. La 
fermă, dormitoarele erau pentru a închide ochii în ele. 

Camera asta avea un scrin. Conţinutul valizei lui Tiffany umplu 
aproape un sertar. 

Patul nu scoase niciun sunet când Tiffany se așeză pe el. Fostul ei 
pat avea o saltea atât de veche, încât avea o groapă în care se cuibărea 
confortabil, cu arcuri care scoteau o mulțime de zgomote; dacă nu 
putea dormi, se răsucea pe-o parte și pe alta și putea cânta Clopotele 
de la St. Ungulans la arcuri - cling-ting-glong, glinc-ping-bloinnng, 
dlinc-plang-doinnng, ding-ploinc. 

Camera asta și mirosea altfel. Mirosea a încăpere nefolosită și a 
săpunul altcuiva. 

Pe fundul valizei avea o cutie mică, pe care domnul Butuc, 
tâmplarul fermei, o meșterise pentru ea. Domnul Butuc nu pierdea 
vremea să facă lucrări delicate, și caseta asta era chiar grea. În ea, 
Tiffany păstra... suveniruri. Printre ele, o bucată de cretă cu o fosilă în 
ea, ceea ce era chiar o raritate, și propria sa ștampilă pentru unt (care 
înfățișa o vrăjitoare călare pe o coadă de mătură), în caz că va avea 
ocazia să facă unt aici, și o piatră-potir!:o), despre care se presupunea 
că e norocoasă, fiindcă avea o gaură în ea. (I se spusese asta când avea 
șapte ani, iar Tiffany o luase la ea. Nu prea înţelegea cum o făcea 
norocoasă gaura aceea, dar, de vreme ce petrecuse multă vreme în 
buzunarul ei, apoi pusă la păstrare în cutie, probabil era mult mai 
norocoasă decât majoritatea pietrelor, care sunt lovite cu piciorul de 
colo-colo, călcate de căruţe și așa mai departe.) 

Mai avea, de asemenea, o hârtie de ambalaj, în albastru și galben, 
de la un pachet de tutun Jolly Sailor, o pană de șoim, și un vârf antic 
de săgeată, învelit cu grijă într-un șomoiog de lână de oaie. Din 
acestea găseai din belșug pe Creta. Nac Mac Fulgerii le foloseau ca 


vârfuri de sulițe. 

Rândui frumos toate acestea pe scrin, împreună cu jurnalul ei, 
dar ele nu făcură odaia să pară mai primitoare. Dimpotrivă, păreau 
chiar rătăcite. 

Tiffany luă ambalajul vechi și șomoiogul de lână și le mirosi. Nu 
aveau chiar mirosul colibei de păstor, dar aminteau destul de mult de 
acela cât să-i aducă lacrimi în ochi. 

Niciodată nu mai petrecuse o noapte departe de Creta, până 
atunci. Știa expresia „dor de casă” și se întrebă dacă frigul acela, 
senzaţia aceea vagă ce creștea în lăuntrul ei era dorul de casă... 

Cineva bătu la ușa ei. 

— Eu sunt, zise o voce înăbușită. 

Tiffany sări din pat și deschise ușa. Miss Poloboc intră cu o tavă 
pe care era așezat un blid de stufat de vițel și o bucată de pâine. O 
așeză pe măsuţa de lângă pat. 

— Pune, te rog, tava asta afară, la ușă, după ce termini. O s-o iau 
eu, mai târziu, zise ea. 

— Mulţumesc frumos, zise Tiffany. 

Miss Poloboc se opri puţin în prag. 

— O să fie foarte plăcut pentru mine să am pe cineva cu care să 
vorbesc, în afară de mine însămi, spuse ea. Sper din toată inima că n-o 
să vrei să pleci, Tiffany. 

Tiffany îi dărui un mic zâmbet fericit, apoi așteptă până se 
închise ușa și-i auzi pașii lui Miss Poloboc coborând scara, înainte de 
a se duce în vârful picioarelor la fereastră, ca să verifice că nu erau 
gratii. 

Fusese ceva înspăimântător în expresia lui Miss Poloboc. Un soi 
de foame și de speranță, de implorare și de frică, toate deodată. 

Tiffany verifică, de asemenea, dacă putea să-și zăvorască ușa pe 
dinăuntru. 

Stufatul de oaie avea într-adevăr gust de stufat de vițel și nu - ca 
să luăm un exemplu complet și absolut la întâmplare - de stufat făcut 
de ultima fată săracă ce lucrase aici. 

Ca să fii vrăjitoare, trebuie să ai o foarte bună imaginaţie. În clipa 
asta, Tiffany își dori ca a ei să nu fi fost chiar atât de bună. Dar 
Doamna Vremerea și Miss Tick ar mai fi lăsat-o să vină aici, dacă era 
periculos, oare? Oare? 

Ar fi putut. Ar fi putut și asta. Vrăjitoarele nu credeau în 
netezirea drumului. Presupuneau că-ţi folosești creierul. Dacă nu-ţi 
foloseai creierul, atunci n-aveai ce căuta să te faci vrăjitoare. Lumea 


nu-ţi netezește ție drumul, spuneau ele. Învață cum să înveţi repede. 

Dar... ei îi dăduseră o șansă, nu-i așa? 

Bineînţeles că-i dăduseră. 

Probabil. 

Aproape că-și terminase porția de nu-făcut-de-mâna-omului-ca- 
să- fim-sinceri stufat, când ceva încercă să-i ia blidul din mână. 
Trăsese cât se poate de blând și când, fără să se gândească, ea-l trăsese 
înapoi, acțiunea opusă încetă imediat. 

O-K, gândi ea. încă o treabă ciudată. Ei, da, asta este coliba unei 
vrăjitoare. 

Ceva trase și de lingură, dar iarăși se opri, de îndată ce ea o trase 
înapoi. 

Tiffany puse bolul gol și lingura la loc, pe tavă. 

— E-n regulă, zise ea, sperând că nu sună speriată niciun pic. Am 
terminat. 

Tava se ridică în aer și o luă ușor către ușă, unde ateriza cu un 
clinchet slab. 

La mijlocul ușii, zăvorul alunecă înapoi. Ușa se deschise. 

Tava se ridică și pluti pe culoar. Ușa se închise. Zăvorul se încuie 
la loc. 

Tiffany auzi zăngănitul lingurii în timp ce, undeva pe palierul 
întunecat, tava își vedea de drum. 

Lui Tiffany i se păru că era de-o importanţă vitală să se gândească 
mai înainte să acţioneze. Și astfel gândi mai departe: Ar fi stupid să- 
ncepi să alergi pe-aici și să țipi pentru că ţi-a fost luată tava. La urma 
urmelor, oricine sau orice a făcut-o, a avut totuși bunul-simţ să 
zăvorască ușa după ce-a ieșit, ceea ce înseamnă că îți respectă 
intimitatea, chiar dacă ţi-o încalcă. 

Se spălă pe dinţi la lavoar, se îmbrăcă în cămașa de noapte și se 
strecură în pat. Suflă în lumânare. 

După numai o clipă, se ridică în capul oaselor, reaprinse 
lumânarea și, cu mare caznă, târî scrinul în fața ușii. Nu era prea 
sigură de ce, dar se simţi mai bine după ce-o făcu. 

Se culcă la loc, stingând lumina. 

Tiffany era obișnuită să doarmă în timp ce, afară, pe deal, oile 
behăiau și tălăngile mai scoteau din când în când câte un clone. 

Aici nu mai era niciun behăit de oaie și nicio talangă să cloncăne, 
și, din când în când, deși nu se auzea vreuna, se trezea gândindu-se: 
Ce-a fost asta? 

Însă, în cele din urmă, adormi de-a binelea, fiindcă își aminti 


cum se trezise în toiul nopţii ca să audă scrinul alunecând, foarte 
încet, înapoi, în poziţia lui originală. 


Tiffany se trezi, încă în viață și neciopârţită, când zorii tocmai 
încărunțeau noaptea. Păsări necunoscute cântau. 

Nu se auzea niciun sunet în casă, iar ea se gândi: Eu sunt ucenica, 
nu? Eu sunt cea care ar trebui să fac curăţenie și să aprind focul. Știu 
cum trebuie să se petreacă lucrurile. 

Se ridică în capul oaselor și își roti privirile prin odaie. 

Hainele ei vechi fuseseră împăturite frumos pe tăblia de deasupra 
a scrinului. Fosila, piatra norocoasă și celelalte lucruri dispăruseră și 
abia după o căutare înnebunită le redescoperi înapoi în cutia lor din 
valiză. 

— Ei, uite ce-i, zise ea către odaie, în general. Eu sunt o 
cotoroanţă, știți. Dacă e vreun Nac Mac Fulger pe-aici, să se arate în 
clipa asta! 

Nu se întâmplă nimic. Nici nu se așteptase să se întâmple ceva. 
Nac Mac Fulgerii nu se omorau cu pusul lucrurilor în ordine, oricum. 

Ca încercare, luă sfeșnicul de pe masa de la capul patului, îl așeză 
pe scrin și făcu un pas în spate. Din nou nu se întâmplă nimic. 

Se întoarse să se uite pe fereastră și, în timp ce se uita, auzi un 
slab clinc. 

Când se răsuci pe călcâie, sfeșnicul era înapoi pe masă. 

Ei bine... azi avea să fie o zi în care va primi răspunsuri. Tiffany se 
bucură de ușoara mânie pe care-o simţi. O împiedică să se mai 
gândească la cât de mult voia să se întoarcă acasă. 

Veni să-și îmbrace rochia și își dădu seama că într-un buzunar 
avea ceva moale, care totuși trosnea. 

Oh, cum de putuse uita? Dar avusese o zi grea și poate că, 
oricum, voise să uite. 

Scoase cadoul de la Roland și desfăcu foița albă, de mătase, cu 
multă grijă. 

Era un medalion. 

Reprezenta Calul. 

Tiffany se uită lung la el. 

Nu e cum arată un cal, ci e ce înseamnă un cal... Fusese săpat în 
coasta dealului cu mult înainte de a începe istoria, de către oameni 
care izbutiseră să redea în câteva linii ondulate tot ce însemna un cal: 
putere, graţie, frumuseţe și viteză, luptându-se să se elibereze din 
deal. 


Și acum cineva - cineva deștept și, prin urmare, probabil 
deopotrivă cineva cu dare de mână - îl făcuse din argint. Era plat, 
întocmai cum era cel de pe coasta dealului și, întocmai ca în cazul 
Calului de pe deal, unele părţi nu erau lipite de restul trupului. 
Meșteșugarul, totuși, le unise cu un lanţ subţirel de argint, astfel încât 
în clipa în care Tiffany ridică medalionul, îl avu întreg în fața ochilor, 
în-mișcare-în-timp-ce-stătea-nemișcat în lumina dimineții. 

Trebuia să-l pună la gât. Şi... nu era nicio oglindă, nici măcar una 
mică de-o palmă. Oh, bine... 

— Să mă văd, zise Tiffany. 

Și undeva în depărtare, pe câmpuri, ceva care-i pierduse urma se 
trezi. Pentru o clipă, nu se întâmplă nimic, dar apoi ceața câmpurilor se 
despică în două, de parcă o creatură invizibilă se pusese în mișcare, 
scoțând un zgomot ca un roi de muște... 

Tiffany închise ochii, făcu vreo doi pași într-o parte, vreo câțiva 
înainte, se întoarse și deschise, cu grijă, ochii. Se văzu stând acolo, în 
faţa ei, neclintită ca o statuie. Calul arăta foarte bine pe noua ei 
rochie, argintiu pe fundal verde. 

Se întrebă oare cât l-o fi costat pe Roland. Se întrebă de ce. 

— Să nu mă mai văd, zise ea. 

Fără grabă, își scoase medalionul de la gât, îl împacheta din nou 
în foița de mătase și îl închise în cutie, laolaltă cu celelalte lucruri de 
acasă. Apoi scoase una dintre cărțile poștale din Douăcămăși și un 
creion, și, cu grijă și atenţie, îi scrise lui Roland câteva cuvinte de 
mulțumire. După o străfulgerare de vinovăţie, folosi cu grijă cealaltă 
carte poștală ca să le spună părinţilor ei că era în întregime încă în 
viaţă. 

Apoi, gânditoare, cobori scara. 

Fusese întuneric în ajun, așa că nu observase afișele lipite pe 
scară de sus până jos. Erau afișe de circ, pe care erau desenațţi clovni și 
animale, scrise cu literele acelea de afiș de modă veche, în care nu 
găseai două rânduri cu același caracter. 

Spuneau ceva de genul: 


Fiori cu Toptanul! Daţi fuga! Daţi fuga! Daţi fuga! 
Profesorul Monty Bășicat 
prezintă Circul Trei-Cercuri!! Și Cabina Curiozităţilor!! 
Vedeți Uluitorul Contorsionist Jack 
Punând Capul Unui Leu 
Chiar În Gura Lui!!! 


Vedeţi Calul cu Capul unde-ar trebui să-i stea Coada! 


CLOVNI! CLOVNI! CLOVNI! 

Fraţii Pastrami Zburători vor sfida 
Gravitaţia, Cea mai Mare Forţă din Univers 
*fără plasă!* 

Vedeţi Măgarul Clarence Dansatorul de Step 
Minune la 
Zăpăcita și Ameţita 
*Amuţitoarea Demonstraţie de Citire a Gândurilor* 


Şi tot așa, până la cea mai mică literă tipărită. Erau niște lucruri 
deosebit de ciudate și de colorate, ca să le întâlnești într-o colibă din 
pădure. 

Găsi drumul spre bucătărie. Aceasta era rece și cufundată în 
liniște, în afară de ticăitul unui ceas de perete. Amândouă limbile 
căzuseră de pe cadranul ceasului și stăteau pe fundul capacului de 
sticlă, astfel că, deși ceasul continua să măsoare timpul, n-avea 
tendinţa să-i spună cuiva despre asta. 

Cum se întâmplă de regulă cu bucătăriile, era foarte ordonată și 
curată. În sertarul dulapului de vase de lângă spălător, furculiţele, 
lingurile și cuţitele erau aranjate în compartimente separate, ceea ce 
era puțin îngrijorător. Toate sertarele dulapului de vase pe care le 
văzuse vreodată Tiffany avuseseră intenţia să fie ordonate, dar, de-a 
lungul anilor, deveniseră ticsite cu lucruri care chiar n-aveau ce căuta 
acolo, ca polonice mari și desfăcătoare de sticle îndoite, ceea ce 
însemna că întotdeauna se înțepeneau, cel puțin dacă nu știai trucul 
de a le deschide. 

Experimental, scoase o lingură din compartimentul lingurilor, o 
lăsă să cadă printre furculițe și închise sertarul. Apoi, se întoarse cu 
spatele. 

Se auzi un târșâit și un clinchet, întocmai ca acela pe care îl face o 
lingură când e pusă la loc printre celelalte linguri, care i-au dus dorul 
și sunt nerăbdătoare să-i asculte povestirile despre viața printre 
înfricoșătoarele creaturi cu vârfuri ascuţite. 

De data asta, puse un cuţit printre furculițe, închise sertarul - și 
se sprijini de el. 

Un timp, nu se întâmplă nimic, apoi auzi tacâmurile zornăind. 
Zgomotul deveni mai puternic. Sertarul începu să tresalte. Întregul 
dulap începu să tremure... 


— Bine, zise Tiffany sărind înapoi. Fie ca tine! 

Sertarul se deschise brusc, cuțitul sări din compartiment în 
compartiment ca un pește, apoi sertarul se trânti la loc. 

Tăcere. 

— Cine ești tu? întrebă Tiffany. 

Nimeni nu-i răspunse. Dar nu-i plăcea ceea ce se simţea în aer. 
Cineva era supărat pe ea, acum. Fusese o șmecherie prostească, la 
urma urmelor. 

leși în grădină, grăbită. Clipocitul pe care-l auzise cu o seară 
înainte venea de la o cascadă, nu departe de colibă. O micuță roată 
hidraulică pompa apa într-o cisternă mare de piatră, de la care pornea 
o ţeava ce-o ducea în casă. 

Grădina era plină de ornamente. Erau mai degrabă unele triste, 
ieftine - iepuraşi cu rânjete de nebuni, cerbi de lut cu ochii mari, 
pitici cu pălării roșii, ascuțite, și expresii care sugerau că luau doctorii 
care nu li se potriveau. 

Diverse alte lucruri atârnau de meri sau erau legate de stâlpi prin 
toată grădina. Erau câteva plase-de-vise și nade-de-blestem, pe care 
uneori le văzuse atârnate afară din case și pe la ea prin ţinut. Alte 
lucruri arătau ca niște mreje mari, rotindu-se și scoțând clinchete 
ușoare. Altele... ei bine, una arăta ca o pasăre făcută din perii vechi, 
dar cele mai multe semănau cu niște grămezi de gunoi. Gunoi ciudat, 
totuși. Lui Tiffany i se păru că vreo câteva se mișcară puţin, când trecu 
pe lângă ele. 

Când se întoarse înapoi în casă, Miss Poloboc stătea la masa din 
bucătărie. 

La fel și Miss Poloboc. Erau, de fapt, două. 

— Îmi pare rău, zise Miss Poloboc din dreapta. M-am gândit că e 
mai bine să lămurim situația imediat. 

Cele două femei erau absolut identice. 

— Oh, înţeleg, zise Tiffany. Sunteţi gemene. 

— Nu, zise Miss Poloboc din stânga, eu nu sunt geamăna ei. Ar 
putea fi ceva mai greu de... 

— ... de înţeles, pentru tine, prelua cealaltă Miss Poloboc. la să 
vedem. Ştii... 

— ... că gemenele se zice că sunt în stare să simtă și să gândească 
aceleași lucruri? continuă prima Miss Poloboc. 

Tiffany dădu din cap. 

— Ei bine, zise a doua Miss Poloboc, eu sunt un pic mai 
complicată decât atât, presupun, pentru că... 


— Eu sunt o singură persoană cu două trupuri, zise cea dintâi 
Miss Poloboc, și de acum vorbeau ca jucătorii într-un meci de tenis, 
zvârlindu-și cuvintele de la una la alta. 

— Am vrut să-ți aduc la cunoștință treaba asta... 

— ... cu blândeţe, pentru că pe unii oameni îi supără... 

— ... ideea și o socotesc înfiorătoare sau... 

— ... pur și simplu... 

— ... stranie. 

Cele două trupuri se opriră. 

— Îmi cer iertare pentru ultima propoziţie, zise Miss Poloboc din 
stânga. Fac asta numai când sunt într-adevăr nervoasă. 

— Ăăă, vrei să spui că voi amândouă..., începu Tiffany, dar Miss 
Poloboc din dreapta o întrerupse. 

— Nu există amândouă. Sunt doar eu, înţelegi? Știu că e greu. 
Dar am o mână dreaptă din dreapta și o mână stângă din dreapta, și o 
mână dreaptă din stânga și o mână stângă din stânga. Toate sunt ale 
mele. Pot să mă duc la cumpărături și să stau acasă în același timp, 
Tiffany. Dacă te-ajută, gândește-te la mine ca la o... 

— ... persoană cu patru braţe și... 

— ... patru picioare și... 

— ... patru ochi. 

Toţi cei patru ochi menţionaţi se uitau acum nervoși la Tiffany. 

— Şi două nasuri, zise Tiffany. 

— Adevărat. Ai prins ideea. Corpul meu din dreapta este o idee 
mai stângaci decât corpul meu din stânga, dar văd mai bine cu 
perechea mea de ochi din dreapta. Sunt umană, la fel ca tine, numai 
că sunt ceva mai multă. 

— Dar una dintre voi - adică, o jumătate din tine - a făcut tot 
drumul până la Douăcămăși pentru mine, zise Tiffany. 

— Oh, da, pot să mă separ astfel, zise Miss Poloboc. Îmi iese 
chiar bine. Dar dacă e vorba de o distanţă de vreo douăzeci de mile 
sau cam așa, devin ceva mai greoaie. Și acum, o ceașcă de ceai ne-ar 
prinde bine amândurora, zic eu. 

Mai înainte ca Tiffany să poată face o mișcare, amândouă Miss 
Poloboc se ridicară în picioare și străbătură bucătăria. 

Tiffany privi o singură persoană pregătind o ceașcă de ceai cu 
patru mâini. 

Sunt mai multe lucruri de făcut ca să obţii o ceașcă de ceai și 
Miss Poloboc le făcu pe toate deodată. Corpurile statură unul lângă 
altul, trecându-și obiectele din mână în mână, mișcând ibricul, ceștile 


și linguriţele ca într-un soi de balet. 

— Când eram copil, toată lumea credea că sunt două gemene, 
zise ea pe deasupra unuia dintre umeri. Mai târziu... au crezut că sunt 
rea, zise ea peste alt umăr. 

— Și ești? întrebă Tiffany. 

Amândouă Miss Poloboc se întoarseră, părând șocate. 

— Ce întrebare mai e și asta de pus cuiva? exclamă ea. 

— Mmm... cea evidentă? zise Tiffany. Adică, dacă ar spune „Da, 
sunt! Uahahaha!”, asta ne-ar scuti de-o mulțime de necazuri, nu-i așa? 

Patru ochi se îngustară. 

— Doamna Vremerea avea dreptate, zise Miss Poloboc. A zis că 
ești o vrăjitoare până-n ghete. 

Pe dinăuntru, Tiffany înflori de mândrie. 

— Ei bine, problema cu evidentul, zise Miss Poloboc, este că atât 
de adesea nu este... Doamna Vremerea chiar și-a scos pălăria în fața 
ta? 

— Da. 

— Într-o bună zi poate o să pricepi ce mare cinste ţi-a făcut, zise 
Miss Poloboc. În orice caz... nu, nu sunt rea. Dar aproape c-am 
devenit rea, cred. Mama a murit la puțină vreme după ce m-am 
născut eu, tata era pe mare și nu s-a mai întors niciodată... 

— Pe mare se întâmplă lucruri mai rele, zise Tiffany. Pe-asta i-o 
spusese Buni Suferind. 

— Da, bine, și probabil că s-au întâmplat, deși se poate și ca el să 
nu fi vrut niciodată să se mai întoarcă acasă, cu niciun chip, zise Miss 
Poloboc cu răceală. lar eu am fost dusă la un azil, mâncare proastă, 
profesori oribili, bla, bla, bla, și am căzut în cea mai rea tovărășie cu 
putință: a mea însămi. E uimitor la câte trucuri poţi recurge când ai 
două corpuri. Bineînţeles, toată lumea credea că sunt două gemene. 
În cele din urmă, am fugit și-am intrat la un circ. Eu! Poţi să-ți 
închipui una ca asta? 

— Zăpăcita și Ameţita, Amuţitoarea Demonstraţie de Citire a 
Gândurilor? întrebă Tiffany. 

Miss Poloboc încremeni, cu gura căscată. 

— Era pe afişele de pe scară, adăugă Tiffany. 

Acum, Miss Poloboc se relaxă. 

— Oh, da. Bineînţeles. Foarte... ager din partea ta, Tiffany. Da. 
într-adevăr observi lucrurile, nu-i așa... 

— Cu siguranță eu n-aş da bani ca să văd „Vomitoriul”, zise 
Tiffany. Nu înseamnă altceva decât „poarta de ieșire”!2). 


— Eşti deşteaptă! zise Miss Poloboc. Monty a scris asta pe o 
plăcuţă ca să-i oprească pe oameni să se vânture prin cortul Crezi-sau- 
nu. „Pe aici către Vomitoriu!” Firește, oamenii se gândeau că era vreo 
scârboșenie sau ceva dezgustător, așa că Monty punea un individ solid 
cu un dicționar dincolo de ușă, ca să le arate că au obţinut exact 
lucrul pentru care plătiseră! Ai fost vreodată la un circ? 

— O dată, recunoscu Tiffany. Nu fusese prea amuzant. Lucrurile 
care se străduiesc prea tare să fie amuzante adeseori nu sunt. Văzuse 
un leu mâncat de carii, care nu mai avea practic niciun dinte, un 
mergător pe sârmă, care nu se afla niciodată la mai mult de vreo 
câteva picioare de sol, un aruncător de cuțite care arunca o mulțime 
de cuțite într-o femeie trecută bine, într-un costum de gimnastică roz, 
pe un disc mare de lemn care se rotea, și dădea greș sistematic, 
nenimerind-o niciodată. Singura distracție adevărată a fost după 
spectacol, când o căruţă l-a călcat pe un clovn. 

— Circul meu era mult mai mare, zise Miss Poloboc după ce 
Tiffany îi povesti experiența sa. Deși îmi amintesc că aruncătorul 
nostru de cuțite era de asemenea foarte slab țintaș. Aveam elefanți, și 
cămile, și un leu atât de sălbatic, că l-a mușcat pe un om de braţ, 
aproape lăsându-l fără el. 

Tiffany trebui să admită că asta suna cu mult mai atractiv. 

— Și dumneata ce-ai făcut? întrebă ea. 

— Ei bine, doar l-am bandajat, după ce am gonit leul de lângă 
el... 

— Da, Miss Poloboc, dar mă refeream la numărul de circ. Doar ți- 
ai citit propriile gânduri? 

Miss Poloboc se uită radioasă la Tiffany. 

— Asta, da, și aproape orice altceva, deopotrivă, zise ea. Cu 
diverse peruci pe cap, eu eram Formidabilele Surori Salahoare. 
Făceam jonglerii cu farfuriile, știi tu, și purtam costume acoperite cu 
ţechini. Și dădeam o mână de ajutor și la acrobaţia cu sârma la 
înălțime. Nu mergând pe sârmă, firește, dar zâmbind tuturor și luând 
ochii spectatorilor. Toată lumea era convinsă că eram gemene, iar 
oamenii de la circ oricum nu pun prea multe întrebări personale. Și 
așa, ba cu una, ba cu alta, făcând asta, făcând ailaltă... am venit aici și 
am devenit vrăjitoare. 

Ambele Miss Poloboc o urmăreau cu atenţie pe Tiffany. 

— A fost chiar o frază lungă, asta din urmă, zise Tiffany. 

— Da, a fost, nu-i așa? făcu Miss Poloboc. Nu pot să-ţi spun totul. 
Mai vrei să rămâi aici? Ultimele trei fete n-au vrut. Unii mă socotesc 


puţin cam... ciudată. 

— Hmm... o să rămân, zise Tiffany, tărăgănat. Chestia care mișcă 
lucrurile prin casă e un pic cam ciudată, totuși. 

Miss Poloboc păru surprinsă, apoi zise: 

— A, te referi la Oswald? 

— Există un bărbat invizibil pe nume Oswald care poate intra la 
mine în dormitor? întrebă Tiffany, îngrozită. 

— O, nu. E doar un nume. Oswald nu e un om, ci un spirit 
constructiv. Ai auzit de spirite distructive? 

— Ăăă... spiritele invizibile care strică toate lucrurile din jur? 

— Bravo, zise Miss Poloboc. Ei bine, un spirit constructiv este 
exact opusul. Este obsedatul de ordine. Se dovedește chiar folositor la 
treburile din jurul casei, dar este de-a dreptul îngrozitor dacă se află 
în bucătărie când gătesc. Tot pune lucrurile la locul lor. Cred că asta-l 
face fericit. Îmi pare rău, ar fi trebuit să te previn, dar de obicei se 
ascunde, dacă vine cineva la colibă. E timid. 

— Şi e bărbat? Vreau să spun, un spirit masculin? 

— Tu cum i-ai spune? Nu are corp și nu vorbește. Eu l-am numit 
Oswald pentru că întotdeauna mi l-am închipuit ca pe un omuleţ 
preocupat, cu o matura și un făraș. 

Miss Poloboc din stânga râse când Miss Poloboc din dreapta 
spuse asta. Efectul era bizar și, dacă o luai așa, chiar îți dădea fiori. 

— Ei bine, o ducem bine împreună, zise cu nervozitate Miss 
Poloboc din dreapta. Mai e ceva ce vrei să știi, Tiffany? 

— Da, te rog, răspunse Tiffany. Ce vrei să fac eu? Tu ce faci? 


Și în mare parte, după cum s-a dovedit, ceea ce făcea Miss 
Poloboc erau treburi gospodărești. Interminabile treburi gospodărești. 
În zadar ai fi aşteptat cursuri de utilizare a măturii cu coadă, lecţii de 
făcut farmece sau de management al pălăriei țuguiate. Erau, în marea 
lor parte, genul de treburi gospodărești care sunt... treburi 
gospodărești și nimic altceva. 

Era o mică turmă de capre, teoretic condusă de Sam Puturosul, 
care avea un șopron al lui și era ţinut în lanţ, dar în realitate condusă 
de Meg cea Neagră, capra senioară, care îi îngăduia, răbdătoare, lui 
Tiffany s-o mulgă și apoi, cu grijă și intenţie, punea o copită în 
ciubărul cu lapte. Așa gândesc caprele că pot ajunge să te cunoască. O 
capră e o pacoste dacă ești obișnuit cu oile, pentru că o capră este o 
oaie cu creier. Dar Tiffany mai întâlnise capre și înainte, pentru că 
erau câțiva oameni în sat care le creșteau pentru laptele lor, foarte 


hrănitor. Și ea știa că, dacă vrei s-o scoţi la capăt cu caprele, trebuie să 
foloseşti personologia!5). Dacă te înfierbântai, și ţipai, și le loveai (de 
te dureau mâinile, pentru că era ca și cum ai fi dat într-un sac plin cu 
umerașe de haine), atunci ele erau învingătoarele și te luau în râs, pe 
limba caprelor, ceea ce e, oricum, foarte asemănător cu toate luările în 
râs. 

Cam prin a doua zi, Tiffany învăţă că singurul lucru pe care-l 
puteai face era să întinzi mâna și să apuci piciorul din spate al lui Meg 
cea Neagră, exact când și-l ridica să lovească ciubărul, și să i-l ridici și 
mai sus. Asta o făcea să-și piardă echilibrul și stăpânirea de sine, iar 
celelalte capre o luau în râs pe ea, drept pentru care Tiffany era 
învingătoarea. 

Apoi mai erau albinele. Miss Poloboc ţinea o duzină de stupi, atât 
pentru ceară, cât și pentru miere, într-un mic luminiș, gălăgios de 
atâta zumzăit. O pusese pe Tiffany să poarte un văl și mănuși, înainte 
de a deschide un stup. Și ea purta unele, de asemenea. 

— Bineînţeles, sublinie ea, dacă ești grijuliu, serios și bine 
echilibrat în viaţa ta, albinele n-or să te înțepe. Din nefericire, nu 
toate albinele au auzit de această teorie. Bună dimineaţa, Stup Trei, 
aceasta e Tiffany, o să stea cu noi, o vreme... 

Tiffany se aștepta ca tot stupul să dea buzna afară, cu un oribil 
zumzăit ascuţit, Bună dimineaţa, Tiffany! Nu dădu. 

— De ce le-ai spus lor asta? întrebă ea. 

— O, trebuie să le vorbești albinelor, zise Miss Poloboc. E-o mare 
nenorocire dacă n-o faci. Eu în general port o mică discuţie cu ele, în 
majoritatea serilor. Noutăţile și bârfele, genul acesta de subiecte. 
Orice crescător de albine se „Spovedește complet sufletelor 
reîncarnate în Albine”. 

— Și albinele cui se spovedesc la rândul lor? întrebă Tiffany. 

Ambele Miss Poloboc îi zâmbiră. 

— Celorlalte albine, presupun, zise ea. 

— Așadar... dacă știi cum să le asculți pe albine, poţi să afli tot ce 
se petrece, da? stărui Tiffany. 

— Ştii, e ciudat că spui asta, zise Miss Poloboc. Au fost unele 
zvonuri... Dar trebuie să înveţi să gândești ca un roi de albine. O 
singură minte cu mii de trupuri mici. Mult prea greu de făcut, chiar și 
pentru mine. Schimbă o privire gânditoare cu ea însăși. Poate că 
totuși nu imposibili 

Apoi erau ierburile. Coliba avea o mare grădină de ierburi, deși 
conţinea numai atâtea cât să poţi umple un curcan cu ele, iar în 


această perioadă a anului mai era încă destul de muncit la culesul și 
uscatul lor, mai ales la cele cu rădăcini importante ca utilizare. Lui 
Tiffany chiar îi plăcu. Miss Poloboc era neîntrecută la ierburi. 

Era ceva ce se numea Doctrina Semnăturilor. Povestea era cam 
așa: când Creatorul Universului făcuse plantele ajutătoare în folosul 
oamenilor, el (sau, în alte versiuni, ea) pusese mici semne în 
alcătuirea lor, ca să le dea oamenilor indicii. O plantă folositoare 
contra durerii de măsele avea să arate ca o măsea, una care să vindece 
durerea de urechi avea să arate ca o ureche, una bună pentru 
problemele nasului avea să picure o substanţă verzuie și tot așa. Mulţi 
oameni credeau în asta. 

Trebuia să faci un mare efort de imaginaţie ca să le recunoști 
(deși nu prea mare în cazul Nasului de Joian!4)), iar în lumea lui 
Tiffany Creatorul fusese ceva mai... creativ. Unele plante aveau un 
mesaj scris pe ele, dacă știai unde să te uiţi. Era adesea foarte greu să 
le găsești și de obicei greu să le citești, pentru că plantele nu ţin seama 
de ortografie. Cei mai mulți oameni nici măcar nu știau despre asta și 
foloseau metoda tradițională de a afla dacă plantele sunt otrăvitoare 
sau folositoare, testându-le pe vreo mătușă bătrână de care nu mai 
aveau nevoie, dar Miss Poloboc iniția noi tehnici despre care spera că 
vor face viața mai bună tuturor (iar, în cazul mătușilor, adesea și mai 
lungă). 

— Asta de aici e Falsa Genţiană, îi spuse ea lui Tiffany, pe când se 
aflau în atelierul lung și friguros de lângă colibă. Ţinea triumfător în 
sus o bălărie. Toată lumea crede că este un alt leac pentru durerile de 
măsele, dar dacă te uiţi la rădăcina ei, tăiată într-o noapte cu lună 
umbrită de nori, folosind lupa mea albastră... 

Tiffany încercă și citi: „BuUnă De Răceli Pot da somnlență Nu 
folOsi când conDuci.” 

— Groaznică ortografie, dar nu-i rău pentru o margaretă, zise 
Miss Poloboc. 

— Vrei să spui că plantele chiar îți spun cum să le folosești? se 
miră Tiffany. 

— Fi, nu toate, și trebuie să știi unde să te uiţi, zise Miss Poloboc. 
Uită-te la asta, de pildă, din familia nucului obișnuit. Trebuie să 
foloseşti lupa verde la lumina unei lumânări de spermanţet cu feștilă 
de bumbac roșu, așa... 

Tiffany își miji ochii. Literele erau mici și greu de citit. 

— „Pot conţine nucă”? încercă ea. Dar este o coajă de nucă. 
Bineînţeles că va conţine o nucă. Ăăă... nu? 


— Nu neapărat, zise Miss Poloboc. Ar putea, de exemplu, să 
conţină o foarte delicată scenă miniaturală, lucrată din aur și din 
multe pietre prețioase colorate, înfățișând un templu ciudat și 
interesant, așezat într-un ținut îndepărtat. Am zis ar putea, adăugă 
ea, observând expresia lui Tiffany. Nu există nicio lege în vigoare 
împotriva acestui fapt. Ca atare... Lumea e plină de surprize. 

În noaptea aceea, Tiffany avu mult mai multe de scris în jurnal. Îl 
lăsă pe tăblia scrinului, cu un pietroi deasupra. Oswald păru să 
priceapă mesajul, dar se apucă să lustruiască pietroiul. 


Și trăgându-te înapoi, și ridicându-te deasupra colibei, şi 
aruncându-ți ochii peste noaptea aceea... 

La multe mile depărtare, trecând nevăzut peste ceva și acela 
invizibil, la rândul lui, dar care bâzâia ca un roi de muște și se târa pe 
pământ... 

Continuând, lăsând rapid în urmă drumuri și orașe și copaci, cu 
zgomote de zip-zip, până când ajungi la marele oraș și, aproape în 
centrul orașului, la vechiul turn înalt, și dedesubtul turnului, la antica 
universitate magică, și în universitate, la bibliotecă, iar în bibliotecă, 
la rafturile cu cărţi, și... călătoria abia a început. 

Rafturile cu cărți curg pe lângă tine. Cărţile sunt puse în lanţuri. 
Unele se reped să te muște, în timp ce treci pe lângă ele. 

Şi apoi vine secțiunea cu cele mai periculoase cărți, cele care sunt 
păstrate încuiate în cuști sau în butoaie cu apă rece sau pur și simplu 
presate între două plăci de plumb. 

Dar e acolo o carte, ușor străvezie și luminând cu o aură 
taumaturgică, sub o cupolă de sticlă. Tinerii vrăjitori, gata să-și 
înceapă studiile, sunt încurajați să vină s-o citească. 

Titlul este: Prisăcari: O disertaţie despre un Dispozitiv Uluitor de 
Abil, de Mâncărici pe Burtă, D.M. Phil., B.EI L.ts, Profesor de Magie 
Patricius. Cea mai mare parte a cărții acesteia scrisă de mână, este 
despre cum să construieşti un aparat magic uriaș și puternic, pentru 
capturarea unui prisăcar fără vătămarea utilizatorului, dar chiar pe 
ultima pagină Dr. Mâncărici pe Burtă scrie sau a scris așa: 

Potrivit vechiului și faimosului volum Res Ccntum ct Una 
Quas Magus Facere Potest!:5, prisăcarii sunt un soi de demoni 
(într-adevăr, Profesorul Spaimastâlpilor îi clasifică astfel în 
Iscodesc demoni, iar Vinvechi le acordă o secțiune aparte, sub 
titlul „spirite rătăcitoare”, în studiul său LIBER IMMANIS 
MONSTRUORUM!. Cu toate acestea, scrierile vechi descoperite 


în Pivniţa Borcanelor de ghinionista Primă Expediţie în 
Regiunea Loco, povestesc cu totul altceva, confirmând 
cercetarea mea, nu neînsemnată. 

Prisăcarii au apărut în primele secunde ale Creaţiei. Nu 
sunt vii, dar au, după cum se pare, forma vieţii. Nu au corp, 
creier sau gânduri personale, iar un prisăcar gol e o creatură 
într-adevăr  leneșă,  rostogolindu-se încet prin noaptea 
nemărginită dintre lumi. Potrivit lui Spaimastâlpilor, cei mai 
mulți sfârșesc pe fundul mărilor sau în pântecele vulcanilor, sau 
duși de vânt în inima stelelor. Spaimastâlpilor a fost un 
gânditor foarte primitiv, în comparaţie cu mine, dar, în acest 
caz, are dreptate. 

Totuși un prisăcar are capacitatea de a se speria și de a 
crăpa. N-avem de unde ști ce anume îl sperie pe un prisăcar, dar 
ei par să-și găsească refugiul în trupuri ce au un anumit tip de 
putere - mare forță fizică, mare intelect, mare pricepere la 
magie. Din acest punct de vedere sunt precum elefantul comun 
eremit din Cumnaibade, Elefantus Solitarius, care întotdeauna 
va căuta cea mai solidă colibă de lut ca adăpost. 

Nu există niciun dubiu în mintea mea că prisăcarii au făcut 
să evolueze formele iniţiale de viaţă. De ce peștele a ieșit din 
mare? De ce oamenii au pus mâna pe un lucru atât de periculos 
ca focul? Prisăcarii, cred eu, au fost în spatele tuturor acestor 
salturi, aprinzând în creaturile remarcabile din diversele specii 
focul ambiţiei necesare care să le împingă înainte și pe culmi! 
Ce anume caută un prisăcar? Ce este ceea ce îi mână pe ei 
înainte? Ce vor ei? Asta o să aflu! 

Oh, unii vrăjitori minori ne avertizează că un prisăcar 
deformează mintea gazdei sale, brânzindu-i-o și, inevitabil, 
provocându-i o moarte prematură prin febră cerebrală. Eu spun. 
Fleacuri! Oamenii întotdeauna s-au temut de ceea ce nu au 
înţeles! 

Dar eu am puterea de a înțelege!! 

În dimineaţa asta, la ora două, am capturat un prisăcar cu 
dispozitivul meu! Și acum e încuiat în capul meu. Îi pot simţi 
amintirile, amintirile fiecărei creaturi în care a locuit. Totuși, 
graţie intelectului meu superior, eu îl controlez pe prisăcar. El 
nu mă controlează pe mine. Nu simt că el m-a schimbat în vreun 
fel. Mintea mea este extraordinar de puternică, așa cum a fost 
dintotdeauna!! 


În acest punct, scrisul este pătat, după câte se pare din pricină că 
Mâncărici pe Burtă începuse să saliveze. 


Oh, cum m-au mai ţinut deoparte, de-a lungul anilor, 
viermii și lașii cărora, printr-un noroc chior, li s-a îngăduit să se 
autointituleze superiorii mei! Au râs de mine! DAR ACUM N-OR 
SĂ MAI RÂDĂ!!! Chiar şi aceia care și-au zis prietenii mei, O, DA, 
n-au făcut nimic decât să-mi pună piedici. Cum rămâne cu 
avertismentele? ziceau ei. De ce borcanul în care ai găsit tu 
planurile avea cuvintele „Nu deschideţi orice-ar fi!” gravate în 
cincisprezece limbi vechi pe capac? spuneau ei. Lașii! Așa-zișii 
„amici”! Creaturile în care intră un prisăcar devin paranoice și 
smintite, spuneau ei! Prisăcarii nu pot fi controlaţi, chițăiau ei!! 
CREDE CAREVA DINTRE NOI UNA CA ASTA VREO CLIPĂ??? Oh, 
ce triumf mă AȘTEAPTĂ!!! Acum mi-am curăţat viaţa de astfel de 
nimicuri!!! În ceea cei privește pe cei care și acum au 
NECUVIINŢA, DA, NECUVIINȚA să bată la ușa mea pentru ce le- 
am făcut așa numiţilor Arhirector și Consiliu al Colegiului... 


„.. Și aici scrierea se termina. Pe un cartonaș care însoțea cartea, 
un vrăjitor de odinioară scrisese: Tot ce s-a mai găsit din Profesorul 
Mâncărici pe Burtă a fost strâns într-un borcan și îngropat în vechea 
Grădină de Trandafiri. Îi sfătuim pe toţi învățăceii care vor să facă 
cercetare să petreacă un timp acolo și să mediteze la modul în care a 
murit el. 


Luna era pe cale să devină plină. O lună ciuntită, așa i se spunea. 
Era una dintre cele mai searbede faze ale lunii și rareori ilustrată. 
Luna plină și luna nouă erau vedetele. 

Fură Peoricine stătea singur pe tumul, în imediata apropiere a 
găurii de iepure, privind la munții din zare, a căror zăpadă de pe 
piscuri strălucea în lumina lunii. 

O mână îl bătu ușurel pe umăr. 

— Nu ești tu ăla să lași pe cineva să se furișeze pân la tine, Fură 
Peoricine, zise Jeannie, așezându-se lângă el. 

Fură Peoricine oftă. 


— Wullie Flaimuc mi-a zis că nu te-ai atins de mâncare, continuă 
Jeannie, cu grijă. 

Fură oftă din nou. 

Se auzi un mic poc, urmat de un gâlgâit. Jeannie îi întinse o 
ceașcă mică de lemn. În mâna cealaltă avea o sticlă. 

Aburii care ieșeau din ceașcă pluteau în aer. 

— E ultima butelcă din Alifia de Oi Specială pe care mica ta mare 
cotoroanță ne-a dat-o la nunta noastră, zise Jeannie. Am pus-o 
deoparte, pentru urgenţe. 

— Fa nu-i mica mea mare cotoroanţă, Jeannie, zise Fură 
Peoricine, fără să se uite la ceașcă. Ea e marea noaztră cotoroanţă a 
scoțidușilor. Şi-ţ' mai zâc io ţie, Jeannie, ea are-n ea ce trebă ca să fie 
cotoroanța cotoroanţelor. E-o putere-n ea dă nici nu visează ea. Da 
prizăcaru' a adulmecat-o. 

— Deah, ei bine, o dușcă-i o dușcă, oricum ai numi-o tu pe ea, 
zise Jeannie, împăciuitor, şi-i trecu lui Fură ceașca pe sub nas. 

El oftă și își întoarse capul. 

Jeannie se ridică-n picioare grăbită. 

— Wullie! Mare Yan! Daţi fuga! ţipă ea. Uite, nu vrea să ia o 
dușcă! Crez că-i muort! 

— Ah, nu-i vremea de-o băutură tare, zise Fură Peoricine. Mi-i 
inima grea, nevastă. 

— Daţi fuga imediat! strigă Jeannie pe gura vizuinii... E muort ș- 
încă mai vorbește! 

— Ea e cotoroanţa dealurilor dă p-aci, zise Fură, neluând-o în 
seamă. întocma' ca bună-sa. Ea le spune dealurilor ce-s ele, în fiecare 
zi. Le are-n oasele ei. Le ţine-n inima ei. Făr'” dă ea, nu-mi miroase 
bine viitoru,. 

Ceilalți Fulgeri ieșiseră în grabă din gaura tumulului și se uitau 
nedumeriţi la Jeannie. 

— S-o-ntâmplat ceva? întrebă Wullie Flaimuc. 

— Deah! se răsti matca. Fură nu vrea să dea de dușcă dân Alifia 
de Oi Specială! 

Fețişoara lui Wullie se boţi într-o mâhnire spontană. 

— Ah, Marele Om îi muort! suspină el. Oh, vai, vai, vai... 

— Îţi ţii fleanca aia odat, mare nătărău ce-mi ești! strigă Fură 
Peoricine, ridicându-se în picioare. Nu-s muort! Mă screm să trec un 
moment dă cumpănă ekzistenţială aici, bine? Crivens, e-o jalnică 
priveliște dacă un om nu poa să sâmţă vân-tungheţat al Sorţii 
biciuindu-l în părțile lui dă jos, făr' ca lumea să-i spuie că-i muort, 


nu? 

— Ah, Fură, văz c-ai vorbit iar cu broscoiu, zise Marele Yan. E 
singuru’ dă p-aci care folosește cuvinte atât dă lungi că-ţi ia o zi 
întreagă dă mers pă lungimea lor... Se întoarse către Jeannie. E un caz 
grav dă gândire, d'asta s-a îmbolnăvit el, domniță. Când un om începe 
să-și vâre nasu într-ale cititului și scrisului, atunci e pus, foarte 
curând, la pământ dă o doză dă gândire. O să iau vreo câţiva băieți și 
o să-i ținem capu’ sub apă pân să oprește, ăsta-i singuru’ leac. Poa’ să 
omoare omu, gândirea asta. 

— Te snopesc și pă tine și pă alți zece ca tine! îi zbieră Fură 
Peoricine în față lui Marele Yan, ridicându-și pumnii. Io îs Marele Om 
în clanv’ ăsta și... 

— Și eu sunt matca, zise matca lor, iar unul dintre dedesubturile 
funcţiei de matcă este să-ți folosești glasul astfel: dur, îngheţat, tăios, 
spintecând aerul ca un cuţit de gheaţă. Și eu vă spun vouă, oameni 
buni, să intraţi la loc în vizuină și să nu vă mai arătaţi la faţă p-aci pân’ 
nu vă spun eu. Tu, nu, Fură Peoricine Fulger! Tu o să stai aci pân o să- 
ţi spun eu! 

— Oh, vai, vai..., începu Wullie Flaimuc, dar Marele Yan îi lipi o 
mână peste gură și-l târî repede de acolo. 

Când rămaseră singuri, și zdrenţele de nori începură să se adune 
în jurul lunii, Fură Peoricine își lăsă capul în jos. 

— N-o ză plec, Jeannie, dacă spui tu, zise el. 

— Ah, Fură, Fură, zise Jeannie, izbucnind în plâns. N-ai înțeles. 
Nu vreau să i se întâmple nimic rău micii mari fetișcane, pe cuvânt că 
nu. Da' nu pot să îndur gându că tu o să te duci acolo, să te baţi cu 
monstru” ăla care nu poate fi omorât! Dă tine îmi fac eu griji, acuma 
vezi? 

Fură își petrecu braţul pe după mijlocul ei. 

— Deah, văd, zise el. 

— Eu sunt nevasta ta, Fură, care te roagă să nu te duci! 

— Bine, bine, o ză stau aci, zise Fură. 

Jeannie își ridică ochii spre el. Lacrimile îi străluceau în lumina 
lunii. 

— Vorbeşti serios? 

— Niciodat' nu mi-am călcat cuvântu' pân-acu, zise Fură. Afar’ 
de ăl dat polițailor și altora din tagma lor, știi, şi asta nu să pune. 

— O să stai aci? N-o să-mi ieși dân cuvânt? zise Jeannie, 
smârcâindu-se. 

Fură oftă. 


— Deah. Așa o ză fac. 

Jeannie rămase tăcută pentru o vreme, apoi zise, cu glasul tăios și 
rece al unei mătci: 

— Fură Peoricine Fulger, acu’ îți spun să te duci s-o salvezi pe 
marea cotoroanţă a scoțidușilor. 

— Ce? făcu Fură Peoricine uluit. Păi, adineaurea ‘ceai că tre ză 
stau... 

— Aia era vorba mea ca nevastă, Fură. Acuma îți vorbesc ca 
matcă. Jeannie se îndreptă de spate, ridicându-și bărbia-n vânt și 
arătând foarte hotărâtă. Dacă nu asculți porunca mătcii tale, Fură 
Peoricine Fulger, o să fii surghiunit din clan. Ştii asta. Cască bine 
urechile la ce-ţi spun. la ce oameni ai nevoie, până nu e prea târziu, și 
du-te în munți ș-ai grijă ca mica mare fetișcană să nu pățască nimic. 
Și vino-napoi sănătos. Asta-i un ordin! Neh, e mai mult decât un 
ordin. E poprirea pe care-o pun asupra ta! Asta nu se poate călca! 

— Da io..., începu Fură, complet năucit. 

— Eu sunt matca, Fură, zise Jeannie. Nu pot să cârmuiesc un 
clan, când Omul Mare se prăpădește de lingoare. Iar dealurile copiilor 
noștri au nevoie de cotoroanţa lor. Toată lumea știe că pământul are 
nevoie de cineva care să-i spuie ce e el. 

Fusese ceva în modul în care Jeannie spusese „copii. Fură 
Peoricine nu era cel mai ager dintre gânditori, dar întotdeauna se 
prindea, în cele din urmă. 

— Da, Fură, zise Jeannie, observându-i expresia. Curând o să 
aduc pe lume șapte fii. 

— Oh, zise Fură Peoricine. 

Nu întrebă de unde le știa numărul. Mătcile știu și gata. 

— Asta-i grozav! zise el. 

— Și o fiică, Fură. 

Fură clipi des. 

— O fiică? Așa dă repede? 

— Da, zise Jeannie. 

— Ăsta-i noroc porcesc pentr-un clan! zise Fură. 

— Da. Așa că ai ceva pentru care să vii-napoi teafăr la mine, Fură 
Peoricine. Și te rog să-ți baţi capu și pentru altceva decât bătuţii în 
cap. 

— Mulţumesc, matcă, zise Fură Peoricine. O ză fac cum mi-ai 
cerut. O ză iau câțiva băieţi și-o s-o găsesc pă mica mare cotoroanţă a 
scoțidușilor, păntru binele dealurilor. Nu poa’ să fie o viață grozavă 
păntru biata mare micuță, singură-cuc și departe dă casă, pân străini. 


— Da, zise Jeannie, întorcându-și faţa. Știu și asta. 

În zori, Fură Peoricine, sub ochii înfricoșați ai numeroșilor săi 
fraţi, scrise cuvântul: 


PLN 


„.. pe un petic dintr-o pungă de hârtie. Apoi îl ridică în sus. 

— Plan, știți, zise el, către adunarea Fulgerilor. Acuma avem un 
Plan și tot ce-avem dă făcut e să facem ce-avem dă făcut. Da, Wullie? 

— Care era treaba cu popirea aia cu care te-o afurisit Jeannie? 
întrebă Wullie Flaimuc, lăsându-și mâna jos. 

— Nu popire, poprire, zise Fură Peoricine. Oftă. V-am mai zâs. 
Asta-nsemnează că-i groasă. Însemnează că io tre s-o aduc înapoi pă 
mica mare cotoroanţă a scoţidușilor, fără nicio scuză, altminterea 
sufletu' meu se duce țac-pac în marea ouătoare dân cer. E ca un ordin 
vrăjit. E-un jug greu să fii pus sub poprire. 

— Ei, deah, popii au multă putere. 

— Willie, zise Fură, răbdător, mai știi că ț-am zâs că o ză-ț spui 
io când ar fi timpu' ză-ţ ţii gura aia mare a ta închisă? 

— Da, Fură. 

— Ei bine, ăzta a fozt unu din timpurile-ălea. Își ridică glasul. 
Acuma, băieți, știți totu’ despre prizăcari. Ăștia nu pot fi stârpiți! Da-i 
dă datoria noaztră s-o salvăm pă marea cotoroanţă a scoțidușilor, așa 
că asta e, p-aproape, o miziune sine-ucigașă și o ză sfârșiţi proabil cu 
toții în Tărâmul Viilor, cu un fleac dă slujbă plicticoasă dă făcut. 
Așadar... cer voluntari! 

Toţi Fulgerii de peste patru ani ridicară automat mâna. 

— E, hai, mă, zise Fură. Nu puteţi ză veniţi toții Uite, o ză-i iau 
pe... Wullie Flaimuc, Marele Yan și... pă tine, Groaznicu' Scoţiduș Billy 
Barbălată. Și n-o ză iau niciun copil dă țâță, așa că dac-aveţi sub trei 
inchi înălțime, nu veniţi! Cu ekscepţia ta, binenţeles, Groaznicu' 
Scoţiduș Billy. Cât dăspre restul vostru, o să hotărâm în felu 
tradițional al Fulgerilor. O ză-i iau pă ultimii cinzeci dă inși de-or 
rămâne-n picioare! 

Le făcu semn celor trei aleși către un colț al tumulului, în vreme 
ce restul mulțimii luă cu voioșie poziţie de bătaie. Unui Fulger îi place 
să se înfrunte cu unul mult mai mare decât el, căci asta înseamnă că 


nu trebuie să se mai uite unde lovește. 

— Fata-i la mai mult dă o sută dă mile depărtare, zise Fură, în 
timp ce marea bătaie începu. Nu putem să fugim atâta, e prea departe. 
Are vreunul dintre voi vreo idee, pușlamalelor? 

— Capturtit poa' s-ajungă acolo pă șoimu' lui, zise Marele Yan, 
făcând un pas în lături, când un ghem de Fulgeri pocnindu-se cu 
pumnii și picioarele se rostogoli pe lângă el. 

— Da, o ză vie și el cu noi, dar nu poa' să ia mai mult dă un 
pasager, răcni Fură, să se audă peste hărmălaie. 

— Nu putem înota? întrebă Wullie Flaimuc, vârându-și capul 
între umeri, când un Fulger aiurit de-o lovitură zbură pe deasupra 
capului său. 

Ceilalți se uitară pieziș la el. 

— Să înotăm? Cum putem înota d-aci pân’ acolo, neghiobule? 
zise Fură Peoricine. 

— 'Ceam că-i bine să ne gândim și la asta, atâta tot, zise Wullie, 
părând jignit. lo-ncercam să aduc o contribuţie, știi? Voiam doar să 
m-arăt dispus. 

— Marea cotoroanţă a scoţidușilor a plecat c-o căruță, zise 
Marele Yan. 

— Deah, și ce? zise Fură. 

— Păi, noi n-am putea? 

— Ah, nu! zise Fură. Să ne arătăm în fața cotoroanţelor e una, da’ 
celorlalți oameni, în niciun caz! Mai ţineţi minte ce s-a-ntâmplat acu' 
vreo câţiva ani, când Wullie Flaimuc a fozt ochit dă lady aia care picta 
tablourile alea drăguțe, jos în vale? N-aș mai vrea să avem matahalele 
din Societatea Folclorică vârându-și nasu’ p-aci! 

— Am o idee, domnule Fură. lo sunt, Groaznicu' Scoţiduș Billy 
Barbălată Fulger. Ne-am putea deghiza. 

Groaznicu' Scoţiduș Billy Barbălată Mac Fulger se anunţa 
întotdeauna cu întreg numele său. Părea să creadă că dacă nu le 
spunea oamenilor cine era, aveau să uite de el și atunci el avea să 
dispară. Când ai pe jumătate înălțimea unui scoțiduș mai răsărit, ești 
cu adevărat scund; o idee mai scund și-ai fi doar o gaură în pământ. 

El era noul gonnaglobard. Un gonnaglobard este bardul clanului 
și poetul bătăliilor, dar ei nu-și petrec toată viaţa în același clan. De 
fapt, ei sunt un soi de clan aparte. Gonnaglobarzii trec de la un clan la 
altul, asigurându-se că povestirile și cântecele lor se răspândesc 
printre toţi Fulgerii. Groaznicu' Scoţiduș Billy venise odată cu Jeannie 
din clanul Lacului Lung, cum se întâmpla adesea. Era foarte tânăr 


pentru un gormaglobard, dar, după cum spusese Jeannie, nu exista 
vârstă limită pentru a gonnagloba. Dacă talentul zăcea în tine, 
gonnaglobai. lar Groaznicu' Scoţiduș Billy știa toate cântecele și putea 
cânta la șoarecele-cimpoi atât de trist că pe afară începea să plouă. 

— Deah, băiete? îi zise Fură Peoricine cu bunăvoință. Vorbește, 
atunci! 

— N-am putea șterpeli niște țoale dă oameni? zise Groaznicu' 
Scoţiduș Billy. Pentru că e o poveste dân bătrâni dăspre o mare 
dihonie între clanul Trei Piscuri și clanul Râul Vântos și băieţii dân 
clanul Râul Vântos or scăpat făcând să meargă o sperietoare dă ciori 
dintr-un câmp dă cartofi, iar ăia dân Trei Piscuri au crezut că era o 
matahală și s-au ținut deoparte dân calea ei. 

Ceilalți păreau nedumeriţi, iar Groaznicu' Scoţiduș Billy își aminti 
că ei erau locuitori ai Cretei și că probabil nu văzuseră niciodată o 
sperietoare de ciori de pe un câmp de cartofi. 

— O sperietoare dă ciori? zise el, întrebător. Una ca o matahală 
făcută dân bețe, cu ţoale pă ea, care tre’ să sperie păsărelele dă pă 
câmpuri? Acuma, cântecu' spune că matca ălora dân Râul Vântos a 
folosit o vrajă ca s-o facă să meargă, da’ eu socotesc că treaba s-o făcut 
prin viclenie și putere. 

Le cântă cântecul respectiv. Ei ascultară. 

El le explică amănunţit cum să construiască un om care să 
meargă. Ei se uitară unul la altul. Era un plan nebunesc, disperat, 
foarte primejdios și riscant, care cerea o formidabilă forță și curaj ca 
să izbutească. 

Problema odată pusă astfel, toți se declarară numaidecât de 
acord. 


Tiffany descoperi că era totuși vorba despre ceva mai mult decât 
treburi gospodărești și studiu. Și anume, despre ceea ce Miss Poloboc 
numea „a umple ce-i gol și a goli ce-i plin”. 

De obicei, numai una din întrupările lui Miss Poloboc ieșea afară, 
o dată. Oamenii credeau că Miss Poloboc era două gemene, iar ea avea 
grijă ca ei să continue să creadă așa, dar socotise că ar fi ceva mai 
sigur pentru toată lumea să ţină trupurile separate. Tiffany văzuse de 
ce. N-aveai decât să le privești pe ambele Miss Poloboc când ea 
mânca, întrupările își treceau farfuriile de la una la alta, fără să 
schimbe vreun cuvânt, uneori ducându-și mâncarea la gură una cu 
furculița celeilalte, și era destul de ciudat să auzi o persoană râgâind și 
pe cealaltă spunând „Ups, iartă-mă”. 


„Să umpli ce-i gol și să golești ce-i plin” însemna să te plimbi prin 
satele din vecini și prin fermele izolate și, în majoritatea cazurilor, să 
te ocupi cu doftoricitul. Existau întotdeauna bandaje de schimbat sau 
viitoare mame cu care să vorbești. Vrăjitoarele moșeau deseori, ceea 
ce este un soi de „a goli ce-i plin”, dar Miss Poloboc, purtând pălăria ei 
țuguiată, n-avea decât să se îndrepte spre o casă și pe neașteptate 
picau alți oameni în vizită pe-acolo, din pură întâmplare. Și se pornea 
o îngrozitor de lungă flecăreală și se bea o grămadă de ceai. Miss 
Poloboc se mișca într-o societate de oameni gata de bârfe, cu toate că 
Tiffany observă că stârnea mult mai multe decât lăsa să treacă. 

Părea să fie o lume alcătuită numai din femei, dar când și când, 
afară, pe drumuri, mai începea și câte un bărbat o discuţie despre 
vreme și, cumva, printr-un soi de limbaj cifrat, rezultatul era că i se 
înmâna ad-hoc o alifie sau o poţiune. 

Tiffany nu prea înțelesese cum era plătită Miss Poloboc. Cu 
siguranţă, coșul pe care-l căra se umplea mai mult decât se golea. 
Treceau pe lângă vreo colibă, și o femeie se furișa afară cu o pâine 
proaspăt scoasă din cuptor sau cu un borcan de murături, chiar dacă 
Miss Poloboc nu se oprise la poarta ei. Dar rămâneau și câte un ceas 
în altă parte, cârpindu-i piciorul vreunui fermier care nu fusese atent 
cu toporul, și primind câte-o ceașcă de ceai și un biscuit rânced. Nu 
părea corect. 

— Oh, se îndreaptă ea balanţa, până la urmă, zise Miss Poloboc, 
când traversau o pădure. Faci cât poţi. Oamenii dau ce pot, când pot. 
Bătrânul Plicinuia de adineauri, cel cu piciorul, este urâcios ca o 
pisică, dar o să fie o halcă bună de vițel pe pragul ușii mele mai 
înainte de sfârșitul săptămânii, poţi să fii sigură de asta. Va avea 
nevasta lui grijă. Și foarte curând lumea o să-nceapă să taie porcii 
pentru iarnă, și-o să primesc mai multă carne, șuncă, slănină și 
cârnaţi decât ar putea să mănânce o familie într-un an. 

— Da? Și ce-o să faci cu toată mâncarea aia? 

— O pun la păstrare, răspunse Miss Poloboc. 

— Dar dumneata... 

— O pun la păstrare în ceilalți oameni. Este uluitor câte poţi 
depozita în ceilalți oameni. Miss Poloboc râse de expresia lui Tiffany. 
Vreau să spun, iau ce nu am nevoie și duc la cei care nu au un porc, 
sau care trec printr-o perioadă grea, sau care nu au pe nimeni să-și 
amintească de ei. 

— Dar asta-nseamnă că-ţi vor datora dumitale un favor! 

— Întocmai! Și astfel lucrurile continuă să circule. Și totul se 


echilibrează. 

— Pariez că unii sunt prea zgârciţi ca să plătească... 

— Nu să plătească, zise Miss Poloboc cu asprime. O vrăjitoare nu 
așteaptă niciodată plată și n-o cere niciodată, și speră că n-o să aibă 
niciodată nevoie de ea. Dar, din păcate, ai dreptate. 

— Şi atunci ce se întâmplă? 

— Ce vrei să spui? 

— Nu-i mai ajuţi, nu-i așa? 

— Oh, nicidecum, zise Miss Poloboc, sincer şocată. Nu poţi să 
nu-i mai ajuţi pe oameni numai pentru că sunt proști, uituci sau răi. 
Toţi cei de pe-aici sunt săraci. Dacă nu-i ajut eu, cine s-o facă? 

— Buni Suferind... adică bunica mea, spunea că trebuie să 
vorbească cineva și pentru cei care nu cuvântă, se încumetă Tiffany să 
redeschidă discuţia, după un moment. 

— Era o vrăjitoare? 

— Nu sunt sigură, zise Tiffany. Cred că da, dar ea nu știa că era. 
Trăia mai mult singură, într-o veche colibă de păstori, sus, pe dealuri. 

— Nu cârâia, nu-i așa? întrebă Miss Poloboc și, când văzu 
expresia lui Tiffany, adăugă, grăbită: Iertare, iertare. Dar se mai 
întâmplă, când ești o vrăjitoare și n-o știi. Eşti ca o corabie fără cârmă. 
Dar, evident, ea nu era așa, îmi dau seama. 

— Locuia pe dealuri și vorbea cu ele, și știa despre oit'5 mai mult 
ca oricine altcineva! zise Tiffany cu aprindere. 

— Sunt convinsă, sunt convinsă... 

— Și niciodată nu cârâia! 

— Bine, bine, zise Miss Poloboc, împăciuitoare. Se pricepea la 
medicină? 

Tiffany şovăi. 

— Îmm... numai pentru oi, zise ea, liniștindu-se. Dar era foarte 
bună. Îndeosebi dacă era cazul să folosească și terebentină. Cu atât 
mai mult dacă trebuia să folosească terebentină, de fapt. Dar 
întotdeauna... era... pur și simplu... acolo. Chiar și-atunci când nu era 
de fapt acolo... 

— Da, zise Miss Poloboc. 

— Înţelegi ce vreau să spun? întrebă Tiffany. 

— Oh, da, zise Miss Poloboc. Buni Suferind a ta trăia la poalele 
dealurilor... 

— Nu, sus pe dealuri, o corectă Tiffany. 

— Iertare, sus pe dealuri, cu oile, dar oamenii se mai uitau din 
când în când în sus, se uitau în sus, la dealuri, știind că ea era pe acolo 


pe undeva, și-și spuneau în sinea lor „Ce-ar face Buni Suferind?” sau 
„Ce-ar spune Buni Suferind dac-ar afla?” sau „Oare pe Buni Suferind 
ar supăra-o treaba asta?”, zise Miss Poloboc. Nu-i așa? 

Tiffany își miji ochii. Era adevărat. Își aminti când Buni Suferind 
îl lovise pe un negustor ambulant care-și împovărase peste măsură 
măgarul și îl bătea. Buni folosea de obicei numai vorba, și nu prea 
multă. Omul fusese într-atât de înspăimântat de izbucnirea ei de 
mânie, încât rămăsese ca momâia și-o încasase. 

O speriase și pe Tiffany. Buni, care rareori deschidea gura înainte 
de a se gândi cinci minute la ce urmează să spună, îl lovise pe omul 
cel nemilos de două ori peste față, cu mișcări fulgerătoare. Și apoi 
vestea făcuse înconjurul Cretei. Pentru o vreme, cel puţin, oamenii se 
purtaseră ceva mai blând cu animalele... La mai multe luni de la 
incidentul cu negustorul ambulant, căruțașii, păstorii și fermierii din 
toată Creta șovăiau înainte de a mai ridica vreun bici sau vreo bâtă, 
gândindu-se: Și dacă mă vede Buni Suferind? 

Dar... 

— De unde știi dumneata asta? întrebă ea. 

— Oh, am ghicit. Pentru mine e o vrăjitoare, indiferent de ceea ce 
credea ea că ar fi. Și încă una bună. 

Tiffany se împăună cu mândria de urmașă. 

— Ea îi ajuta pe oameni? întrebă Miss Poloboc. 

Mândria i se dezumflă puţin. Răspunsul spontan de „da” îi veni 
pe limbă și totuși... Buni Suferind rareori cobora de pe dealuri, doar 
de Sărbătoarea Porcului și când fătau oile devreme, primăvara. Abia 
dac-o vedeai prin sat, numai dacă negustorul ambulant care-i vindea 
tutunul Jolly Sailor întârzia să-și facă apariţia, caz în care venea în 
goana mare, cu fustele negre soioase înfoiate, ca să cerșească un plin 
de pipă de la vreunul dintre bătrâni. 

Dar nu exista niciun suflet din toată Creta, de la Baron în jos, care 
să nu-i datoreze ceva lui Buni. Și pentru ceea ce-i datorau, ea îi făcea 
să plătească, dar către alţii. Întotdeauna știa cine avea mare nevoie de 
un favor sau două. 

— Îi făcea să se ajute unii pe alţii, zise ea. Îi făcea să se ajute 
singuri. 

În tăcerea care urmă, Tiffany auzi păsările cântând pe drum. Se 
vedea o mulțime de păsări pe aici, dar ei îi lipsea strigătul ascuţit al 
șoimilor. 

Miss Poloboc oftă. 

— Puţine dintre noi suntem așa de bune, zise ea. Dacă eu aș fi 


fost așa de bună, n-am mai fi mers acum să-l vizităm din nou pe 
domnul Țesător. 

Tiffany spuse „Vai”, în sinea ei. 

Multe zile includeau o vizită la domnul Țesător. Tiffany se temea 
de ele. 

Pielea domnului Ţesător era subțire ca hârtia și îngălbenită. 
Întotdeauna era așezat în același fotoliu vechi, într-o cămăruță 
strâmtă dintr-o colibă micuță, ce mirosea a cartofi stricați și era 
înconjurată de o grădină de zarzavat mai mult sau mai puţin năpădită 
de buruieni. Stătea acolo cu spatele foarte drept, cu mâinile sprijinite 
pe două bastoane, purtând un costum care lucea de vechime, uitându- 
se țintă la ușă. 

— Vreau să mă încredinţez că o să aibă ceva fierbinte de mâncare 
azi, cu toate că abia ciugulește, zicea Miss Poloboc. Și bătrâna văduvă 
Tuse, din capul drumului, îi spală rufele, așa cum trebuie. El are 
nouăzeci și unu de ani, știi. 

Domnul 'Țesător avea niște ochi foarte vii și stătea de vorbă cu ele, 
în timp ce îi făceau curat în cameră. Prima oară când Tiffany făcuse 
cunoștință cu el, o tot numise Mary. Uneori o mai făcea și acum. Și o 
apuca de încheietura mâinii, când trecea pe lângă el, cu o 
surprinzătoare forță... Fusese un adevărat șoc, mâna aceea ca o 
gheară, înșfăcând-o pe neașteptate. Îi puteai vedea venele albăstrui 
prin piele. 

— N-am să fiu o povară pentru nimeni, i-a zis el, grăbit. Am banii 
puși deoparte pentru când o să mor. Băiatul meu, Toby, n-o să aibă 
nicio grijă. Pot să-mi plătesc călătoria! Vreau ceremonia de 
înmormântare cu tot ce trebuie, bine? Cu cai negri, și panașuri, și 
angajaţii însoțitori de convoi, și câte o porție de ceai pentru toată 
lumea, după aceea. Am scris totul pe hârtie, clar și concis. la uită-te 
tu, în caseta mea, vrei? Vrăjitoarea aia de femeie întotdeauna îi dă 
târcoale! 

Tiffany îi aruncase lui Miss Poloboc o privire disperată. Ea 
încuviințase dând din cap și îi făcuse semn către o cutie veche de 
lemn, vârâtă sub fotoliul domnului Ţesător. 

Se dovedise a fi plină cu monede, cele mai multe de aramă, dar 
erau destule și de argint. Părea o mică avere și, pentru o clipă, își dori 
să fi avut și ea atâţia bani. 

— Sunt multe monede aici, domnule 'Țesător, zisese ea. 

Domnul Ţesător se liniștise. 

— Ah, adevărat, zisese el. Atunci, n-am să fiu o povară. 


Astăzi, îl găsiră pe domnul Țesător dormind, sforăind cu gura 
deschisă și dinţii galbeni-maronii dezveliți. Dar se trezi într-o clipă, se 
uită fix la ele și apoi zise: 

— Băiatul meu, Toby, vine sâmbătă să mă vadă. 

— Asta-i foarte drăguţ, domnule Ţesător, zise Miss Poloboc, 
bătându-i perna s-o umfle. O să facem curat și ordine pe-aici. 

— Fl o duce foarte bine, în ceea ce-l privește, știi, zise domnul 
Ţesător, cu mândrie. Are o slujbă undeva într-o casă, unde nu-i silit să 
ridice mari greutăţi. A zis că o să vadă de mine la bătrâneţe, dar eu i- 
am spus, i-am spus că o să-mi plătesc singur călătoria, când m-oi duce 
- tot ce trebuie și cei mai buni oameni, ba chiar și cei doi penny 
pentru luntraș! 

Astăzi, Miss Poloboc îl bărbierise. Mâinile lui tremurau prea tare 
ca să se poată rade singur. (leri, tot ea-i tăiase unghiile de la picioare, 
pentru că el nu putea ajunge la ele; rolul de spectatoare al lui Tiffany 
nu fusese lipsit de primejdii, mai ales când una dintre unghiile tăiate 
spărsese geamul unei ferestre.) 

— Totul e într-o casetă, sub fotoliul meu, spuse el, când Tiffany îi 
ştergea crispată ultimele urme de spumă de pe el. Vrei să verifici tu 
pentru mine, Mary? 

Oh, da. Ăsta era ritualul, zi de zi. Era și caseta, erau și banii. El 
întreba de fiecare dată. Și întotdeauna era aceeași sumă de bani. 

— Doi penny pentru luntraș? întrebă Tiffany, pe drumul de 
întoarcere. 

— Domnul Ţesător ţine minte toate vechile datini ale 
înmormântării, zise Miss Poloboc. Unii oameni cred că, după ce mori, 
treci Râul Morţii și trebuie să plătești luntrașul. Lumea pare să nu mai 
ţină seama de asta, în zilele noastre. Probabil există un pod, acum. 

— Întotdeauna vorbește despre... înmormântarea lui. 

— Păi, e importantă pentru el. Așa sunt unii bătrâni. Nu le place 
să zică lumea în urmă că au fost prea săraci ca să-și plătească propria 
înmormântare. Domnul Țesător ar muri de rușine dacă nu și-ar putea 
plăti propria înmormântare. 

— E foarte trist de el, să fie așa, singur-singurel. Ar trebui făcut 
ceva pentru el, zise Tiffany. 

— Da. Facem noi, zise Miss Poloboc. lar doamna Tuse ţine ochii 
pe el, prietenește. 

— Da, dar n-ar fi trebuit să fim noi acelea, nu-i așa? 

— Și cine ar fi trebuit să fie? se miră Miss Poloboc. 

— Păi, de pildă fiul ăla al lui, despre care vorbește tot timpul, nu? 


zise Tiffany. 

— Tânărul Toby? A murit de-acu' cincisprezece ani. Și Mary a fost 
fiica bătrânului; ea a murit chiar tânără. Domnul Ţesător vede foarte 
prost, dar vede mai bine în trecut. 

Tiffany nu ştiu ce să răspundă, în afară de: 

— N-ar trebui să fie așa. 

— Nu există niciun fel în care lucrurile ar trebui să fie. Există doar 
ce se întâmplă și ce facem noi. 

— Dar n-am putea să-l ajutăm prin magie? 

— Păi așa am grijă să nu-l doară nimic, da, zise Miss Poloboc. 

— Dar sunt doar ierburi. 

— Totuși e magic. Să cunoști lucruri e magic, când ceilalți 
oameni nu le cunosc. 

— Da, dar știi ce vreau să spun, stărui Tiffany, care simţea că 
pierde teren în susținerea ideii sale. 

— Ah, vrei să spui să-l fac tânăr din nou? zise Miss Poloboc. Să-i 
umplu casa cu aur? Nu asta fac vrăjitoarele. 

— Noi avem grijă ca bătrânul cel singur să primească o mâncare 
gătită și să-i tăiem unghiile? zise Tiffany, doar un pic cam sarcastic. 

— Ei bine, da, zise Miss Poloboc. Noi facem ce se poate face. 
Doamna Vremerea a zis că trebuie să înveți că vrăjitoria este mai mult 
despre cum se fac lucrurile absolut obișnuite. 

— Şi dumneata trebuie să faci ce spune ea? întrebă Tiffany. 

— Eu ascult de sfatul ei, zise Miss Poloboc, cu răceală. 

— Atunci, înseamnă că doamna Vremerea este vrăjitoarea-șefă, 
nu? 

— Oh, nu! zise Miss Poloboc, părând îngrozită. Vrăjitoarele sunt 
toate egale. Noi nu avem ranguri de vrăjitoare-șefe. Asta e chiar 
contrar spiritului vrăjitoriei. 

— Oh, înţeleg, zise Tiffany. 

— De altfel, adăugă Miss Poloboc, doamna Vremerea n-ar 
îngădui niciodată treburi de genul ăsta. 


Deodată, au început să dispară lucruri din gospodăriile de prin 
Creta. Nu erau obișnuitele ouă sau găini. Hainele se făceau nevăzute 
de pe sârmele de rufe. O pereche de ghete a dispărut în chip misterios 
de sub patul Băgăciosului Țopârlan, cel mai bătrân om din sat. - „Și 
erau niște ghete al naibii de bune, puteau să se întoarcă singure de la 
crâșmă acasă, eu doar trebuia să le arăt direcția”, se plângea el oricui îl 
asculta. „Și-au șters-o cot la cot cu pălăria mea veche. Și-o făcusem 


întocmai cum îmi plăcea mie, moale și pleoștită!” 

O pereche de nădragi și o haină lungă se evaporaseră de pe un 
umeraș aparținând lui Rămas Mofluz, crescătorul de dihori, iar haina 
încă mai avea dihori vii prin buzunare. Și cine, cine intrase la 
Flămândul Zarvă pe fereastra dormitorului și-i răsese barba, care 
fusese atât de lungă de și-o putea îndesa la brăcinar? Niciun fir de păr 
nu rămăsese. A fost silit să umble cu o basma pe faţă, ca să nu se 
sperie doamnele văzându-i bietul lui obraz rozaliu... 

A fost, probabil, mâna vrăjitoarelor, au tras concluzia oamenii și- 
au mai împletit câteva plase de deochi, să le atârne în ferestre. 

Cu toate acestea... 

În colțul îndepărtat al Cretei, unde pantele lungi înverzite 
coboară abrupt spre câmpurile de la șes, se aflau mari tufe de rugi și 
gherghin. De obicei, acestea erau însuflețite de cântecele păsărilor, dar 
acesta anume, cel de aici, era însufleţit de blesteme. 

— Ah, crivens! Tu nu te uiţi pă unde-ţi pui ţurloiu, spavanule! 

— N-am ce face! Nu-i ușor când ești genunchi! 

— Crezi că numai tu ai belele? N-ai vrea să hi acilea jos, în ghete! 
Hodoroguw' ăla dă Țopârlan nu s-a mai spălat pă picioare dă ani d-a 
rându”! E d-a drep-tu' împuțţit p-aci! 

— Împuţit, ha? Ei bine, încearcă tu să stai în buzunaru' ăsta! 
Dihorii ăia n-au ieșit niciodată afar’, să să ducă la scăldătoare, dacă 
pricepi ce vreau să zâc! 

— Crivens! Nu vă mai tace fleoanca, nătărăilor? 

— Oh, deah? Auzi la el! Numa fiin'că tu ești sus în tărtăcuţă crezi 
că știi tot? D-aci dă jos nu ești altceva decât un pietroi dă cărat, amice! 

— Deah, așa-i! lo-s dă partea ăstuia! Unde-ai fi tu acuma, dacă n- 
am fi fost noi să te cărăm dă colo-colo? Cin' crezi că ești? 

— lo-s Fură Peoricine Fulger, cum știi prea bine, și mi s-a luat dă 
voi toți! 

— OK, Fură, da' chiar te-năbuși acilea! 

— Ah, şi mi-s sătul și dă văicărelile stomacului! 

— Domnilor. (Aceasta era vocea broscoiului; nimănui altcuiva nu 
i-ar fi trecut prin minte să-i numească pe Nac Mac Fulgeri „domni”.) 
Domnilor, e timpul să vă concentrați. Căruţa poștei va fi aici curând! 
Nu trebuie s-o rataţi! 

— Avem nevoie dă mai mult exercițiu, broscoiule! Mergem ca un 
ins fără oase și bolnav rău dă trap! zise o voce de puțin mai de sus 
decât celelalte. 

— Cel puţin, mergeţi. Asta-i de-ajuns. Vă doresc succes, 


domnilor. 

Se auzi un strigăt din capătul celălalt al mărăcinișului, unde o 
strajă supraveghea drumul. 

— Căruţa coboară dealu'! 

— OK, băieţi! strigă Fură Peoricine. Broscoiule, tu să ai grijă dă 
Jeannie, auzi? O ză aibă nevoie d-un băiat dă gândește, pă care să să 
poată bizui cât nu-s io p-aci! Gata, pușlamalelor! Fapte sau moarte! 
Ştiţi ce să faceţi! Voi, băieţii dă pă frânghii, trageţi-ne sus, acu’! Tufele 
se cutremurară. Bine! Şolduri, zunteţi gata? 

— Deah, Fură! 

— Genunchi? Genunchi? Am spus genunchi? 

— Deah, Fură, da... 

— Tălpi? 

— Deah, Fură! 

Tufele se cutremurară din nou. 

— Bine! ineţi minte: stâng, drept, stâng, drept! Șolduri, 
genunchi, tălpi, pe pământ! Și pasu' săltat, tălpi! Sunteţi gata? Toţi 
împreună, băieți... mers! 

A fost o mare surpriză pentru domnul Prindecrabi, căruțașul. Se 
uita nedefinit în zare, la nimic, gândindu-se doar că vrea să se ducă 
acasă, când ceva a ieșit din tufișuri în drum. Părea un om sau, mai 
degrabă, aducea mai mult a om decât a orice altceva. Dar părea să fie 
beteag de genunchi, fiindcă mergea de parcă-i avea legați. 

Cu toate acestea, căruțașul nu pierdu prea mult timp gândindu-se 
la asta, fiindcă strâns într-o mână înmănușată, care făcea semne 
nimănui prin aer, lucea niște aur. 

Asta numaidecât îl identifică pe străin, cel puţin în ochii simpli ai 
căruțașului. El nu era, cum ar fi părut la prima vedere, vreun bătrân 
vagabond care să fie lăsat la marginea drumului, ci evident un 
gentleman scăpătat, și era practic datoria căruțașului să-l ajute. Trase 
de hăţuri, încetinind și oprind calul. 

Străinul nu avea ceea ce s-ar fi putut numi chip. Nu se vedea mai 
nimic între borurile mari și pleoştite ale pălăriei și gulerul ridicat al 
hainei, în afară de o barbă stufoasă. Dar de undeva de sub barba 
aceea, o voce spuse: 

— ... Tacitacitaci... tăceți toţi când vorbesc eu... Ahum. Bună ziua 
la dumneata, prietene căruțaș, bătrânul meu prieten! Dacă ne vei lua — 
mă vei lua-n căruță până acolo unde mergi tu, noi - eu o să-ți dau 
această frumoasă și lucitoare monedă dă aur! 

Trupul lui se clătină aplecându-se și întinse mâna în fața 


domnului Prindecrabi. 

Era o ditamai moneda. Și era fără îndoială aur. Venea din 
comoara regelui de demult mort, care era îngropat în cea mai mare 
parte a tumulului Fulgerilor. Destul de ciudat, dar Fulgerii nu erau 
prea interesaţi de aur odată ce-l furaseră, pentru că nu se putea bea și 
era destul de greu să-l mănânci. În tumul, cel mai adesea foloseau 
vechile monede și tipsii ca să reflecte flacăra lumânărilor și să 
lumineze bine locul. Nu le venea prea greu să renunţe la vreo câteva. 

Căruțașul se holbă la ea. Era mai mult decât văzuse el vreodată, 
în toată viaţa lui. 

— Dacă... sir... aţi binevoi să... suiți în spatele căruţei, sir, zise el, 
luând moneda cu grijă. 

— Ah, așa te vreau, atunci, zise misteriosul bărbos, după o pauză. 
Numai o clipă, asta trebuie nițeluș organizată... OK, voi, mâini, 
apucați de marginile căruţei, și voi, picior din stânga, trebuie cumva 
să vă aplecaţi... ah, crivens! Trebuie să vă îndoiţi! Îndoiţi-vă! Hai, 
faceţi-o cum trebuie! Faţa bărboasă se întoarse către căruțaș. Cer 
iertare pentru asta, zise. Vorbesc cu genunchii mei, dar ei nu mă 
ascultă. 

— Aşa? zise căruțașul, pierit. Și eu am necazuri cu genunchii, 
când e vreme urâtă. Face bine grăsimea de gâscă. 

— Ah, ei bine, genunchii ăștia or să încaseze mai mult d-o 
grăsime, când m-oi coborî eu pân la ei și-o ză-i scot afar! mârâi 
bărbosul. 

Căruțașul auzi diverse bufnituri și mormăieli în spatele lui, când 
omul se opinti să se urce pe la coada căruţei. 

— OK, hai să mergem, zise o voce. N-avem toată ziua la 
dispoziţie. lar voi, genunchi, sunteți mâncaţi! Crivens, merg de parcă 
m-aș izbi numa dă pietre! Urcaţi-vă-n burtă și trimiteţi jos doi 
oameni genunchi dă nădejde! 

Căruțașul mușcă moneda gânditor, în timp ce-și mâna calul la 
pas. Era de aur atât de pur că-i lăsă urme pe dinţi. Asta însemna că 
pasagerul era foarte, foarte bogat. Și-asta deveni foarte important, în 
acest moment. 

— N-ai putea să mergi nițeluș mai repejor, om bun, om bun? zise 
vocea din spatele lui, după puţin timp. 

— Ah, păi, sir, zise căruțașul, vezi cutiile și lăzile alea? Am o 
încărcătură de ouă, iar merele alea nu trebuie bătute, sir, și-apoi mai 
sunt și urcioarele alea cu... 

Se auziră câteva bufnituri și pârâituri în spatele lui, inclusiv un 


fleoșc când cutia mare cu ouă se izbi de pământ. 

— Acuma poţi să mergi mai repede, nu? zise vocea. 

— Hei, aia era a mea..., începu domnul Prindecrabi. 

— Mai am una dân monezile alea mari dă aur pentru tine! 

Şi un braţ greu și urât mirositor ateriză pe umărul căruțașului. 
Legănându-se la capătul mănușii acestuia, era, într-adevăr, o altă 
monedă. Prețuia de zece ori cât toată încărcătura lui. 

— Oh, păi..., zise căruțașul, luând cu grijă moneda. Se mai 
întâmplă și accidente, nu-i așa, sir? 

— Aşa-i, mai ales dacă mie nu mi se pare că mergem destul dă 
repede, zise vocea din spatele lui. Noi - adică eu mă grăbesc rău s- 
ajung la munţii dă colo, știi! 

— Dar eu nu sunt diligenţă, sir, zise căruțașul cu reproș, în timp 
ce-și îmboldea calul la trap. 

— Diligenţă, ai? Asta ce mai e? 

— Asta-i ce trebuie să prinzi ca să te ducă sus, în munți, sir. Poți 
să iei una din Douăcămăși, sir. Eu niciodată nu merg mai departe de 
Douăcămăși, sir. Dar n-o să poți să iei diligența azi, sir. 

— Dă ce nu? 

— Trebuie să opresc în celelalte sate, sir, și drumul e lung, iar 
miercurea ea trece mai devreme, sir, și căruţa asta nu poate merge mai 
repede de-atâta, sir, și... 

— Dacă noi - adică eu nu prind diligenţa azi, o să-ţi dau bătaia 
vieţii tale, mârâi pasagerul. Dar dacă prind diligenţa aia azi, o să-ți dau 
cinci monede dă aur. 

Domnul Prindecrabi trase o dată adânc aer în piept și chiui: 

— Di! Diii! Henry! 


Una peste alta, lui Tiffany i se părea că mare parte din ocupaţia 
vrăjitoarelor era foarte asemănătoare cu munca. Munca plicticoasă. 
Miss Poloboc nici măcar nu-și folosea prea mult mătura cu coadă. 

Era cam deprimant. Era cam... ei da, cam măi-măi. Firește, asta 
era mai bine decât să fie vai-vai, dar un pic mai multă... emoție n-ar fi 
stricat. Tiffany n-ar fi vrut să creadă cineva că ea se aștepta să se 
aleagă cu o baghetă magică în Prima Zi, dar, ei bine, din felul în care 
Miss Poloboc vorbea despre magie, întreaga noimă a vrăjitoriei stătea 
în a nu o folosi deloc. 

Ţineţi cont că Tiffany credea că ea avea să fie descurajant de bună 
la a nu o folosi vreodată. Făcutul celei mai simple vrăji era partea mai 
grea. 


Miss Poloboc îi arătase cu răbdare cum să împletească o mreajă, 
care putea fi făcută mai mult sau mai puţin din orice ți se părea 
potrivit în momentul respectiv, cu condiţia să conţină și ceva viu, ca 
un scarabeu sau un ou proaspăt. 

Tiffany nu izbuti să deprindă nici măcar asta. Era... supărător. N- 
avea ea pălăria virtuală? N-avea ea Vederea Dintâi și Gândul de-al 
Doilea? Miss Tick și Miss Poloboc puteau împleti o mreajă în câteva 
secunde, dar Tiffany nu obținea decât o încurcătură de aţe, năclăită de 
oul spart. Mereu și mereu. 

— Ştiu c-o fac corect, dar se tot întoarce pe dos! se plângea 
Tiffany. Ce-aș putea face? 

— Am putea face o omletă? sugeră Miss Poloboc, înveselită. 

— Oh, te rog, Miss Poloboc! se milogi Tiffany. 

Miss Poloboc o bătu ușurel pe spinare. 

— Se întâmplă. Poate că te străduiești prea tare. Într-o bună zi, o 
să-ți iasă. Puterea vine, știi. Trebuie doar să te așezi în calea ei... 

— N-ai putea să-mi faci dumneata una pe care s-o pot folosi o 
vreme, ca să mă învăţ cu ea? 

— Mă tem că nu, zise Miss Poloboc. O mreajă e un lucru foarte 
înșelător. Nu poţi nici măcar să duci una de colo-colo, poate cel mult 
ca ornament. Trebuie s-o faci singură, la momentul și-n locul cuvenit, 
chiar acolo și chiar atunci când vrei s-o folosești. 

— De ce? întrebă Tiffany. 

— Ca să prinzi momentul, zise cealaltă parte a lui Miss Poloboc, 
intrând pe ușă. Felul în care faci nodurile, felul în care se petrec 
sforile... 

— ... prospețimea oului, probabil, și umezeala din aer..., zise 
prima Miss Poloboc. 

— ... încordarea beţişoarelor și genul de obiecte pe care se 
întâmplă se le ai în buzunar în acel moment... 

— ... până și modul în care bate vântul, concluziona prima Miss 
Poloboc. Toate amănuntele acestea alcătuiesc un soi de... tablou al lui 
aici-și- acum, când le manevrezi corect. Și nu pot să-ți spun nici cum 
să le miști, pentru că nu știu. 

— Dar tu le mişti, totuși, zise Tiffany, nemaiînțelegând nimic. Te- 
am văzut eu... 

— Le mișc, dar nu știu cum fac asta, zise Miss Poloboc, luând de 
jos două beţișoare și un căpătâi de sfoară. 

Miss Poloboc se așeză la masă în fața lui Miss Poloboc și toate 
cele patru mâini începură să asambleze o mreajă. 


— Asta-mi aduce aminte de mine, când eram la circ, zise ea. 
Tocmai... 

—... mă plimbam puţin pe afară cu Marco și Falco, Fraţii 
Pastrami Zburători, continuă cealaltă parte a lui Miss Poloboc. Ei 
făceau... 

— ... câte un triplusalt la cincizeci de picioare înălțime, fără plasă 
de siguranță dedesubt. Ce mai băieți erau! Semănau ca două... 

— ... picături de apă, iar Marco îl putea prinde pe Falco și legat la 
ochi. Da, pentru un moment, m-am întrebat dacă nu erau și ei exact 
ca mine... 

Se opri, se înroși puţin la ambele feţe și tuși. 

— Oricum, reluă ea, într-o zi i-am întrebat cum de reușeau să 
stea pe sârmă la așa o înălțime, iar Falco a zis „Niciodată să nu-l 
întrebi pe cel care merge pe-o sârmă cum își ține echilibrul. Dacă se 
oprește să se gândească la asta, cade.” Deși în realitate... 

— ... a zis ceva de genul: „Nicioată snu-l “ntre-bi păl de mege p- 
o sâmă..., pentru că băieţii pretindeau că erau din Brindisi, vezi tu, 
fiindcă asta suna a străin și făcea impresie, iar ei se gândiseră că 
nimeni n-ar vrea să se uite la niște acrobaţi care s-ar numi Fraţii 
Zburători Sidney și Frank Rotaru. De altfel, un sfat bun, indiferent 
cine li-l dăduse. 

Mâinile lucrau. Acum nu mai era o singură Miss Poloboc, puţin 
agitată, ci întreaga Miss Poloboc, cu toate cele douăzeci de degete 
lucrând împreună. 

— Bineînţeles, zise ea, îți prinde bine să ai obiectele potrivite în 
buzunar. Eu întotdeauna port la mine câţiva ţechini... 

— ... pentru amintirile frumoase pe care mi le trezesc, zise Miss 
Poloboc din cealaltă parte a mesei, roșindu-se din nou. 

Ridică mreaja. Se vedeau prinse în ea ţechini, și un ou proaspăt 
într-un mic săculeț făcut din aţe, și un os de pui și multe alte lucruri 
atârnând cuminţi sau rotindu-se la capăt de aţă. 

Fiecare întrupare a lui Miss Poloboc își vâri ambele mâini între 
fire și trase... 

Aţele luară o formă. Oare țechinii săriseră de pe o aţă pe alta? Așa 
păruse. Oare osul de pui trecuse prin ou? Așa păruse. 

Miss Poloboc se uită înăuntru. 

Zise: 

— Vine ceva... 


Diligenţa ieși din Douăcămăși numai pe jumătate ocupată și era 


deja departe de câmpuri când unul dintre pasagerii de pe acoperiș îl 
bătu pe surugiu pe umăr. 

— Scuză-mă, știi că încearcă să ne prindă din urmă cineva? 
întrebă el. 

— Mata să fii sănătos, domnule, zise surugiul, pentru că 
nădăjduia un bacșiș bun la capătul cursei, nu există nimic să ne poată 
prinde din urmă pe noi! 

Atunci auzi urletul din depărtare devenind mai puternic. 

— Ăăă, cred că-i chitit, zise pasagerul când căruța poștei îi ajunse 
din urmă. 

— Oprește! Oprește, fie-ți milă, oprește! ţipă căruțașul, în timp ce 
trecea ca vântul pe lângă ei. 

Dar nimic nu-l mai putea opri pe Henry. Petrecuse ani de zile 
trăgând căruța prin toate satele, foarte încet, și întotdeauna avusese 
convingerea, în capul ăla mare de cal al lui, că el fusese scos din joc 
definitiv pentru lucrurile mai rapide. Trudise mai departe, fiind mereu 
întrecut de diligenţe, de căruţe și de câini cu trei picioare, dar acum 
era momentul de graţie al vieţii lui. 

De altfel, căruța era mult mai ușoară decât de obicei și drumul 
cobora în pantă lină aici. Tot ce trebuia să facă într-adevăr, era să 
galopeze destul de repede cât să rămână în faţa ei. Și, în cele din 
urmă, chiar depăși diligenţa. El, Henry! 

Se opri numai pentru că surugiul diligenţei se oprise primul. De 
altfel, sângele pulsa prin toate venele lui Henry acum și existau vreo 
două iepe în atelajul diligenţei pe care simţi că i-ar fi plăcut într- 
adevăr să le cunoască mai bine - să afle care era ziua lor liberă, ce fel 
de fân le plăcea, treburi dintr-astea. 

Căruțașul, alb la față, se dădu jos cu grijă și se întinse pe pământ, 
îmbrățișând zdravăn țărâna. 

Singurul lui pasager, care i se păru surugiului că arată ca un fel de 
sperietoare de ciori, cobori șovăielnic prin spatele căruţei și se apropie 
împleticindu-se de diligență. 

— Îmi pare rău, nu mai avem locuri, minți surugiul. 

Diligenţa nu era plină, dar cu siguranță nu avea vreun loc pentru 
cineva care arăta în halul acela. 

— Ah, și io, care voiam ză plătezc cu aur, zise arătarea. Aur ca 
ăsta d'aci, adăugă ea, fluturând o mănușă zdrenţuită prin aer. 

Deodată există spaţiu din belșug pentru excentricul milionar. În 
câteva secunde, era instalat înăuntru și, spre marea supărare a lui 
Henry, diligenţa porni din nou la drum. 


Printre copaci, o mătură cu coadă venea spre căsuţa lui Miss 
Poloboc. O vrăjitoare tânără - sau, cel puţin, cineva îmbrăcată ca o 
vrăjitoare: niciodată nu-i bine să te pripești să tragi concluzii - călărea 
pe ea. 

Nu zbura foarte bine. Se smucea din când în când și era limpede 
că fata nu se pricepea deloc să ia curbele, pentru că uneori se oprea, 
se dădea jos și îndrepta băţul în noua direcţie cu mâna. Când ajunse la 
poarta grădinii, se dădu din nou jos în mare grabă și priponi băţul de 
ea cu o sfoară. 

— Bravo, Suspicia! zise Miss Poloboc, aplaudând cu toate cele 
patru palme. Ai început chiar să te pricepi! 

— Hm, mulțumesc, Miss Poloboc, zise fata, făcând o plecăciune. 
Rămase aplecată și zise: Ăă, vai de mine... 

Jumătate din Miss Poloboc făcu un pas înainte. 

— Oh, cred că am văzut care-i problema, zise ea, aruncând o 
privire în jos. Amuleta ta cu micile bufnițe pe ea s-a încurcat în 
lănţișorul tău cu lilieci de argint și amândouă s-au agăţat de un 
nasture. Rămâi așa puţin, bine? 

— Hm, am venit să întreb dacă noua ta ucenică n-ar vrea să vină 
la sabat, diseară, zise Suspicia cea aplecată, cu vocea puţin înfundată. 

Tiffany nu se putu împiedica să nu observe că Suspicia avea 
bijuterii peste tot; mai târziu, avea să afle că era greu să stai pe lângă 
Suspicia un timp, chiar foarte scurt, fără să fii nevoit să-i desfaci vreo 
brățară de lănțugul de la gât sau, într-un rând, un inel de o brățară de 
la gleznă (nimeni n-a descoperit vreodată cum se întâmplase). 
Suspicia nu putea rezista bijuteriilor oculte. Cele mai multe dintre ele 
aveau rolul s-o apere de diverse lucruri, dar nu găsise nimic s-o apere 
de a părea puţin prostuţă. 

Era bondoacă și grăsună, mereu roșie la față și ușor îngrijorată. 

— Sabat? O, adică una dintre întâlnirile noastre, explică Miss 
Poloboc. Ar fi drăguţ, nu-i așa, Tiffany? 

— Da? zise Tiffany, încă nehotărâtă. 

— Câteva dintre fetele noastre se întâlnesc în pădure, după ce se 
înserează, zise Miss Poloboc. Din nu știu ce motive, obiceiul este din 
nou la modă. Pică foarte bine, bineînţeles. 

Zisese aceste cuvinte de parcă n-ar fi fost tocmai sigură. Apoi 
adăugă: 

— Suspicia lucrează pentru Mam'mare Scufie-neagră, dincolo, în 
Fără Ocoliș. Mam'mare specializează în animale. O femeie foarte 


pricepută cu bolile porcilor. Vreau să spun, cu porcii care s-au 
îmbolnăvit, nu că ar avea ea bolile porcilor. Ar fi drăguţ pentru tine să 
ai prietene pe-aici. De ce nu te duci? Acolo, totul e permis. 

Suspicia se îndreptă de spate și-i aruncă lui Tiffany un zâmbet 
îngrijorat. 

— Hm, Suspicia Novice, zise ea, întinzând mâna. 

— Tiffany Suferind, zise Tiffany, strângându-i-o cu prudenţă, ca 
zgomotul tuturor pandantivelor și al brățărilor ciocnindu-se unele de 
altele să nu asurzească pe toată lumea. 

— Hm, poţi să vii cu mine, călare pe mătura mea, dacă vrei, zise 
Suspicia. 

— Mai bine nu, zise Tiffany. 

Suspicia păru ușurată, dar zise: 

— Hm, vrei să te îmbraci? 

Tiffany se uită în jos, la rochia ei verde. 

— Sunt îmbrăcată. 

— Hm, n-ai nicio piatră prețioasă, mărgele, amulete sau altceva? 

— Nu, îmi pare rău, zise Tiffany. 

— Hm, dar cel puţin ai o mreajă, desigur, nu? 

— Hm, nu pot încă să le fac, zise Tiffany. 

Nu voise să spună și „hm”-ul, dar lângă Suspicia te molipseai. 

— Hm... o rochie neagră, măcar? 

— Nu prea mă dau în vânt după negru. Prefer albastru sau verde, 
zise Tiffany. Hm... 

— Hm. Bine, tu de-abia ai început, zise Suspicia generoasă. Eu 
sunt breslașă de trei ani. 

Tiffany se uită disperată la cea mai apropiată jumătate a lui Miss 
Poloboc. 

— În breaslă, o ajută Miss Poloboc. În breasla vrăjitoarelor. 

— Oh. 

Tiffany ştia că fusese foarte neprietenoasă, iar Suspicia, cu faţa ei 
trandafirie, era limpede o persoană simpatică, dar se simţea 
intimidată în faţa ei și nu-și putea da seama de ce. Era o prostie, știa. 
l-ar fi prins bine o prietenă. Miss Poloboc era destul de drăguță, și 
izbutise să se împace și cu Oswald, dar ar fi fost bine să aibă pe cineva 
de vârsta ei cu care să vorbească. 

— Ei bine, mi-ar plăcea foarte mult să vin, zise ea. Știu că o să am 
multe de învăţat. 


Pasagerii din diligență plătiseră bani grei ca să stea înăuntru, pe 


băncile comode și la adăpost de vânt și de praf, prin urmare era ciudat 
că atât de mulți coborâră la următoarea oprire și se suiră pe acoperiș. 

Cei câțiva care nu voiseră să călătorească acolo, sus, sau care nu 
reușiseră să se urce, stăteau îngrămădiţi unul într-altul pe bancheta de 
vizavi, privind la noul călător ca un grup de iepuri la o vulpe și 
încercând să nici nu respire. 

Problema nu era că putea a dihor. Ei da, era și asta o problemă, 
dar în comparaţie cu marea problemă, aproape că nu mai conta. 
Vorbea singur. Adică, bucăți din el vorbeau cu alte bucăţi din el. Toate 
deodată. 

— Ah, e d-a dreptu o latrină, acilea, jos. Vă zic io! Zunt zigur că-i 
rându' meu să fiu sus, în cap! 

— Ha, cel puţin voi, ăilalţi, o duceţi toți bine mersi în burtă, pă 
când noi dân picioare tre' să facem toată munca! 

La care mâna dreaptă spuse: 

— Picioare? Habar n-aveţi ce-nseamnă cuvântul „muncă”! Ar 
trebui să-ncercați să vă îndesaţi într-o mănușă! Ah, s-o ia naiba dă 
treabă ca asta! O să-mi dezmorţesc picioarele! 

Amuţiţi de spaimă, ceilalți pasageri văzură una dintre mâinile 
înmănușate ale omului căzând și mergând printre banchete. 

— Deah, păi, nu-i ca-n sânu' lu’ Avram nici aci-n pantalonii ăștia. 
O să las mintenaș să intre niște aer curat! 

— Wullie Flaimuc, să nu-ndrăznești să faci una ca asta... 

Pasagerii, strângându-se și mai tare unii într-alții, priveau 
pantalonii cu fascinația groazei. Se văzu o mișcare, se auziră câteva 
înjurături înăbușite într-un loc în care nimic n-ar fi trebuit să se 
înăbușe, apoi vreo câțiva nasturi săriră și un omuleț albastru cu păr 
roșu își iți capul afară, clipind des la lumină. 

Îngheţă când văzu oamenii. 

Se holbă la ei. 

Ei se holbară la el. 

Apoi faţa i se lăbărţă într-un zâmbet de nebun. 

— Vă e bine, oameni buni? zise el, disperat. Asta-i grooozav! Nu 
vă faceți griji pentru mine, io sunt una dân huiluziile-alea dă mai sus 
dă sâmţuri, știți? 

Dispăru înapoi în pantaloni și-l auziră șoptind: 

— Cred că i-am prostit, no problemo! 

Câteva minute mai târziu, diligența opri să schimbe caii. Când 
porni din nou la drum, nu mai avea pasageri înăuntru. Coborâseră și 
ceruseră să le fie date jos și bagajele. Nu, mulțumesc, nu voiau să 


continue călătoria. O să ia diligența de mâine, mulțumesc. Nu, nu era 
nicio problemă să aștepte acolo, în acel încântător de mic, ăăă, oraș, 
Curbă Periculoasă. Mulţumesc. La revedere. 

Diligenţa își văzu de drum, cumva mai ușoară și mai rapidă. Nu 
se mai opri, în noaptea aceea. Deși ar fi trebuit, dar pasagerii de pe 
acoperiş încă își mai mâncau cina în ultimul han întâlnit, când o 
auziră cum pleacă fără ei. Probabil că motivul avea vreo legătură cu 
grămada de monede sunătoare aflată acum în buzunarul surugiului. 


Capitolul 5 
Circul 


Tiffany mergea prin pădure, în timp ce Suspicia zbura nesigur pe 
lângă ea, într-o serie de linii frânte. Tiffany află că Suspicia era 
drăguță, avea trei frați, voia să fie moașă pentru oameni și deopotrivă 
pentru porci, când se va face mare, și îi era frică de ace. De asemenea, 
află că Suspiciei nu-i plăcea să nu fie vreodată de acord cu ceva, 
indiferent cu ce. 

Astfel, frânturile de conversaţie se derulară cam așa: 

Tiffany zise: 

— Eu locuiesc în Creta. 

lar Suspicia zise: 

— Oh, unde se cresc toate oile alea? Mie nu-mi plac prea mult 
oile, sunt un fel de... boccele. 

Tiffany spuse: 

— De fapt, noi suntem chiar foarte mândri de oile noastre. 

Şi apoi puteai să stai deoparte, cât timp Suspicia își întorcea 
părerile precum cineva care ar fi încercat să întoarcă o căruță invers 
într-un spaţiu foarte strâmt: 

— Oh, n-am vrut să spun că nu le pot suferi. Bănuiesc că unele oi 
sunt OK. Va trebui să avem și noi oi, evident. Sunt mai bune decât 
caprele, și mai lânoase. Vreau să spun, de fapt chiar îmi plac oile, 
sincer. Oile sunt drăguțe. 

Suspicia pierdea multă vreme încercând să descopere ce gândeau 
ceilalți oameni, astfel încât să poată gândi și ea într-un fel. Ar fi fost 
cu neputinţă să discuţi în contradictoriu cu ea. Tiffany abia se abținu 
să-i zică: „Cerul e verde”, numai pentru a vedea cât i-ar fi trebuit 
Suspiciei până să fie de acord. Dar o plăcea. Nu puteai să n-o placi. 
Oferea o tovărășie odihnitoare. De altfel, cum era să nu simți simpatie 
pentru cineva care nu putea face o mătură cu coadă să ia curbele. 

A fost o plimbare lungă prin pădure. Tiffany își dorise 
întotdeauna să meargă printr-o pădure așa de mare încât să nu poată 
zări lumina zilei de dincolo de frunzișul ei, dar acum, fiindcă locuia 
într-una de vreo două săptămâni, începuse s-o calce pe nervi. Aici 
pădurea era mai rară, cel puţin în jurul satelor, și nu era greu să mergi 
prin ea. A trebuit să înveţe care erau arțarii și care mestecenii, și 
niciodată până atunci nu mai văzuse molizi și pini care să crească 
drepţi pe costișe. Dar nu era fericită în compania copacilor. Îi lipseau 


orizonturile, îi lipsea cerul. Totul aici era prea închis. 

Suspicia turuia cu nervozitate. Mam'mare Scufieneagră scopea 
porcii, le dădea întăritoare vacilor și era vrăjitoarea-veterinar a 
ținutului. Suspiciei îi plăceau animalele, mai ales porcii, pentru că 
aveau râturi care fremătau tot timpul. Și lui Tiffany îi plăceau mult 
animalele, dar nimeni, în afară de alte animale, nu iubea animalele cât 
Suspicia. 

— Aşadar... cu ce ocazie, întâlnirea asta? întrebă Tiffany ca să 
schimbe subiectul. 

— Hm? Oh, doar ca să păstrăm legăturile, răspunse Suspicia. 
Anagrama zice că e important să-ți faci cunoștințe. 

— Atunci, Anagrama este șefa, nu-i așa? zise Tiffany. 

— Hm, nu. Vrăjitoarele nu au șefe, zice Anagrama. 

— Hmmm, zise Tiffany. 

Ajunseră, în sfârșit, într-un luminiș din pădure, exact când 
apunea soarele. Se vedeau acolo rămășițele unei vechi colibe, 
acoperită acum, în mare parte, de rugi. Ai fi putut să n-o observi 
nicicum, dacă n-ai fi băgat de seamă un liliac cățărător și tufele de 
agrișe, devenite acum o pădure de spini. Cineva locuise aici cândva și 
avusese o grădină. 

Acum, altcineva aprinsese un foc. Prost. Şi descoperiseră că să 
stai pe burtă ca să sufli într-un foc, pentru că nu-l începuseși cu 
destulă hârtie și rămurele uscate, nu era o idee bună, căci astfel 
pălăria, pe care uitaseși să ţi-o dai jos, îţi intra în vălmășagul de fum și 
apoi, pentru că ea era uscată, îţi lua foc. 

O tânără vrăjitoare bătea acum disperată cu mâinile în pălăria ei 
care ardea, urmărită de mai multe spectatoare interesate. 

O alta, șezând pe un buștean, zise: 

— Dimity Zarvă, ăsta este literal cel mai stupid lucru pe care l-a 
făcut cineva oriunde în lumea asta mare vreodată. 

Avea o voce tăioasă, deloc plăcută, de soiul aceleia pe care cei mai 
mulți oameni o folosesc când vor să fie sarcastici. 

— Îmi pare rău, Anagrama! zise Miss Zarvă, scoțându-și pălăria și 
călcând apăsat pe vârful ei. 

— Vreau sa spun, numai uită-te la tine, vrei? Chiar dezamăgești 
pe toată lumea. 

— Îmi pare rău, Anagrama! 

— Hm, zise Suspicia. 

Toată lumea se întoarse să privească la noile tovarășe sosite. 

— Ai întârziat, Suspicia Novice! se răsti Anagrama. Și ea cine e? 


— Hm, tu mi-ai cerut să trec pe la Miss Poloboc ca s-o aduc și pe 
noua ei fată, Anagrama, zise Suspicia, de parcă ar fi fost prinsă cu 
șoalda. 

Anagrama se ridică în picioare. Era pe puţin cu un cap mai înaltă 
ca Tiffany și avea o față care părea să fi fost adunată în spatele nasului 
ei, pe care îl ținea ușor ridicat în vânt. Să fii privit de Anagrama 
însemna să știi că deja îi răpiseși prea mult din preţiosul ei timp. 

— Şi aceasta e ea? 

— Hm, da, Anagrama. 

— Vino să ne uităm puțin la tine, fata cea nouă. 

Tiffany ieși în față. Era uluitor. Chiar nu voise s-o facă. Dar 
Anagrama avea genul acela de voce căreia i te supui. 

— Cum te cheamă? 

— Tiffany Suferind, zise Tiffany, și se pomeni spunându-și 
numele de parcă ar fi cerut voie să-l poarte. 

— Tiffany? ăsta-i un nume caraghios, zise fata înaltă. Numele 
meu e Anagrama Şoimar. 

— Hm, Anagrama lucrează pentru..., începu Suspicia. 

— Lucrează cu, o întrerupse Anagrama tăios, încă măsurând-o pe 
Tiffany din cap până-n picioare. 

— Hm, îmi pare rău, Anagrama lucrează cu doamna Urechelniţă, 
zise Suspicia. Dar ea... 

— Intenţionez să plec, la anul, zise Anagrama. Aparent, mă 
descurc extrem de bine. Așadar, tu ești fata care i s-a alăturat lui Miss 
Poloboc, da? E-o ciudată, știi. Ultimele trei fete i-au plecat, toate, 
foarte repede. Au zis că era mult prea straniu să încerci să ţii minte 
care dintre ele era vrăjitoare. 

— Care vrăjitoare-i careto), zise una dintre fete, amuzată. 

— Oricine poate face calamburul ăsta, Lucy Convocare, zise 
Anagrama, fără să se întoarcă. Nu-i amuzant și nu-i inteligent. 

Își concentră din nou atenția asupra lui Tiffany, care simţi că era 
examinată la fel de critic și complet cum ar fi cercetat Buni Suferind o 
oaie pe care s-ar fi gândit s-o cumpere. Se întrebă dacă Anagrama o să 
încerce să-i deschidă și gura, ca să se asigure că avea toţi dinții. 

— Se spune că nu poţi să crești vrăjitoare bune pe cretă, zise 
Anagrama. 

Toate celelalte fete priveau de la Anagrama la Tiffany, care 
gândea: Ha! vasăzică, vrăjitoarele n-au șefe, nu-i așa? Dar nu era 
dispusă să-și facă dușmani. 

— Poate că se spune, zise ea, liniștit. 


Dar nu asta voia Anagrama să audă. 

— Nici măcar nu te-ai îmbrăcat pentru ocazie, zise Anagrama. 

— Îmi cer iertare, zise Tiffany. 

— Hm, Anagrama zice că dacă vrei ca oamenii să te trateze ca pe- 
o vrăjitoare, ar trebui să arăţi ca una, zise Suspicia. 

— Hmm, zise Anagrama, uitându-se la Tiffany de parcă aceasta 
ar fi picat deja, de la cel mai simplu test. Apoi dădu din cap. Ei bine, 
toate trebuie să începem de undeva. Se dădu un pas înapoi. 
Doamnelor, aceasta este Tiffany. Tiffany, ai cunoscut-o pe Suspicia. Se 
izbește de copaci. Dimity Zarvă este cea căreia îi iese fum din pălărie, 
de arată ca un horn. Aceea e Gertrude Epuizant, aceea e teribil de 
amuzanta Lucy Convocare, aceea e Harrieta Deziluzie, care se pare că 
nu poate face nimic în privința strabismului ei, și apoi aceea e Lulu 
Dragă, care se pare că nu poate face nimic în privința numelui ei. Poţi 
să rămâi și tu, în seara asta... Tiffany parcă, nu? Îmi pare rău pentru 
tine că ai fost luată de Miss Poloboc. E mai degrabă tristă. Complet 
amatoare. Nu și-a găsit încă vreun rost. Doar se agită de colo-colo și 
speră. Ei, bine, e prea târziu acum. Gertrude, Anunţă-n Cele Patru 
Colţuri ale Lumii și Deschide Cercul, te rog. 

— Ăăă..., zise Gertrude, nervoasă. 

Era uimitor câtă lume în jurul Anagramei devenea nervoasă. 

— Chiar trebuie să fac eu totul pe-aici? zise Anagrama. Încearcă 
să-ți amintești, te rog! Cred c-am mai făcut asta literal de un milion de 
ori. 

— N-am mai auzit niciodată de cele patru colțuri ale lumii, zise 
Tiffany. 

— Zău? lată o surpriză, zise Anagrama. Păi, ele sunt direcţiile 
puterii, Tiffany, iar eu te-aș sfătui și pe tine să faci ceva în privința 
numelui ăstuia, te rog. 

— Dar lumea e rotundă, ca o farfurie, zise Tiffany. 

— Hm, trebuie să ți le imaginezi, șopti Suspicia. 

Tiffany își încreţi fruntea. 

— De ce? zise ea. 

Anagrama își dădu ochii peste cap. 

— Pentru că așa se fac lucrurile corect. 

— Oh. 

— Cu siguranță ai făcut niște vrăji, nu-i așa? întrebă Anagrama. 

Tiffany se zăpăcise puţin. Nu era obișnuită cu persoane ca 
Anagrama. 

— Da, zise ea. 


Toate celelalte fete se uitau lung la ea, iar Tiffany nu se putu 
abține să nu se gândească la oi. Când câinii atacă o oaie, celelalte oi 
fug până la o distanţă sigură și-apoi se întorc și se uită. Nu se 
coalizează împotriva câinelui. Sunt doar fericite că nu sunt ele în locul 
aceleia. 

— La ce te pricepi tu cel mai bine, atunci? șuieră Anagrama. 

Tiffany, cu mintea încă la oi, vorbi fără să se gândească: 

— Urda grasă, zise ea. E o brânză de oaie. E chiar greu de făcut... 

Se uită în jur la cercul de chipuri împietrite și simţi stânjeneala 
crescând în ea ca pelteaua fierbinte. 

— Hm, Anagrama se referea la ce magie poţi face tu cel mai bine, 
zise Suspicia cu bunăvoință. 

— Cu toate că și urda grasă e bună, zise Anagrama cu un mic 
zâmbet crud. 

Una sau două fete scoaseră acel scurt fornăit care însemna că 
încercau să nu râdă tare, dar nu le deranja să arate deschis că 
încercau. 

Tiffany se uită în jos, la ghetele ei. 

— Nu știu, bolborosi ea, dar am reușit s-o dau afară pe Regina 
Spiridușilor din ținutul meu. 

— Zău? zise Anagrama. Regina Spiridușilor, ai? Cum ai făcut 
asta? 

— Eu... nu știu sigur. Decât că m-am înfuriat pe ea. 

Şi îi era greu să-și amintească exact ce se petrecuse în noaptea 
aceea. Tiffany își amintea mânia, furibunda mânie, și cum lumea... se 
schimbase. Văzuse mai bine decât vede un șoim, auzise mai bine 
decât aude un câine, își simţise vremea sub picioarele ei, simţise 
dealurile încă în viaţă. Și își aminti că se gândise că nimeni nu putea 
face asta mult timp și să fie totuși om. 

— Ei, da, ai ghetele potrivite ca să baţi din picior, zise Anagrama. 
Se mai auziră câteva chicotituri pe jumătate înăbușite. O Regină a 
Spiridușilor, adăugă ea. Sunt sigură c-ai gonit-o. Mda, e de folos să 
visezi. 

— Eu nu spun minciuni, bodogăni Tiffany, dar nimeni n-o mai 
ascultă. 

Încruntată și înciudată, privi fetele Deschizând Colţurile şi 
Anunţând Cercul, cel puţin dacă nu înțelesese ea pe dos. Asta 
continuă o vreme. Ar fi mers mai bine dacă ar fi știut toate exact ce să 
facă, dar era probabil greu să mai știi ce să faci când era Anagrama pe- 
aproape, când ea tot corecta pe toată lumea. Stătea cu o carte mare, 


deschisă, în braţe. 

— ... acuma tu, Gertrude, ia-o contra acelor ceasornicului, nu, în 
cealaltă parte, cred că ţi-am mai spus literal de o mie de ori, și Lulu - 
unde-i Lulu? Păi, tu n-ar trebui să fii acolo! Adu potirul de 
împărtășanie - nu ăla, nu, cel fără urechi... da. Harrieta, ține Bagheta 
Aerului un pic mai sus, vreau să zic, trebuie să fie în aer, înţelegi ce 
spun? Și pentru numele lui Dumnezeu, Suspicia, te rog să încerci să 
pari mai sigură pe tine, vrei? Bănuiesc că asta nu-ţi stă în fire, dar ai 
putea măcar să arăţi că faci un efort. Apropo, m-am tot ţinut să-ți 
spun, nicio invocaţie scrisă vreodată nu începe cu „hm”, cel puțin dacă 
nu mă înșel eu foarte tare. Harrieta, ăia e Căldarea Mării la tine? 
Seamănă aia vreo clipă cu o Căldare a Mării? Eu nu prea cred, tu 
crezi? Ce-a fost zgomotul ăsta? 

Fetele își plecară privirile. Apoi, cineva murmură: 

— Zarvă a călcat pe Cerculeţul Infinitului, Anagrama. 

— Doar nu pe cel bătut cu perle adevărate? zise Anagrama, cu 
glas scăzut, abia ţinut în frâu. 

— Hm, da, zise Suspicia. Dar sunt sigură că-i pare foarte rău. 
Hm... să fac câte o cană de ceai? 

Cartea se închise cu o bufnitură. 

— Care e problema? zise Anagrama, vorbind către lume, în 
general. Care. E. Problema? Vreţi să vă petreceţi câte zile oți mai avea 
de trăit ca vrăjitoarele satelor, vindecând buboaie și negi pentru o 
cană de ceai și-un pesmet? Ei? Asta vreţi? 

Se produse un freamăt în grupul vrăjitoarelor și se auzi un 
murmur general: 

— Nu, Anagrama. 

— Aţi citit toate cartea doamnei Urechelniţă, nu-i așa? întrebă ea. 
S-aud, aţi citit-o? 

Suspicia ridică nervoasă mâna. 

— Hm..., începu ea. 

— Suspicia, ţi-am spus literal de un milion de ori să nu mai 
începi. Fiecare. Propoziţie. Cu „Hm” - este? 

— Hm..., zise Suspicia, tremurând nervos. 

— Dar vorbește direct, pentru numele lui Dumnezeu! Nu mai 
șovăi de fiecare dată! 

— Hm... 

— Suspicia! 

— Hm... 

— Zău, ai fi putut face un efort. Serios, nu știu ce se întâmplă cu 


voi, toate! 

Eu da, gândi Tiffany. Eşti ca un câine care sperie oile în 
permanenţă. Nu le dai timp să ţi se supună și nu le lași să știe când au 
făcut ce trebuia. Tu doar continui să latri. 

Suspicia căzu într-o tăcere de om cu limba tăiată. Anagrama puse 
cartea pe butuc. 

— Ei bine, am ratat complet momentul, zise ea. Putem foarte 
bine să bem cana aia de ceai, Suspicia. Dar grăbește-te. 

Suspicia, ușurată, înșfăcă ibricul. Asistenţa se mai relaxă puţin. 

Tiffany se uită pe coperta cărţii. Citi: 


Înalta MagiE 
de Letiţia Urechelniţă, Vrăjitoare 


— Magie cu E mare? zise ea, cu voce tare. Magieee? 

— Intenţionat, zise Anagrama rece. Doamna Urechelniță spune 
că dacă vrem să facem vreun progres trebuie să distingem înalta 
MagiE de magia de zi cu zi. 

— Magia de zi cu zi? se miră Tiffany. 

— Exact. Niciuna dintre bolboroselile acelea de după garduri nu-i 
de noi. Cercuri sacre adevărate, vrăji scrise pe hârtie. O ierarhie 
autentică, nu toată lumea alergând prin jur și făcând cum îi tună. 
Baghete magice veritabile, nu  reteveie din bețe  găunoase. 
Profesionalism, cu respect. Absolut niciun neg. Asta-i singura cale de 
a înainta. 

— Păi, eu cred..., începu Tiffany. 

— Nu mă interesează deloc ce crezi tu, pentru că tu nu știi încă 
destul, zise Anagrama tăios. Se întoarse spre grup. Avem în sfârșit 
toate câte ceva pentru Procese, anul ăsta? întrebă ea. 

Se auzi un cor de murmure și se dădu din cap, în traducere „da”. 

— Dar tu, Suspicia? se interesă Anagrama. 

— O să fac șmecheria cu porcul, Anagrama, zise Suspicia, firav. 

— Bine. Eşti aproape pricepută la asta, zise Anagrama și arătă cu 
degetul, în jurul cercului, de la o fată la alta, dând din cap la 
răspunsurile lor, până când ajunse la Tiffany. 

— Urdă de oaie? zise ea, stârnind amuzament înăbușit. 

— Ce sunt Procesele Vrăjitoarelor? întrebă Tiffany. Miss Tick a 
pomenit de ele, dar nu știu ce sunt. 

Anagrama slobozi unul dintre oftaturile ei zgomotoase. 

— Spune-i tu, Suspicia, zise ea. Tu ai adus-o, la urma urmelor. 


Șovăind, cu o mulțime de „hm'-uri și ocheade spre Anagrama, 
Suspicia o lămuri despre Procesele Vrăjitoarelor. Hm, a fost odată un 
timp când vrăjitoarele de peste tot din munți se puteau întâlni, și hm 
vedea prietenele vechi și hm afla ultimele știri și bârfe. Şi oamenii 
obișnuiți li se puteau alătura, și se ţineau și un târg și hm spectacole 
ocazionale. 

Era un adevărat hm mare eveniment. lar, după-amiaza, toate 
vrăjitoarele care hm voiau, puteau să facă demonstraţia vreunei vrăji 
sau hm să arate ceva la care lucraseră, ceea ce era foarte hm popular. 

Pentru Tiffany asta suna ca întrecerile între câini ciobănești, fără 
câini sau oi. Anul acesta se țineau unele în Sheercliff, care era destul 
de aproape. 

— Şi era vreun premiu? 

— Hm, oh, nu, zise Suspicia. Totul era făcut în spiritul distracţiei 
și al bunei prietenii... hm, ca între surori bune. 

— Ha! făcu Anagrama. Nici măcar ea nu crede asta! Totul e 
stabilit dinainte, oricum. Toate o vor aplauda pe doamna Vremerea. 
Ea întotdeauna câștigă, indiferent ce-ar face. Nu face decât să încurce 
minţile oamenilor. Îi prosteşște ca să creadă că e bună. Dar n-ar rezista 
nici cinci minute în faţa unui magician. Ăștia fac adevărată magie. Și 
în plus, se mai îmbracă și ca o sperietoare de ciori! Bătrânele 
ignorante ca ea ţin vrăjitoria înțepenită în trecut, cum subliniază 
doamna Urechelniţă în capitolul unu! 

Vreo două fete o priviră cu îndoială. Suspicia se uită chiar peste 
umăr. 

— Hm, lumea spune că face lucruri chiar uimitoare, Anagrama, 
zise ea. Și, hm, se spune că poate iscodi oamenii de la mai multe mile 
depărtare... 

— Da, asta se spune, zise Anagrama. Și asta-i pentru că tuturor le 
e frică de ea! E-așa o fanfaroană! Asta-i tot ce face, se fandosește în 
fața oamenilor și le întunecă minţile! E vrăjitoria de modă veche, atâta 
tot. Doar la un pas distanță de cârâială pură, după părerea mea. Se 
zice că e pe jumătate țicnită, acum. 

— Mie nu mi s-a părut țicnită. 

— Cine a zis asta? se răsti Anagrama. 

Toată lumea se uită la Tiffany, care-și dori să nu fi deschis gura. 
Dar acum nu mai avea ce face, trebuia să continue. 

— Era doar puțin cam bătrână și severă, zise ea. Dar era chiar... 
politicoasă. Nu cârâia. 

— Ai cunoscut-o? 


— Da. 

— Şi ea a vorbit cu tine, nu-i așa? mârâi Anagrama. A fost înainte 
sau după ce i-ai dat un șut Reginei Spiridușilor? 

— Imediat după, zise Tiffany, care nu era obișnuită cu genul 
acesta de întrebări. A venit călare pe o mătură cu coadă, adăugă ea. 
Spun adevărul curat. 

— Bineînţeles că da, zise Anagrama, zâmbind fioros. Şi ea te-a 
felicitat, bănuiesc. 

— Nu chiar, zise Tiffany. A părut încântată, dar era greu să-ți dai 
seama. 

Şi apoi Tiffany spuse ceva cu adevărat foarte stupid. Mult timp 
după aceea, și la multă vreme după toate lucrurile care aveau să se 
întâmple, începea să cânte tare „la, la, lal”, ca să-și șteargă memoria, 
ori de câte ori ceva îi aducea aminte de seara aceasta. 

Spuse: 

— Ea mi-a dat pălăria asta. 

Şi toate celelalte, într-un singur glas, întrebaseră: 

— Care pălărie? 


Suspicia o conduse înapoi la colibă. Făcu tot ce putu și o asigură 
pe Tiffany că ea, una, o credea, dar Tiffany ştia că voia doar să fie 
drăguță. Miss Poloboc încercă să stea de vorbă cu ea, în timp ce urca 
în fugă scările, dar își zăvori ușa, își zvârli ghetele din picioare și se 
întinse pe pat, cu perna deasupra capului, să înăbușe ecourile 
râsetelor dinăuntru. 

În josul scărilor avu loc o discuţie cu voce joasă între Suspicia și 
Miss Poloboc, apoi se auzi ușa închizându-se, după plecarea Suspiciei. 

După o vreme, se auzi un târșâit, când ghetele lui Tiffany fură 
târâte pe podea și aranjate frumos sub patul ei. Oswald era 
întotdeauna la datorie. 

După încă o vreme, râsetele se stinseră, cu toate că ea era sigură 
că niciodată n-aveau să se termine de tot. 

Tiffany putea simți pălăria. Cel puţin, fusese în stare s-o simtă. 
Pălăria virtuală, pe capul ei real. Dar nimeni altcineva n-o putea 
vedea, iar Suspicia chiar își trecuse mâna pe deasupra capului lui 
Tiffany, fără să simtă absolut nicio pălărie. 

Partea cea mai proastă - și era greu să stabilești care fusese partea 
cea mai proastă, într-atât de umilitor fusese totul - a fost s-o audă pe 
Anagrama spunând: 

— Nu, nu râdeţi de ea. Ar fi mult prea crud. Ea-i doar fără minte, 


atâta tot. V-am spus eu că bătrâna aia le sucește minţile oamenilor! 

Gândurile Dintâi ale lui Tiffany se roteau cu viteză în jur. Gândul 
de-al Doilea era prins în vârtej. Numai Gândul de-al Treilea, care era 
foarte slăbit, se ridică și zise: Chiar dacă lumea ta e definitiv și pentru 
totdeauna la pământ și nu mai poate fi îndreptată niciodată, orice s-ar 
întâmpla, și tu ești cu totul de nemângâiat, ar fi drăguţ dacă ai auzi pe 
cineva urcând pe scări să-ţi aducă niște supă... 

Gândul de-al Treilea o dădu pe Tiffany jos din pat şi-o purtă până 
la ușă, unde îi conduse mâna ca să tragă zăvorul înapoi. Apoi o lăsă să 
se arunce iarăși pe pat. 

Câteva minute mai târziu, se auzi scârțâitul unor pași în fața ușii. 
E plăcut să ai dreptate. 

Miss Poloboc ciocăni, apoi intră, după o pauză respectuoasă. 
Tiffany auzi tava așezată pe masă, apoi simţi patul mișcându-se, când 
un trup se așeză pe marginea lui. 

— Suspicia e o fată capabilă, întotdeauna am gândit așa, zise 
Miss Poloboc, după un timp. O să devină o foarte utilă vrăjitoare 
pentru vreun sat, într-o bună zi. 

Tiffany rămase tăcută. 

— Mi-a povestit ce s-a întâmplat, zise Miss Poloboc. Miss Tick nu 
mi-a spus nimic despre pălărie, dar dacă aș fi fost în locul tău, nici eu 
nu i-aș fi suflat vreo vorbă despre ea, oricum. Pare să fie întocmai 
genul de lucruri pe care le-ar face doamna Vremerea. Ştii, uneori ajută 
dacă vorbești despre lucrurile astea. 

Aceeași tăcere din partea lui Tiffany... 

— De fapt, nu e adevărat, adăugă Miss Poloboc. Dar, ca 
vrăjitoare, sunt nespus de curioasă și mi-ar plăcea să știu mai multe. 

Nici asta nu avu niciun efect. Miss Poloboc suspină și se ridică. 

— Supa rămâne aici, dar dacă o lași să se răcească prea tare, 
Oswald o să încerce să ţi-o ia. 

Cobori scările. 

În odaie, timp de vreo cinci minute nu se clinti nimic, apoi se 
auzi un slab clinchet, când supa începu să se miște. 

Tiffany întinse mâna și apucă ferm de tavă. Ăsta era efectul 
Gândului de-al Treilea: Gândurile Dintâi și de-al Doilea ţi-ar mai fi 
putut înţelege tragedia prin care treceai, dar ceva trebuia să-ți 
amintească și că n-ai mai mâncat de la prânz. 

După masă, și după ce Oswald luase cu mare viteză bolul, Tiffany 
stătu pe întuneric, privind în gol. 

Noutatea acestui ținut, cum nu mai văzuse, îi captivase întreaga 


atenţie, în ultimele câteva zile, dar acum se scursese în furtuna 
râsetelor, iar dorul de casă dădu năvală să umple spaţiul gol. 

Îi era dor de zgomotele, de oile și de tăcerile de pe Creta. Îi era 
dor să vadă întunecimea dealurilor de la fereastra dormitorului ei, 
bine conturată pe cerul înstelat. Îi era dor... de acea parte din ea 
însăși... 

Dar ele râseseră de ea. Spuseseră: „Care pălărie?” și râseseră chiar 
și mai tare când ea își ridicase mâna să pipăie pălăria invizibilă și n-o 
găsise... 

O atingea în fiecare zi, de optsprezece luni încoace, iar acum 
dispăruse. Şi ea tot nu putea face o mreajă. Și avea doar o rochie 
verde, în vreme ce fetele celelalte purtau unele negre. Anagrama avea 
și o mulțime de bijuterii, negre și argintii. Şi toate celelalte fete aveau 
și mreje, de asemenea, foarte frumoase. Cui îi păsa dacă nu erau decât 
de decor? 

Probabil că ea nici nu era o vrăjitoare. Oh, da, o învinsese pe 
Regină, cu ajutorul omuleţilor și în amintirea lui Buni Suferind, dar 
nu folosise magia. Simţise ceva coborându-i prin tălpile ghetelor, prin 
inima dealurilor și prin desimea anilor, și venind înapoi puternic și 
mugind de-o furie care cutremurase cerul: 

. cum îndrăznești să invadezi lumea mea, pământul meu, viața 
mea... 

Dar pălăria virtuală ce făcuse pentru ea? Probabil bătrâna aceea o 
păcălise, o făcuse doar să creadă că era o pălărie pe capul ei. Probabil 
că era puţin smintită, cum spusese Anagrama, și încurcase lucrurile. 
Probabil că Tiffany ar trebui să se ducă acasă și să facă urdă de oaie 
pentru tot restul vieţii sale. 

Tiffany se întoarse și se dădu jos din pat, ca să-și deschidă valiza. 
Scoase caseta grosolană, o deschise prin întuneric și își lipi o mână pe 
piatra norocoasă. 

Nădăjduia să fie în ea vreo scânteie, vreo undă de prietenie. Nu 
simţi nimic. Doar asprimea de pe faţa pietrei, netezimea părții unde 
se despicase și muchia ascuţită dintre cele două. lar șomoiogul de 
lână nu făcu altceva decât să-i lase pe degete mirosul de oaie, ceea ce 
îi stârni dorul de casă, adâncindu-i supărarea. Calul de argint era rece. 

Numai cineva de foarte aproape de ea i-ar fi putut auzi suspinul. 
Era chiar foarte slab, dar era purtat pe aripile roșii-întunecate ale 
nefericirii. Voia, își dorea nespus să audă șoapta vântului prin iarbă și 
să simtă secolele sub tălpile ei. Voia acea senzaţie, care n-o părăsise 
niciodată înainte, că era acolo unde Suferinzii trăiau de mii de ani. 


Avea nevoie de fluturii albaștri, și de zgomotele oilor, și de cerurile 
deschise și adânci. 

Acolo, acasă, când se simțea necăjită, urca până la rămășițele 
vechii colibe de păstor și stătea printre ele, o vreme. Întotdeauna îi 
trecea. 

Dar acum era departe de casă. Prea departe. Acum, clocotea de 
un sentiment cumplit, apăsător, sufocant, și nu și-l putea alunga. Și 
lucrurile nu mergeau cum ar fi trebuit. 

Unde era magia? Oh, înţelesese că trebuia să învețe despre 
practica de bază, de fiecare zi, dar când avea să înceapă și partea cu 
„vrăjitoria? Se străduise să înveţe, chiar se străduise, și se 
transformase într-o... mă rog, o bună muncitoare, o fată îndemânatică 
la poţiuni și o persoană de încredere. Una de nădejde, ca Miss 
Poloboc. 

Se așteptase - ei bine, la ce? Păi... să facă vrăjitorie serioasă, știi, 
mături cu coadă, magie, să apere lumea de forţele răului, într-un fel 
modest, dar nobil, și apoi, de asemenea, să facă bine pentru oamenii 
sărmani, pentru că ea chiar era o persoană drăguță. lar oamenii pe 
care-i vedea ea în acest tablou aveau mai puține merinde jalnice, iar 
copiii lor nu aveau nasurile atât de roșii și smiorcăite. Ungbhiile 
zburătoare de la picioare ale domnului Țesător nu erau de văzut pe 
nicăieri. Unele dintre ele se întorseseră, ca bumerangurile. 

Ei i se făcea rău pe coada de mătură. De fiecare dată. Şi nici 
măcar nu putea împleti o mreajă. Avea să-și petreacă zilele alergând 
după oameni care, sincer vorbind, ar fi putut face uneori ceva mai 
mult pentru ei înșiși. Nicio magie, niciun zbor, nicio taină... doar 
unghii de la picioare și corvezi. 

Ea aparţinea Cretei. În fiecare zi, ea le spunea dealurilor ce erau. 
În fiecare zi, ele îi spuneau ei cine era. Dar acum nu le putea auzi. 

Afară începu să plouă, chiar zdravăn, iar în depărtare Tiffany auzi 
bodogănitul unui tunet. 

Ce ar fi făcut Buni Suferind? Dar chiar și înfășurată în aripile 
disperării, știa răspunsul la această întrebare. 

Buni Suferind niciodată nu s-ar fi dat bătută. Ar fi căutat toată 
noaptea un miel pierdut... 

Stătu mai departe cu ochii aţintiți în gol, o vreme, după care 
aprinse lumânarea de lângă pat și se răsuci, coborând cu picioarele pe 
podea. Nu mai putea aștepta până dimineaţă. 

Tiffany știa un mic truc ca să vadă pălăria. Dacă-ţi mișcai mâna 
prin spatele ei foarte repede, se producea o ușoară și scurtă vălurire a 


imaginii pe care o vedeai, de parcă luminii îi lua o idee mai mult timp 
să treacă prin pălăria invizibilă. 

Trebuia să fie acolo... 

Ei bine, lumânarea avea să dea destulă lumină cât să se poată 
asigura. Dacă pălăria era acolo, totul avea să fie bine și nu va mai 
conta ce gândesc ceilalți... 

Stătu în mijlocul covorului, în vreme ce lumina dansa peste 
munții de afară, și închise ochii. 

Jos, în grădină, crengile merilor se legănau în vânt, cursele de vise 
și plasele de blesteme ciocnindu-se și zornăind... 

— Să mă văd, zise ea. 

Lumea amuţi, cufundându-se într-o tăcere deplină. Nu mai 
făcuse așa până atunci. Dar Tiffany se furișă în vârful picioarelor până 
când știu că era în faţa ei înseși, și deschise ochii... 

Se văzu acolo, văzu și pălăria, la fel de limpede ca întotdeauna... 

lar imaginea lui Tiffany de dedesubt, o fată într-o rochie verde, 
deschise ochii, îi zâmbi și zise: 

— Noi te vedem. Acum, noi suntem tu. 

Tiffany încercă să strige „Să nu mă mai văd!, dar nu mai era nicio 
gură care să strige... 

Fulgerul lovi undeva în apropiere. Fereastra se deschise brusc. 
Flacăra lumânării se lungi într-un izvor de lumină, apoi își dădu duhul. 

Și apoi rămase numai întunericul și târâitul ploii. 


Capitolul 6 
Prisăcarul 


Tunetele se rostogoleau deasupra Cretei. 

Jeannie deschise cu grijă pachetul pe care i-l dăduse mama ei, în 
ziua în care părăsise tumulul din Lacul Lung. Era un dar tradițional, 
unul pe care îl primea orice matcă tânără când pleca de acasă, pentru 
totdeauna. Mătcile nu se mai puteau întoarce niciodată acasă. Mătcile 
erau casa. 

Darul era acesta: amintirea. 

În săculeţ era un triunghi de piele de oaie tăbăcită, trei țăruși de 
lemn, un capăt de sfoară împletit din fire de urzici, o ploscă mică de 
piele și un ciocan. 

Ştia ce să facă, pentru că o văzuse pe mama ei făcând-o, în mai 
multe rânduri. Ciocanul era folosit ca să bată ţărușii în jurul focului 
mocnit. Sfoara folosea la a lega cele trei colţuri ale triunghiului de 
piele de țăruși, astfel încât să atârne la mijloc, destul cât să țină o 
găletușă cu apă, pe care Jeannie o scosese cu mâinile ei din fântâna 
adâncă. 

Îngenunche și așteptă până când apa, foarte încet, începu să 
treacă prin piele, apoi ațâță focul. 

Își dădea seama de toți ochii Fulgerilor aţintiți asupra ei din 
umbrele galeriilor din jur și de deasupra. Niciunul nu s-ar fi apropiat 
când ea își fierbea căldarea. Mai degrabă și-ar fi tăiat picioarele cu 
mâna lor. Ăsta era mișmaș pur. 

Dar, în realitate, exact asta fusese o căldare, demult, în zilele de 
dinainte ca omul să înceapă să lucreze bronzul sau să toarne fierul. 
Părea magie. Se presupunea că e magie. Dacă știai însă trucul, puteai 
vedea cum căldarea avea să fiarbă până la ultima picătură, mai înainte 
ca pielea să ia foc. 

Când apa din piele începu să scoată aburi, ea stropi focul, 
stingându-l, și turnă în apă conţinutul micii ploști, în care se afla apă 
din căldarea mamei sale. Așa se făcea dintotdeauna, din mamă în 
fiică, de la începutul începuturilor. 

Jeannie așteptă până când căldarea se mai răci, apoi luă o cană, o 
umplu și o bău. Se auzi un suspin dinspre Fulgerii din umbră. 

Se întinse pe spate și închise ochii, așteptând. Nu se întâmplă 
nimic, în afară de faptul că tunetul făcu pământul să se cutremure, iar 
fulgerul prefăcu lumea în alb-negru. 


Și apoi, atât de blând încât aproape că se întâmplă mai înainte să- 
și dea ea seama că începuse să se întâmple, trecutul o învălui. Acolo, 
în jurul ei, erau toate bătrânele mătci, începând cu mama ei, apoi 
bunicele ei, mamele lor... și tot așa, înapoi pe fir, până când nu mai era 
niciuna de care să-și mai amintească... o singură mare amintire, 
purtată o vreme de mai multe, ponosită și încețoșată pe alocuri, dar 
bătrână ca un munte. 

Însă toţi Fulgerii știau lucrul acesta. Și numai matca știa despre 
adevărata taină, care era următoarea: fluviul amintirii nu era un 
fluviu, era o mare. 

Mătcile încă nenăscute aveau să-și amintească și ele, într-o bună 
zi. În nopţile care aveau să vină, aveau să stea și ele întinse lângă 
căldarea lor și să devină, pentru câteva minute, o parte din eterna 
mare. Ascultând mătcile nenăscute amintindu-și trecutul lor, îţi 
aminteai viitorul tău... 

Îți trebuia pricepere să deslușeşti toate acele glasuri slabe, iar 
Jeannie încă nu le deslușise pe toate, dar ceva era acolo. 

Când fulgerul prefăcu lumea din nou în alb-negru, se ridică drept 
în picioare. 

— A găsit-o, șopti ea... O, biata micuță! 


Ploaia udase tot covorul când Tiffany se trezi. Lumina udă a zilei 
se revărsa în odaie. 

Se ridică și închise fereastra. Câteva frunze pătrunseseră 
înăuntru. 

O-K. 

Nu fusese un vis. Era sigură de asta. Se întâmplase ceva... ciudat. 
Avea furnicături în vârful degetelor. Se simţea... altfel. Deși, acum că 
primise întreaga rezervă, nu era neplăcut. Nu. Noaptea trecută se 
simţise groaznic, dar acum, acum se simţea... plină de viaţă. 

De fapt, se simţea fericită. Avea să preia comanda. Avea să preia 
controlul asupra vieţii ei. Ridică-te și pleacă devenise m-am ridicat și 
am venit. 

Rochia verde era mototolită și chiar avea nevoie de apă și săpun. 
Avea s-o îmbrace pe cea veche, albastră, din scrin, însă, într-un fel, nu 
i se părea potrivit s-o poarte acum. Trebuia să se descurce cu cea 
verde până când avea să-și facă rost de-o alta. 

Se duse să-și încalțe ghetele, dar se opri și se uită lung la ele. 

Pur și simplu nu se potriveau, nu acum. Le scoase pe cele noi și 
lucioase din valiză și le încălță. 


Descoperi că ambele Miss Poloboc ieșiseră afară, în grădina udă, 
în cămășile lor de noapte, culegând triste bucăţile de plase de vise și 
merele căzute. Multe dintre ornamentele de grădină fuseseră 
zdrobite, deși gnomii rânjind nebunește scăpaseră, din nefericire, de 
la distrugere. 

Miss Poloboc își dădu la o parte părul dintr-o pereche de ochi și 
zise: 

— Foarte, foarte ciudat. Toate plasele de vise par să fi explodat. 
Chiar și pietrele neînsemnate sunt aruncate! Ai observat ceva? 

— Nu, Miss Poloboc, zise Tiffany, slab. 

— Și toate mrejele vechi din atelier sunt bucățele! Vreau să spun, 
erau de fapt numai ornamentale și nu le mai rămăsese nicio putere, 
dar ceva cu adevărat ciudat trebuie să se fi întâmplat. 

Amândouă îi aruncară lui Tiffany o privire pe care Miss Poloboc o 
credea, probabil, foarte abilă și vicleană, dar care o făcu să arate puţin 
nesănătoasă. 

— Furtuna mi se pare efectul unei magii. Presupun că voi, fetele, 
n-aţi făcut ceva... ciudat noaptea trecută, nu-i așa, draga mea? zise ea. 

— Nu, Miss Poloboc. După părerea mea au fost doar prostioare. 

— Pentru că, vezi tu, Oswald se pare că a plecat, zise Miss 
Poloboc. E foarte sensibil la ambient... 

Îi luă un moment lui Tiffany ca să înţeleagă despre ce vorbea. 
Apoi zise: 

— Dar întotdeauna era aici! 

— Da, de când ţin eu minte! întări Miss Poloboc. 

— Ai încercat să pui o lingură în sertarul cuţitelor? 

— Da, bineînţeles! Nici măcar un zăngănit! 

— Ai lăsat să cadă un cotor de măr? El întotdeauna... 

— Ăsta a fost primul lucru pe care l-am încercat! 

— Dar figura cu sarea și zahărul? 

Miss Poloboc șovăi. 

— Păi, nu... Se însenină deodată. Chiar îi place asta, așa că-i 
musai să se manifeste, nu? 

Tiffany scoase marele sac de sare și un altul, de zahăr, și le 
răsturnă pe amândouă într-un vas. Apoi amestecă micile cristale albe 
cu mâna ei. 

Ea descoperise că asta era o metodă ideală ca să-l țină ocupat pe 
Oswald cât găteau ele. Să aleagă firele de sare de cele de zahăr și să le 
pună înapoi în sacii potriviți îi putea lua o întreagă fericită după- 
amiază. Dar acum amestecul rămase neatins, neoswaldat. 


— Oh, ei bine... o să-l caut prin casă, zise Miss Poloboc, de parcă 
aceasta ar fi fost o bună metodă de a descoperi o persoană invizibilă. 
Tu du-te și vezi pe la capre, vrei? Și apoi o să încercăm să ne amintim 
cum se spală vasele! 

Tiffany dădu drumul caprelor din șopron. De obicei, Meg cea 
Neagră numaidecât venea și se așeza pe platforma de muls, 
aruncându-i o privire plină de speranţe, de parcă i-ar fi spus: M-am 
gândit să-ți fac o nouă figură. 

Dar astăzi nu. Când Tiffany se uită înăuntrul șopronului, caprele 
stăteau îngrămădite una într-alta, în întuneric, în celălalt capăt al 
șopronului. Erau cuprinse de panică, nările le fremătau și fugiră care- 
ncotro când se apropie de ele, dar izbuti s-o apuce pe Meg cea Neagră 
de lanţul de la gât. Capra se zbătu și se luptă cu ea, în timp ce-o târî 
afară, spre locul de muls. Urcă pe platformă pentru că n-avu de ales 
decât asta sau a-i fi smuls capul din umeri, apoi rămase acolo fornăind 
și zbierând. 

Tiffany se uită atent la capră. Simți furnicături în oase. Îi venea 
să... facă diverse lucruri, să urce pe cel mai înalt munte, să se arunce 
în cer, să alerge în jurul lumii. Și se gândi: Asta-i o prostie. În fiecare zi 
încep cu o bătălie a minţii cu un animal! 

Ei bine, ia să-i arătăm noi creaturii ăsteia cine-i șeful... 

Ridică de jos mătura care era folosită la făcut curăţenie în 
șopronul de muls. Ochii alungiţi ai lui Meg cea Neagră se căscară larg 
de frică și zbang! mătura lovi. 

Nimeri în scăunelul de muls. Tiffany nu avusese intenţia să 
rateze. Voise să-i dea lui Meg bătaia pe care animalul o merita din 
plin, dar, nu știu cum, coada i se răsucise în mână. O ridică din nou, 
dar privirea din ochii ei și lovitura de adineauri, din lemn, își făcuseră 
efectul. Meg se ghemui de frică. 

— Gata cu joaca! șuieră Tiffany, lăsând mătura jos. 

Capra rămase nemișcată, înlemnită. Tiffany o mulse, duse 
ciubărul în lăptărie, îl cântări, scrise greutatea cu cretă pe tăblița de 
lângă ușă și turnă laptele într-un bidon mare. 

Celelalte capre erau aproape la fel de zurbagii, dar o turmă învaţă 
repede. 

Împreună, dădură trei galoane, ceea ce era foarte puţin pentru 
zece capre. Tiffany scrise totalul acesta cu cretă, fără entuziasm, și 
rămase uitându-se la cifre, jucându-se cu creta în mână. Care să fi fost 
problema? Ieri, avusese capul plin cu planuri pentru brânzeturi 
experimentale, dar acum brânza i se părea plicticoasă. 


De ce se afla ea aici, îndeplinind corvezi prostești, ajutând 
oamenii prea proști ca să se ajute singuri? Când ea ar fi putut face... 
orice! 

Privi în jos, la masa de lemn rindeluit. 


Cineva scrisese pe lemn cu creta. lar bucata de cretă se afla încă 
în mâna ei... 

— Suspicia a venit să te vadă, draga mea, zise Miss Poloboc, în 
spatele ei. 

Tiffany împinse repede un ciubăr peste cuvinte și se întoarse, cu 
un aer vinovat. 

— Ce? zise ea. De ce? 

— Doar să vadă dacă te simți bine, cred, zise Miss Poloboc, 
uitându-se la Tiffany cu atenţie. 

Fata bondoacă stătea, foarte nervoasă, pe treptele de la intrare, cu 
pălăria ei ţuguiată în mâini. 

— Hm, m-am gândit că s-ar cuveni să-ți fac o vizită, hm, să văd 
ce mai faci..., îngăimă ea, uitându-se ţintă la ghetele lui Tiffany. Hm, 
nu cred că a vrut careva cu adevărat să fie răutăcioasă... 

— Nu ești prea deşteaptă, dar ești prea grasă, zise Tiffany. Se uită 
fix la fața rotundă și trandafirie pentru o clipă și știu lucruri. Și încă 
mai ai un ursuleț de pluș ajuta-mă și crezi în zâne. 

Trânti ușa, se întoarse în lăptărie și se uită la vasele cu lapte 
proaspăt și covăsit de parcă atunci le-ar fi văzut pentru prima oară. 

Bună la brânză. Ăsta era unul din lucrurile pe care toată lumea și- 
| amintea despre ea: Tiffany Suferind, păr brun, bună la brânză. Dar 
acum lăptăria i se părea cu totul nepotrivită și nefamiliară. 

Scrâşni din dinţi. Bună la brânză. Oare asta voia ea cu adevărat să 


fie? Dintre toate cele care puteau să fie oamenii pe lume, oare ea voia 
să fie cunoscută doar ca o persoană de nădejde și să aibă în jur doar 
lapte stricat? Oare chiar voia să-și petreacă toată ziua frecând 
podelele, spălând găleți și farfurii și... și... şi sârma asta ciudată de 
colea... 

„.. cuțit de brânză... 

„.. cuțitul ăsta de brânză? Oare voia ca toată viaţa ei să... 

Stai puţin... 

— Cine-i acolo? întrebă Tiffany. A zis cineva adineauri „cuţit de 
brânză”? 

Scrută cu atenţie prin încăpere, de parcă ar fi putut fi cineva 
ascuns în spatele legăturilor de ierburi uscate. Nu se putea să fi fost 
Oswald. Oswald plecase și, în orice caz, el nu vorbea niciodată. 

Tiffany ridică ciubărul, scuipă în palmă și șterse cuvintele scrise 
cu cretă: 


Încercă să le şteargă. Dar mâna ei se încleștă de marginea mesei 
și se ținu zdravăn, oricât trase ea. Bătu prin aer cu mâna stângă, 
reușind să dărâme o găleată cu lapte, care se vărsă peste litere... iar 
mâna ei dreaptă se descleștă imediat. 

Ușa se deschisese larg. Ambele Miss Poloboc erau acolo. Când ea 
se aduna strâns ca acum, stând umăr la umăr, însemna că are ceva 
important de spus: 

— Trebuie să-ți spun, Tiffany, că după părerea mea... 

— ... te-ai purtat urât cu Suspicia... 

— ... adineauri. A plecat plângând. 

Se uită mai bine la faţa lui Tiffany. 

— Te simţi bine, copilă? 

Tiffany ridică din umeri. 

— Ăăă... da. Bine. Doar un pic cam ciudat. Am auzit o voce în 
capul meu. Acum s-a dus. 


Miss Poloboc se uită la ea cu capetele plecate într-o parte, dreptul 
și stângul în direcţii diferite. 

— Dacă ești tu sigură, fie. Mă duc să mă schimb. Ar fi bine să 
plecăm cât mai repede. Avem multe de făcut, astăzi. 

— Multe de făcut, zise Tiffany, cu voce stinsă. 

— Păi, da. E o dată piciorul lui Plicinuia, și trebuie să mă duc să 
văd și copilul bolnav al Furiei, și e o săptămână de când l-am vizitat 
pe Ursuzache Străfund, și, ia să vedem, domnul Fluierar are țânțari 
iarăși, și ar fi bine să prind un moment să schimb o vorbă cu doamna 
Pantă... apoi e de gătit prânzul pentru domnul Țesător, și cred că va 
trebui să-l fac aici și-apoi să dau fuga să i-l duc, și, bineînţeles, 
doamna Ferestruică e gata să nască și, suspină ea, la fel și domnișoara 
Oiștengard, din nou... O să fie o zi plină. E chiar greu să le faci față 
tuturor, chiar e greu. 

Tiffany gândi: Femeie neghioabă, stând acolo și arătându-te 
îngrijorată pentru că n-ai destul timp să le dai oamenilor tot ce-ţi cer! 
Crezi c-o să le poţi da vreodată destul ajutor? Oameni lacomi, leneși și 
proști, mereu în nevoie, tot timpul! Copilul lui Ursuzache? Coana 
Ursuzache are unsprezece copii! Cine i-ar simţi lipsa unuia? 

Domnul Ţesător e mort deja! Numai că nu vrea să se ducă! Crezi 
că-ți sunt recunoscători, dar tot ce fac e să se asigure că mai vii pe la 
ei! Asta nu-i recunoștință, e doar poliţă de asigurare! 

Gândul făcu o parte din ea să se cutremure, dar se dezlănțuise și 
se aprinsese acolo, în capul ei, fremătând de poftă să-i scape din gură. 

— Trebuie să fac un pic de ordine pe aici, bolborosi ea. 

— Oh, pot s-o fac eu, cât suntem plecate, zise Miss Poloboc cu 
voioșie. Haide, să zâmbim! Sunt multe de făcut! 

Întotdeauna au fost multe de făcut, bombăni Tiffany în capul ei, 
în timp ce se târa în urma lui Miss Poloboc, către primul sat. Multe și 
mărunte. Și niciodată nu se simţea nicio îmbunătăţire. Nevoia n-avea 
sfârșit. 

Merseră de la o colibă mizerabilă și urât mirositoare la alta, 
ajutând oameni prea bătuţi în cap să folosească săpunul, bând ceai 
din căni ciobite, bârfind cu babe având mai puţini dinţi în gură decât 
degete la picioare. O făceau să se simtă bolnavă. 

Era o zi senină, dar i se păru că se întunecă, în timp ce mergeau 
mai departe. Simțământul era ca un tunet de furtună în interiorul 
capului ei. 

Apoi începură coșmarurile de zi. Tocmai dădea o mână de ajutor 
la prinsul în aţele al brațului unui copil neghiob care și-l rupsese, când 


îşi ridică privirile și își văzu chipul în geamul ferestrei colibei. 

Era un tigru, cu colţi uriași. 

Țipă şi se ridică-n picioare. 

— Oh, ai grijă, zise Miss Poloboc și atunci îi văzu fața. S-a 
întâmplat ceva? întrebă ea. 

— Eu... eu... m-a mușcat ceva! minţi Tiffany. Asta era o scuză 
sigură în locuri ca acestea. 

Puricii îi ciupeau pe șobolani, iar șobolanii îi mușcau pe copii. 

Izbuti să iasă afară, la lumina zilei, cu capul vuindu-i. Miss 
Poloboc ieși la vreo câteva minute după aceea și o găsi sprijinindu-se 
de perete, tremurând. 

— Arăţi îngrozitor, zise ea. 

— Ferigi! zise Tiffany. Peste tot! Ferigi mari! Și lighioane uriașe, 
ca niște vaci făcute din șopârle! Îi dărui un zâmbet larg, lipsit de 
veselie, lui Miss Poloboc, care făcu un pas înapoi. Poţi să le mănânci! 
Clipi des. Ce se întâmplă? șopti ea. 

— Nu știu, dar o să cobor imediat aici, în clipa asta, ca să te iau, 
zise Miss Poloboc. Sunt călare pe mătură, acum! 

— Au râs de mine când am spus că aș putea să prind una cu lațul. 
Ei bine, cine râde acum, răspunde-mi, ai? 

Expresia de îngrijorare a lui Miss Poloboc se prefăcu într-una ce 
aducea a panică. 

— Asta n-a mai sunat ca vocea ta. A sunat ca vocea unui bărbat. 
Te simți bine? 

— Mă simt... aglomerată, murmură Tiffany. 

— Aglomerată? repetă Miss Poloboc. 

— Amintiri... ciudate... ajuta-mă... 

Tiffany se uită la braţul ei. Era acoperit cu solzi. Acum era 
acoperit cu păr. Acum era neted și negru, și ținea... 

— Un sandvici cu scorpion? zise ea. 

— Mă mai auzi? întrebă Miss Poloboc, vocea venindu-i de la 
mare depărtare. Delirezi. Eşti sigură că voi, fetele, nu v-aţi jucat cu 
poţiunile sau ceva de soiul ăsta? 

Coada de mătură pică din cer și cealaltă parte din Miss Poloboc 
aproape căzu de pe ea. Fără vreo vorbă, ambele Miss Poloboc o suiră 
pe Tiffany pe mătură și o parte din Miss Poloboc se sui în spatele ei. 

Zborul înapoi până la colibă n-a durat prea mult. Tiffany zbura cu 
mintea plină de vată fierbinte și nu era deloc dumirită de locul unde 
se afla, cu toate că trupul ei știu și vomită din nou. 

Miss Poloboc o ajută să se dea jos de pe coada de mătură și o 


așeză pe banca din grădină, imediat lângă ușa colibei. 

— Acum, așteaptă puţin aici, zise Miss Poloboc, care în cazuri de 
urgenţă vorbea neîncetat și folosea cuvântul „puţin” foarte des, pentru 
că e un cuvânt liniștitor, și eu o să-ţi aduc puţin ceva de băut și apoi o 
să vedem puţin care-i problema... Urmă o pauză și apoi torentul de 
cuvinte ieși din nou din casă, aducând-o și pe Miss Poloboc în urma 
sa... şi o să verific puţin... lucrurile. Bea puţin din asta, te rog! 

Tiffany bău apa și, cu colțul ochiului, o văzu pe Miss Poloboc 
împletind aţele în jurul unui ou. Încerca să facă o mreajă fără să 
observe Tiffany. 

Imagini ciudate pluteau prin mintea lui Tiffany. Erau frânturi de 
voci, cioburi de amintiri... și o voce slabă, care era a ei înseși, firavă, 
temătoare și din ce în ce mai stinsă: 

Tu nu ești eu. Tu doar îți închipui că ești. Să mă ajute 
cineva! 

— Aşa, zise Miss Poloboc, acum hai să vedem puţin ce putem 
vedea... 

Mreaja explodă, nu doar în bucăţi, ci în foc și fum. 

— Oh, Tiffany, zise Miss Poloboc, împrăștiind fumul înnebunită, 
cu mâna. Eşti bine? 

Tiffany se ridică încet în picioare. Lui Miss Poloboc i se păru 
puţin mai înaltă decât și-o amintea. 

— Da, cred că da, zise Tiffany. Cred că am fost total anapoda, dar 
acum sunt bine. Și mi-am pierdut timpul, Miss Poloboc. 

— Ce...? începu Miss Poloboc. 

Tiffany îndreptă un deget către ea. 

— Ştiu de ce a trebuit să părăsești circul, Miss Poloboc, zise ea. A 
fost ceva în legătură cu clovnul Floppo, scara ascunsă și niște cremă de 
ouă... 

Miss Poloboc se albi la faţă. 

— Cum se poate să ştii asta? 

— Doar uitându-mă la dumneata! zise Tiffany, împingând-o și 
trecând pe lângă ea, în lăptărie. Uită-te aici, Miss Poloboc! 

Întinse un deget. O lingură de lemn se ridică la un inch deasupra 
mesei. Apoi începu să se rotească, din ce în ce mai repede, până când, 
cu un pârâit, se sparse în așchii mărunte, care străbătură, în vârtej, 
toată încăperea. 

— Şi pot să fac asta! strigă Tiffany. 

Apucă un vas de lapte covăsit, îl răsturnă pe masă și flutură mâna 
spre el. Laptele se transformă în brânză. 


— Ei, uite așa ar trebui să fie făcutul brânzei! zise ea. Când mă 
gândesc că am pierdut prostește ani de-a rândul ca să învăţ calea 
trudnică! Așa face o vrăjitoare adevărată! Noi de ce ne târâm prin 
noroi, Miss Poloboc? De ce mergem de colo-colo cu ierburi și 
bandajăm picioarele urât mirositoare ale bătrânilor? De ce suntem 
plătite cu ouă și prăjituri furate? Anagrama e la fel de stupidă ca o 
găină, dar până și ea vede că e greșit. De ce nu folosim noi magia? De 
ce îți este atât de frică? 

Miss Poloboc încercă să zâmbească. 

— Tiffany, dragă, toate trecem prin asta, zise ea, iar vocea îi 
tremura. Deși nu atât de... exploziv, ca tine, trebuie s-o recunosc. lar 
răspunsul este... ei bine, e periculos. 

— Da, dar asta e ce spun oamenii întotdeauna ca să sperie copiii, 
zise Tiffany. Avem povești spuse de alții ca să ne sperie, să ne țină 
speriaţi! Nu te duce în pădurea mare și rea ajuta-mă pentru că e plină 
de lucruri înspăimântătoare, asta ni se spune. Dar, în realitate, 
pădurea mare și rea ar trebui să fie speriată de noi! Plec de aici! 

— Cred că asta ar fi o idee bună, zise Miss Poloboc, cu jumătate 
de gură. Până înveți să te porți. 

— Eu nu trebuie să fac lucrurile cum le faci tu, rânji Tiffany 
dispreţuitor, trântind ușa în urma ei. 

Mătura cu coadă a lui Miss Poloboc era sprijinită de perete, la 
câțiva pași mai încolo. Tiffany se opri și se uită la ea, cu mintea 
clocotind. 

Încercă să se ţină la distanță de ea. Miss Poloboc o ademenise să 
facă un zbor de încercare, cu Tiffany ţinându-se strâns de mătură cu 
mâinile și picioarele, în vreme ce ambele Miss Poloboc fugeau pe 
lângă ea, ţinând de frânghii și scoțând chiote încurajatoare. Se 
opriseră când Tiffany vomitase a patra oară. 

Ei bine, asta fusese atunci! 

Înșfăcă mătura, își aruncă un picior peste coada ei — și descoperi 
că piciorul de sprijin rămânea lipit de pământ de parc-ar fi fost bătut 
în cuie. Mătura cu coadă se răsucea în loc nebunește, în timp ce ea 
încerca să ridice piciorul și, când gheata în sfârșit se desprinse de la 
pământ, se răsturnă, astfel încât Tiffany se trezi cu capul în jos. Asta 
nu era cea mai confortabilă poziție în care să-ți faci o măreaţă ieșire 
din scenă. 

Zise, calmă: 

— N-am să mă învăţ eu cu tine, ci tu o să te înveţi cu mine. 
Altminteri, lecţia următoare va include un topor! 


Mătura se întoarse în poziție normală și apoi se ridică ușor. 

— Așa, zise Tiffany. 

Nu mai simţi nicio teamă, de data asta. Doar nerăbdare. 
Pământul care se-ndepărta vertiginos sub picioarele ei n-o mai 
îngrijora câtuși de puţin. 

Dacă el n-ar fi avut prevederea să stea departe de ea, ea l-ar fi 
lovit... 


În vreme ce mătura se îndepărta, în iarba înaltă din grădină se 
porniră niște șoapte. 

— Ah, am ajuns prea târziu, Fură. Ala a fozt prizăcarul, el a fozt. 

— Da, dar aţi văzut ce-a făcut picioru' ăla? Încă n-a dovedit-o — 
cotoroanța noastră e pe undeva pe acolo! Se luptă cu el! Nu poa’ să 
învingă până când nu pune stăpânire și pe ultima fărâmiță dân ea. 
Wullie, vrei să nu mai încerci să șterpelești merele alea? 

— Mă doare-n suflet că trebuie să spui asta, Fură, dar nimenea nu 
poa' să se lupte c-un prizăcar. Îi ca și cum te-ai lupta cu tine. Cu cât te 
lupti, cu atât te ia mai mult în stăpânire. Și când te-a înhățat dă tot... 

— Mai tacă-ţi spurcata aia dă gură că faci mușiță, Mare Yan! Asta 
n-o ză ze-ntâmple... 

— Crivens! Vine cotoroanța a mare! 


Jumătate de Miss Poloboc ieși în grădina devastată. 

Se uită în sus, la mătura cu coadă care se îndepărta, clătinând din 
cap. 

Wullie Flaimuc rămăsese descoperit, în câmp deschis, unde 
încerca să smulgă dintre crengi un măr căzut pe jos. Se întoarse s-o 
șteargă și s-ar fi făcut nevăzut, dacă n-ar fi intrat drept într-un pitic de 
grădină ceramic. Fu aruncat înapoi, năucit, și se clătină complet 
scăpat de sub control, încercând să se concentreze asupra mutrei 
uriașe, grăsane și cu obrajii purpurii din fața lui. Era mult prea furios 
ca să mai audă declicul porţii grădinii și zgomotul ușor al pașilor care 
se apropiau. 

Când vine vorba să aleagă între a fugi și a se bate, un Fulger nu se 
gândește de două ori. Nu gândește deloc. 

— La ce rânjești, amice? întrebă el. Oh, da, te crezi ăl mai tare, ai, 
numa’ pen'că ai o undiță? 

Apucă o ureche ascuţită și roz în fiecare mână și își repezi capul 
în ceea ce se dovedi a fi un nas de ceramică destul de dur. Se sparse 
totuși în bucăţi, cum tind să facă obiectele în circumstanţe ca acestea, 


dar îl opri pe omuleţ și-l făcu să se împleticească în cercuri. 

Prea târziu o văzu pe Miss Poloboc îndreptându-se către el, din 
pragul ușii. Se întoarse să fugă, picând drept în braţele lui... Miss 
Poloboc. 

Degetele ei se strânseră în jurul lui. 

— Sunt o vrăjitoare, știi, zise ea. Şi dacă nu încetezi să te mai 
zbați chiar în clipa asta, o să te supun la cea mai crâncenă tortură. Ştii 
ce-i aia? 

Wullie Flaimuc clătină din cap îngrozit. Lungii ani de acrobaţii îi 
dăduseră lui Miss Poloboc o forță de a strânge cu o mână ca de oțel. 
Jos, în iarba înaltă, restul Fulgerilor trăgeau cu urechea, gata să 
plesnească de încordare. 

Miss Poloboc îl aduse mai aproape de gura ei. 

— O să-ți dau drumul chiar acum, fără să te las să guști nimic din 
licoarea cu malț de douăzeci de ani vechime a lui MacAbru, pe care o 
am în dulapul de vase, zise ea. 

Fură Peoricine sări în picioare. 

— Ah, crivens, doamnă, să-ți râzi așa dă bietul om! N-ai strop dă 
milă-n tine? strigă el. Eşti o cotoroanţă crudă, într-adevăr... Se opri. 
Miss Poloboc zâmbea. Fură Peoricine se uită în jur, își aruncă sabia la 
pământ și zise: Ah, crivens! 


Nac Mac Fulgerii respectă vrăjitoarele, chiar dacă le numesc 
cotoroanţe. lar aceasta de acum le aduse afară o pâine mare și o sticlă 
plină cu whisky, punându-le pe masă, drept trataţie. Nu puteai să nu 
respecţi pe cineva ca ea. 

— Bineînţeles, am auzit de voi, și Miss Tick a pomenit de voi, zise 
ea, privindu-i cum mănâncă, ceea ce nu era ușor de făcut. Dar 
întotdeauna am crezut că sunteţi doar un mit. 

— Aha, păi, o ză rămânem așa, dacă nu te superi, zise Fură 
Peoricine și râgâi. E ș-așa dăstul dă rău cu arhi-ologii oameni, care ţin 
morțiș să ne sape în tumule, ca să nu le mai punem la socoteală pe 
doamnele dă folclor care vor să ne pună-n picturi și celelalte. 

— Și voi aveţi grijă de ferma lui Tiffany, domnule Fură Peoricine? 

— Aha, asta facem, și nu cerem nicio plată, zise Fură Peoricine cu 
fermitate. 

— Aha, nu lom decât vr'o câteva oușoare, ceva fructe, bulendre 
vechi și..., începu Wullie Flaimuc. 

Fură îi aruncă o privire. 

— Ăăă... a fozt una dintre dăţile-alea când n-ar fi trebuit să 


deschid gura asta mare și slinoas'a mea? întrebă Wullie. 

— Deah. A fozt, zise Fură. Se întoarse din nou către cele două 
Miss Poloboc. Poate că mai lom câte ceva dân ciup-păţeniile care zac 
prin... 

— ... prin dulapurile încuiate și altele d'astea..., adăugă Wullie 
Flaimuc fericit. 

— ... dar nu lipsește una, și noi ţinem un ochi pă oi, în contu 
ăstora, zise Fură, fulgerându-l cu privirea pe fratele său. 

— Puteţi vedea marea de acolo? întrebă Miss Poloboc, intrată în 
starea de generală buimăceală în care cădea mai toată lumea când 
vorbea cu Fulgerii. 

— Fură Peoricine se referă la oil=o!, zise Groaznicu' Scoţiduș Billy. 

Gonnaglobarzii știu ceva mai multe despre limbă. 

— Deah, așa am zis și io, oi, zise Fură Peoricine. Oricum... deah, 
îi păzim ferma. Ea e cotoroanța dealurilor noaztre, ca și Buni a ei. 
Adăugă, cu mândrie: Prin ea dealurile știu că sunt vii. 

— Şi un prisăcar €...? 

Fură șovăi. 

— Nu știu bine cum îi spun cotoroanţele, zise el. Groaznicu' 
Scoţiduș Billy, tu știi vorbele alea lungi ale lor. 

Billy înghiţi în sec. 

— Există vechi poeme, doamnă. E ca o... o minte fără corp, cu 
excepţia că nu gândește. Unii zic că nu-i altceva decât frică, și că nu 
moare niciodată. Și ceea ce face... Micuța lui faţă se boți. E ca lucrurile 
alea dă le iei dă la oi, hotărî el. 

Fulgerii care nu mâncau sau beau îi săriră în ajutor. 

— Coarne? 

— Lână? 

— Cozi? 

— Picioare? 

— Scaun? 

Ăsta fusese Wullie Flaimuc. 

— Căpușele oilor, zise Billy, gânditor. 

— Un parazit, adică? zise Miss Poloboc. 

— Deah, ăst-ar putea fi cuvântu, zise Billy. Se strecoară înăuntru, 
știi. Caută oameni cu putere și tărie. Regi, știi, magicieni, căpetenii. Se 
zice că odinioară, demult, “nainte d-a fi fozt oameni p-aci, locuiau în 
sălbăticiuni. Ăle mai puternice sălbăticiuni, știi, ăle cu ăi mai mari și 
mai mari dinţi. Și când te găsește, pândește o ocazie să intre în capu’ 
tău și să devie tu. 


Fulgerii rămaseră tăcuţi, cu ochii la Miss Poloboc. 

— Să devină tu? zise ea. 

— Deah. Cu amintirile tale și toate alea. Numa că... te schimbă și 
pă tine. Îți dă o grămadă dă putere, da” ţi-o ia p-a ta dă tot, o face a lui. 
Și ultima fărâmiță dân tine care încă este tu... ei bine, aia poa să se tot 
lupte, da' să prizărește și să prizărește până când nu mai rămâne 
nimic și tu ești doar o amintire... 

Fulgerii le pândeau pe ambele Miss Poloboc. Nu știai niciodată ce 
avea să facă o cotoroanţă într-un moment ca ăsta. 

— Magii obișnuiesc să invoce demonii, zise ea. Poate că o mai fac 
și acum, deși cred că asta s-a studiat cu vreo cincisprezece secole în 
urmă. Dar cere multă magie. Şi poți să stai de vorbă cu demonii, cred. 
Și există niște reguli. 

— N-am auzit niciodat' dă vreun prizăcar că ar vorbi, zise Billy. 
Sau că ar asculta dă reguli. 

— Dar de ce a ales-o pe Tiffany? zise Miss Poloboc. Ea nu-i 
puternică. 

— Ea are puterea pământului în ea, zise Fură Peoricine ferm. 
Asta-i o putere care vine la nevoie, nu ca să faceţi jmecheriile voaztre 
cu conjura-rea. Am văzut-o noi, doamnă! 

— Dar Tiffany nu face nicio vrajă, zise Miss Poloboc, 
descumpănită. E foarte isteață, dar nu poate nici măcar împleti o 
mreajă. Cu siguranţă că vă înșelați în privinţa ei. 

— Vreunu' dintre voi, băieţi, a văzut-o pă cotoroanță făcând 
vreun mișmaș în ultima vreme? întrebă Fură Peoricine. 

Toate capetele se scuturară cu tărie, într-o ploaie de mărgele, 
gândaci, pene și diverse alte podoabe de păr. 

— Voi o iscodiţi - vreau să spun, aveţi grijă de ea tot timpul? zise 
Miss Poloboc, ușor îngrozită. 

— Oh, deah, zise Fură, dându-și ifose. Nu în privată, bineînţeles. 
Și acuma e mai greu în dormitoru' ei, că a astupat o grămadă de 
crăpături, din nu-ș ce motive. 

— Nu pot să-mi închipui de ce, zise Miss Poloboc cu prudenţă. 

— Nici noi, zise Fură. Am socotit c-ar fi dân cauză c-o trage 
curentu. 

— Da, bănuiesc că de-asta, zise Miss Poloboc. 

— Aşa că, de obicei, intrăm printr-o gaură de șoarece și ne 
ascundem în vechea ei casă de păpuși pân’ ce-adoarme, zise Fură. Nu 
te mai uita așa la mine, doamnă, toți băieții zunt gentlemeni 
perrrfecți și țin ochii strâns închiși când se-mbracă în cămașa dă 


noapte. Apoi, unu păzește la fereastra ei, iar altu’ la ușă. 

— O păziţi de ce anume? 

— Dă orice. 

Pentru o clipă, Miss Poloboc avu în minte imaginea unui 
dormitor tăcut, luminat de razele lunii, în care dormea un copil. Văzu, 
lângă fereastră, în lumina lunii, una dintre siluetele mici stând de 
pază, iar cealaltă în umbră, la ușă. De ce anume o păzeau? De orice... 

Şi acum ceva, creatura asta, o luase în stăpânire, iar ea era închisă 
undeva, înăuntru. Dar niciodată nu făcuse ceva magic! Ar mai fi putut 
să înțeleagă dacă ar fi fost una dintre celelalte fete, care se pregăteau 
pe-acolo, prin ţinut, dar... Tiffany? 

Unul dintre Fulgeri ridicase încet o mână. 

— Da? zise ea. 

— Eu sunt, doamnă, Marele Yan. Nu știu dacă asta e o adevărată 
învârteală de cotoroanță, doamnă, zise el nervos, dæ eu și Aproape 
Marele Angus am văzut-o făcând ceva ciudat dă vreo câteva ori, nu, 
Aproape Mare Angus? Fulgerul de lângă el dădu energic din cap, în 
vreme ce vorbitorul continuă. A fozt atunci când și-a luat rochia nouă 
și pălăria nouă... 

— Şi arăta foarte drăguţ, de altfel, zise Aproape Marele Angus. 

— Deah, chiar așa. Da s-a îmbrăcat cu ele și apoi a stat în 
mijlocul odăii și a zis... ce-a zis, Aproape Mare Angus? 

— „Să mă văz”, zise Aproape Marele Angus dintr-un suflu. 

Miss Poloboc parcă împietrise. Vorbitorul, acum parcă regretând 
puţin că deschisese subiectul acesta, continuă: 

— Apoi, după puțină vreme, i-am auzit dân nou glasul zicând: 
„Să nu mă mai văz”, după care și-a potrivit pălăria, știi, poate într-un 
unghi dă-i venea ei mai bine. 

— Oh, vrei să spui că se uita la ea însăși în ceea ce se numește o 
oglindă, zise Miss Poloboc. Asta e un fel de... 

— Știm bine ce sunt chestiile alea, doamnă, zise Aproape Marele 
Angus. Are și ea una micuță, foarte crăpată și murdară. Dar nu era 
bună pentru tot corpul și ea voia să se vadă cum trebuie. 

— Foarte bune dă furat, oglinzile astea, zise Fură Peoricine. l-am 
adus lu Jeannie a noaztră una dă argint cu granate pă ramă. 

— Și a zis „Să mă văd”? întrebă Miss Poloboc. 

— Deah, și “poi „Să nu mă mai văz, zise Marele Yan. Și între 
momentele astea două, a stat foarte nemișcată, ca o stașuie. 

— S-ar zice că încerca să născocească un soi de vrajă de 
invizibilitate, cugetă Miss Poloboc. Dar nu se procedează așa, 


bineînţeles. 

— Noi am socotit că doar încerca să-și arunce vocea, zise 
Aproape Marele Angus. Că așa suna, de parcă venea din altă parte, 
știi? Şi Scoţiduș Aiai poate face așa, dă păcăleală, când zuntem la 
vânătoare. 

— Să-și arunce vocea? zise Miss Poloboc, încruntându-se. De ce 
credeţi asta? 

— Fiin'că atuncea când a zis ea „Să nu mă mai văz”, a sunat de 
parcă nu venea dinspre ea și buzele ei nu s-au mișcat. 

Miss Poloboc făcu ochii mari la Fulgeri. Când vorbi, după aceea, 
glasul ei era puțin schimbat. 

— Spuneţi-mi, zise ea, când stătea acolo, nu se mișca deloc, 
deloc? 

— Doar respira foarte ușor, doamnă, zise Marele Yan. 

— Și ochii ei erau închiși? 

— Da! 

Miss Poloboc începu să respire foarte repede. 

— A ieșit afară din corpul ei! Nu există nicio... 

— ... vrăjitoare dintr-o sută care să poată face asta! zise ea. E 
împrumutare, asta e! Și e mai bun decât orice truc de la circ! 
Înseamnă să-ți pui... 

— ... mintea în altă parte! Trebuie să... 

— ... înveți cum să te protejezi mai înainte de a încerca vreodată 
asta! lar ea a inventat-o doar pentru că nu avea o oglindă? Prostuţa, și 
de ce n-a... 

— ... spus? A ieșit din corpul ei și l-a lăsat pradă oricui să pună 
stăpânire pe el! Mă întreb ce... 

— ... își închipuia ea că... 

— ... face? 

După o vreme, Fură Peoricine tuși politicos. 

— Noi zuntem mai tari la întrebări despre bătaie, beţie și furt, 
mormăi el. Noi n-avem conoștinţele vrăjitorelii. 


Capitolul 7 
Problema lui Brian 


Ceva care își zicea Tiffany zbura peste vârfurile copacilor. 

Se credea Tiffany. Îşi putea aminti totul — aproape totul - despre a 
fi Tiffany. Arăta ca Tiffany. Ba chiar și gândea ca Tiffany, mai mult sau 
mai puţin. Avea tot ce-i trebuia ca să fie Tiffany... 

. mai puțin pe Tiffany. Mai puţin acea micuță parte din ea care 
era... eu. 

Privea prin ochii ei, încerca să audă cu urechile ei, să gândească în 
creierul ei. 

Un prisăcar își ia în stăpânire victima nu prin forţă, propriu-zis, ci 
pur și simplu pătrunzând în orice spaţiu, ca un elefant eremit!=. Te ia 
pe sus numai pentru că asta face el, până când e peste tot și nu mai 
rămâne niciun locșor neocupat... Mai puţin... 

tocmai avea o problemă. Zburase prin ea ca o maree a 
întunericului, dar mai era un loc, bine strâns și pecetluit, care încă mai 
era închis. Dacă ar fi avut creierul unui copac, ar fi fost nedumerit. 

Dacă ar fi avut creierul unui om, ar fi fost speriat... 


Tiffany condusese mătura cu coadă pe jos, foarte aproape de 
vârfurile copacilor, și aterizase fără ezitare în grădina doamnei 
Urechelniță. Chiar nu era mare scofală, hotărî ea. Trebuia doar să vrei 
să zbori. 

Apoi i se făcu iarăși rău sau, cel puţin, dădu să i se facă, dar de 
vreme ce vomitase de două ori în văzduh nu-i mai rămăsese prea mult 
din care să i se facă. Era ridicol! Ei nu-i mai era frică de zbor, dar 
stomacului ei, da! 

Se şterse cu grijă la gură și privi în jur. 

Aterizase pe o peluză. Auzise despre ele, dar nu văzuse una 
adevărată niciodată până atunci. larbă era pretutindeni în jurul casei 
lui Miss Poloboc, dar aceea era, ei bine, doar iarbă de luminiș. Toate 
celelalte grădini pe care le văzuse foloseau la creșterea legumelor, cu 
eventual doar un mic loc pentru flori, dacă gospodina respectivă se 
dădea în vânt după așa ceva. O peluză însemna că ești destul de 
înstărit ca să-ți permiţi să renunţi la un spaţiu valoros pe care să 
cultivi cartofi. 

Peluza avea dungi. 

Tiffany se întoarse către mătura cu coadă și-i spuse „Stai!, apoi 


traversă peluza către casă. Era mult mai mare decât coliba lui Miss 
Poloboc, dar, din ceea ce auzise Tiffany, doamna Urechelniță era o 
mult mai mare vrăjitoare senioară. Ea era, de asemenea, măritată cu 
un magician, cu toate că el nu se mai ocupa cu magia, în prezent. Era 
destul de ciudat, zicea Miss Poloboc, dar nu aveai ocazia să întâlnești 
prea des un magician sărac. 

Bătu la ușă și așteptă. 

În portic atârna o plasă de blesteme. Ai crede că o vrăjitoare n-are 
nevoie de astfel de talismane, dar Tiffany bănui că le foloseau doar ca 
ornamente. Mai era și o mătură cu coadă rezemată de perete, și o stea 
de argint în cinci colțuri pe ușă. Reclama doamnei Urechelniţă. 

Tiffany bătu din nou la ușă, mult mai tare. 

Îi deschise numaidecât o femeie înaltă și slabă, îmbrăcată toată în 
negru. Dar era un negru foarte bogat, de efect, tot numai dantelă și 
volane, și însoțit de mai multe bijuterii de argint decât își închipuise 
Tiffany c-ar putea exista. Nu avea doar inele pe degete. Unele degete 
aveau un soi de mănuși cu degetele din argint, făcute să arate ca niște 
gheare. Scânteia aidoma cerului nopții. 

Pe cap avea pălăria ţuguiată, spre deosebire de Miss Poloboc care 
n-o purta niciodată când se afla acasă. Era mai înaltă decât oricare 
altă pălărie pe care o văzuse vreodată Tiffany. Avea stele pe ea, și acele 
de pălărie, de argint, sclipeau. 

Toate acestea ar fi trebuit să-i facă înfățișarea și mai 
impresionantă. N-o făcură. Pe de-o parte pentru că era chiar prea 
mult din toate, dar mai ales din pricina doamnei Urechelniță. Avea o 
față lungă și ascuţită și sugera foarte puternic că ar fi fost gata să se 
vaite de pisica vecinilor care-i tăvălea iarba peluzei. Și arăta așa tot 
timpul. Mai înainte să deschidă gura, se uită foarte atent la ușă, ca să 
vadă dacă bătaia puternică a lui Tiffany lăsase vreo urmă. 

— Ei? zise ea, cu semeție sau cu ceea ce probabil credea ea că e 
semeție. Sună cam straniu. 

— Binecuvântaţi să fie toți ai casei tale, zise Tiffany. 

— Ce? A, da. Runele favorabile să lumineze această întâlnire a 
noastră, zise doamna Urechelniţă grăbită. Ei? 

— Am venit s-o văd pe Anagrama, zise Tiffany. 

Era într-adevăr prea mult argint. 

— Oh, ești una dintre fetele ei? întrebă doamna Urechelniţă. 

— Nu... chiar, zise Tiffany. Lucrez cu Miss Poloboc. 

— Oh, cu ea, zise doamna Urechelniţă, măsurând-o cu privirea 
din cap până-n picioare. Verdele e o culoare periculoasă. Cum te 


numești, copilă? 

— Tiffany. 

— Hmm, făcu doamna Urechelniță, deloc aprobator. Atunci, ai 
face mai bine să intri. Își ridică privirile și scoase un (țț! Oh, uită-te și 
tu! Și am cumpărat-o de la un târg meșteșugăresc din Feliaţi. A fost 
foarte scumpă! 

Plasa de blesteme atârna în zdrenţe. 

— Nu tu ai făcut asta, nu-i așa? întrebă doamna Urechelniță. 

— E prea sus, doamnă Urechelniţă, zise Tiffany. 

— Se pronunță O-ră-șel-ni-căl2), zise doamna Urechelniţă, cu 
răceală. 

— Pardon, doamnă Urechelniţă. 

— Intră. 

Era o casă ciudată. Nu te puteai îndoi că în ea locuiește o 
vrăjitoare, și nu doar pentru că toate cadrele de ușă aveau o scobitură 
ca un țugui înalt, pentru a-i permite pălăriei doamnei Urechelniță să 
treacă în bună regulă. Miss Poloboc nu avea nimic pe pereţi, în afară 
de afişele de circ, dar doamna Urechelniță avea niște picturi, cu 
adevărat mari, pretutindeni, și erau toate... vrăjitorești. Numeroase 
seceri de lună și tinere femei cu, sincer vorbind, nu prea multe haine 
pe ele, și bărbați uriași cu coarne și, ooh, nu numai coarne. Erau sori 
și luni pe dalele pardoselii, iar tavanul încăperii în care fu condusă 
Tiffany era boltit, albastru și pictat cu stele. Doamna Urechelniță 
(pronunţat O-ră-șel-ni-că) îi făcu semn spre un jilț cu picioare de 
grifon și pernuţe în formă de seceră. 

— la loc acolo, zise ea. O să-i spun Anagramei că ești aici. Nu lovi 
în picioarele jilțului, te rog. 

leși pe o altă ușă. 

Tiffany se uită în jur — 

- prisăcarul se uită în jur — 

- şi gândi: Trebuie să fiu cea mai puternică. În momentul în care 
eu o să fiu cea mai puternică, o să fiu în siguranță. Asta de adineauri e 
slabă. Crede că poţi cumpăra magia. 

— Oh, dar ești chiar tu, zise o voce tăioasă din spatele ei. Fata cu 
brânza. 

Tiffany se ridică în picioare. 


- prisăcarul stăpânise multe fiinţe, inclusiv o seamă de magicieni, 
pentru că magicienii caută puterea tot timpul și câteodată îl găsesc, în 
cercurile lor înșelătoare, nu pe vreun demon care să fi fost atât de prost 


încât să se lase păcălit cu ameninţări și ghicitori, ci pe prisăcarul atât 
de prost încât nu poate fi păcălit în nici un fel. Iar prisăcarul își aminti — 


Anagrama bea dintr-un pahar cu lapte. Odată ce-o văzuseși pe 
doamna Urechelniţă, înțelegeai ceva despre Anagrama. Avea aerul că 
lua notițe despre lumea înconjurătoare ca să întocmească o listă cu 
sugestii de îmbunătățiri. 

— Salut, zise Tiffany. 

— Bănuiesc că ai venit până aici ca să te rogi să fii primită, totuși, 
și tu alături de noi, nu-i așa? Cred că ai putea fi amuzantă. 

— Nu, nu de asta. Dar s-ar putea să te las pe tine să fii alături de 
mine, zise Tiffany. Îţi place laptele ăla? 

Paharul de lapte se prefăcu într-un ghem de spini și iarbă. 
Anagrama îi dădu drumul jos, grăbită. Când lovi podeaua, deveni din 
nou un pahar cu lapte și se sparse, împroșcând. 

Tiffany arătă spre tavan. Stelele pictate pâlpâiră orbitor, umplând 
încăperea de lumină. Dar Anagrama se uita lung la balta de lapte. 

— Ştii că se spune că puterea vine? întrebă Tiffany, mergând în 
jurul ei. Ei bine, a venit la mine. Vrei să fii prietena mea? Sau vrei să 
fii... în calea mea? Aș curăța laptele ăsta, dac-aș fi în locul tău. 

Se concentră. Nu știa de unde anume îi venise asta, dar părea să 
știe exact ce să facă. 

Anagrama se ridică vreo câţiva inchi de la podea. Se zbătu și 
încercă să fugă, dar nu reuși decât să se învârtă în loc. Spre 
înspăimântătoarea încântare a lui Tiffany, fata izbucni în plâns. 

— Tu ai spus că ar trebui să ne folosim puterile, zise Tiffany, 
mergând în jurul ei, în vreme ce Anagrama încerca să se elibereze. Tu 
ai spus că dacă avem darul, oamenii ar trebui să afle de el. Eşti o fată 
cu capul bine înfipt pe umeri. Tiffany se aplecă puţin ca să se uite în 
ochii ei. N-ar fi îngrozitor dacă nu l-ai avea bine înfipt? 

Flutură din mână și prizoniera căzu pe pământ. Dar dacă 
Anagrama era nesuferită, nu era lașă, și se ridică în picioare cu gura 
deschisă ca să ţipe și cu o mână în sus... 

— Bagă de seamă, zise Tiffany. Pot s-o fac din nou. 

Anagrama nu era nici stupidă. Își lăsă mâna jos și dădu din 
umeri. 

— Ei bine, ai avut noroc, zise ea printre dinţi. 

— Dar încă mai am nevoie de ajutorul tău, zise Tiffany. 

— De ce-ai avea nevoie de ajutorul meu? zise Anagrama, posacă. 

Ne trebuie aliați, gândi prisăcarul cu mintea lui Tiffany. Ei ne pot 


apăra. Dacă e nevoie, îi putem sacrifica. Se vor găsi întotdeauna alte 
ființe care să vrea să fie prietene cu cel puternic, iar aceasta de aici 
adoră puterea... 

— Ca să încep cu începutul, zise Tiffany, de unde pot lua o rochie 
ca a ta? 

Anagrama făcu ochii mari. 

— Oh, ai nevoie de Zakzak Fierbinţeală, din târgul Fără Ieşire, 
zise ea. El vinde totul pentru vrăjitoarea modernă. 

— Atunci, vreau totul, zise Tiffany. 

— O să ceară să fie plătit, continuă Anagrama. Este un pitic. 
Piticii deosebesc aurul adevărat de aurul imaginar. Toată lumea 
încearcă să-l ducă de nas cu asta, bineînțeles. El doar râde. Dar, dacă 
încerci și a doua oară, se plânge la stăpâna ta. 

— Miss Tick spunea că o vrăjitoare ar trebui să aibă exact câți 
bani are nevoie, zise Tiffany. 

— Foarte adevărat, zise Anagrama. Exact cât îi trebuie ca să 
cumpere tot ce vrea! Doamna Urechelniţă spune că tocmai pentru că 
suntem vrăjitoare, nu trebuie să trăim ca țărăncile. Dar Miss Poloboc 
este de modă veche, nu-i așa? Probabil n-are niciun ban în casă. 

lar Tiffany zise: 

— Oh, știu de unde pot face rost de niște bani. O să trec pe aici 
te rog, ajuta-mă pe după-amiază și o să-mi poţi arăta unde este locul 
cu pricina. 

— Ce-a fost asta? zise Anagrama, tăios. 

— Am zis că oprește-mă o să trec pe aici..., începu Tiffany. 

— Uite, din nou! E un soi de... ecou ciudat în vocea ta, zise 
Anagrama. Ca două persoane care-ar vorbi în același timp. 

— Oh, asta, zise prisăcarul. Asta nu-i nimic. O să se oprească, 
foarte curând. 


Era o minte interesantă și prisăcarului îi plăcea s-o folosească - 
dar întotdeauna exista acel mic colțișor, acel mic colțișor care era 
închis; și asta era supărător, ca o căpușă care nu se dădea dusă... 

Nu gândea. Mintea prisăcarului era ceea ce mai rămăsese din 
toate celelalte minţi în care locuise vreodată. Ca ecourile după ce 
muzica s-a încheiat. Dar chiar și ecourile, ciocnindu-se unul de altul, 
pot produce noi armonii. 

Se ciocneau acum. Și îngânau lucruri ca: Adaptează-te. Nu ești 
încă destul de puternic ca să-ți faci dușmani. Fă-ţi prieteni... 

Prăvălia lui Zakzak, cu tavan scund și întunecoasă, avea din 


belșug pe ce să-ți cheltui banii. Zakzak era într-adevăr un pitic, și 
aceştia nu sunt prin tradiţie interesați de folosirea magiei, dar cu 
siguranţă el știa cum să-și expună marfa, lucru la care piticii sunt 
foarte pricepuţi. 

Existau baghete, majoritatea de metal, câteva din lemn nobil. 
Unele aveau cristale strălucitoare incrustate pe ele, ceea ce bineînţeles 
le făcea și mai scumpe. Existau sticluțe de sticlă colorată, în sectorul 
„poţiuni”, și, destul de ciudat, cu cât mai mică era sticluța, cu atât mai 
scumpă era. 

— Asta pentru că în ele sunt adesea ingrediente foarte rare, ca 
lacrimile unui șarpe rar sau altele asemenea, zise Anagrama. 

— Nu ştiam că șerpii plâng, zise Tiffany. 

— Ba așa se pare. Oh, ei bine, bănuiesc că de aceea lacrimile lor 
sunt scumpe. 

Erau din belșug, și alte accesorii. Mreje atârnau de tavan, mult 
mai frumoase și mai interesante decât acelea în funcțiune, pe care le 
văzuse Tiffany. De vreme ce erau împletite până la capăt, cu siguranță 
că erau moarte, întocmai ca acelea pe care Miss Poloboc le păstra ca 
ornamente. Dar arătau bine - și înfățișarea era importantă. 

Erau chiar și niște pietre de uitat în ele. 

— Globuri de cristal, zise Anagrama, când Tiffany ridică unul în 
mână. Atenţie! Sunt foarte scumpe! 

Îi făcu semn către o plăcuţă care fusese plasată dinadins printre 
globurile sclipitoare. Pe ea scria: 


Încântător de privit 
Plăcut de ţinut în palmă 
Dacă îl scapi pe jos 
O să fii sfâșiat de cai sălbatici(=). 


Tiffany îl ţinea în palma ei pe cel mai mare și-l văzu pe Zakzak 
îndepărtându-se pe nesimţite de tejgheaua lui, gata să dea fuga spre 
ea cu o notă de plată, dacă l-ar fi scăpat pe jos. 

— Miss Tick folosește o farfurie cu apă, în care toarnă puţină 
cerneală, zise ea. Și de obicei împrumută apa și cerșește cerneala, 
pentru asta. 

— Oh, e-o fundamentalistă, zise Anagrama. Letiţia - adică 
doamna Urechelniță - spune că ele ne trag în jos formidabil. Oare 
chiar vrem ca oamenii să creadă că vrăjitoarele sunt doar o adunătură 
de femei smintite care arată ca niște ciori? E așa de prost gust, ca și 


casa de turtă dulce! Ar trebui să dăm dovadă de ceva profesionalism în 
lucrurile astea. 

— Hmm, zise Tiffany, aruncând globul de cristal în aer și 
prinzându-l din nou, cu o singură mână. Oamenilor ar trebui să le fie 
frică de vrăjitoare. 

— Păi, ăăă, cu siguranţă ar trebui să ne respecte, zise Anagrama. 
Hm... eu aș avea mai multă grijă cu globul ăla, în locul tău... 

— De ce? întrebă Tiffany, aruncând globul peste umăr. 

— Era din cel mai fin cuarţ! strigă Zakzak, dând fuga de după 
colțul tejghelei. 

— Oh, Tiffany, zise Anagrama, uluită, dar încercând să nu 
chicotească. 

Zakzak trecu în goană pe lângă ele, oprindu-se în locul unde 
globul spart zăcea în sute de foarte scumpe fragmen... 

„.. ba nu zăcea în foarte scumpe fragmente. 

Atât el, cât și Anagrama se întoarseră către Tiffany. 

Ea rotea globul de cristal pe vârful degetului. 

— Iuţeala mâinii înșală ochiul, zise ea. 

— Dar l-am auzit spărgându-se! zise Zakzak. 

— Înșală și urechea, de asemenea, zise Tiffany, punând globul 
înapoi pe raftul lui. Nu-l vreau pe ăsta, dar - și arătă cu degetul - o să 
iau lănțișorul ăla și pe cel cu pisicile, și inelul ăla și un set din astea și 
două, nu, trei din astea și... astea ce sunt? 

— Hm, aia e o Carte a Nopţii, zise Anagrama, cu nervozitate. E 
un soi de jurnal magic. Scrii în el la ce lucrezi... 

Tiffany luă cartea legată în piele. Pe copertă, avea un ochi, 
montat într-o piele mai groasă. Ochiul se rostogoli să se uite la ea. 
Acesta era un adevărat jurnal de vrăjitoare, mult mai impresionant 
decât un anumit rușinos de ieftin carneţel, cumpărat de la un 
negustor ambulant. 

— Al cui ochi a fost ăsta? întrebă Tiffany. Cineva interesant? 

— Ăăă, am luat cartea de la magicienii de la Universitatea 
Nevăzută, zise Zakzak, încă tremurând. Nu sunt ochi adevăraţi, dar 
sunt destul de deștept făcuţi ca să se învârtă până când văd un alt 
ochi. 

— Tocmai a clipit, zise Tiffany. 

— Foarte deştepţi indivizi, magicienii, zise piticul, care 
recunoscuse chilipirul când văzuse unul. Să-l împachetez pentru tine? 

— Da, zise Tiffany. Împachetează tot ce-am cerut. Și acum mă 
aude cineva? Arată-mi raionul de haine... 


„.. unde erau pălării. Există curente de modă în vrăjitorie, la fel ca 
în toate celelalte. Câţiva ani, pălăria cu ţuguiul în zigzag captivase 
atenţia, și chiar vedeai unele vârfuri întorcându-se atât de mult încât 
aproape că arătau către pământ. Existau varietăți chiar și în modelele 
tradiționale (Con Vertical, Negru), cum ar fi „Provinciala” (cu 
buzunare interioare, impermeabilă), „Spărgătorul-de-nori” (coeficient 
redus de frecare la folosirea măturii cu coadă) și, chiar important, 
„Siguranţa” (garanta supraviețuirea 80% în cazul caselor căzătoare!=4)). 

Tiffany şi-o alese pe cea mai înaltă cu con vertical. Avea mai mult 
de două picioare înălțime și niște stele mari cusute pe ea. 

— Ah, Zgârie-Cerul. Foarte bine îţi stă, zise Zakzak, agitându-se 
prin preajmă și deschizând sertare. E pentru o vrăjitoare în 
ascensiune, care știe ce vrea și căreia nu-i pasă câte broaște costă asta, 
aha. Întâmplător, multe doamne preferă o pelerină asortată. Acuma, 
avem Miezulnopţii, lână curată, fin tricotată, foarte călduroasă, dar — 
îi aruncă lui Tiffany o privire de cunoscător - de regulă avem stoc 
foarte limitat din Hula Zefirului, proaspăt sosită, foarte rară, neagră ca 
tăciunele și subțire ca umbra. Absolut nefolositoare pentru a-ţi ţine de 
cald sau a te apăra de ploaie, dar arată fabulos chiar și-n cea mai slabă 
adiere de vânt. la uitaţi... 

Ridică pelerina și suflă ușurel. Se umflă aproape orizontal, 
fluturând și zbuciumându-se ca o velă într-o furtună. 

— Oh, da, şopti Anagrama. 

— O iau, zise Tiffany. Am s-o port la Procesul Vrăjitoarelor, 
sâmbătă. 

— Ei bine, dacă o să câștigi, ai grijă să le spui tuturor că ai 
cumpărat-o de aici, zise Zakzak. 

— Când o să câștig, o să le spun c-am obținut-o cu o 
considerabilă reducere de preţ, zise Tiffany. 

— Oh, eu nu fac reduceri, zise Zakzak, cu toată demnitatea pe 
care o poate afișa un pitic. 

Tiffany se uită la el, apoi luă una dintre cele mai scumpe baghete 
de pe raftul exponatelor. Scânteia. 

— Asta-i un Numărul Șase, șopti Anagrama. Doamna Urechelniță 
are una dintr-astea! 

— Văd că are niște rune pe ea, zise Tiffany, și ceva din modul în 
care o spuse îl făcu pe Zakzak să pălească. 

— Păi, bineînţeles, zise Anagrama. Trebuie să ai rune. 

— Astea sunt în ogam!5), zise Tiffany, zâmbind răutăcios către 
Zakzak. Este un foarte vechi limbaj al piticilor. Să-ţi spun ce zic ele? 


Zic așa „Oh Ce Minune E Să Mânuiești Asta”. 

— Nu folosi tonul ăsta supărător și mincinos cu mine, tânără 
lady! zise piticul. Cine e stăpâna ta? Cunosc eu soiul tău! Înveți o vrajă 
și te crezi doamna Vremerea! N-o să înghit purtările astea! Brian! 

Se auzi un zornăit dinspre perdelele de mărgele care acopereau 
ușa ce ducea în spatele prăvăliei și un magician își făcu apariţia. 

Puteai să spui fără greș că e un magician. Magicienii niciodată nu 
vor să te lase să ghicești. Avea o robă lungă și largă, cu stele și 
simboluri magice pe ea; se vedeau chiar și vreo câţiva ţechini. Barba i- 
ar fi fost lungă și fluturând în vânt, dacă ar fi fost într-adevăr genul de 
tânăr care și-ar fi putut lăsa o barbă. În loc de asta, era tocită și subțire 
ca fuiorul, și nu foarte curată. lar efectul general era de asemenea 
stricat de faptul că fuma o ţigară, avea o cană de ceai în mână și o 
mutră care arăta puţin ca a unei făpturi ce trăiește sub buștenii jilavi. 

Cana era ciobită și pe ea se citeau următoarele cuvinte vesele: 


— Mda? zise el, adăugând mustrător: Eram în pauza mea de ceai, 
ştii. 

— Această tânără... lady s-a purtat neplăcut, zise Zakzak. A făcut 
vrăji pe-aici. Răspunde obraznic și face pe deşteaptă cu mine. 
Problemele obișnuite. 

Brian se uită la Tiffany. Ea-i zâmbi. 

— Brian a fost la Universitatea Nevăzută, zise Zakzak, cu un soi 
de încrezut „așa să știi”. Și-a luat licența. Ce nu știe despre magie 
poate umple cel mult o carte! Aceste doamne au nevoie să fie conduse 
la ieșire, Brian. 

— Atunci, bine, doamnelor, zise Brian, nervos, punându-și cana 
jos. Faceţi ce spune domnul Fierbinţeală și întindeţi-o, bine? Nu vrem 
necazuri, nu-i așa? Haide, fiți copii cuminţi! 

— De ce ai nevoie de un magician să te apere, cu toate aceste 
amulete magice de pe aici, domnule Fierbinţeală? întrebă Tiffany, cu 
dulceaţă. 

Zakzak se întoarse către Brian. 

— Ce mai aștepți? întrebă el. A făcut-o din nou! Te plătesc, nu-i 
așa? Supune-le voinţei tale sau ceva! 

— Păi, ăăă... fata asta s-ar putea să fie o clientă mai dificilă..., zise 
Brian, făcând semn cu capul spre Tiffany. 

— Dacă ai studiat ca să te faci magician, Brian, atunci știi despre 
conservarea masei, nu-i așa? întrebă ea. Vreau să spun, știi ce se 
întâmplă de fapt când încerci să prefaci pe cineva într-o broască? 


— Păi, ăăă..., începu magicianul. 

— Ha! E doar un fel de-a spune! se răsti Zakzak. Mi-ar plăcea să 
te văd pe tine prefăcând pe cineva într-o broască! 

— Dorinţă îndeplinită, zise Tiffany, și agită bagheta. 

Brian începuse să spună: 

— Uite, când am spus că am fost la Universitatea Nevăzută, mă 
refeream la... 

Dar sfârși prin a spune „Oac”. 


Să ne luăm ochii de la Tiffany, și să urcăm prin prăvălie sus, sus, 
deasupra satului, până când peisajul se deschide într-un mozaic de 
câmpuri, păduri și munți. 

Magia se împrăștia ca micile unde concentrice, făcute când o 
piatră e aruncată în apă. Pe o distanţă de câteva mile în jurul acelui 
loc, făcu mrejele să se rotească și rupse legăturile plaselor de 
blesteme. Pe măsură ce undele se lărgeau, magia devenea mai slabă, 
cu toate că nu dispărea de tot, și încă mai putea fi simțită de lucruri 
mult mai sensibile decât o mreajă... 

Să ne lăsăm privirea să se plimbe și să cadă asupra pădurii 
acesteia, acestui luminiș, acestei colibe... 

Pe pereţi nu e nimic decât var alb, pe podea nimic decât dale de 
piatră rece. Uriașul cămin nici măcar nu are o plită de gătit. Un ibric 
de ceai negru atârnă de un cârlig negru deasupra a ceea ce cu greu 
poate fi numit un foc - e doar o grămăjoară de crenguţe. 

Aceasta este casa unei vieți descojite până la miez. 

Sus, la etaj, o bătrână, îmbrăcată toată în negru ponosit, stă 
întinsă pe un pat îngust. Dar nu trebuie să credeţi că-i moartă, pentru 
că e o pancartă mare, legată cu sfoară de gâtul ei, pe care scrie: 


NU SUNT MOARTĂ! 


... și trebuie s-o crezi, de vreme ce e scrisă astfel. 

Ochii ei sunt închiși, mâinile sunt încrucișate pe piept, gura îi 
este căscată. 

Şi albinele se strecoară în gura ei, și peste urechile ei, și pe toată 
perna ei. Umplu toată încăperea, zburând înăuntru și afară pe 
fereastra deschisă, unde cineva a pus un șir de farfurii pline cu apă cu 
zahăr, pe pervaz. 

Niciuna dintre farfurii nu seamănă cu alta, bineînţeles. O 
vrăjitoare niciodată n-are veselă asortată. Dar albinele lucrează mai 


departe, venind și plecând... harnice ca albinele. 

Când micile valuri de magie trec pe aici, zumzetul se ridică într- 
un muget. Albinele dau buzna pe fereastră înăuntru, ca măturate de-o 
vijelie. Aterizează pe bătrâna nemișcată, până când capul și umerii ei 
devin o masă fremătătoare de mici corpuri maronii. 

Şi atunci, ca o singură insectă, se ridică într-un nor și zboară 
afară, în văzduhul plin de seminţe rotitoare de la sicomorii din 
împrejurimi. 

Doamna Vremerea se ridică în capul oaselor și zise: 

— Bzzz! 

Apoi își vâri un deget în gură, scormoni puțin și scoase afară o 
albină care se zbătea. Suflă peste ea și o goni pe fereastră. 

Pentru o clipă, ochii ei părură să aibă mai multe fațete, întocmai 
ca o albină. 

— Așa, zise ea. A învăţat cum să Împrumute, nu? Sau a fost ea 
Împrumutată? 


Anagrama leșină. Zakzak se holba, prea înspăimântat să leșine. 

— Vezi tu, zise Tiffany, când ceva prin aer făcu glup, glup pe 
deasupra lor, o broască nu cântărește decât vreo câteva uncii din cât 
cântărește Brian, oh, aproape o sută douăzeci de livre!>%, da? Așadar, 
ca să prefaci pe cineva mare într-o broască, trebuie să găsești ceva de 
făcut cu toate acele bucățele care nu încap într-o broască, este? 

Se aplecă și ridică de jos pălăria ţuguiată a magicianului. 

— Eşti fericit, Brian? întrebă ea. 

O broască mică, strivită sub un maldăr de haine, își ridică ochii în 
sus și zise: 

— Oac! 

Zakzak nu se uită la broască. Se uita la acel ceva ce făcea glup, 
glup. Era ca un mare balon roz plin cu apă, chiar frumos, tremurând 
când se lovea ușor de tavan. 

— L-ai omorât! îngăimă el. 

— Ce? Oh, nu. Asta-i doar materia de care nu are nevoie în clipa 
asta. E un soi de... prisos de Brian. 

— Oac, zise Brian. Glup, făcu restul din el. 

— Despre reducerea aceea..., începu Zakzak, grăbit. Zece 
procente ar fi... 

Tiffany flutură bagheta. În spatele ei, toate globurile de cristal 
expuse se ridicară în aer și începură să se rotească unul în jurul altuia, 
într-un mod sclipitor și mai presus de toate fragil. 


— Bagheta aia n-ar trebui să poată face asta! zise el. 

— Bineînţeles că nu poate. E o prostie. Dar eu pot, zise Tiffany. 
Nouăzeci la sută reducere, așa te-am auzit spunând? Gândește-te 
repede, încep să mă plictisesc. lar prisosul de Brian devine... greu. 

— Poţi să le iei pe toate! strigă Zakzak. Pe gratis! Numai nu-l lăsa 
să se spargă! Te rog! 

— Nu, nu, mi-ar plăcea să-ți păstrezi afacerea, zise Tiffany. O 
reducere de nouăzeci de procente ar fi în regulă. Mi-ar plăcea să te 
gândești la mine ca la... o prietenă... 

— Da! Da! Sunt prietenul tău! Sunt o persoană foarte 
prietenoasă! Acum, te rog, pune-l înapoooi! Te rog! Zakzak se lăsă să 
cadă în genunchi, ceea ce nu însemna de prea sus. Te rog! El nu-i un 
magician adevărat! N-a luat acolo decât niște lecţii de decoraţiuni, la 
seral! Au desfiinţat clasele, ceva de genul ăsta. El crede că nu știu! Dar 
a citit pe ascuns câteva cărți de magie, și a șterpelit niște robe, și poate 
vorbi pe limba magicienilor, așa că ar fi greu să observi vreo deosebire! 
Te rog! Niciodată n-aș fi găsit un adevărat magician, tocmit pe simbria 
pe care i-o plătesc lui! Nu-i face rău, te rog! 

Tiffany flutură din mână. Urmă un moment chiar și mai neplăcut 
decât acela care sfârșise cu prisosul de Brian lovindu-se ușor de tavan, 
după care întregul Brian rămase în picioare, clipind des. 

— Îți mulțumesc! Îți mulțumesc! Îţi mulțumesc! zise Zakzak cu 
răsuflarea tăiată. 

Brian clipi. 

— Ce s-a întâmplat? întrebă el. 

Zakzak, pierdut cu firea de groază și de ușurare, îl bătu pe spinare 
cu palma, înnebunit. 

— Eşti aici în întregime? zise el. Nu ești un balon? 

— Hai, termină! zise Brian, împingându-l deoparte. 

Se auzi un geamăt din partea Anagramei. Deschise ochii, o văzu 
pe Tiffany şi încercă să se ridice în picioare și să se dea înapoi, ceea ce 
însemnă că se dădu înapoi ca un păianjen. 

— Te rog nu-mi face asta și mie! Te rog, nu! strigă ea. 

Tiffany fugi după ea și o ridică în picioare. 

— Ție nu ţi-aș face nimic, Anagrama, zise ea, fericită. Tu ești 
prietena mea! Suntem cu toții prieteni! Nu-i drăguţ te rog te rog 
oprește-mă... 


Trebuie să vă reamintesc că picțeii nu erau elfi ai casei. În teorie, 
elfii casei ţi-ar face treburile casei în locul tău, dacă le-ai lăsa o 


farfurioară cu lapte. 

Nac Mac Fulgerii... nu le-ar face. 

Oh, ar încerca, dacă le-ai fi pe plac și nu i-ai insulta cu lapte în 
farfurie. S-ar oferi să fie de ajutor. Dar pur și simplu n-ar fi buni la 
asta. Pentru că, de pildă, degeaba încerci să elimini o pată 
încăpățânată de pe o tavă, lovind-o cu capul de mai multe ori. 

Și chiar n-ai vrea să vezi o chiuvetă plină cu ei și cu porțelanurile 
tale cele mai bune. Sau vreo oală prețioasă rostogolindu-se înainte și- 
napoi pe podea, în timp ce Fulgerii dinăuntru s-ar lupta simultan să 
curețe murdăria dinăuntru și unul cu altul. 

Dar Miss Poloboc, odată ce le luă porțelanurile din cale, 
descoperi că îi plăcea pe Fulgeri. Era ceva de neînfrânat în ei. Și erau 
absolut neimpresionaţi de o femeie cu două corpuri. 

— Ah, asta nu-i nica, spuse Fură Peoricine. Când făceam noi 
raiduri pentru Regină, o dată am găsit o lume pă unde oamenii aveau 
câte cinci corpuri dă căciulă. Dă toate mărimile, știi, bune la tot soiul 
dă treburi. 

— Zău? se mirară ambele Miss Poloboc. 

— Deah, și ăl mai mare dântre corpuri avea o mână stângă uriașă, 
numai ca să deschiză borcanele cu murături. 

— Capacele lor se pot înțepeni rău, e adevărat, încuviință Miss 
Poloboc. 

— Oh, am văzutără niște locuri cumplit dă murdare, când făceam 
raiduri pentru Regină, continuă Fură Peoricine. Dar am renunțat la 
serviciu, pentru că era o muiere intrigantă, cărpănoasă și sărăntoacă, 
asta era! 

— Da, și n-a fozt pen'că ne-a zvârlit afar dân Tărâmul Basmelor, 
fiin'că eram complet țuț, la ora două, ziua-n amiaza mare, orice-ar 
putea vreun scârbavnic să mphf mphf..., zise Wullie Flaimuc. 

— 'Țuţ? repetă întrebător Miss Poloboc. 

— Deah... oh, deah, asta-nsemnează... obosâţi. Deah. Obosâţi. 
Asta-nsemnează, zise Fură Peoricine, ţinându-și palmele cu strășnicie 
peste gura fratelui său. Și tu nu știi cum să vorbește în fața unei 
doamne, scârbavnic dă scoţiduș dă toată rușinea! 

— Ăăă... mulțumesc pentru spălatul vaselor, zise Miss Poloboc. 
Chiar n-ar fi trebuit să... 

— Ah, n-a fozt nicio prolemă, zise Fură Peoricine vesel, dându-i 
drumul lui Wullie Flaimuc. Şi-s zigur că toate farfuriile-alea și ălelalte 
o să se dreagă dă minune c-oleac' dă clei. 

Miss Poloboc își ridică ochii spre orologiul fără limbi. 


— S-a făcut târziu, spuse ea. Ce anume propui dumneata să 
facem, domnule Fură Peoricine? 

— Ce? 

— Ai vreun plan? 

— Oh, da! 

Fură Peoricine scotoci prin marsupiul lui, o pungă de piele pe 
care majoritatea Fulgerilor o poartă atârnată la brâu. Conținuturile 
sunt, de obicei, de neînțeles, dar uneori includ dinţi interesanţi. 

Flutură un petic de hârtie, împăturit de foarte multe ori. 

Miss Poloboc îl despături cu grijă. 

— „PLN”? zise ea nedumerită. 

— Deah, zise Fură cu mândrie. Am venit pregătiţi! Uite, e scris pă 
hârtie. Pe Le Ne. Plan. 

— Ăăă... cum să-ţi explic eu...? chibzui Miss Poloboc. Ah, da. Aţi 
bătut atâta cale ca s-o salvaţi pe Tiffany de o creatură care nu poate fi 
văzută, atinsă, mirosită sau omorâtă. Ce aveţi de gând să faceți când o 
s-o găsiți? 

Fură Peoricine se scărpină în cap, stârnind o aversă de mici 
obiecte. 

— Gândesc că poate ai pus degetu' pă unu dân punctele slabe, 
doamnă, recunoscu el. 

— Vrei să spui că vă aruncaţi cu capul înainte? 

— Oh, deah, ăsta-i planu, mai mult ca sigur, zise Fură Peoricine, 
înseninat deodată. 

— Și pe urmă ce se întâmplă? 

— Păi, în general oamenii o să-ncerce să ne pună la pământ 
pânatunci, așa că o să izbândim chiar în timp ce purcedem. 

— Da, Robert, dar creatura este în capul ei! 

Fură Peoricine îi aruncă lui Billy o privire întrebătoare. 

— Robert e un lugu-lugu fel de-a spune Fură!>7, zise 
gonnaglobardul, și ca să scurteze îi traduse lui Miss Poloboc: Asta- 
nseamnă cumva elegant. 

— Ah, o să intrăm și-n capu ei, dacă trebuie, zise Fură. 
Nădăjduiam s-ajungem “nainte să puie chestia stăpânire pă ea, dar 
putem s-o urmărim. 

Chipul lui Miss Poloboc era ca o mască. Două măști. 

— În capul ei? zise ea. 

— Oh, deah, zise Fură, de parcă genul acesta de lucruri i se 
întâmplau în fiecare zi. No problemo. Putem intra și ieși dă orişiunde. 
Poate cu ekscepţia crâșmelor, pă care, dân anumite motive, avem 


greutăți când e să le părăsim. Un cap? Floare la ureche. 

— Îmi cer iertare, dar vorbim despre un cap adevărat aici, nu-i 
aşa? stărui Miss Poloboc, îngrozită. Ce-o să faceţi, o să intraţi prin 
urechi? 

Încă o dată, Fură se uită la Billy, care păru zăpăcit. 

— Nu, doamnă. Ar fi prea mici, zise el, răbdător. Da ne putem 
mișca între lumi, știi. Suntem neam dă spiriduși. 

Miss Poloboc dădu din ambele sale capete. Era adevărat, dar îi 
venea greu să se uite la trupele adunate ale Nac Mac Fulgerilor și să-și 
aducă aminte că erau, totuși, spiriduși. Era ca și cum ai fi privit 
pinguinii înotând sub apă, trebuind să-ți amintești că erau păsări. 

— Și? întrebă ea. 

— Putem intra în vise, vedeţi 'mneavoastră... Și ce-i o minte, dacă 
nu o altă lume dă vise? 

— Nu, trebuie să interzic asta! zise Miss Poloboc. Nu vă pot lăsa 
să bântuiţi prin capul unei fete! Vreau să spun, uitați-vă la voi! Sunteţi 
mari... adică, sunteți bărbaţi! Ar fi ca... ei bine, ar fi ca și când v-aţi 
uita în jurnalul ei! 

Fură Peoricine păru încurcat. 

— Oh, deah? zise el. Ne-am uitat în jurnalul ei d-o grămadă de 
ori. Nu s-a-ntâmplat nimic rău. 

— V-aţi uitat în jurnalul ei? exclamă Miss Poloboc oripilată. De 
ce? 

De fapt, se gândi ea mai târziu, ar fi trebuit să se aștepte la 
răspunsul lor. 

— Fin'că era-ncuiat, zise Wullie Flaimuc. Dacă voia să nu se uite 
nimenea-n el, dă ce-l ţinea în fundu’ sertarului ei cu ciorapi? Oricum, 
“năuntru nu era dăcât o căruță dă cuvinte pă care n-am putut să le- 
nțelegem și-un desen cu inimioare și flori pă el. 

— Inimioare? Tiffany? zise Miss Poloboc. Serios? Se scutură. Dar 
n-ar fi trebuit să faceţi una ca asta! Și să intri în mintea cuiva e chiar și 
mai rău! 

— Prizăcaru' e 'năuntru, doamnă, zise Groaznicu' Scoțiduș Billy, 
cu glas scăzut. 

— Dar aţi spus că nu puteți face nimic împotriva lui! 

— Ar putea ea. Dacă îi putem lua urma, zise gonnaglobardul. 
Dacă putem să găsim bucăţica aia mică dân ea care încă e ea. E-o 
bună luptătoare când se înfurie. Vedeţi “mneavoastră, doamnă, o 
minte e ca o lume în sine. Ea stă pitită pe undeva pe-acolo, văzând cu 
ochii ei, ascultând cu urechile ei, “cercând să facă lumea s-o audă, 


'cercând să n-o lase pă fiară z-o găsească... iar ăla o z-o hăituiască tot 
timpu, “cercând z-o doboare... 

Miss Poloboc începu să se simtă hăituită ea însăși. Cincizeci de 
fețe mici, pline de îngrijorare și nădejde, cu nasuri sparte, se uitau în 
sus, la ea. Şi ea știu că n-avea alt plan mai bun. Nici măcar un PLN. 

— Bine, zise ea. Dar barem faceţi o baie înainte. Știu că asta-i o 
prostie, dar o să mă facă să mă simt mai bine, în legătură cu toată 
afacerea. 

Fu un geamăt general. 

— O baie? Da am mai făcut una, acu nici un an, zise Fură 
Peoricine. Sus, la marea baltă dă rouă pentru oi! 

— Ah, crivens! zise Marele Yan. Nu-i poţi cere unui om să facă 
înc-o baie așa dă curând, doamnă! N-o să mai rămâie nica dă noi! 

— Cu apă caldă și săpun! zise Miss Poloboc. Vorbesc serios! 
Pregătesc eu apa și... o să atârn o sfoară de marginea căzii ca să puteţi 
să vă cățărați și să ieșiți, dar o să vă curăţaţi. Eu sunt o vrăj... o 
cotoroanţă, și voi mai bine faceţi cum spun eu! 

— Oh, fie! zise Fură. O z-o facem și pasta pentru mica mare 
cotoroanţă a scoțidușilor. Da’ n-o ză șpiunezi, OK? 

— Să șpiunez? făcu Miss Poloboc. Întinse un deget tremurător. 
Treceţi la baie, în clipa asta! 


Miss Poloboc trase totuși cu urechea la ușă. E genul de lucru pe 
care-l face o vrăjitoare. 

Nu era nimic de auzit, la început, în afară de pleoscăitul ușor al 
apei, dar apoi: 

— Nu-i așa dă rău cum credeam! 

— Deah, tare plăcut. 

— Hei, e o rață mare, galbenă, acilea. La cine-arăţi tu, cu ciocu' 
ăla, scârnăvie...? 

Se auzi un măcăit înecat și niște gâlgâituri, când rața de cauciuc 
se scufundă. 

— Fură, ar trebui să ne luom una dăstea z-o punem acasă, în 
tumul. Foarte călduroasă pe vreme dă iarnă. 

— Așa-i, nu le priește deloc la oi ză bea dân troaca aia după ce 
ne-am spălat noi în ea. E groaznic să auzi o oaie “cercând ză zcuipe. 

— Ah, ba o ză ne facă molâi! Nu mai e bun spălatu, dacă nu-i 
gheaţă să se facă pojghiță pă capu tău! 

— Cui-i spui tu molâu? 

Aici au urmat mult mai multe pleoscăituri și apa începu să se 


scurgă pe sub ușă. Miss Poloboc ciocăni. 

— Acum ieșiți afară și ștergeți-vă! porunci ea. Fata ar putea să se 
întoarcă în orice clipă. 

De fapt, aveau să mai treacă încă vreo două ceasuri, timp în care 
Miss Poloboc deveni atât de nervoasă că lănțugurile de la gât îi 
zornăiau neîncetat. 

Se apucase de vrăjitorie mai târziu decât majoritatea colegelor ei, 
fiind de la sine calificată, graţie celor două corpuri, dar nu fusese 
niciodată foarte fericită de magie. Și adevărul era ăsta: cele mai multe 
vrăjitoare puteau să-și petreacă toată viața fără să fie nevoite să facă 
magie serioasă, incontestabilă (să faci mreje, plase de blesteme și 
curse de vise, asta nu prea conta, fiind mai curând îndemânare 
meșteșugărească, iar restul, în mare parte, însemna practică medicală, 
bun-simţ și abilitatea de a părea hotărâtă cu o pălărie ţuguiată pe 
cap). Dar să fii o vrăjitoare și să porţi o pălărie mare, neagră, era ca și 
cum ai fi fost polițist. Oamenii vedeau uniforma, nu pe tine. Când 
nebunul cu toporul alerga pe stradă, nu-ţi era îngăduit să te dai 
înapoi, murmurând „N-ai putea găsi pe altcineva? De fapt, eu mai 
mult mă ocup cu, știi tu, câinii vagabonzi și siguranţa circulaţiei...” 
Erai acolo, aveai pălărie, atunci tu îndeplineai misiunea. Asta era o 
regulă de bază a vrăjitoriei: Depinde de tine. 

Era două pachete de nervi când Tiffany se întoarse acasă, și stătea 
umăr la umăr, ţinându-se de mâini cu ea însăși, ca să-și dea ei înseși 
încredere. 

— Pe unde-ai fost, dragă? 

— Pe-afară, zise Tiffany. 

— Şi ce-ai făcut? 

— Nimic. 

— Văd că ai fost la cumpărături. 

— Da. 

— Cu cine? 

— Cu nimeni. 

— Ah, da, și Miss Poloboc scoase un tril, complet fără noimă. Îmi 
amintesc când obișnuiam să ies și eu pe-afară și să nu fac nimic. 
Uneori poţi să-ţi fii cea mai proastă tovărășie. Crede-mă, eu știu... 

Dar Tiffany o ștersese deja pe scări în sus. 

Fără ca vreunul să pară că se mișcă, într-adevăr, Fulgerii începură 
să se ivească de pretutindeni în odaie. 

— Eah, ar fi putut să-ţi iasă mai bine, zise Fură Peoricine. 

— Pare atât de schimbată! izbucni Miss Poloboc. Se și mișcă 


diferit! Pur și simplu n-am mai știut ce să fac! Și hainele alea! 

— Da. Lucind ca un croncan tânăr, zise Fulger. 

— Ai văzut toţi sacii ăia? De unde o fi luat banii? Eu cu siguranță 
n-am așa o corn... 

Se opri puţin și apoi ambele Miss Poloboc vorbiră deodată. 

— Oh, nu... 

— ... cu siguranţă că nu! N-ar fi... 

— ... făcut-o, nu-i așa? 

— Nu știu despre ce vorbeşti, zise Groaznicu' Scoţiduș Billy, da 
nu ce-ar fi făcut ea e problema. Că prisăcaru' face tot gânditu'! 

Miss Poloboc își pocni toate cele patru mâinile, cu deznădejde. 

— Oh, Doamne... trebuie să mă duc până-n sat și să verific! 

Una dintre ea alergă la ușă. 

— Ei bine, cel puțin a adus mătura cu coadă înapoi, murmură 
Miss Poloboc care rămăsese pe loc. Începuse să afișeze expresia un pic 
decalată pe care o avea când cele două trupuri ale sale nu se aflau în 
același loc. 

Din odaia de sus, se auzeau zgomote. 

— Propun s-o pocnim niţel în cap, zise Marele Yan. Ăla nu ne 
poate face nicio figură dacă adoarme, este? 

Miss Poloboc își tot strângea și rășchira nervos degetele. 

— Nu, zise ea. O să mă duc eu sus și-o să port o discuţie serioasă 
cu ea! 

— V-am mai spus, doamnă, că nu mai e ea, zise Groaznicu' 
Scoţiduș Billy, cu lehamite. 

— Bine, atunci o să aștept măcar până când îl voi vizita pe 
domnul 'Țesător, zise Miss Poloboc, stând în bucătăria ei. Sunt 
aproape acolo... ah... doarme. O sa scot doar ușurel caseta... daca i-a 
luat banii, o să mă înfurii așa de tare... 


Era o pălărie bună, se gândi Tiffany. Cel puţin la fel de înaltă ca 
pălăria doamnei Urechelniţă, și lumina întunecat. Stelele licăreau. 

Celelalte pachete acoperiseră podeaua și patul. Scoase încă una 
din rochiile negre, cea acoperită cu dantelă, și pelerina, pe care o 
scutură în aer, întinzând-o. Chiar îi plăcea pelerina. Și când aerul era 
neclintit flutura și se umfla ca biciuită de-o furtună. Dacă voiai să 
devii o vrăjitoare, se cuvenea să începi prin a arăta ca una. 

Se învârti cu ea pe umeri o dată sau de două ori, apoi spuse ceva 
fără să se gândească, așa că partea de prisăcar din ea fu prinsă pe 
picior greșit. 


— Să mă văd. 

Prisăcarul fu deodată scos afară din trupul ei, iar Tiffany fu liberă. 
Nu se așteptase la asta... 

Se simţi ea însăși până-n vârful degetelor. Se aruncă spre pat, 
înșfăcă una dintre cele mai bune baghete magice de la Zakzak și-o 
agită disperată în fața ei, ca pe o armă. 

— Tu stai afară! zise ea. Stai deoparte! E corpul meu, nu al tău! 
M-ai silit să fac lucruri oribile! Tu i-ai furat banii domnului Ţesător! 
Uită-te la toate hainele astea stupide! Şi chiar nu știi nimic despre 
băut și mâncat? Stai deoparte! N-ai să vii înapoi! Să nu îndrăznești! 
Am puteri, ştii! 

La fel și noi, zise propria ei voce, în propriul ei cap. Pe ale tale. 

Se luptară. Un privitor din afară n-ar fi văzut decât o fată într-o 
rochie neagră, învârtindu-se prin odaie și dând din mâini de parc-ar fi 
fost înțepată de albine, dar Tiffany se luptă pentru fiecare deget de la 
mâini și de la picioare. Se buși de un perete, se izbi de scrin, se repezi 
într-un alt perete... 

... și ușa se deschise brusc. 

Una dintre Miss Poloboc se ivi în prag. Nu mai era nervoasă, ci 
răvășită de turbare. Ridică spre ea un deget tremurător. 

— Ascultă aici, oricine-oi fi tu! I-ai furat cumva domnului 
Ţesăt...? începu ea. 

Prisăcarul se întoarse. 

Prisăcarul lovi. 

Prisăcarul... ucise. 


Capitolul 8 
Tărâmul secret 


E destul de rău să fii mort. Dar să te trezești și să vezi un Nac Mac 
Fulger stând pe pieptul tău și zgâindu-se intens la tine, de la un inch 
distanţă, nu face decât să înrăutățească situaţia. 

Miss Poloboc gemu. Se părea că stătea întinsă pe podea. 

— Ah, asta e vie, fărăndoială, zise Fulgerul. Io ţi-am zis! Mi-ești 
datoare un cap de nevăstuică! 

Miss Poloboc clipi cu o pereche de ochi și apoi încremeni de 
groază. 

— Ce s-a întâmplat cu mine? șopti ea. 

Fulgerul din faţa ei fu înlocuit de mutra lui Fură Peoricine. Asta 
nu însemna o îmbunătățire. 

— Câte degete ţin în sus? întrebă el. 

— Cinci, șopti Miss Poloboc. 

— Nu, zău? Ah, bine, s-ar putea ză ai dreptate, s-ar putea ca tu ză 
știi dichisul cu număratu, zise Fură, lăsându-și mâna jos. Ai păţit 
olecuţă de accident, știi. Eşti olecuță moartă. 

Capul lui Miss Poloboc căzu greu pe spate. Printr-o ceaţă care nu 
era exact durere, îl auzi pe Fură Peoricine spunându-i cuiva pe care 
nu-l putea vedea: 

— Hei, io i-am dat vestea cu binișoru'! Am zis „olecuță” dă două 
ori, este? 

— E ca și cum o parte din mine s-ar afla... foarte departe, 
murmură Miss Poloboc. 

— Aşa-i, aici cam ai dreptate, zise Fură, neîntrecut la purtări 
prevenitoare. 

Câteva amintiri se ridicară săltând la suprafața supei groase din 
mintea lui Miss Poloboc. 

— Tiffany m-a omorât, nu-i așa, zise ea. Mi-amintesc c-am văzut 
silueta neagră răsucindu-se pe călcâie și expresia de pe faţa ei era 
oribilă... 

— Ăla a fozt prizăcaru, zise Fură Peoricine. N-a fozt nicio Tiffany! 
Ea se lupta cu el! Și-ncă o mai face, pe dinăuntru ei! Da' ăla nu și-a 
adus aminte că tu aveai două corpuri! Trebuie z-o ajutăm, doamnă! 

Miss Poloboc se sforță să se ridice în picioare. Nu era durere ceea 
ce simţea, ci era... stafia durerii. 

— Cum am murit? întrebă ea, pierită. 


— A fozt așa, ca o ixplozie, și fum, și alea-alea, zise Fură. Curăţel, 
pă cuvânt. 

— Oh, ei bine, asta-i o mică mângâiere, oricum, zise Miss 
Poloboc, lăsându-se ușor pe spate. 

— Da, a fozt doar așa, ca un mare nor purpuriu, ca un soi de praf, 
zise Wullie Flaimuc. 

— Unde e... nu-l pot simți... unde-i celălalt corp al meu? 

— Așa-i, el a fozt ăl de-a eksplodat în noru' ăla mare, fără'ndoială, 
zise Fură. Bună treabă că ai o rezervă, eh? 

— 'Totu-i vraiște-n capu' ei, șşopti Groaznicu' Scoţiduș Billy. Ia-o 
ușurel, eh? 

— Cum o scoateţi voi la capăt, văzând numai o jumătate a 
lucrurilor? zise Miss Poloboc către lume, în general. Cum o să mai 
izbutesc să fac eu totul cu numai o pereche de mâini și una de 
picioare? Să fii doar într-un singur loc tot timpul... cum de izbutesc 
oamenii? Este cu neputinţă... 

Închise ochii. 

— Doamnă Poloboc, avem nevoie de tine! îi strigă Fură Peoricine 
la ureche. 

— Nevoie, nevoie, nevoie, murmură Miss Poloboc. Toată lumea 
are nevoie de o vrăjitoare. Nimănui nu-i pasă dacă o vrăjitoare are și 
ea vreo nevoie. Să dai, să dai, să dai mereu... o zână nănașă niciodată 
nu-mplinește vreo dorinţă, îngăduiți-mi să vă spun... 

— Doamnă Poloboc! zbieră Fură. Nu poți să ne dai colţu, nuu! 

— Sunt obosită, șopti Miss Poloboc. Sunt foarte, foarte țuț. 

— Doamnă Poloboc! răcni Fură. Marea cotoroanţă a scoțidușilor 
zace pă podea ca o persoană moartă, da-i rece ca gheaţa și nădușește 
ca un cal! Se luptă cu fiara înăuntrul ei, doamnă! Și pierde! Fură se 
uită scrutător la fața lui Miss Poloboc și clătină din cap. 
Auchtahelweit! A leșinat! Hai, băieţi, puneţi umăru' s-o mutăm! 

Ca multe făpturi mici, Fulgerii sunt extraordinar de puternici 
pentru dimensiunile lor. Totuși fu nevoie de zece dintre ei ca s-o care 
pe Miss Poloboc pe scările înguste, fără să-i bușească mai mult decât 
era nevoie capul de trepte, cu toate că se folosiră într-adevăr de 
picioarele ei ca să deschidă ușa de la odaia lui Tiffany. 

Tiffany zăcea pe podea. Uneori i se zbătea câte un mușchi. 

Miss Poloboc fu proptită să stea, ca o păpușă. 

— Cum o z-o aducem pă marea cotoroanţă în fire? întrebă Marele 
Yan. 

— Am auzit că-n cazuri d'ăstea, ar trebui să le pui persoanelor 


capul între picioarele lorl28, zise Fură, cu îndoială. 

Wullie Flaimuc oftă și-și trase sabia din teacă. 

— Mie-mi sună un piculeț cam drastic, zise el, dæ dacă mă ajută 
careva s-o țină nemișcată... 

Miss Poloboc deschise ochii, destul de la moment, îţi aţinti 
privirea nesigură asupra Fulgerilor și zâmbi - cu un mic zâmbet 
ciudat și fericit. 

— Ooo, spiriduși! bâigui ea. 

— Ah, nuu, bate câmpii, zise Fură Peoricine. 

— Nu, vrea să spună spiriduși, așa cum cred matahalele că 
suntem noi, zise Groaznicu' Scoţiduș Billy. Creaturi micuţe, care scot 
clinchete de clopoței, stau prin flori, zboară pă lângă fluturi, 
îmbrățișându-i, și chestii d-ăstea. 

— Ce? Da' n-au văzut niciodată spiriduși adevăraţi? Îs mai răi ca 
viespile! exclamă Marele Yan. 

— N-avem noi timp dă d-astea! se răsti Fură Peoricine. 

Sări pe genunchiul lui Miss Poloboc. 

— Așa-i, doamnă, suntem spiriduși dă pă tărâmul... Ăăă... 

Se opri și se uită implorator la Billy. 

— Clinchet? sugeră Billy. 

— Aşa-i, dă pă tărâmul Clinchetului, știi, și-am găsit-o pă biata 
micuță... 

— ... prințesă, zise Billy. 

— Așa-i, prințesă, care a fost atacată dă o ceată dă mișei... 

— ... goblini răi, zise Billy. 

— ... deah, goblini răi, așa-i, și-i într-o stare proastă, ajadar ne- 
ntrebam dacă n-ai putea care cumva să ne zici cum să avem grijă dă 
ea... 

— ... până când prinţul cel frumos se întoarce călare p-un cal alb 
cu perdele în jur și o trezește cu un sărut fermecat, zise Billy. 

Fură îi aruncă o privire disperată și se întoarse înapoi spre 
năucită Miss Poloboc. 

— Deah, cum tocmai zâse prietenul meu Spiridușul Billy, reuși el 
să scoată cămașa. 

Miss Poloboc încercă să se adune. 

— Sunteţi foarte urâţi, pentru niște spiriduși, zise ea. 

— Deah, ei bine, ăia pă care îi vezi în general sunt pen' floricelele 
frumoase, știi, zise Fură Peoricine, inventând cu disperare. Noi 
zuntem mai mult pen ghimpii dă-nțeapă, și pen' mărăcini, și pen 
iarba-găii, și pen scaieți, OK? N-ar fi cinstit să ai spiriduși numa’ 


pentru florile chipeșe, nu-i așa? Ar fi proabil împotriva legii, eh? 
Acușa, ne poţi ajuta, rogu-te, cu prinţesa asta dcilea, “nainte ca 
scârbavnicii... 

— ... dă goblini răi..., zise Billy. 

— Așa, “nainte ca ăia să se întoarcă? zise Fură. 

Gâfâind, îi urmărea faţa lui Miss Poloboc. Părea să deslușească pe 
ea o certă creștere a gândirii. 

— Are pulsul accelerat? murmură Miss Poloboc. Ai zis că are 
pielea rece, dar nădușește? Respiră iute? Pare să fie un șoc. Aveţi grijă 
să-i fie cald. Ridicaţi-i picioarele. Urmăriţi-o cu atenţie. Încercaţi să 
înlăturați... cauza... 

Capul îi căzu pe spate. 

Fură se întoarse spre Groaznicu' Scoţiduș Billy. 

— Un cal cu perdele în jur? îl luă el la rost. Dă unde ţi-au venit 
toate aiurelile astea? 

— E un conac mare lângă Lacul Lung și acolo citesc povești 
pentru puradeii lor și m-am dus și eu ș-am ascultat printr-o gaură dă 
șoarece, zise Groaznicw Scoţiduș Billy. Într-o zi m-am furișat înăuntru 
și m-am uitat la picturi, și am văzut matahalele dă le zice cavaleri cu 
scuturi și armuri și cai cu perdele... 

— Ei bine, a prins, oricât dă aiureală a fozt, zise Fură Peoricine. 
Se uită la Tiffany. Stătea întinsă pe podea, așa că-i venea aproape în 
dreptul bărbiei. Era de parc-ar fi mers în jurul unei coline. Crivens, 
nu-mi face dăloc bine s-o văz pă micuța dă ea în halv’ ăsta, zise el, 
clătinând din cap. Hai, băieţi, aduceţi pătura aia dă pă pat și puneţi-i 
perna aia sub picioare. 

— Ăăă, Fură? începu Wullie Flaimuc. 

— Ce-i? întrebă Fură, continuând să se uite în sus la Tiffany, 
leșinată. 

— Cum avem ză intrăm în capu' ei? Ar trebui ză fie ceva ză ne 
arate pă unde. 

— Deah, Wullie, și io știu ce are să fie, fiincă io mi-am folosit 
capu pentru gândit! zise Fură. Am văzut-o pă marea cotoroanţă a 
scoțidușilor dăstul dă des, este? Ei bine, vezi lănțugul ăsta dă la gât? 

Întinse mâna spre el. Calul de argint de la gâtul lui Tiffany 
alunecase într-o parte, cum stătea ea întinsă pe podea. Și atârna de 
lănţug, printre celelalte amulete și mărgele negre, sclipitoare. 

— Deah, zise Wullie. 

— Era un cadou dă la fiu Baronului, zise Fură. Și ea l-a păstrat. A 
încercat să se prefacă într-o creatură d-ălea, d-ale nopții, da ceva a 


făcut-o să-l țină p-ăsta. O să fie și-n capu' ei, așijderea. E important 
pentru ea. Tot ce trebuie noi să facem e să înhămăm o piatră pă roți la 
el și-o să ne ducă drept acolo undă iaste ea!>). 

Wullie Flaimuc se scărpină în creștet. 

— Da' am crezut că ea credea că el e doar un maldăr dă bătăi dă 
cap, zise el. Am văzut-o plimbându-se p-afar”, și când trecea el călare 
p-acolo, ea-și ridica nasu-n vânt și se uita în partea-ailaltă. Dă fapt, 
uneori am văzut-o așteptând într-un loc și douăjcinci dă minute 
întregi ca să treacă el, numai ca să poată face ea așa. 

— Ah, păi, niciun bărbat nu poa ză știe cum lucrează mintea 
unei femei, zise Fură Peoricine, afectat. Ne lom după cal. 


Din „Despre spiriduși și cum să ne ferim de ei, de Miss Perspicacia 
Tick: 


Nimeni nu știe exact cum trec Nac Mac Fulgerii dintr-o lume în alta. 
După spusele celor care au văzut cu ochii lor Fulgerii călătorind astfel, se 
pare că-și trag umerii pe spate și își pun un picior în față. Apoi își mișcă 
puțin piciorul de sprijin și în clipa următoare s-au dus. Figura este cunoscută 
ca „pas înfipt” și singurul comentariu despre acest subiect făcut de un Fulger 
este: „Totul stă-n jocul dă gleznă, știi”. Se pare că pot călători în mod magic 
între lumi de tot soiul, dar nu în interiorul unei lumi. Pentru acest scop, îi 
asigură ei pe oameni, au „ţurloaie”. 


Cerul era negru, chiar dacă soarele era sus. Atârna în locul lui de 
imediat după prânz, luminând peisajul la fel de strălucitor ca într-o 
fierbinte zi de vară, dar cerul era negru ca la miezul nopţii, lipsit de 
stele. 

Acesta era peisajul din mintea lui Tiffany Suferind. 

Fulgerii se uitară în jur. Păreau să fie dealuri sub picioarele lor, 
rotunjite și verzi. 

— Ea îi spune pământului ce e el. Pământul îi spune ei cine este 
ea, șopti Groaznicu' Scoţiduș Billy. Ea chiar ţine sufletu' pământului în 
capu ei... 

— Deah, așa-i, murmură Fură Peoricine. Da nu eksistă nicio 
vietate, știi. Nici oi. Nici păzărici. 

— Poate... poate le-a speriat ceva și le-a gonit? încercă Wullie 
Flaimuc o explicaţie. 

Într-adevăr, nu se vedea niciun semn de viață, încremenirea și 
liniștea erau atotstăpânitoare. De fapt, Tiffany, care ţinea mult la 
utilizarea corectă a cuvintelor, ar fi spus că era o reducere la tăcere, 


ceea ce nu-i totuna cu liniștea. O reducere la tăcere e ceea ce găsești 
în catedrale la miezul nopții. 

— OK, băieţi, șopti Fură Peoricine. Nu știm peste ce-o ză dăm, 
așa c-o ză-mi umblaţi p-aci cât pot ţurloaiele voastre să calce dă ușor, 
priceput? Hai s-o găsim pă mica noaztră mare cotoroanţă. 

Dădură toţi din cap și porniră la drum, ca stafiile. 

Pământul se ridica încet înaintea lor, ca un soi de rambleu. 
Înaintară spre el, cu grijă, temându-se de-o ambuscadă, dar nimic nu 
le tăie calea cât urcară două valuri lungi de pământ, înierbate, care 
alcătuiau un soi de cruce. 

— Lucrate dă mâna omului, zise Marele Yan, când ajunseră în 
vârf. Ca în vremurile dă dămult, Fură. 

Liniştea îi absorbi cuvintele. 

— Aici e adânc în mintea marii cotoroanţe a scoțidușilor, zise 
Fură Peoricine, privind în jur neliniștit. N-avem dă unde ști cine le-a 
făcut. 

— Mie nu-mi miroase a bine, Fură, zise un Fulger. E prea liniște. 

— Așa-i, Puțin Zdravăn Georgie, e ca și cum... 

— Eşti soarele meu, singurul meu soa... 

— Wullie Flaimuc! mârâi Fură Peoricine, fără să-și ia ochii de la 
straniul peisaj. 

Cântatul se opri. 

— Da, Fură? întrebă Wullie din spatele lui. 

— Mai știi c-am zis io c-o să-ţi spui io când te faci vinovat dă 
prostie și dă purtare ne-co-res-pun-ză-toa-re? 

— Da, Fură, zise Wullie Flaimuc. Asta a fozt încă una dân dăţile 
alea, nu-i așa? 

— Deah. 

Porniră din nou la drum, privind încordaţi în jurul lor. Și 
reducerea la tăcere continua. Era pauza de dinainte de a începe 
orchestra, liniștea de dinaintea furtunii. Era ca și când toate 
zgomotele mici ale dealurilor s-ar fi oprit ca să lase loc unui zgomot 
uriaș. 

Şi atunci au găsit Calul. 

Îl mai văzuseră și dincolo, pe Creta. Dar acum era aici, nu săpat 
în coasta dealului, ci întins înaintea lor. Se uitară la el cu ochi holbaţi. 

— Groaznicu' Scoţiduș Billy? zise Fură, făcându-i semn tânărului 
gonnaglobard să se apropie. Tu ești un gonnaglobard, tu știi dăspre 
poezie și visuri. Ce-i asta? Dă ce-i aici, sus? N-ar fi trebuit să fie pă 
vârful dealurilor! 


— Dedesubturi serioase, domnule Fură, zise Billy. Astea-s 
dedesubturi serioase. Nu pot să-mi dau seama încă. 

— Ea cunoaște Creta. Dă ce l-a greșit p-ăsta? 

— Mă gândesc la asta, domnule Fură. 

— N-ai binevoi să gândești ceva mai repede, ai? 

— Fură? zise Marele Yan, cu sufletul la gură. 

Fusese în recunoaștere, ceva mai în față. 

— Deah? mârâi Fură, ursuz. 

— Mai bine vii să vezi asta... 

Pe vârful unui deal rotund era o colibă de păstor cu patru roți, cu 
un acoperiș boltit și un horn pentru o sobă pântecoasă de fier. 
Înăuntru, pereţii erau acoperiţi cu hârtie de ambalaj galbenă cu 
albastru de la sute de pachete de tutun Jolly Sailor. Saci vechi atârnau 
pe-acolo și dosul ușii era acoperit cu semnele de cretă pe care le 
făcuse Buni Suferind numărând oile și zilele. Și mai era și un pat 
strâmt de fier, făcut confortabil cu piei vechi de oaie și saci de nutreţ. 

— Ai descurcat “nțelesu' ăsteia, Groaznicu' Scoțiduș Billy? întrebă 
Fură. Poţi ză ne spui unde-i marea cotoroanţă a scoțidușilor? 

Tânărul gonnaglobard păru îngrijorat. 

— Ăăă, domnule Fură, știi că eu abia am fost făcut gonnagobard, 
adică, știu cântecele și alea, dar n-am prea multă experienţă la d- 
astea... 

— Deah? zise Fură Peoricine. Și totuși cum făceau gonnaglobazrzii 
dă dânaintea ta să meargă prin visu’ unei cotoroanţe? 

— Ăăă... n-am auzit dă niciunw vreodată, domnule Fură, 
mărturisi Billy. 

— Aşa. Atunci deja știi mai multe despre asta decât știu vestiţii 
ăia dă eroi, zise Fură și îi zâmbi. Fă cum știi tu mai bine, băiete. Nu 
mă aștept la nimic mai mult d-atât. 

Billy se uită spre ușa șopronului și trase adânc aer în piept: 

— Atunci, eu zic că aș crede că ea s-ascunde pă undeva p- 
aproape, ca o vietate hăituită, domnule Fură. Asta-i doar o părticică 
din memoria ei, sălașul bunică-sii, locul unde ea întotdeauna s-a 
simţit în siguranță. Eu zic că aș crede că acu zuntem în sufletu' și-n 
miezu' ei. E bucata dân ea care este ea. Și mi-e frică pentru ea. Mi-e 
frică până-n vârful bocancilor mei. 

— Dă ce? 

— Pen’ că eu am urmărit umbrele, domnule Fură, zise Billy. 
Soarele se mișcă. Alunecă pă cer în jos. 

— Deah, păi, asta-i treaba lui dă soare..., începu Fură. 


Billy clătină din cap. 

— Ntt, domnule Fură. N-ai înțeles! Eu îţi zic că ăsta nu-i soarele 
din lumea cea mare. Asta-i soarele sufletului ei. 

Fulgerii priviră cu toţii spre soare, spre umbre și înapoi spre Billy. 
El își scoase curajos bărbia în afară, dar tremura. 

— O să moară, când o să se întunece? întrebă Fură. 

— Sunt lucruri mai rele ca moartea, domnule Fură. Prizăcaru' o 
s-o stăpânească, din cap până-n picioare... 

— Asta n-o ză se întâmple! strigă Fură Peoricine, atât de 
neașteptat, că Billy se dădu câţiva pași înapoi. Ea e o mică fetișcană 
puternică! Ea s-a bătut cu Regina, fără nimic al'ceva dăcât o tigaie! 

Groaznicu' Scoţiduș Billy înghiţi în sec. Erau nenumărate lucruri 
pe care le-ar fi făcut mai bucuros decât să-l înfrunte pe Fură Peoricine 
acum. Dar stărui. 

— Îmi pare rău, domnule Fură, da’ eu îți spun că atunci avea fier 
la ea și stătea cu picioarele pă iarba ei. Acum e foarte, foarte departe 
dă casa ei. lar el o să stoarcă locul ăsta, când o ză-l găsească, dă n-o ză 
mai lase niciun pic de spaţiu, iar noaptea vine, și... 

— Scuză-mă, Fură. Am o idee. 

Era Wullie Flaimuc, frământându-și mâinile, nervos. Toată lumea 
se întoarse să se uite la el. 

— Tu ai o idee? zise Fură. 

— Da, și dacă ţi-o zic ţie, nu vreau să zici că e ne-po-tri-vi-tă, OK, 
Fură? 

Fură Peoricine oftă. 

— OK, Wullie, ai cuvântul meu la chestia asta. 

— Păiii, începu Wullie, împletindu-și și despletindu-și degetele. 
Ce altceva e locul ăsta, dacă nu adevăratul ei loc? Ce altceva e, dacă nu 
adevărata ei iarbă? Dacă nu se poate bate aici cu creatura, atunci nu se 
poate bate nicăieri! 

— Dar ăla n-o ză vină aici, zise Billy. N-are nevoie de asta. Cu cât 
ei îi slăbesc puterile, cu atât locul ăsta se va șterge. 

— Oh, crivens, murmură Wullie Flaimuc. Păi, era o idee bună, 
nu-i așa? Chiar dacă nu merge? 

Fură Peoricine nu-i mai dădea atenţie. Se uita în jurul colibei de 
păstor. Bărbatu' meu tre' să-și bată capul și pentru altceva decât 
bătuțţii în cap, spusese Jeannie. 

— Wullie Flaimuc are dreptate, zise el, liniștit. Ăsta e locu ei 
sigur. Ea ține pământul, îl are sub ochi. Creatura n-o poate atinge 
niciodată aici. Aici, ea are puterea. Da' o ză fie o închisoare dă casă 


pentru ea, cel puţin dacă nu să bate cu monstrul. O ză fie încuiată aici 
și-o să-și privească viața ei ducându-se în ouătoare. O ză ză uite afară 
la lume ca un prizonier printr-o ferestruică mică, și o ză ză vadă cum 
devine urâtă dă lume și temută. Așa că o ză aducem bestia dă prizăcar 
pân-aci împotriva voinţei lui și aci o ză moară! 

Fulgerii izbucniră în urale. Nu erau foarte lămuriți ce-o să se 
petreacă, dar le plăcea cum suna. 

— Cum? întrebă Groaznicu' Scoţiduș Billy. 

— lerea musai să-ntrebi tu asta, eh? zise Fură Peoricine cu 
amărăciune. Și eu o potrivisem așa dă bine cu gânditu.. 

Se întoarse. Se auzea un râcâit pe ușa din faţa lui. 

Acolo, sus, peste șirurile și șirurile de semne pe jumătate șterse, 
litere proaspete apăreau una după alta, ca scrise cu creta de o mână 
invizibilă. 

— Cuvinte, zise Fură Peoricine. Ea-ncearcă să ne spună ceva! 

— Da, și cuvintele zic așa..., începu Billy. 

— Ştiu foarte bine ce zic ele! se răsti Fură Peoricine. Am 
cunoașterea cititului! Ele zic așa... 

Se uită din nou la ușă. 

— OK, ele zic... Asta-i un om care stă jos, și asta-i litera dă 
seamănă cu o casă cu acoperiș săltat, și litera-n zigzag în sus și-n jos, 
ș-apoi iar o casă, da făracoperiș, și apoi aici e ceea ce numim un 
„spaţiu”, după care vine una dân literele alea rotunde ca un soare, și 
ăsta-s io, da - un par cu capu-n-fipt în el —, și litera care e un om dă 
stă jos, și iar litera rotundă ca soarele, și pormă e omul gras care 
merge, și pă linia următoare avem... omul cu mâinile întinse-n lături, 
și pieptenul lângă el, și ha, iarăși omul cel gras care merge, și pă urmă 
e pieptenul, și omul gras care și-a strâns prea tare centura la brâu, și 
pă urmă pieptenele, și litera-n zigzag în sus și-n jos, și omul de-și ține 
brațele-n lături, și apoi sunt io, și zigzagul, și sfârșim șiru' cu casa din 
nou făracoperiș... iar pe linia următoare începem cu cârligu' turtit, 
apoi e litera rotundă ca soarele, pă urmă ăia doi oameni stând jos, 
acolo e litera dă-ntinde mâinile la soare, apoi acilea e un spaţiu, fiin'că 
nu e nicio literă, apoi e șarpele, și litera ca o casă făracoperiș, ş-apoi e 
litera care sunt io, da, și încă un băiat dă stă jos, și o altă literă mare și 
rotundă, și, ha, vechiul nostru prieten, omv gras care merge! Sfârșit! 

Se dădu înapoi, proțăpindu-se, cu mâinile în șold, și întrebă: 

— Poftim! A fozt citit ceea ce tocmai am făcut io sau n-a fozt? 

Se auziră aclamații din partea Fulgerilor și câteva aplauze. 

Groaznicii' Scoţiduș Billy se uită în sus, la cuvintele scrise cu 


creta: 


 TEREBENTTNA 
A 


"YU OLLY SAILOR 


Şi apoi se uită la expresia lui Fură Peoricine. 

— Da, da, zise el, te-ai descurcat minunat, domnule Fură. Lâna 
oilor, terebentina și Jolly Sailor. 

— Ah, ei bine, oricine poate citi tot dintr-o suflare, zise Fură 
Peoricine, pe-un ton care încheia orice comentarii. Da' trebuie să fii 
buun ca să te arunci între toate aceste pungașe de litere. Și foarte buun 
ca să ai cunoașterea înțelesului întregului lor. 

— Care-i ăla? întrebă Groaznicu' Scoțiduș Billy. 

— Înţelesul, gonnaglobardule, e că o ză vă duceți la furat! 

Izbucniră urale din partea restului Fulgerilor. Nu izbutiseră să 
urmărească totul, dar cuvântul ăsta îl recunoscuseră fără șovăire. 

— Şi o ză fie un furt de-o ză ză ţină minte! zbieră Fură, stârnind 
încă o serie de urale. Wullie Flaimuc! 

— Aici! 

— Tu o ză fii șefu! N-oi fi având tu creier nici cât un gândac, 
fratele meu, da' când vine vorba dă șterpelit, n-ai seamăn pă lumea 
asta! O ză te duci s-aduci terebentină, niște lână proaspătă dă oaie și 
niște tiutiun Jolly Sailor! Şi o ză i le dai marii cotoroanţe cu două 
corpuri! Spune-i că-i musai să-l facă pe prizăcar să le miroasă, bine? 
Asta o ză-l aducă aici! Şi ar fi bine să te grăbești, că soarele dă să 
apună. Ai fura tu și de la Timpu' însuși — este? Ai vreo întrebare? 

Wullie Flaimuc ridică un deget. 


— Gata la poruncă, Fură, zise el, dar a fozt olecuță cam dureros 
dân partea ta să zâci că eu n-aș avea creier nici cât un gândac... 

Fură șovăi, dar numai pentru o clipă. 

— Așa-i, Wullie Flaimuc, ai dreptate în ce spui tu. A fozt nejust 
din partea mea să spun asta. A fozt dân febra momentului, și-mi pare 
pă dăplin rău pă chestia asta. Și cum stau eu aci, în faţa ta, acuma, o 
ză spun: Wullie Flaimuc, tu ai creier cât un gândac, și-o ză-l snopesc 
pă orice scârbavnic de-o zice altminteri! 

Faţa lui Wullie Flaimuc înflori într-un zâmbet uriaș, apoi se 
zgârci într-o încruntătură. 

— Da tu ești șefu, Fură, zise el. 

— Nu și la furtul ăsta, Wullie. Eu o ză stau aci. Am toată 
încrederea că tu o ză fii un șef pă cinste la furtu' ăsta și că n-ai să strici 
totu’ dăfinitiv, cum ai făcut în ultimele șaptesprezece dați! 

Se auzi un mormăit general din partea mulțimii. 

— Uită-te la soare, vrei? zise Fură, arătându-l cu degetul. S-a 
mișcat iar, cât am stat noi dă vorbă! Cineva trebuie să rămână cu ea! 
N-o să înghit să se zică pormă că am lăsat-o să moară singură! Acuma, 
mișcaţi-vă, pușlamalelor, or” o ză simțiți latul sabiei mele! 

Îşi ridică sabia și mârâi. Fulgerii dispărură. 

Fură Peoricine își lăsă sabia în jos cu grijă, apoi se așeză pe 
treapta colibei de păstor, să urmărească soarele. 

După un timp, își dădu seama de altceva... 


Capturtit aviatorul îi aruncă măturii cu coadă a lui Miss Poloboc 
o uitătură chiondorâșă. Atârna la vreo câteva picioare deasupra 
solului și-l neliniștea. 

Îşi ridică mai bine în spinare bocceaua care conţinea parașuta sa, 
cu toate că, din punct de vedere tehnic, era „paraizmana', de vreme ce 
era făcută din sfoară și o fostă pereche de izmene de duminică ale lui 
Tiffany, dintre cele mai bune, bine spălate. Încă mai avea floricele, dar 
nimic nu se compara cu ele pentru a-l aduce pe un Fulger în 
siguranţă, pe pământ. Avea o presimţire că asta (sau astea) aveau să-i 
fie de mare folos. 

— N-are pene, se plânse el. 

— Uite ce-i, n-avem timp să ne certăm! zise Wullie Flaimuc. Ne 
grăbim, ştii doar, și tu ești singuru” care știe să zboare! 

— O mătură cu coadă nu înseamnă zbor, zise Capturtit. E 
magică. N-are niciun fel de aripi! Nu cunosc tipu” ăsta! 

Dar Marele Yan deja aruncase o bucată de sfoară peste capătul 


stufos al măturii și se cățăra spre ea. Ceilalți Fulgeri îl urmară. 

— Dă altfel, cum strunesc ele chestiile astea? continuă Capturtit. 

— Păi, tu cum faci cu păsările tale? întrebă Wullie Flaimuc. 

— Oh, cu ele-i ușor. Doar îți mişti centrul dă greutate, dar... 

— Ah, o ză învăţăm din mers, zise Wullie. Zborul nu poate fi 
chiar atât de greu. Până și rațele îl pot face și ele n-au niciun pic de 
creier. 

Şi chiar n-avea niciun rost să se certe, drept pentru care, câteva 
minute mai târziu, Capturtit se târa pe coada de mătură, spre vârf. 
Ceilalţi Fulgeri se agățaseră bine de capătul stufos, pălăvrăgind. 

Legată zdravăn de pămătuf era o boccea, alcătuită din ceea ce 
păreau niște bețe și niște zdrenţe, cu o pălărie ponosită și barba furată 
deasupra. 

Şi această greutate în plus însemna, în ultimă instanţă, că vârful 
bățului era îndreptat în sus, către o deschizătură printre pomii 
fructiferi. Capturtit oftă, trase adânc aer în piept, își așeză ochelarii pe 
ochi și puse o mână pe o bucată strălucitoare a băţului, chiar din faţa 
lui. 

Ușurel, băţul începu să se miște prin aer. Fulgerii salutară 
mișcarea cu urale. 

— Vezi? Ți-am spus io c-o ză fie OK, strigă Wullie Flaimuc. Dar 
n-ai putea s-o faci să meargă olecuță mai repede? 

Cu prudenţă, Capturtit atinse din nou porțiunea strălucitoare. 

Băţul se cutremură, rămase neclintit pentru o clipă, apoi ţâșni 
drept în sus, lăsând în urma lui un zgomot, ceva care aducea foarte 


bine cu: Aaaaamaaaaaaaaaahhhhhhhhhhhhhh... 


În lumea mută din capul lui Tiffany, Fură Peoricine își luă din 
nou sabia în mână și se furișă prin iarba din ce în ce mai întunecată. 

Era ceva acolo, mic, dar care se mișca. 

O tufă pricăjită de mărăcini creștea atât de repede că rămurelele i 
se mișcau vizibil. Umbrele sale dansau pe iarbă. 

Fură Peoricine se uita fix la ea. Trebuia să însemne ceva. O privi 
cu atenție. Mica tufă crescând... 

Şi atunci își aminti ce le povestise bătrâna matcă, pe când era el 
copil. 

Cândva, pământul fusese tot numai o pădure, deasă și 
întunecoasă. Apoi veniseră oamenii și tăiaseră copacii. Lăsaseră 
soarele să pătrundă. Iarba crescuse în luminișuri. Matahalele creșteau 
acolo oi, care mâncau iarba, și, de asemenea, ceea ce creștea în iarbă: 


semințele copacilor. Şi, astfel, pădurile întunecoase muriseră. Nu 
fusese prea multă viaţă în ele, nu și pe vremea când trunchiurile se 
închideau ca un zid în urma ta; fusese la fel de întuneric ca pe fundul 
mării, frunzele de sus de tot ţinând lumina la distanță. Uneori se mai 
auzeau ba un trosnet de creangă, ba răpăituri și pocnete, când 
ghindele pe care le scăpau veverițele cădeau din creangă în creangă, în 
întunericul de dedesubt. Dar cel mai mult era doar caniculă și liniște. 
Pe la marginile pădurii se aflau sălașele multor vietăți. Adânc în 
pădure, în eterna pădure, era doar sălașul lemnului. 

Dar iarba trăia în soare, cu sutele ei de frunze și flori și gâze. Nac 
Mac Fulgerii știau asta mai bine ca oricine, fiind atât de aproape de 
ea. Ceea ce părea un deșert verde, de la înălțime, era o junglă mai 
mică, în continuă creștere, în vuiet continuu... 

— Ah, făcu Fură Peoricine. Vasăzică, ăsta ţi-e jocu, nu-i așa? Ei 
bine, n-ai să năpădești și locu' ăsta! 

Reteză cu mișcări iuți vrejurile spinoase și se dădu un pas înapoi. 

Fojgăitul frunzelor îl făcu să se întoarcă. 

Se deschideau încă doi lăstari. Și un al treilea. Se uită peste iarbă 
și văzu o duzină, sute de mici arbuști începându-și cursa către soare. 

Deși îngrijorat, și era îngrijorat până-n vârful ghetelor, Fură 
Peoricine rânji. Dacă exista vreun lucru pe care un Fulger să-l adore, 
era să știe că oriunde ar fi lovit, ar fi nimerit într-un dușman. 

Soarele se apropiase de orizont, umbrele se mișcau și iarba 
murea. 

Fură trecu la asalt. 


Aaaaaaaaaaaaaaaaahhhhhhhhhhhhhhk... 

Ceea ce s-a întâmplat când Nac Mac Fulgerii au căutat mirosurile 
de care aveau nevoie a rămas bine întipărit în amintirea mai multor 
martori (lăsând cu totul la o parte toate bufniţele și liliecii care se 
pomeneau învârtindu-se bezmetic în aer din pricina unei cozi de 
mătură zburând condusă de o ceată de omuleţi albaștri ţipători). 

Unul dintre aceștia era Numărul 95, un berbec aparţinând unui 
fermier cu nu prea multă imaginaţie. Dar tot ce-și amintea el era un 
zgomot subit în noapte și un fior rece pe spinare. Fenomenul acesta îl 
entuziasmase tot atât ca și numele de Numărul 95, așa că se întorsese 
la gândurile lui despre iarbă. 


Aaaaaaaaaaaaaaaaahhhhhhhhhhhhhh... 
Apoi a fost Blajina Împingătoare, în vârstă de șapte ani, care era 


fiica fermierului ce-l deţinea pe Numărul 95. Într-o zi, când avea să 
crească și să devină bunică, avea să le povestească nepoților ei despre 
noaptea în care a coborât din odaie, cu o lumânare aprinsă, ca să bea 
niște apă, și a auzit zgomote sub spălător... 

— Și erau niște voci subţirele, vezi tu, și una zicea „Ah, Wullie, 
nu poți să bei aia, uite, scrie Otravă!! pe sticlă”, şi o altă voce care zicea 
„Așa-i gonnaglobardule, ei pun chestia asta pă sticle ca să-l sperie 
păla de-ar vrea și el o înghiţitură”, iar prima voce zicea „Wullie, e 
otravă dă guzgani!, iar a doua voce zicea „Atunci, e-n regulă, că io nu- 
s guzgan!”. Şi apoi am deschis dulapul de sub spălător și, ce credeţi, 
era plin de spiriduși! Și ei s-au uitat la mine și eu m-am uitat la ei, iar 
unul dintre ei a zis „Hei, ăsta-i un vis pă care-l visezi tu, mică mare 
fetiță!” şi toți ceilalți au încuviințat imediat! Și cel dintâi a zis „Așadar, 
în visu' dă-l ai tu acuma, mică mare fetiță, n-ai vrea să ne spui și nouă 
unde-i terebentina, he?” Și atuncea eu le-am spus că era afară, în 
hambar, iar el a zis „Zău? Atunci am șters-o. Da’ ţine-aicea un dar dă 
la spiriduși pentru o mică mare fetiță care o ză ză ducă direct la 
culcare!” Și au dispărut! 

Unul dintre nepoți, care avea să asculte cu gura căscată, avea să 
întrebe: 

— Şi ce dar ţi-au dat, bunico? 

— Asta! și Blajina avea să ridice o lingură de argint. Și lucrul de 
mirare a fost că era întocmai ca una dintre cele pe care le-avea mama 
mea și care dispăruse în mod misterios din sertar, chiar în aceeași 
noapte! lar eu am ţinut-o la loc sigur, mereu, de atunci! 

Asta avea să stârnească admiraţia tuturor. lar unul dintre nepoți 
avea să mai întrebe: 

— Cum arătau spiridușii, bunico? 

Blajina bunică avea să se gândească bine. 

— Nu atât de drăguţi pe cât v-aţi putea aștepta, avea să zică ea, 
într-un târziu. Dar cu siguranță mai urât mirositori. Şi îndată ce au 
plecat s-a auzit un zgomot ca un... 


Aaaaaaaaaaaaaaaaahhhhhhhhhhhhhh... 

Oamenii din Picioarele Regelui (proprietarul băgase de seamă că 
erau o mulțime de hanuri și taverne care se numeau Capul Regelui sau 
Braţul Regelui, și întrezărise o breșă pe piaţă) își ridicaseră privirile, 
când auziseră zgomotul de afară. 

După vreun minut sau două, ușa se deschise la perete. 

— Noapte bună, domniilor voaztre, preteni matahale! mugi o 


siluetă din prag. 

Încăperea căzu într-o tăcere mormântală. Foarte dezlânat, cu 
picioarele mișcându-se în toate direcţiile, creatura ca o sperietoare de 
ciori se bălăbăni nesigur spre tejghea și-o apucă ușurată, ținându-se 
bine, în timp ce o lăsau genunchii. 

— O picătură uriaș de zdravănă dân ál mai bun whisky al tău, 
bunule preten hangiu omule, se rosti de undeva de sub pălărie. 

— Mie mi se pare că ai băut deja destul, prietene, răspunse 
hangiul, a cărui mână se strecură către ciomagul pe care-l ținea sub 
tejghea, pentru clienţii speciali. 

— Cui îi spui tu „preten', omule? mugise creatura, încercând să se 
ridice în picioare. Asta-i vorbă dă bătaie, asta-i! Și n-am băut dăstul, 
omule, fiin'că dac-aș fi băut, de ce-aș mai fi avut încă toţi banii ăștia, 
ai? Răspunde-mi la asta! 

O mână se scufundă într-un buzunar de la haină și ieși smucit, 
trântindu-se lată pe tejghea. Vechi monede de aur se rostogoliră în 
toate direcţiile și vreo două linguri de argint căzură din mânecă. 

Tăcerea din crâșmă deveni mult mai adâncă. Zeci de ochi 
urmăriră discurile strălucitoare  învârtindu-se pe tejghea și 
rostogolindu-se pe podea. 

— Și mai vreau ș-o uncie dă tutun Jolly Sailor, zise creatura. 

— Păi, desigur, sir, zise hangiul, care fusese crescut în respectul 
pentru monedele de aur. 

Pipăi pe sub tejghea și se schimbă la faţă. 

— Oh. Îmi pare foarte rău, sir, l-am vândut pe tot. Foarte popular, 
Jolly Sailor. Dar mai avem destul din... 

Necunoscutul se întorsese deja cu fața către restul clienţilor din 
încăpere. 

— OK, îi dau un pumn de aur primei pușlamale care-mi dă tutun 
Jolly Sailor de-o pipă plină! zbieră el. 

Încăperea explodă. Hârjâiră mesele, trecând peste ele. Răsturnară 
băncile cu picioarele-n sus. 

Sperietoarea de ciori înșfăcă prima pipă și azvârli monedele în 
aer. Cum imediat se porni bătaia, se întoarse spre tejghea și zise: 

— Şi-o să beau picătura aia dă whisky “nainte să plec, hangiule. 
Ah, ba n-ai să bei, Mare Yan! Să-ţi fie rușine! Hei, voi, picioare, aţi 
putea să vă-n-chideţi fleoanca în clipa asta! O pintă dă whisky n-o ză 
ne facă niciun rău! Oh, zău? Cine-a murit și te-a făcut pă tine Mare 
Om, ai? Ascultă, bă, scârbavnicule, Fură al nostru e acilea! Deah, și-ar 
vrea și el ceva dă băut! 


Clienţii încetară să se mai îmbrâncească unul pe altul ca să 
ajungă la monede, și se ridicară dând nas în nas cu un corp certându- 
se cu el însuși. 

— În orice caz, io sunt capu, este? Capu’ e șefu. Nu trebuie s- 
ascult de-o adunătură dă genunchi! Am zis io că e o idee proastă, 
Wullie, știi că avem necazuri să ieşim dân crâșme! Ei bine, vorbind 
pentru binele picioarelor, doar n-o ză stăm deoparte să privim cum 
capu' se face țuț, o nu, mulțumim foarte frumos! 

Spre groaza clienţilor, întreaga jumătate de jos a necunoscutului 
se răsuci și începu să meargă către ușă, făcând jumătatea de sus să 
cadă grămadă. Se agăţă cu disperare de marginea tejghelei, izbutind 
să mai zică: 

— OK! Da' un ou bine prăjit cu murături e cu totu scos dân 
discuţie? 

Şi-apoi corpul... se rupse de tot în două. Picioarele se mai 
împleticiră vreo câțiva pași spre ușă și căzură de-a berbeleacul. 

În încremenirea generală, o voce de undeva din pantaloni zise: 

— Crivens! E timpu' s-o ștergem! 

Aerul se văluri o clipă și ușa se trânti. 

După o vreme, unul dintre clienți făcu un pas înainte, cu băgare 
de seamă, și împunse în maldărul de haine vechi și bețe - tot ce mai 
rămăsese din vizitator. Pălăria se rostogoli și omul făcu un salt înapoi. 

O mănușă care încă mai atârna de tejghea căzu pe podea cu un 
paf! care sună foarte puternic. 

— Ei bine, luaţi-o așa, zise hangiul. Orice o fi fost, baremi și-a 
lăsat buzunarele... 

De afară se auzi: 

Aaaaaaaaaaaaaaaaahhhhhhhhhhhhhh... 


Coada de mătură izbi cu putere acoperișul de paie al căsuţei lui 
Miss Poloboc, și rămase înfiptă în el. Fulgerii căzură, încă bătându-se. 

Strânși ghem, opintindu-se și cărându-și pumni, se rostogoliră în 
colibă, conduseră ostilitățile de gherilă pe scări în sus și aterizară 
buluc, pocnindu-se în cap și trăgându-și lovituri de picioare, în odaia 
lui Tiffany, unde cei care fuseseră lăsaţi în urmă, să le păzească pe fata 
adormită și pe Miss Poloboc, li se alăturară, fără părtinire. 

Încetul cu încetul, bătăușii deveniră conștienți de un sunet. Era 
țiuitul șoarecelui-cimpoi, sfârtecând prin bătălie ca o sabie. Mâinile 
încetară strânsoarea gâtlejurilor, pumnii încremeniră la jumătatea 
croșeurilor, șuturile rămaseră suspendate în aer. 


Lacrimile curgeau șiroaie pe fața Groaznicului Scoţiduș Billy în 
timp ce cânta Drăguţele flori, cel mai trist cântec din lume. Era despre 
casă, și despre mame, și despre vremurile bune trecute, și chipuri ce 
nu se mai aflau acolo. Fulgerii își dădură drumul unii altora și își 
pironiră privirile în pământ, în vreme ce sunetele deznădăjduite li se 
împlântau dureros în inimi, vorbindu-le despre minciună și trădare, și 
legăminte încălcate... 

— Ruşine să vă fie! strigă Groaznicu' Scoţiduș Billy, lăsând 
muștiucul cimpoiului din gură. Să vă fie rușine! Trădătorilor! 
Mincinoșilor! Rușinea casei și-a stirpei! Cotoroanţa voastră se luptă 
pentru însuși sufletul ei! N-aveţi niciun pic dă onoare-n voi? Își 
aruncă șoarecele-cimpoi care tăcu, după un vaiet. Îmi blestem 
picioarele care mă lasă să mai stau aici, în fața voastră! Sunteţi o 
rușine pentru soarele dă vă luminează! Sunteţi o rușine pentru matca 
dă v-a născut! Trădătorilor! Lepădăturilor! Ce-oi fi greșit dă mă aflu în 
șleahta asta dă pușlamale? Există vreunu' dintre voi gata dă bătaie? 
Atunci, să se bată cu mine! Da, să se bată cu minei Și jur pă iadeș c-o 
să-l arunc pă fundul mării și-apoi o să-i trag un șut d-o să-l azârl în 
craterele lunii, și-o să-l fac să călărească până-n Talpa ladului p-o șa 
făcută din arici! Vă spun, mânia mea e tăria furtunii care sfărâmă 
munții prefăcându-i în nisip! Care dintre voi îmi va sta împotrivă? 

Marele Yan, care era aproape de trei ori mai mare decât 
Groaznicu' Scoţiduș Billy, se dădu înfricoșat înapoi când micul 
gonnaglobard se proțăpi în fața lui. Niciun Fulger n-ar fi ridicat o 
mână în clipa aceea, fiind înspăimântați de moarte. Furia unui 
gonnaglobard era o priveliște cumplită. Un gonnaglobard putea folosi 
cuvintele ca pe săbii. 

Wullie Flaimuc înaintă, încurcat. 

— Văd că ești supărat, gonnaglobardule, îngăimă el. Asta-i vina 
mea, din pricină că-s flaimuc. Ar fi trebuit să-mi aduc aminte despre 
noi și crâşme. 

Arăta atât de deprimat, că Groaznicu' Scoţiduș Billy se mai calmă 
niţel. 

— Prea bine, atunci, zise el, deși mai degrabă cu răceală, fiindcă 
nu se poate să pierzi atâta mânie toată deodată. N-o să mai vorbim a 
doua oară despre asta. Dar o să ținem minte, bine? Făcu un semn către 
Tiffany care dormea. Acuma, puneţi mâna pă lâna aceea, pă tutun și 
pă terebentină, s-a înţeles? Cineva să scoată dopul sticlei dă 
terebentină și să toarne o picătură pă o bucăţică dă cârpă. Și niciunu, 
sper să fiu bine înţeles, să nu bea nicio dușcă din ea! 


Fulgerii se întrecură pe ei înșiși să-i dea ascultare. Se auzi un 
sfâşiat de pânză, când „bucăţica de cârpă” fu obţinută din poalele 
rochiei lui Miss Poloboc. 

— Aşa, zise Groaznicu' Scoţiduș Billy. Wullie Flaimuc, tu o să iei 
toate cele trei lucruri și o să i le pui pe piept marii cotoroanţe a 
scoțidușilor, unde le poate mirosi. 

— Cum le poate mirosi când e atât dă rece p-afară? întrebă 
Wullie. 

— Nasul nu doarme, zise gonnaglobardul, sec. 

Cele trei mirosuri ale colibei de păstor au fost depuse cu 
solemnitate chiar sub bărbia lui Tiffany. 

— Acum așteptăm, zise Groaznicu' Scoțiduş Billy. Aşteptăm și 
sperăm. 


Era foarte cald în micul dormitor cu vrăjitoarele adormite și o 
mulțime de Fulgeri. N-a trecut mult și mirosurile de lână, terebentină 
și tutun se ridicară, se îngemănară și umplură aerul... 

Nasul lui Tiffany le adulmecă. 

Nasul este un mare gânditor. Are o memorie bună - foarte bună. 
Atât de bună încât un miros te poate azvârli deodată în amintire, cu 
atâta forță încât te doare. Creierul nu se poate împotrivi. Creierul n- 
are nicio legătură cu treaba asta. Prisăcarul putea controla creierul, 
dar nu putea controla stomacul, care voma când era zgâlțâit în zbor 
pe o mătură cu coadă. Și era neputincios în privinţa nasurilor... 

Mirosul de lână de oaie, de terebentină și de tutun Jolly Sailor 
poate purta o minte foarte departe, până la un loc liniștit, unde era 
căldură și siguranţă, în afara oricărei primejdii... 


Prisăcarul deschise ochii și se uită în jur. 

— Coliba de păstori? zise el. 

Se ridică în capul oaselor. Lumina roșiatică pătrundea prin ușa 
deschisă și printre mlădițele de pomi crescute peste tot. Multe dintre 
ele erau acum destul de înalte și aruncau umbre lungi, punând 
zăbrele soarelui la apus. În jurul colibei de păstor, totuși, fuseseră 
retezate fără milă. 

— Asta-i o păcăleală, zise el. N-o să ţină. Noi suntem tu. Noi 
gândim ca tine. Suntem mai buni la gândit decât ești tu. 

Nu se întâmplă nimic. 

Prisăcarul arăta ca Tiffany, cu toate că aici era puțin mai înalt, 
fiindcă Tiffany se credea puţin mai înaltă decât era de fapt. leși afară 


din colibă și calcă pe iarbă. 

— S-a făcut târziu, zise el, către tăcerea din jur. Uită-te la copaci! 
Locul ăsta e pe moarte. N-are cum să ne scape. Curând, totul va face 
parte din noi. Tot ce ai fost tu cu adevărat. Eşti mândră de peticul tău 
de pământ. Noi ne putem aminti totul, de când nu exista niciun fel de 
lume! Noi... tu poţi schimba toate astea cu o fluturare a mâinii! Poţi 
face lucrurile bine sau le poţi face greșit, tu decizi care şi cum. Tu nu 
vei muri niciodată! 

— Atunci de ce nădușești, maldăr de gunoaie ce ești? Ah, ce mai 
scârbavnic! zise o voce din spatele său. 

Pentru o clipă, prisăcarul șovăi. Forma i se schimbă, de mai multe 
ori într-o fracțiune de secundă. Se întrezăriră solzi, înotătoare, colți, o 
pălărie ţuguiată, gheare... și apoi din nou Tiffany, zâmbind. 

— Oh, Fură Peoricine, suntem bucuroși să te vedem, zise 
prisăcarul. Poţi să ne ajuţi...? 

— Nu mă lua pe mine cu zăhărelu'! strigă Fură, țopăind pe loc, 
furios. Cunosc un prizăcar dă cum văd unu” Crivens, ce-ai mai merita 
un șut! 

Prisăcarul se schimbă din nou, deveni un leu cu colții cât săbiile 
și scoase un răget spre Fulger. 

— Ah, așa faci, ai? zise Fură Peoricine. Stai un pic aci! 

Alergă vreo câţiva pași și dispăru. Prisăcarul se preschimbă din 
nou în Tiffany. 

— Micul tău prieten a plecat, zise el. Hai, arată-te acum. Arată-te 
acum. De ce ţi-e frică de noi? Noi suntem tu. Tu n-ai să fii ca toți 
ceilalți, animalele proaste, regii nătângi, vrăjitorii lacomi. Împreună... 

Fură Peoricine se întoarse, urmat de... ei bine, de toată lumea. 

— Nu poţi să mori, răcni el. Dar o ză te facem noi să-ţi dorești să 
fi putut! 

Porniră la atac. 

Fulgerii erau în avantaj în mai toate luptele, pentru că erau mici 
și se luptau cu dușmani mari. Dacă ești mic și rapid, ești greu de 
nimerit. Prisăcarul riposta schimbându-și forma, tot timpul. Săbiile 
zăngăneau pe solzi, capetele se izbeau în colţi - creatura gonea într- 
un vârtej peste iarbă, mârâind și răgând, reînviind formele avute 
odinioară pentru a para fiecare atac. Dar Fulgerii erau greu de ucis. 
Săltau în sus, când prisăcarul se repezea la ei, țâșneau îndărăt când 
dădea să-i calce-n picioare și se fereau cu ușurință de colți și de 
gheare. S-au luptat... 

iar pământul s-a cutremurat atât de brusc încât până și 


prisăcarul și-a pierdut echilibrul. 

Coliba de păstor a trosnit și a început să se adâncească în iarbă, 
care se deschidea în jurul ei la fel de ușor ca untul. Copăceii tremurau 
și se prăbușeau la pământ, unul după altul, de parcă le reteza cineva 
rădăcinile pe sub iarbă. 

Pământul... se ridică. 

Căzând de-a dura pe pantele mișcătoare, Fulgerii văzură dealurile 
urcând până la cer. Ce era acolo, ce fusese dintotdeauna acolo, începu 
să se vadă mult mai clar. 

Înălțându-se spre cerul întunecat se iviră un cap, niște umeri, un 
piept... Cineva care stătuse întins, crescând iarba, brațele și picioarele 
sale fiind dealurile și văile ținutului, se ridica în capul oaselor. Se 
mișcau, cu uriașa încetineală a pietrelor, milioane de tone de dealuri, 
scuturându-se și pârâind. Ceea ce semănase cu două valuri lungi de 
pământ în forma unei cruci, deveniră niște brațe gigantice, 
întinzându-se în lături. 

O mână cu degete mai lungi decât casele se pogori, îl înșfăcă pe 
prisăcar și-l ridică în văzduh. 

În depărtare, ceva bubui înfundat de trei ori. Bătăile păreau să 
vină de dincolo de lume. Fulgerii, întorcându-se și privind din vârful 
unui delușor, care era unul dintre genunchii uriașei fetițe, nu le luară 
în seamă. 

— Ea îi spune pământului ce e el, iar el îi spune ei cine e ea, zise 
Groaznicu' Scoţiduș Billy, cu lacrimile șiroindu-i pe obraji. Nu pot să 
scriu un cântec dăspre asta! Nu-s dăstul dă bun! 

— Asta-i marea cotoroanţă a scoţidușilor visând că ea e Creta sau 
sunt dealurile Cretei visând că ele sunt marea cotoroanță a 
scoțidușilor? întrebă Wullie Flaimuc. 

— Amândouă, poate, zise Fură Peoricine. 

Priviră uriașa mână strângându-se și se chirciră fără să vrea. 

— Dar nu poți să omori un prisăcar, zise Wullie Flaimuc. 

— Nu, dg’ poţi să-l pui pă fugă, zise Fură Peoricine. E un mare 
univers acolo, afară. Dac-aș fi în locu lui, nu m-aș mai gândi să încerc 
a doua oară s-o iau în stăpânire pă ea! 

Se auziră încă trei bubuituri în depărtare, ceva mai tare, de data 
asta. 

— Cred, continuă el, că-i timpul s-o ștergem. 

La coliba lui Miss Poloboc, cineva bătea puternic la ușa din față. 
Bum. Bum. Bum. 


Capitolul 9 
Sufletul și miezul 


Tiffany deschise ochii, își aminti și se gândi: A fost un vis sau a 
fost realitate? 

lar gândul următor fu: De unde știu că eu sunt eu? Și dacă nu 
sunt eu, ci doar mă gândesc c-aș fi eu? După ce-aș putea spune dacă 
sunt eu sau nu? Cine este acest „eu” care pune întrebarea? Eu gândesc 
gândurile astea? Cum aș fi știut, dacă n-ar fi fost? 

— Nu mă întreba pă mine, zise o voce de lângă capul ei. Asta-i 
una dintre înșelăciunile alea? 

Era Wullie Flaimuc. Ședea pe perna ei. 

Tiffany privi cu atenţie în jur. Era în patul din casa lui Miss 
Poloboc. Un kilt verde era întins în faţa ei. Un kilt. Verde. Nu iarbă, nu 
dealuri... dar arăta ca niște dealuri, din locul de unde-l privea. 

— Am zis toate astea cu glas tare? întrebă ea. 

— Oh, deah. 

— Ăăă... atunci s-a întâmplat totul, nu-i așa? zise Tiffany. 

— Oh, deah, zise Wullie Flaimuc, înveselit. Marea cotoroanţă a 
fost p-aci până adineauri, da’ a zis că probabil n-o să te trezești vrun 
monstru. 

Mai multe crâmpeie de amintiri aterizară în memoria lui Tiffany 
ca o ploaie de meteoriți încinși pe o planetă liniștită. 

— Eşti teafăr? 

— Oh, deah, zise Wullie Flaimuc. 

— Și Miss Poloboc? 

lar acest meteorit de amintire era uriaș, ca un munte arzător care 
făcea un milion de dinozauri să fugă ca să scape cu viaţă. Tiffany își 
duse fără să vrea mâinile la gură. 

— Am omorât-o! zise ea. 

— Ei, acuma, nu tu ai... 

— Ba da! Mi-am simţit mintea gândindu-se la asta. Mă înfuriase! 
lar eu am făcut o dată din mână, uite-așa - o duzină de Nac Mac 
Fulgeri se scufundară la adăpost -, iar ea pur și simplu a explodat, 
prefăcându-se în nimic! Eu am fost! Îmi aduc aminte! 

— Deah, da' marea cotoroanță a cotoroanţelor a zis că ăla se 
folosea dă mintea ta ca să gândească prin ea..., începu Wullie Flaimuc. 

— Am păstrat amintirile! Eu am fost, cu mâinile astea! - Fulgerii 
care își ridicaseră capetele, le ascunseră la loc. Şi... amintirile care mi- 


au rămas... îmi amintesc bine praful, prefăcându-se în stele... lucruri... 
căldura... sângele... gustul sângelui... îmi amintesc... îmi amintesc de 
trucul meu cu Să mă văd! Oh, nu! Pur și simplu l-am invitat înăuntrul 
meu! Am omorât-o pe Miss Poloboc! 

Umbrele se strângeau în jurul vedeniilor sale și urechile îi țiuiau. 
Tiffany auzi ușa deschizându-se și niște mâini o ridicară în braţe de 
parc-ar fi fost ușoară ca un balon de săpun. Fu aruncată pe un umăr și 
dusă ușurel pe scări în jos, apoi afară, în lumina strălucitoare a 
dimineţii, unde fu lăsată pe pământ. 

—.. Și noi toți... am ucis-o... ia unul dintre crucifixele de 
argint..., îngăimă ea. 

O palmă o plesni puternic peste față. Se holbă prin ceața 
lăuntrică la silueta înaltă și întunecată din fața ei. Un mâner de 
găleată îi fu apăsat cu hotărâre în mână. 

— Mulge caprele acum, Tiffany! Acum, Tiffany, auzi? Creaturile 
încrezătoare se uită la tine. Te așteaptă! Tiffany, mulge caprele. Fă-o, 
Tiffany! Mâinile știu cum, mintea o să-și amintească și-o să devină 
mai puternică, Tiffany! 

Se simţi împinsă pe scăunelul de muls și, prin ceața din capul ei, 
desluși forma temătoare a... a lui... Meg cea Neagră. 

Mâinile își amintiră. Așezară găleata, apucară un sfârc și, când 
Meg ridică piciorul să se joace de-a piciorul-în-găleată, i-l prinse și o 
sili să-l așeze, fără probleme, înapoi pe platforma de muls. 

Se mișca încet, cu mintea împânzită de o ceaţă fierbinte, lăsându- 
și mâinile să lucreze cum știau ele. Gălețile se umpleau și se goleau, 
caprele mulse primeau o măsură de tărâţe din bidon... 

Mâncărici pe Burtă era mai degrabă nedumerit că mâinile sale 
mulgeau o capră. Se opri. 

— Cum te numești? întrebă o voce din spatele lui. 

— Mâncărici. Mâncărici pe Bur... 

— Nu! Acela era vrăjitorul, Tiffany! A fost cel mai puternic ecou, 
dar tu nu ești el! Treci în lăptărie, TIFFANY! 

Se împletici în încăperea răcoroasă, la porunca vocii aceleia, iar 
lumea se concentra, limpezindu-se. Era o brânză stricată pe etajeră, 
mustind și puţind. 

— Cine a pus asta aici? întrebă ea. 

— Prisăcarul, Tiffany. A încercat să facă brânză folosind magia, 
Tiffany. Ha! făcu vocea. Și tu nu ești el, Tiffany! Tu știi cum să faci 
brânza așa cum trebuie, nu-i așa, Tiffany? Într-adevăr știi! Cum te 
numești? 


totul era năuceală și mirosuri ciudate. Cuprinsă de panică, 
scoase un răget... Faţa îi fu din nou pălmuită. 

— Nu, acela era tigrul cu colţi-sabie, Tiffany! Sunt doar amintiri 
vechi pe care prisăcarul ți le-a lăsat în urmă, Tiffany! A purtat o 
mulțime de creaturi, dar acestea nu sunt tu! Vino încoace, Tiffany! 

Auzea cuvintele fără să le priceapă pe de-a întregul. Erau doar pe 
undeva pe afară, între persoane care nu erau decât umbre. Dar era de 
neconceput să nu li te supui. 

— Drace! zise silueta înaltă și cețoasă. Unde-i mititelul acela 
albastru? Domnul Peoricare. 

— Aici, stăpână. Mă cheamă Fură Peoricine, stăpână. Te rog 
fierbinte să nu mă prefaci în ceva nenatural, stăpână! 

— Ai spus că avea o cutie cu suveniruri. Adu-o încoace în clipa 
asta! M-am temut c-așa o să se întâmple. Urăsc să procedez în felul 
ăsta! 

Tiffany fu întoarsă pe călcâie și încă o dată privi la fața aceea 
împăienjenită, în vreme ce mâini puternice o strângeau de brațe. Doi 
ochi albaștri se uitau țintă într-ai săi. Străluceau prin ceață ca safirele. 

— Cum te cheamă, Tiffany? întrebă vocea. 

— Tiffany! 

Ochii o sfredeliră. 

— Zău? Chiar așa? Cântă-mi primul cântec pe care l-ai învăţat, 
Tiffany! Acum! 

— Hzan, hzana, m'taza... 

— Stop! Așa ceva nu s-a învăţat niciodată pe un deal de cretă! Nu 
ești Tiffany! Cred că ești regina aceea părăsită, care și-a omorât 
doisprezece bărbaţi cu sandviciuri cu scorpioni! Eu pe Tiffany o caut! 
Înapoi în întuneric cu tine! 

Imaginile se tulburară din nou. Putea auzi discuţii în șoaptă prin 
ceață și vocea zicând: 

— Ei bine, asta s-ar putea să meargă. Cum te numești, picțelule? 

— Groaznicu' Scoţiduș Billy Barbălată Mac Fulger, stăpână. 

— Eşti foarte mic, nu-i așa? 

— Doar ca înălțime, stăpână. 

Tiffany își simţi din nou braţele în strânsoare. Ochii albaștri 
sclipiră. 

— Ce înseamnă numele tău în Limba Veche a Nac Mac Fulgerilor, 
Tiffany? Gândește-te... 

Se ridică din străfundurile minţii sale, trăgând ceața în spatele 
său. Se înălță peste vocile gălăgioase și o purtă dincolo de atingerea 


mâinilor fantomatice. Deasupra capului, norii se risipiră. 

— Numele meu este Pământul de Sub Val, zise Tiffany și se 
clătină în față. 

— Nu, nu, nici gând de-așa ceva, nu putem să îngăduim așa ceva, 
zise persoana care o ţinea. Ai dormit destul. Bine, știi cine ești! Acum 
trebuie să te trezești și să treci la treabă! Trebuie să fii Tiffany cât de 
tare poţi tu, iar celelalte voci te vor lăsa-n pace, în funcție de cât 
izbutești. Cu toate că s-ar putea să fie o idee bună să nu faci 
sandviciuri, o vreme. 

Se simţea într-adevăr mai bine. Își spusese numele. Larma din 
mintea ei se potolise, deși încă mai exista o sporovăială care o 
împiedica să gândească numaidecât. Dar acum, cel puţin, putea vedea 
limpede. Silueta îmbrăcată în negru care o ţinea nu era înaltă, dar era 
atât de pricepută să se poarte ca și cum ar fi fost, încât păcălea 
aproape pe toată lumea. 

— OR... dumneata ești... doamna Vremerea? 

Doamna Vremerea o apăsă ușor pe umeri, așezând-o pe un 
scaun. De pe toate suprafețele orizontale din bucătărie, Nac Mac 
Fulgerii o priveau pe Tiffany. 

— Eu sunt. Şi avem aici o minunată harababură. Odihnește-te un 
moment, că apoi trebuie să începem să facem... 

— Bună dimineaţa, doamnelor. Ăăă, cum se simte? 

Tiffany întoarse capul. Miss Poloboc stătea în prag. Părea palidă 
și se sprijinea în baston. 

— Am stat în pat și m-am gândit: Ei bine, nu-i niciun motiv 
pentru care să stau aici, părându-mi rău după mine însămi, zise ea. 

Tiffany se ridică în picioare. 

— Îmi pare atât de r..., începu ea, dar Miss Poloboc dădu vag din 
mână. 

— N-a fost vina ta, zise ea, așezându-se cu greutate la masă. Cum 
te mai simți? Și, ca să fim bine înțelese, cine ești tu? 

Tiffany roși. 

— Încă sunt eu, cred, bolborosi ea. 

— Am ajuns ieri-seară aici și-am avut grijă de Miss Poloboc, zise 
doamna Vremerea. Am avut grijă și de tine, copilă. Vorbeai în somn 
sau, mai exact, Mâncărici pe Burtă, ce a mai rămas din el, vorbea. 
Vrăjitorul ăla bătrân a fost chiar de ajutor, având în vedere că nu-i 
decât un maldăr de amintiri și obiceiuri. 

— Nu înţeleg ce-i cu vrăjitorul, zise Tiffany. Nici cu regina 
părăsită. 


— Nu? se miră vrăjitoarea. Ei bine, un prisăcar colecționează 
persoane. Încearcă să le adauge la el însuși, am putea spune, 
folosindu-le ca să gândească prin ele. Domnul Mâncărici i-a studiat 
acum câteva sute de ani și a întins o capcană ca să prindă unul. În loc 
de asta, prostănacul de el a fost el însuși prins de un prisăcar. L-a ucis, 
în cele din urmă. Pe toţi îi ucide, în cele din urmă. Își pierd minţile, 
într-un fel sau altul, și nu-și mai aduc aminte ce trebuie să facă. Dar el 
păstrează un soi de... copie palidă a lor, un soi de memorie vie... Se 
uită la expresia nedumerită a lui Tiffany și ridică din umeri. Ceva ca o 
fantomă, adăugă ea. 

— Și mi-a lăsat fantomele lui în capul meu? 

— Mai degrabă fantomele fantomelor, la drept vorbind, zise 
doamna Vremerea. Ceva pentru care nu avem un cuvânt, probabil. 

Miss Poloboc se cutremură. 

— Ei bine, mulțumesc Cerului că ai scăpat de chestia aia, cel 
puţin, zise ea cu glas tremurat. Ar vrea cineva o ceașcă bună de ceai? 

— Ah, lasă asta în seama noastră! strigă Fură Peoricine, sărind 
drept în sus. Wullie Flaimuc, tu și băieţii, ia faceți un ceai pentru 
doamne! 

— Mulţumim, zise Miss Poloboc firav, iar în spatele ei deja 
începură să se audă zdroncănituri de vase. Mă simt așa de stânga... ce? 
Am crezut c-aţi spart toate ceștile când aţi spălat vasele! 

— Oh, deah, zise Fură vesel. Da' Wullie a găsit o grămadă de cești 
vechi închise într-un dulap... 

— Acel set foarte valoros de porțelan mi-a fost lăsat de un foarte 
drag prieten! strigă Miss Poloboc. 

Sări în picioare și se întoarse către spălător. Cu o uimitoare 
repeziciune pentru cineva care era în parte moartă, smulse ceainicul, 
ceașca și farfuriuța din mâinile picțeilor luați prin surprindere și le 
tinu cât de sus putea. 

— Crivens! zise Fură Peoricine, holbându-se la porțelanuri. Ei, 
uite asta numesc eu mișmaș! 

— Îmi pare rău c-am fost atât de brutală, dar au o mare valoare 
sentimentală! zise Miss Poloboc. 

— Domnule Peoricine, tu și oamenii tăi binevoiţi să vă daţi la o 
parte de lângă Miss Poloboc și să tăceți din gură! interveni grăbită 
doamna Vremerea. Vă rog n-o tulburaţi pe Miss Poloboc cât timp 
pregătește ceaiul! 

— Dar ţine în mână..., începu Tiffany, uluită. 

— Și ai s-o lași și tu să-și vadă de treabă, fără să comentezi, 


copilă! o întrerupse tăios vrăjitoarea. 

— Da, dar a luat ceainicul fără..., începu o voce. 

Capul bătrânei vrăjitoare se răsuci spre ei. Fulgerii se feriră ca 
arborii îndoiţi de furtună. 

— William Flaimuc, zise ea cu răceală, mai e loc în fântâna mea 
pentru încă vreo doi broscoi, numai că tu nu ai creierul unuia! 

— Ahahaha, foarte corect, stăpână, zise Wullie Flaimuc, 
scoțându-și bărbia în afară cu mândrie. Te-am dus la faza asta! Eu am 
creierul unui gândac! 

Doamna Vremerea îl fulgeră cu privirea, apoi se întoarse către 
Tiffany. 

— Eu am prefăcut pe cineva într-un broscoi! zise Tiffany. A fost 
groaznic! N-a încăput în întregime, așa că l-am strâns într-un soi de 
balon roz uriaș... 

— Lasă asta acuma, zise doamna Vremerea cu o voce deopotrivă 
brusc foarte îngăduitoare și obișnuită, care răsună ca un clinchet de 
clopoțel. Presupun că găsești lucrurile un pic mai altfel decât erau 
acasă la tine, nu? 

— Ce? Păi, da, acasă niciodată nu mă trezeam..., începu Tiffany 
surprinsă, apoi văzu că, aproape în poala ei, bătrâna femeie făcea 
gesturi circulare nebunești, care cumva voiau să-i spună: Continuă să 
vorbești ca și cum nu s-ar fi întâmplat nimic. 

Aşadar sporovăiră cu îndârjire despre oi, despre care doamna 
Vremerea zise că erau foarte lânoase, nu-i așa, iar Tiffany răspunse că 
da, erau, chiar extrem de lânoase, și doamna Vremerea spuse că așa 
auzise şi ea, că erau extrem de lânoase... asta în timp ce toată lumea 
din odaie n-o scăpa din ochi pe Miss Poloboc... 

„.„ făcând ceaiul și folosindu-și patru braţe, dintre care două nu 
mai existau, dar ea nu-și dădea seama. 

Ibricul negru făcu înconjurul odăii și aparent se potrivi singur în 
lăcașul plitei. Ceștile, farfurioarele, lingurițele și zaharnița pluteau cu 
un scop. 

Doamna Vremerea se aplecă spre Tiffany. 

— Sper că încă te mai simți... singură? șopti ea. 

— Da, mulțumesc. Vreau să spun, am... un soi de... senzaţie că ar 
mai fi și ei pe aici, dar nu-mi stau în cale... Ăăă... mai devreme sau mai 
târziu o să-și dea seama și ea... vreau să spun, nu-i așa? 

— Foarte curioasă, într-adevăr, mintea omenească, șopti bătrâna 
femeie. A trebuit odată să vizitez un sărman tânăr căruia îi căzuse un 
copac peste picioare. Și-a pierdut ambele picioare de la genunchi în 


jos. A fost nevoie să i se cioplească niște proteze de lemn. Totuși, i le- 
au făcut tocmai din copacul cu pricina, ceea ce eu am presupus că-i 
oferea o oarecare mângâiere, iar el a acceptat ideea destul de bine. 
Dar îmi amintesc că l-am auzit spunând: „Doamnă Vremerea, încă îmi 
mai simt degetele de la picioare, uneori”. E ca și cum capul nu s-a 
împăcat cu gândul celor întâmplate. Și nu e de parcă ea... ar fi genul 
de persoană obișnuită în asemenea cazuri, vreau să spun, obișnuia să 
aibă braţe pe care nu le putea vedea... 

— lată, zise Miss Poloboc, repezindu-se spre ele cu trei cești, cu 
farfurioare și cu zaharniţa. Una pentru tine, una pentru tine și una 
pentru... Oh... 

Zaharnița căzu din mâna invizibilă și zahărul se împrăștie pe 
masă. Miss Poloboc se uită la el cu groază, în vreme ce, în mâna 
cealaltă, care nu era de față, o ceașcă și o farfurioară tremurau, fără 
vreun mijloc vizibil de suport. 

— Închide ochii, Miss Poloboc! 

Și era ceva în vocea ei, o notă ciudată sau un ton care o făcu și pe 
Tiffany să-și închidă ochii. 

— Bun! Acuma, tu știi că ceașca este aici, îți poţi simţi mâna, zise 
doamna Vremerea, ridicându-se în picioare. Ai încredere în ea! Ochii 
tăi nu sunt atotcunoscători! Acum, așază ușurel ceașca jos... aaașa, 
bine. Acum poţi să deschizi ochii, dar ceea ce vreau eu să faci, așa, ca 
un favor pentru mine, este să-ți pui mâinile pe care le poţi vedea pe 
masă, lipite de tăblie. Exact. Bine. Acum, fără să-ți iei mâinile de pe 
masă, du-te până la dulap și adu-mi și mie cutia aia de tablă cu 
biscuiţi, vrei? Întotdeauna îmi place să ronțăi un biscuit la ceai. 
Mulţumesc foarte mult. 

— Dar... dar nu mai pot să fac asta acum... 

— Treci peste „nu mai pot”, Miss Poloboc, i-o reteză doamna 
Vremerea. Nu te gândi la asta, doar fă-o! Mi se răcește ceaiul! 

Așadar, și asta e tot vrăjitorie, gândi Tiffany. E ca și vorbitul cu 
animalele al lui Buni Suferind. E vocea! Aspră și blândă, rând pe rând, 
folosind cuvinte scurte pentru porunci și încurajare, și continuând să 
vorbești, făcând cuvintele să umple lumea animalului, astfel încât 
câinii ciobănești să te asculte, iar oile speriate să se liniștească... 

Cutia cu biscuiţi pluti, îndepărtându-se de dulap. În timp ce se 
apropia de bătrâna doamnă, capacul se deșurubă și rămase suspendat 
în aer, lângă ea. Bătrâna se servi din cutie, cu delicateţe. 

— Ooh, de la prăvălia cu Accesorii pentru Ora ceaiului, zise ea, 
luând patru biscuiţi și vârându-i repede în buzunar. Foarte elegant. 


— E groaznic de greu să faci asta! gemu Miss Poloboc. E ca și 
când ai încerca să nu te gândești la un rinocer roz! 

— Ei și? se miră doamna Vremerea. Ce-i așa de special în a nu te 
gândi la un rinocer roz? 

— Este imposibil să nu te gândești la unul, dacă îţi spune cineva 
că n-ar trebui, îi explică Tiffany. 

— Ba nu e, zise doamna Vremerea cu hotărâre. Eu nu mă gândesc 
la vreunul în clipa asta, și ai cuvântul meu pe chestia asta. Vrei să 
preiei controlul asupra întregului tău creier, Miss Poloboc. Așadar, ai 
pierdut un corp de prisos? Ce altceva înseamnă un alt corp, când totul 
e zis și făcut? Doar mai mult de îngrijit, o altă gură de hrănit, mai 
mult de purtat și de distribuit pe mobile... pe scurt, o bătaie de cap în 
plus. Adună-ţi minţile, Miss Poloboc, și lumea va fi... 

Bătrâna vrăjitoare se aplecă spre Tiffany și-i șopti: 

— Cum se numește chestia aia care trăiește în mări, foarte mică, 
pe care o mănâncă oamenii? 

— Crevetă? sugeră Tiffany, un pic zăpăcită. 

— Crevetă? Prea bine. Și lumea va fi creveta ta, Miss Poloboc. Nu 
doar că vei face mare economie la haine și mâncare, ceea ce nu-i deloc 
de disprețuit, în vremurile astea grele, dar când oamenii or să te vadă 
mișcând lucrurile așa prin aer, ei bine, or să spună: „E o vrăjitoare și 
jumătate, fără nicio îndoială!” și or să aibă dreptate. Tu doar 
păstrează-ţi această îndemânare, Miss Poloboc. Menţine-o. Gândește- 
te la ce ţi-am spus eu. Și acum stai și odihnește-te. O să vedem ce 
trebuie să facem astăzi. Tu doar fă-mi o listă, iar Tiffany va ști drumul. 

— Ei bine, într-adevăr, chiar mă simt... întrucâtva zdruncinată, 
zise Miss Poloboc, cu mintea preocupată, dându-și la o parte părul din 
ochi cu o mână invizibilă. Stai să văd... ai putea numai să treci puțin 
pe la domnul Umbreluș, și pe la doamna Anapoda, și pe la tânărul 
Boit, și să vezi ce mai face vânătaia doamnei Târgoveţ, și să-i duci 
niște alifie Numărul Cinci domnului Văcaru, și să-i faci o vizită scurtă 
bătrânei doamne Vânător, la Colţul Ștrengăresc și... ei, pe cine am 
uitat?... 

Tiffany își dădu seama că-și ținea respirația. Fusese o zi oribilă, și 
o noapte îngrozitoare, dar ceea ce se închega din bucățele și-și aștepta 
rândul pe limba lui Miss Poloboc avea să fie, cumva, mai rău decât 
orice. 

—.... Ah, da, să schimbi o vorbă cu Miss Oiștengard la 
Stâncagoală, și apoi probabil va trebui să vorbești și cu doamna 
Oiștengard, de asemenea, și apoi să lași doar câteva pachete în drum, 


cele din coșul meu, am scris pe ele pentru cine sunt. Și cred că asta-i 
tot... oh, nu, aiurită ce sunt, aproape c-am uitat... și trebuie să treci și 
pe la domnul Țesător. 

Tiffany dădu drumul aerului din piept. Chiar nu voia. Mai 
degrabă n-ar mai fi respirat niciodată, decât să dea ochii cu domnul 
Ţesător și să deschidă o casetă goală. 

— Eşti sigură că... ești într-adevăr în apele tale, Tiffany? întrebă 
Miss Poloboc, iar Tiffany se agăţă de această scuză ca de un colac de 
salvare, ca să nu se ducă. 

— Păi, adevărul e că mă simt un pic..., începu ea, dar doamna 
Vremerea o întrerupse cu: 

— Nu mai are nimic, Miss Poloboc, în afară de ecouri. Prisăcarul 
a plecat din casa asta, crede-mă. 

— Serios? se miră Miss Poloboc. Nu vreau să fiu nepoliticoasă, 
dar cum de poți fi atât de sigură? 

Doamna Vremerea arătă spre masă. Fir cu fir, zahărul risipit se 
rostogolea pe tăblia mesei și cădea în zaharniţă. 

Miss Poloboc plesni tare din palme. 

— Ah, Oswald, zise ea, cu fața numai zâmbet, te-ai întors! 


Miss Poloboc, și probabil și Oswald, le petrecură cu privirea la 
plecare, din poartă. 

— O să fie în regulă cu omuleţii tăi ţinându-i companie, zise 
doamna Vremerea, când ea și Tiffany se întoarseră și o porniră pe 
drumeagul ce ducea spre pădure. S-ar putea să fie șansa ei, știi, să fie 
pe jumătate moartă. 

Tiffany era şocată. 

— Cum poți fi atât de crudă? 

— O să câștige mai mult respect, când oamenii or s-o vadă 
mișcând lucrurile prin aer. Respectul e hrana și băutura pentru o 
vrăjitoare. Fără respect, nu obţii nimic. Și până acum n-a căpătat prea 
mult, Miss Poloboc a noastră. 

Asta era adevărat. Oamenii n-o respectau pe Miss Poloboc. O 
plăceau, fără să se gândească de ce, și asta era tot. Doamna Vremerea 
avea dreptate, iar Tiffany își dori să nu fi avut. 

— Şi atunci de ce dumneata și Miss Tick m-aţi trimis la ea? 
întrebă ea. 

— Pentru că ea iubește lumea, zise vrăjitoarea, privind drept 
înainte. Îi pasă de oameni. Chiar și de cei proști, vreau să zic, de 
băloși, de mamele cu prunci mucoși și fără minte, de cei fără nicio 


valoare, de tonţii și de neghiobii ce-o tratează ca pe un soi de 
servitoare. Ei, asta numesc eu magie - să vezi toate astea, să ai de-a 
face cu toate astea, și totuși să mergi mai departe. Să stai toată 
noaptea la căpătâiul vreunui sărman bătrân care părăsește lumea asta, 
să alini cât poţi o astfel de suferință, să le alungi groaza, să-i vezi 
plecaţi în siguranță pe drumul lor... și apoi să-i speli, să-i întinzi, să-i 
gătești pentru înmormântare, s-o ajuţi pe văduva care plânge să 
strângă patul și să spele cearșafurile - ceea ce nu este, dă-mi voie să ți- 
o spun, nicicum o însărcinare pentru firile slabe - și să rămâi în 
picioare și în noaptea următoare, ca să priveghezi sicriul înainte de 
înmormântare, și apoi să te întorci acasă, să te așezi pentru cinci 
minute, înainte să vină vreun om strigând furios şi bătând cu pumnii 
în ușa ta, fiin'că nevastă-sa are greutăţi la nașterea primului lor copil, 
iar moașa care se află la ea s-a pierdut cu firea, și atunci să te ridici, 
să-ți iei geanta și să pornești iar la drum... Noi facem toate astea, în 
felul nostru, ba ea o face chiar mai bine decât mine, dacă e s-o 
mărturisesc cu mâna pe inimă. Asta e rădăcina, inima, sufletul și 
miezul vrăjitoriei, și nimic altceva. Sufletul și miezul! Doamna 
Vremerea bătu cu pumnul în palmă, subliniind cuvintele: Sufletul... 
și... miezul! 

Ecourile se întoarseră dinspre copaci, în liniștea brusc așternută. 
Chiar și cosașii de alături de potecă se opriseră din târâit. 

— lar doamna Urechelniță, zise doamna Vremerea, cu vocea 
scăzându-i până la mârâit, doamna Urechelniţă le spune fetelor ei că e 
vorba despre echilibrul cosmic, și stele, și cercuri, și culori, și baghete 
magice și... și jucării, nimic altceva decât jucării. Pufni. Oh, aș 
îndrăzni să zic că toate sunt foarte bune ca decoruri, ceva plăcut de 
privit, în timp ce muncești, ceva cu care să iei ochii, dar începutul și 
sfârșitul, începutul și sfârșitul, înseamnă să-i ajuţi pe oameni când 
viața le este pe muchie de cuţit. Chiar și pe oamenii pe care nu-i 
înghiți. Cu stelele e simplu, cu oamenii e mai greu. 

Se opri din vorbă. Trecură alte câteva secunde până când păsările 
să înceapă din nou să ciripească. 

— Oricum, asta cred eu, adăugă ea cu tonul cuiva care bănuiește 
că s-ar putea să fi mers ceva mai departe decât ar fi dorit. 

Se întoarse în loc, când Tiffany nu zise nimic, și văzu că se oprise 
și stătea în drum arătând ca o curcă plouată. 

— Te simţi bine, copilă? zise ea. 

— Eu am fost! gemu Tiffany. Prisăcarul am fost eu! N-a gândit cu 
ajutorul creierului meu, ci mi-a folosit gândurile! A folosit ce a găsit în 


capul meu! Toate insultele acelea, toată acea... înghiţi nodul din gât. 
Acea... răutate. Totul am fost eu, mai... 

—... mai puţin părticica aceea din tine care era încuiată pe 
dinăuntru, zise doamna Vremerea cu asprime. Adu-ţi aminte de asta! 

— Da, dar presupunând..., începu Tiffany, căznindu-se să-și 
scoată tot năduful. 

— Părticica blocată era cea importantă, zise doamna Vremerea. 
Să înveți cum să nu faci unele lucruri e aproape la fel de greu ca și să 
înveţi cum să le faci. Poate chiar mai greu. S-ar vedea mult mai mulți 
broscoi pe lumea asta, dacă n-aș ști cum să nu îi prefac pe oameni în 
broscoi. Şi mari baloane roz, de asemenea. 

— Te rog, zise Tiffany, înfiorându-se. 

— De aceea facem noi toate vizitele astea prin ţinut, și 
doftoriceala și celelalte, zise doamna Vremerea. E drept, și pentru că 
asta-i face pe oameni o idee mai buni, bineînţeles. Dar când o faci, te 
strămuțţi în miezul tău, așa că n-ai să te clatini. Te ancorează. Te 
păstrează umană, te opreşte să cârâi de pomană. Întocmai cum făcea 
bunica ta cu oile ei, care sunt, după părerea mea, la fel de stupide, de 
năbădăioase și de nerecunoscătoare ca și oamenii. Tu crezi că ai 
aruncat o privire asupra ta și ai descoperit că ești rea? Ha! Eu am 
văzut ce înseamnă răutatea, iar tu nu ești nici măcar pe aproape de ea. 
Acuma, vrei să încetezi să te văicărești? 

— Ce? izbucni Tiffany. 

Doamna Vremerea râse la furia subită a lui Tiffany. 

— Da, ești o vrăjitoare până-n vârful ghetelor, zise ea. Eşti tristă 
și, dincolo de asta, te priveşti în timp ce ești tristă și te gândești: „Oh, 
biata de mine”, iar dincolo de asta, ești furioasă pe mine pentru că nu- 
ţi spun „Hai, lasă, biata de tine.” Atunci, dă-mi voie să vorbesc cu 
Gândul ăla de-al Treilea, pentru că asta vreau să aud de la o fată care 
s-a dus să se bată cu o regină a spiridușilor, fără altă armă decât o 
tigaie, și nu smiorcăielile unei copile căreia îi e milă de ea însăși și se 
tăvălește în mizerie! 

— Ce? Eu nu mă tăvălesc în mizerie! strigă Tiffany, ducându-se 
drept spre ea, până când se apropie la doar câţiva inchi de faţa ei. Și 
ce-a fost toată povestea aceea despre a te purta frumos cu oamenii, ai? 

Deasupra capetelor, frunzele cădeau din copaci. 

— Asta nu contează pentru o vrăjitoare de alt soi, în special una 
ca tine! se răsti doamna Vremerea, împungând-o în piept cu un deget 
tare ca un ciot de lemn. 

— Oho? Şi asta ce-o mai vrea să-nsemne? 


Un cerb trecu în galop prin pădure. Vântul începu să bată. 

— Una care nu e atentă, copilă! 

— Păi, ce-am pierdut eu și ai văzut tu..., babo? 

— Oi fi eu babă, dar îți spun că prisăcarul este încă prin preajmă! 
Tu doar l-ai scos afară! răcni doamna Vremerea. 

Păsările se ridicară în zbor de prin copaci, speriate. 

— Știu! ţipă Tiffany. 

— Oh, da? Chiar știi? Și de unde știi asta? 

— Pentru că există o parte din mine încă în el! O parte din mine 
despre care mai bine n-aş mai ști, mulțumesc! ÎI pot simţi pe aici, pe 
undeva! În orice caz, de unde știi tu? 

— Pentru că sunt o vrăjitoare a naibii de bună, d-aia, rânji 
doamna Vremerea, în timp ce iepurii săpau mai adânc în vizuinile lor, 
ca să scape din calea lor. Și ce vrei să fac eu în privința creaturii 
aceleia, cât stai tu aici și te smiorcăi, ai? 

— Cum îndrăznești? Cum îndrăznești? E. responsabilitatea mea! 
Mă descurc eu cu ea, mulțumesc frumos! 

— Tu? Cu un prisăcar? O să ai nevoie de mai mult decât o tigaie! 
Ei nu pot fi omorâţi! 

— O să găsesc eu o cale! O vrăjitoare o scoate la capăt cu 
făpturile din altă lume! 

— Ha! Mi-ar plăcea să te văd încercând! 

— Am s-o fac! strigă Tiffany. 

Începu să plouă. 

— Oh, vasăzică știi cum să-l ataci, nu-i așa? 

— Nu vorbi prostii! Nu pot! El se poate ţine totdeauna departe 
din calea mea! Poate chiar să se scufunde în pământ! Dar o să vină să 
mă caute, înţelegi? Pe mine, și pe nimeni altcineva! O știu! Şi, de data 
asta, o să fiu pregătită! 

— Zău, o să fii? zise doamna Vremerea, încrucișându-și braţele. 

— Da! 

— Când? 

— Acum! 

— Nu! 

Bătrâna vrăjitoare ridică o mână. 

— Pacea să fie peste locul acesta, zise ea, liniștit. Vântul se opri. 
Ploaia încetă. Nu, nu încă, mai zise ea, iar pacea se pogori din nou 
peste pădure. Nu atacă încă. Nu crezi că asta-i ciudat? Și-ar linge 
rănile, dac-ar avea o limbă. lar tu nu ești încă pregătită, orice-ai crede 
tu. Nu! Avem altceva de făcut, nu-i așa? 


Tiffany rămăsese fără grai. Valul de furie din lăuntrul ei era atât 
de fierbinte încât îi arsese urechile. Dar doamna Vremerea zâmbea. 
Cele două fapte nu se potriveau deloc. 

Gândul ei Dintâi zise: Tocmai am avut o ceartă aprinsă cu 
doamna Vremerea! Se zice că dac-o tai cu un cuţit, n-ar sângera până 
ce n-ar vrea ea să sângereze! Se zice că dacă niște vampiri ar încerca s- 
o muște pe ea, ar începe cu toţii să implore să li se dea ceai și biscuiţi. 
Ea poate face orice, poate fi oriunde! lar eu am numit-o babă! 

Gândul ei de-al Doilea zise: Ei bine, este. 

Gândul ei de-al Treilea zise: Da, este. Este doamna Vremerea. Și 
ea te ține mânioasă. Eşti plină de mânie și nu mai e în tine loc de 
frică. 

— Să faci bine să-ţi păstrezi furia aia, zise doamna Vremerea, de 
parcă îi citea în minte ca într-o carte deschisă. Închide-o în inima ta, 
adu-ți aminte de unde vine, adu-ţi aminte forma ei, salveaz-o până 
când vei avea nevoie de ea. Dar acum lupul e undeva acolo, în pădure, 
și tu trebuie să ai grijă de turmă. 

E vocea, gândi Tiffany. Ea chiar vorbea cu oamenii ca Buni 
Suferind cu oile, cu excepţia faptului că abia de blestema. Dar mă 
simt... mai bine. 

— Mulţumesc, zise ea. 

— Şi asta îl include și pe domnul Țesător. 

— Da, zise Tiffany. Ştiu. 


Capitolul 10 
Craiul tomnatic 


A fost o zi... interesantă. Toată lumea din munţi auzise despre 
doamna Vremerea. Dacă nu aveai respect, zicea ea, nu aveai nimic. În 
ziua aceea, ea îl avu pe tot. Și o parte din el se răsfrânse și asupra lui 
Tiffany. 

Erau tratate ca niște capete încoronate - nu de soiul celor pe care 
le detronezi ca să le decapitezi sau ca să li se facă un semn de ocară cu 
un fier înroșit în foc, ci de celălalt soi, când oamenii pleacă ameţiţi, 
spunând: „Ea chiar mi-a dat bună ziua, foarte binevoitoare! N-o să-mi 
mai spăl niciodată mâna pe care mi-a strâns-o ea!” 

Mulţi dintre cei pe care îi întâlniră nu se spălau pe mâini defel, se 
gândi Tiffany, cu ifosele unei lăptărese. Dar oamenii se buluceau în 
fața ușilor colibelor, privind și ascultând, iar unii se apropiau pe furiș 
de Tiffany, ca să spună lucruri ca: „l-ar plăcea o ceașcă de ceai? Am 
spălat ceașca noastră!” lar în grădina fiecărei case pe lângă care 
treceau, Tiffany observă că stupii albinelor fremătau deodată de 
activitate. 

Ea lucra mai departe, încercând să rămână calmă, încercând să se 
gândească la ceea ce făcea, îndeplinea munca de doftoriceală cât de 
bine putea, iar dacă era vorba despre ceva care supura, atunci doar se 
gândea la cât de plăcut va fi când va termina. Simţea că doamna 
Vremerea n-ar fi încuviințat această atitudine. Dar lui Tiffany nu-i mai 
plăcea nici de ea prea mult. Minţea tot... nu spunea adevărul tot 
timpul. 

De pildă, era privata familiei Boit. Miss Poloboc le explicase cu 
răbdare domnului și doamnei Boit, în mai multe rânduri, că era mult 
prea aproape de fântână, și de aceea apa de băut era plină de niște 
animăluţe mici, mici de tot, care le îmbolnăveau copiii. Ei ascultaseră 
cu foarte mare atenţie, de fiecare dată când auziseră mustrarea, și 
totuși nu mutaseră privata nici până acum. Dar doamna Vremerea le 
spuse că bolile le provocau niște goblini, care erau ademeniţi de 
miros, iar când veni vremea să plece de la ei din casă, domnul Boit 
împreună cu vreo trei prieteni de-ai lui deja săpau o nouă fântână, în 
capătul celălalt al grădinii. 

— Dar e într-adevăr provocată de animăluţele mici, știi, zise 
Tiffany, care odată îi plătise un ou unui profesor ambulant, doar ca să 
stea la coadă și să se uite prin „Amuţitorul Aparat Mikroscopic! O 


Grădină Zoologică în fiecare picătură de apă dintr-o baltă!” Era 
să leșine a doua zi de sete. Unele dintre animăluțe erau păroase. 

— Adevărat? zise doamna Vremerea sarcastică. 

— Da. E-adevărat. lar Miss Poloboc e încredinţată că e bine să le 
spui adevărul. 

— Bine. E o femeie cinstită și de toată isprava, zise doamna 
Vremerea. Dar eu susţin că trebuie să le spui oamenilor o poveste pe 
care s-o poată pricepe. În cazul de față, am socotit că ar trebui să 
schimbi chiar multe pe lume și poate chiar să-l dai de pereţi pe 
domnul Boit, cu capul ăla de grăsan stupid al lui, de vreo câteva ori, 
până să te creadă că te poţi îmbolnăvi dacă bei animăluțe mici, 
invizibile. Și cât ai fi făcut tu asta, copiii ăia ai lui s-ar fi îmbolnăvit 
mai rău. Dar goblinii, vezi tu, au însemnat o explicaţie astăzi. O 
poveste duce la rezolvarea problemei. Și când am s-o văd pe Miss 
Tick, mâine, am să-i spun că e timpul ca profesorii ambulanți să 
înceapă să urce și aici. 

— Bine, zise Tiffany, cu neplăcere, dar să-i spui domnului 
Umbreluș, cizmarul, că durerea lui de piept o să treacă dacă o să se 
ducă pe jos până la cascada de la Stânca Prăvălită, în fiecare zi, timp 
de o lună, să arunce trei pietricele lucitoare în râu, pentru spiritele 
apelor! Asta nu mai e doftoriceală! 

— Nu, dar el crede că e. Omul stă prea mult timp cocârjat. O 
plimbare de cinci mile în aer curat, în fiecare zi, timp de o lună, o să-l 
îndrepte de-o să-l vezi verde ca bradul! 

— Oh, zise Tiffany. Altă poveste? 

— Dacă vrei tu, zise doamna Vremerea, și ochi-i scăpărară. Nu se 
știe niciodată, poate că spiritele apelor or să-i fie recunoscătoare 
pentru pietricele. 

Se uită pieziș la expresia feţei lui Tiffany și o bătu prietenește pe 
umăr. 

— Nu-ţi face griji, domnişoară, zise ea. Priveşte lucrurile în felul 
ăsta. Mâine, misiunea ta este să schimbi lumea, făcând-o un loc mai 
bun. Astăzi, misiunea mea este să am grijă ca toată lumea să trăiască 
până atunci. 

— Ei bine, eu cred..., începu Tiffany, dar se opri. 

Îşi ridică privirile spre fâșia de pădure dintre micile ogoare din 
vale și pajiștile abrupte de pe coastele munților. 

— E încă aici, zise ea. 

— Ştiu, zise doamna Vremerea. 

— Dă târcoale, dar se ţine departe de noi. 


— Ştiu, repetă doamna Vremerea. 

— Ce-și închipuie că face? 

— Are în el o parte din tine. Tu ce-ţi închipui că face? 

Tiffany încercă să gândească. De ce nu ataca? Oh, va fi ea mai 
bine pregătită, de data asta, dar el era puternic. 

— Poate că așteaptă până mă supăr din nou, zise ea. Dar mă tot 
gândesc la ceva. N-are niciun sens. Mă tot gândesc la... trei dorinţe. 

— Dorinţe să ce? 

— Nu știu. Pare o prostie. 

Doamna Vremerea se opri. 

— Nu, nu este, zise ea. E o parte profundă a ta care încearcă să-ți 
trimită un mesaj. Doar ține minte, pentru că acum... 

Tiffany oftă. 

— Da, știu. Domnul Țesător. 


Nimeni nu s-a apropiat vreodată de vreo peșteră a dragonilor cu 
mai mare precauţie ca Tiffany de căsuţa din mijlocul grădinii năpădite 
de buruieni. 

Se opri la poartă și se uită înapoi, dar doamna Vremerea 
dispăruse, diplomatic. Probabil găsise pe cineva să-i dea o ceașcă de 
ceai și-un biscuit dulce, gândi ea. Din asta trăia ea! 

Deschise poarta și porni pe alee. 

Nu puteai spune: E vina mea. Nu puteai spune: E 
responsabilitatea mea. 

Puteai spune: O scot eu la capăt cu asta. 

Nu era neapărată nevoie să vrei s-o faci. Dar trebuia s-o faci. 

Tiffany trase adânc aer în piept și păși în căsuţa întunecoasă. 

Domnul Ţesător, în fotoliul lui, era imediat în spatele ușii și 
dormea dus, arătându-i lumii o gură căscată, plină de dinţi galbeni. 

— Hm... bună ziua, domnule esător, zise Tiffany cu glas 
tremurător, dar probabil nu destul de tare. Am, ăăă, trecut pe aici 
doar să văd dacă tu, dacă totul e... e în regulă... 

Se auzi totuși un sforăit, și bătrânul se trezi, plescăind din buze, 
ca să-și scoată somnul din gură. 

— Oh, tu ești, zise el. Bună ziua și ţie. 

Se ridică puţin mai drept în fotoliu și începu să se uite afară, prin 
ușa deschisă, fără s-o mai ia în seamă. 

Poate că n-o să întrebe, se gândi ea, în timp ce spăla, ștergea 
praful, bătea pernele, umflându-le, și, ca să tragă de timp cumva, 
golea comoda. Dar aproape că ţipă când braţul se întinse și-i apucă 


încheietura mâinii, iar bătrânul îi aruncă privirea lui imploratoare. 

— Să verifici puţin cutia, Mary, vrei? Înainte de a pleca. Fiindcă 
am auzit niște zornăituri noaptea trecută, înţelegi. Poate că a intrat 
vreunul dintre hoţii ăia ca șerpii. 

— Da, domnule esător, zise Tiffany, în timp ce gândea: 
NuvreausăfiuaiciNuvreausăfiuaici! 

Trase cutia afară. N-avea de ales. 

O simţi grea. Se ridică în picioare și îi scoase capacul. 

După scârţâitul balamalelor, urmase o tăcere. 

— Te simţi bine, bombonică? întrebă domnul Ţesător. 

— Hm..., zise Tiffany. 

— E totul la locul lui, nu-i așa? zise bătrânul, îngrijorat. 

Tiffany îşi simţea mintea ca pe-o copaie cu clei. 

— Hm... e totul aici, izbuti ea să îngaime. Hm... și acum e totul 
de aur, domnule Țesător. 

— Aur? Ha! Nu mă duce cu preșul, bombonico. Niciun ban de 
aur nu mi-a căzut vreodată în mână! 

Tiffany puse cutia în poala bătrânului, cât de blând putu, iar el se 
holbă la banii dinăuntru. 

Tiffany recunoscuse monedele vechi. Picţeii mâncau de pe ele, în 
tumul. Avuseseră cândva și chipuri gravate pe ele, dar erau prea tocite 
ca să le mai deslușești acuma. 

Însă aurul era aur, cu sau fără chipuri. 

Își întoarse capul repede și fu sigură că zărește ceva mic și cu 
părul roșu dispărând în umbră. 

— Măi să fie, zise domnul Țesător. Măi să fie. Și asta păru să 
epuizeze tot ce avea de zis pentru o bucată de vreme. Apoi spuse: 
Sunt mult prea mulți bani aici pentru o înmormântare. Nu-mi aduc 
aminte să fi pus deoparte chiar atâția. Socotesc c-ai putea 
înmormânta un rege cu tot bănetul ăsta. 

Tiffany înghiţi în sec. Nu putea lăsa lucrurile așa. Pur și simplu 
nu putea. 

— Domnule Țesător, trebuie să vă spun ceva, zise ea. 

Și îi povesti. Îi povesti totul, nu doar părțile frumoase. El o 
ascultă cu atenţie. 

— Măi să fie, e foarte interesant, zise el, când ea termină. 

— Hm... îmi pare rău, zise Tiffany. 

Nu-i veni altceva în minte. 

— Prin urmare, ceea ce spui tu, nu-i așa, e că din pricină că te-a 
silit creatura aia să-mi iei banii de înmormântare, nu-i așa, crezi că 


prietenii ăia ai tăi, spiridușii, mi-au umplut cutia mea veche cu aur, ca 
să nu ai tu necazuri, nu-i așa? 

— Așa cred, zise Tiffany. 

— Ei bine, atuncea se pare că trebuie să-ți mulțumesc, spuse 
domnul Țesător. 

— Ce? 

— Ei bine, mi se pare că, dacă tu n-ai fi luat monedele alea de 
argint și de aramă, n-ar fi rămas loc pentru banii ăștia de aur, nu-i 
așa? zise domnul 'Țesător. Şi n-aş crede că bătrânul rege de acolo, de 
pe dealurile tale, mai are nevoie de ăștia, acum. 

— Da, dar... 

Domnul Țesător vârî mâna adânc în cutie și scoase un ban de aur 
care valora cât toată coliba sa. 

— Atunci, uite ceva și pentru tine, fetițo, zise el. Să-ţi cumperi 
niște panglici sau ce vrei tu... 

— Nu! Nu pot! N-ar fi drept! protestă Tiffany, cu disperare. 

Nu ieșise deloc cum voise ea! 

— N-ar fi drept, zici? făcu domnul Ţesător, iar ochii lui 
strălucitori îi aruncară o privire lungă, pătrunzătoare. Ei bine, atunci, 
hai să-i zicem răsplată pentru micul comision pe care o să mi-l 
îndeplinești, eh? O să te duci în odaia de sus, cum urci scara, ceea ce 
eu nu mai pot face, și-o să aduci costumul negru, care atârnă în cui, în 
spatele ușii, şi o cămașă curată, pe care o găsești în scrinul de la capul 
patului. Și o să-mi lustruiești ghetele, la asta o să te ajut și eu, deși 
cred c-aș putea să fac singur toată treaba. Fiin'că, vezi tu, sunt mult 
prea mulți bani ca să cumperi înmormântarea unui om, dar socot că o 
să fie de ajuns ca să-l însori, așa că o să-ţi cer să-i propui văduvei Tuse 
să se mărite cu mine! 

Ultima frază necesită ceva timp ca să fie înțeleasă, după care 
Tiffany întrebă: 

— Dumneata? 

— Da, eu, zise domnul Țesător, căznindu-se să se ridice în 
picioare. E o femeie de toată isprava, care știe să facă o foarte 
cuviincioasă plăcintă de vițel-cu-ceapă și care are toţi dinţii în gură. 
Știu asta, pentru că mi i-a arătat. Băiatul ei cel mic i-a adus un set de 
dinți falși, scumpi, cumpăraţi de-a gata, de la magazin, tocmai din 
orașul cel mare, și arată foarte frumos, cu ei puși. A avut marea 
bunătate să mi-i împrumute și mie, într-o zi, când aveam o bucată 
îndărătnică de carne de porc de rezolvat, iar un bărbat nu uită o 
bunătate de genul ăsta. 


— Ăăă... nu crezi c-ar trebui să mai chibzuiești la asta? zise 
Tiffany. 

Domnul Țesător râse. 

— Să chibzuiesc? N-am de ce să mai chibzuiesc la asta, 
domnișorică! Cine ești tu să-i spui unui bătrân ca mine că ar trebui să 
mai chibzuiască? Am nouăzeci și unu de ani, eu! Trebuie să fiu gata de 
acțiune! De altfel, am motive să cred, după sclipirea din ochii ei, că 
văduva Tuse n-o să strâmbe din nas la propunerea mea. Am văzut, de- 
a lungul anilor, o mulțime de sclipiri în ochi, iar asta a ei a fost una 
bună. Și aș îndrăzni să spun că să te trezești deodată stăpân pe o cutie 
cu aur o să umple crăpăturile, cum ar fi zis bătrânul meu tată. 

Îi luă zece minute domnului Țesător să se schimbe, cu o grămadă 
de eforturi și blesteme, refuzând orice ajutor din partea lui Tiffany, 
căreia îi ceruse să stea cu spatele și să-și acopere urechile cu palmele. 
Apoi trebui să-l ajute să iasă în grădină, unde își aruncă bastonul și 
arătă cu degetul spre bălării. 

— Și o să vă cosesc pe toate, până la ultima, mâine! strigă el, 
triumfător. 

La poarta grădinii, se prinse cu mâinile de stâlp și se îndreptă de 
spate, aproape vertical, gâfâind. 

— Bine, zise el, doar puţin neliniștit. Acum ori niciodată. Arăt 
OK, nu-i așa? 

— Arăţi foarte bine, domnule 'Țesător. 

— 'Totu-i curat? Totul e la locul lui? 

— Ăăă... da, zise Tiffany. 

— Cum îmi stă părul? 

— Ăăă... nu mai ai niciun fir, domnule Ţesător, îi aminti ea. 

— Ah, așa-i. Da, e adevărat. Va trebui să cumpăr una d-alea cum 
le zice, de arată ca o căciulă făcută din păr? Am destui bani pentru 
una d-alea, ce crezi? 

— O perucă? Poţi să cumperi o mie, domnule Ţesător! 

— Ha! Așa-i. Ochii lui lucioși se plimbară pe deasupra grădinii. A 
înflorit vreo floare? Nu văd prea bine... Ah... ochilăroși, am văzut unii 
odată, făcuţi din sticlă, te fac să vezi ca la început. Ăștia-mi trebuie... 
am destul pentru ochilăroși? 

— Domnule Ţesător, zise Tiffany, ai destul pentru orice. 

— Ei, bate-te-ar norocu'! zise domnul Țesător. Dar în clipa asta 
am nevoie de un bouquet de flori, fetițo. Nu pot să mă duc în pețit fără 
flori şi nu zăresc niciuna. N-a mai rămas nimic? 

Câţiva trandafiri mai rezistaseră printre bălăriile și măceșii din 


grădină. Tiffany luă un cuţit din bucătărie și-i adună într-un buchet. 

— Ah, bine așa, zise el. Flori tomnatice, întocmai ca și mine! 

Le ţinu strâns în mâna liberă, apoi deodată se încruntă, amuţi și 
rămase neclintit ca o statuie. 

— Ce bine-ar fi fost dacă Toby al meu și Mary a mea ar fi putut să 
vină la nuntă, zise el, încetișor. Dar sunt morţi, știi. 

— Da, zise Tiffany, știu, domnule Țesător. 

— Și mi-aş putea dori ca și Nancy să mai fie în viață, deși având 
în vedere că nădăjduiesc să mă însor cu o altă femeie, asta n-ar fi o 
dorință prea cuviincioasă, poate. Ha! Aproape toată lumea a murit! 
Domnul Ţesător se uită lung la buchetul de flori, o vreme, apoi se 
îndreptă din nou de spate. Totuși, nu putem face nimic în privința 
asta, nu-i aşa? Nici măcar cu o cutie plină cu aur! 

— Nu, domnule Ţesător, zise Tiffany, cu glas înecat. 

— Oh, nu plânge, bombonică! Soarele strălucește, păsărelele 
ciripesc și trecutul nu se mai poate schimba, este? zise domnul 
Țesător, înveselit. lar văduva Tuse așteaptă! 

Pentru o clipă, păru să dea din colț în colţ, apoi își drese glasul. 

— Nu miros prea rău, nu-i așa? întrebă el. 

— Ăăă... numai a naftalină, domnule Ţesător. 

— Naftalină? Naftalina e OK. Bine, atunci! Timpul trece! 

Folosindu-se doar de un băț, agitând braţul celălalt, cu florile, 
prin aer, ca să-și țină echilibrul, domnul Țesător porni cu o 
surprinzătoare viteză. 

— Ei bine, zise doamna Vremerea, când, cu haina fluturând în 
vânt, el dispăru după colț. A fost drăguţ, nu-i așa? 

Tiffany se uită repede în jur. Doamna Vremerea încă nu se vedea 
pe nicăieri, dar se afla undeva nevăzută. Tiffany își miji ochii la ceea 
ce cu siguranță era un zid vechi de grădină, cu niște iederă crescută 
peste el, și abia atunci bătrâna vrăjitoare se mișcă, astfel încât s-o 
vadă. Nu făcuse nimic cu hainele ei, nu făcuse niciun fel de magie, 
după câte știa Tiffany, ci pur și simplu... se dizolvase. 

— Ăăă, da, zise Tiffany, scoțându-și o batistă și suflându-și nasul. 

— Dar te îngrijorează, continuă vrăjitoarea. Crezi că n-ar fi trebuit 
să se sfârșească așa, este? 

— Nu! zise Tiffany, cu aprindere. 

— Ar fi mai bine dacă el ar fi înmormântat în vreun sicriu vechi, 
plătit de parohie, crezi tu. 

— Nu! Tiffany își frământă mâinile. Doamna Vremerea înțepa 
mai tare ca un câmp cu spini. Dar... adevărat, nu mi se pare... cinstit. 


Vreau să spun, mi-aș fi dorit ca Fulgerii să nu fi făcut asta. Sunt sigură 
că aș fi putut... s-o scot eu la capăt cumva, să pun deoparte... 

— E o lume nedreaptă, copilă. Fii fericită că ai prieteni. 

Tiffany își ridică privirile spre vârfurile copacilor. 

— Da, zise doamna Vremerea. Dar nu acolo. 

— Eu plec, zise Tiffany. M-am gândit eu bine, și plec. 

— O coadă de mătură? zise doamna Vremerea. El nu se mișcă 
prea repede... 

— Nu! Și unde aș putea să zbor? Acasă? Nu vreau să-l duc după 
mine acolo. Și, oricum, nu pot zbura mereu cu el pe urmele mele! 
Când el... când eu o să-l întâlnesc, nu vreau să fie în apropiere de 
oameni, înţelegi? Știu eu ce... ce poate face, dacă e furios! A ucis-o pe 
jumătate pe Miss Poloboc! 

— Și dacă te urmărește? 

— Prea bine! O să-l duc pe undeva pe-acolo, sus! și Tiffany arătă 
spre munți. 

— Singură? 

— N-am de ales, nu-i așa? 

Doamna Vremerea îi aruncă o privire care dură mai mult decât 
era necesar. 

— Nu, zise ea. N-ai de ales. Dar nici eu n-am. De aceea o să vin 
cu tine. Nu protesta, domnișoară. Cum mă vei opri, eh? Oh, asta-mi 
aduce aminte... că vânătăile acelea misterioase cu care se pricopsește 
doamna Târgoveț sunt de la faptul că domnul Târgoveţ o bate, și că 
tatăl copilului domnișoarei Oiștengard este tânărul Fred Anapoda. 
Poţi să-i spui asta și lui Miss Poloboc. 

În timp ce vorbea, o albină îi zbură din ureche. 


Momeală, gândi Tiffany câteva ore mai târziu, în timp ce se 
îndepărtau de căsuţa lui Miss Poloboc, apucând-o către înălțimile 
golașe ale munţilor. Mă întreb dacă eu sunt momeală, cum se făcea în 
zilele de demult, când vânătorii priponeau câte un miel sau un ied 
într-un loc, doar pentru a-i atrage pe lupi într-acolo. 

Are ea un plan să-l ucidă pe prisăcar. Știu eu. A pus ea la cale 
ceva. El o să vină după mine, iar ea doar o să fluture din mână. 

Trebuie să creadă despre mine că-s bătută-n cap. 

Se certaseră, firește. Dar doamna Vremerea făcuse o remarcă 
urâcioasă. Îi trântise: Ai unsprezece ani. Exact așa. Ai unsprezece ani și 
ce-o să le spună Miss Tick părinţilor tăi? Îmi pare rău pentru Tiffany, 
dar am lăsat-o să plece de una singură, ca să se lupte cu un monstru 


străvechi, care nu poate fi ucis, și ceea ce a mai rămas din ea e în 
borcanul ăsta? 

Miss Poloboc se alăturase și ea discuţiei, în acel punct, aproape în 
lacrimi. 

Dacă Tiffany n-ar fi fost o vrăjitoare, ar fi bocit în gura mare că 
toată lumea era atât de nedreaptă. 

De fapt, erau foarte drepte. Ştia că erau drepte. Nu se gândeau 
numai la ea, dar și la ceilalți oameni, iar Tiffany se ura - ce-i drept, 
foarte puţin - pentru că ea una nu se gândea. Dar fusese o viclenie din 
partea lor să-și aleagă tocmai acest moment ca să fie drepte. Tocmai 
asta era nedrept. 

Nimeni nu-i spusese că avea doar nouă ani, când se dusese în 
Tărâmul Basmelor înarmată doar cu o tigaie. Da, recunoștea că 
nimeni altcineva nu știuse că se ducea acolo, în afară de Nac Mac 
Fulgeri, iar ea era mult mai înaltă decât ei. Oare s-ar mai fi dus, dac-ar 
fi ştiut cum avea să fie acolo? se întreba ea. 

Da. S-ar fi dus. 

Şi ai de gând să-l înfrunţi pe prisăcar, chiar dacă nu știi cum să-l 
învingi? 

Da. O să-l înfrunt. Mai există încă o parte din mine în el. Poate c- 
o să fiu în stare să fac ceva... 

Dar nu ești, chiar și foarte puţin, bucuroasă că doamna Vremerea 
și Miss Poloboc au câștigat disputa și că acum pleci tu foarte 
curajoasă, dar se întâmplă să fii însoțită, complet împotriva voinţei 
tale, de cea mai puternică vrăjitoare în viață? 

Tiffany oftă. Era groaznic când propriile-ţi gânduri încercau să te 
încolțească. 

Fulgerii nu protestaseră la hotărârea ei de a pleca să-l caute pe 
prisăcar. Dar protestaseră că nu li se îngăduia să vină cu ea. Se 
simțiseră jigniți, știa ea. Dar, așa cum zisese doamna Vremerea, ăsta 
era un adevărat mișmaș de vrăjitoare și nu încăpea loc și pentru 
Fulgeri. Dacă prisăcarul avea să apară acolo, nu într-un vis, ci de- 
adevăratelea, n-avea să aibă nimic care să poată fi lovit cu piciorul sau 
cu capul. 

Tiffany încercase să țină un mic discurs, mulțumindu-le pentru 
ajutor, dar Fură Peoricine își încrucișase braţele și-i întorsese spatele. 
Totul ieșise prost. Dar bătrâna vrăjitoare avusese dreptate. Ar fi putut 
să fie răniți. Problema era că, dacă-i explicai unui Fulger cât de 
periculoasă avea să fie situaţia, nu făceai decât să-l entuziasmezi mai 
tare. 


Îi lăsase certându-se unii cu alții. Nu ieșise bine. 

Dar acum erau cu toţii în spatele ei, în nenumărate chipuri. 
Copacii de lângă drum erau mai puţin stufoși și mai ascuțiți la vârf 
sau, dacă Tiffany ar fi știut mai multe despre copaci, ar fi zis că stejarii 
se transformaseră în pini. 

Îl putea simţi pe prisăcar. Le urmărea, dar la mare distanţă. 

Dacă ar fi fost să-ți imaginezi o vrăjitoare-șefă, nu ţi-ai fi 
imaginat-o pe doamna Vremerea. Ţi-ai fi putut-o imagina pe doamna 
Urechelniță, care aluneca pe podele de parcă era pe roţi, și avea o 
rochie neagră ca bezna dintr-o pivniţă adâncă, dar doamna Vremerea 
era doar o bătrână cu o faţă ridată și mâini aspre, îmbrăcată într-o 
rochie neagră ca noaptea, care nu era de fapt atât de neagră cum ar 
crede lumea. Era chiar prăfuită şi ponosită pe la poale. 

Pe de altă parte, gândi Gândul ei de-al Doilea, tu i-ai dus odată o 
păstoriță de porțelan lui Buni Suferind, îţi amintești? Toată albastru cu 
alb și scânteietoare? 

Gândul ei Dintâi gândi: Ei, da, însă eram mult mai mică pe- 
atunci. 

Gândul ei de-al Doilea gândi: Bine, dar care era adevărata 
păstoriță dintre ele două? Doamna strălucitoare, în rochia aceea 
frumoasă și curată, cu pantofi cu catarame, sau bătrâna care mergea 
mereu prin zăpadă, cu ghetele umplute cu paie și un sac pe umeri? 

La care doamna Vremerea se împiedică. Își recapătă echilibrul 
foarte repede. 

— Nişte pietre destul de nesigure și periculoase, pe cărarea asta, 
zise ea. Fii atentă la ele! 

Tiffany se uită în jos. Nu erau chiar atât de multe pietre și nu 
păreau foarte nesigure sau deosebit de periculoase. 

Cât de bătrână o fi fost doamna Vremerea? Asta era o altă 
întrebare pe care nu i-ar fi plăcut s-o pună. Era piele și os, dar 
viguroasă, întocmai ca Buni Suferind, genul de persoană care merge și 
merge, fără oprire - dar într-o zi Buni Suferind mersese la culcare și 
nu se mai ridicase, întocmai ca... 

Soarele apunea. Tiffany îl putea simţi pe prisăcar, în modul în 
care simți când cineva te privește. Era încă în pădurea care înfășură 
muntele ca o eșarfă. 

În cele din urmă, vrăjitoarea se opri, într-un loc unde stâncile ca 
niște stâlpi încolțeau din iarbă. Se așeză, sprijinindu-se cu spatele de 
una dintre marile stânci. 

— Asta va trebui să facem, zise ea. Curând, o să se întunece și, pe 


pietrele astea nesigure, îți poţi suci gleznele. 

În jurul lor erau niște bolovani imenși, cât casa, care se 
rostogoliseră din vârful muntelui, cândva. Stâncile crestelor începeau 
ceva mai încolo, un zid de piatră care părea gata să se prăbușească 
asupra lui Tiffany ca un val. Era un loc pustiu. Fiecare sunet răsuna cu 
ecou. 

Ea se așeză lângă doamna Vremerea și deschise traista pe care le- 
o pregătise Miss Poloboc pentru călătorie. 

Tiffany n-avea prea multă experienţă la lucruri din acestea, dar, 
potrivit cărţii de basme, merindele tipice luate la drum într-o 
aventură erau pâinea și brânza. Brânza uscată, de altfel. 

Miss Poloboc le făcuse niște sandviciuri, cu murături, și le pusese 
și ștergare. Asta îți aducea în minte un gând destul de ciudat: Ne 
căznim să găsim o cale de a ucide o făptură cumplită, dar cel puţin nu 
vom fi pline de firimituri. 

Era și o sticlă cu ceai rece, și o pungă cu biscuiţi. Miss Poloboc o 
cunoștea pe doamna Vremerea. 

— N-ar trebui să aprindem un foc? întrebă Tiffany. 

— De ce? E mult până la marginea pădurii, ca să aducem lemne 
de foc, și, în douăzeci de minute, o să răsară luna, cu jumătate de disc. 
Prietenul tău se ţine la distanţă și nu există nimic altceva care să ne 
amenințe aici, sus. 

— Eşti sigură? 

— Eu umblu în siguranță pe munţii mei, zise doamna Vremerea. 

— Dar nu sunt troli, lupi și-alte creaturi? 

— Oh, ba da. O sumedenie. 

— Și nu încearcă să te atace? 

— Acum nu mai încearcă, zise un glas cu mulțumire de sine, din 
întuneric. Dă-mi și mie biscuiţii, dacă nu te superi. 

— Poftim. Vrei și niște murături? 

— Murăturile îmi dau niște gaze, ceva de speriat. 

— În cazul ăsta... 

— Oh, dar n-am spus nu, zise doamna Vremerea, servindu-se cu 
doi castraveți măricei. 

Oh, bine, gândi Tiffany. 

Luase trei ouă proaspete cu ea. Să deprindă cum se face o mreajă, 
deja îi lua prea mult. Era o prostie. Toate celelalte fete erau în stare să 
le folosească. lar ea era convinsă că făcea totul corect. 

Îşi umpluse buzunarele cu ce-i picase în mână. Acum scoase 
obiectele fără să se uite la ele, înfășură aţa în jurul oului cum mai 


făcuse de sute de ori până atunci, strânse în mâini bețigașele și le 
mișcă, astfel încât... 

Poc! 

Oul se sparse și curse pe jos. 

— Ţi-am mai spus, zise doamna Vremerea, care-și deschisese un 
ochi. Sunt doar jucărele. Beţișoare și pietricele. 

— Dumneata ai folosit vreodată una dintr-astea? întrebă Tiffany. 

— Nu. N-am putut să mă învăţ cu ele. Nu le-am prins clenciul. 

Doamna Vremerea căscă, își strânse mai bine pătura în jurul ei, 
plescăi zgomotos de vreo două ori, căutând să se așeze mai bine la 
baza stâncii și, după un timp, răsuflarea îi deveni mai rară. 

Tiffany așteptă în liniște, înfășurată în pătură, până când răsări 
luna. Se așteptase ca, după asta, să se îmbunătăţească situația, dar nici 
pe departe, înainte, era doar întuneric și atât. Acum erau umbre. 

Lângă ea se auzea un sforăit. Unul dintre acelea sănătoase, ca de 
mucava sfâșiată. 

Apoi apăru tăcerea. Veni prin noapte cu aripi de argint, fără 
zgomot, ca un fulg picând prin aer, tăcere care luase chip de pasăre și 
care ateriza pe o stâncă din apropiere. Își roti capul să se uite la 
Tiffany. 

Era mai mult decât simpla curiozitate de pasăre în privirea aceea. 

Bătrâna sforăi din nou. Tiffany întinse mâna, cu ochii la bufniță, 
și o zgâlțâi încetișor. Fiindcă nu avu succes, o zgâlțâi mai tare. 

Se auzi un sunet ca protestul unui porc și doamna Vremerea 
deschise un ochi, întrebând: 

— Hă? 

— Ne pândește o bufniţă! E chiar aici, la doi pași! 

Deodată, bufnița clipi, se uită la Tiffany de parcă ar fi fost uimită 
s-o vadă, își întinse aripile și alunecă în noapte. 

Doamna Vremerea își duse o mână la gât, tuși de vreo două ori, 
apoi zise, răgușit: 

— Firește că era o bufniță, copilă! Mi-a luat zece minute s-o 
ademenesc până aici! Acum, stai un pic liniștită, cât încep din nou, 
altminteri va trebui s-o fac cu un liliac, iar când intru într-un liliac, 
pentru nu contează cât timp, întotdeauna rămân cu impresia că îmi 
pot vedea urechile, ceea ce nu-i nicidecum o purtare de femeie 
serioasă! 

— Dar sforăiai! 

— Ba nu sforăiam! Doar mă odihneam liniștită, în timp ce 
ademeneam o bufniță să vină mai aproape! Dacă nu m-ai fi zgâlțâit, 


speriind-o, aș fi fost acuma sus, cu întregul munte sub ochii mei! 

— Dumneata... intri în mintea ei? întrebă Tiffany, tulburată. 

— Nu! Doar nu sunt unul dintre prisăcarii tăi! Eu numai... 
împrumut puţin din zborul ei, numai... o îmboldesc ușurel, când și 
când, și nici măcar nu-și dă seama că sunt acolo. Acum, încearcă să 
dormi! 

— Și dacă prisăcarul...? 

— Dacă se apropie cumva, eu o să-ți aduc asta la cunoștință! 
Doamna Vremerea pufni și se culcă la loc. Dar își mai ridică o dată 
capul. Și eu nu sforăi! adăugă ea. 

După vreo jumătate de minut, începu din nou să sforăie. 

După alte câteva minute, se întoarse bufnița de mai devreme sau 
probabil era o altă bufniță. Alunecă pe aceeași stâncă, stătu acolo un 
timp, apoi plecă grăbită. Vrăjitoarea se opri din sforăit. De fapt, nu 
mai respira. 

Tiffany se aplecă spre ea și, în cele din urmă, se apropie cu 
urechea de pieptul ei scofâlcit ca să verifice dacă-i mai bătea inima. 

Îşi simți propria inimă ca strânsă într-un pumn... 

... pentru că, în ziua în care o găsise pe Buni Suferind, în colibă... ea 
stătea liniștită, întinsă pe îngustul ei pat de fier, dar Tiffany știuse că 
era ceva în neregulă de cum intrase... 

Bum. 

Tiffany numără până la trei. 

Bum. 

Ei bine, era o bătaie de inimă. 

Foarte încet, ca un lăstar crescând, o mână ţeapănă se mișcă. Se 
strecură ca un ţurțure într-un buzunar și ieși de-acolo ridicând o 
bucată mare de carton pe care scria: 


NU SUNT MOARTĂ 


Tiffany hotărî că n-avea să protesteze. Dar trase pătura peste 
bătrână și se înfășură mai strâns în pătura ei. 

La lumina lunii, încercă din nou să împletească o mreajă. Cu 
siguranţă trebuia să fie în stare s-o facă să miște cumva. Poate dacă 
ar... 

La lumina lunii, cu foarte, foarte multă grijă... 

Poc! 

Oul se sparse. Ouăle se spărgeau întotdeauna şi acum nu-i mai 
rămăsese decât unul. Tiffany n-ar fi îndrăznit să încerce cu un gândac, 


nici dac-ar fi găsit vreunul. Ar fi fost prea crud. 

Se așeză din nou și își plimbă privirile peste peisajul în negru și 
argintiu, iar Gândul ei de-al Treilea gândi: N-o să vină mai aproape. 

De ce? 

Gândi: Nu-mi dau seama de unde știu. Dar știu. Se ține deoparte. 
Știe că doamna Vremerea e cu mine. 

Gândi: De unde să știe el asta? Nu e stăpân pe nicio minte. Nu 
ştie ce e aia doamna Vremerea! 

Totuși gândește, gândi Gândul ei de-al Treilea. 

Tiffany se lăsă pe spate, pe stâncă. 

Uneori, capul ei era prea... aglomerat... 

Şi apoi a fost dimineaţă, și soare, și rouă în părul ei, și ceața 
ieșind din pământ ca aburul... și un vultur stând pe stânca unde 
stătuse bufnița, mâncând ceva îmblănit. Îi putea zări și cea mai mică 
pană din aripă. 

Înghiţi, îi aruncă lui Tiffany o privire cu ochii lui de pasăre 
nebună și își luă zborul, făcând ceața să se răsucească în fuioare. 

Lângă ea, doamna Vremerea începu din nou să sforăie, ceea ce 
Tiffany interpretă drept o dovadă că era în corpul ei. Îi dădu un ghiont 
bătrânei, iar zgomotul care fusese un hrrrraaaahrhrhrhr, deveni 
deodată hore. 

Bătrâna se ridică în capul oaselor, tușind, și-i făcu nervoasă semn 
cu mâna lui Tiffany să-i dea sticla de ceai. Nu vorbi până ce nu bău cu 
înghițituri mari jumătate din ea. 

— Ah, spune ce vrei, dar iepurii au un gust mult mai bun când 
sunt gătiți, gâfâi ea, punând dopul la sticlă. Și fără blană pe ei! 

— Ai luat... împrumutat vulturul acela? întrebă Tiffany. 

— Firește. Nu-i puteam cere unei sărmane bufnițe bătrâne să 
zboare, după ce se crăpa de ziuă, doar ca să vadă cine-i prin preajmă. 
A vânat toată noaptea hârciogi și, crede-mă, iepurii cruzi sunt mai 
gustoși decât hârciogii. Să nu mănânci hârciogi. 

— N-o să mănânc, zise Tiffany, și vorbea serios. Doamnă 
Vremerea, cred că știu ce face prisăcarul. Se gândește. 

— Parcă n-avea creier! 

Tiffany îşi lăsă gândurile să vorbească singure. 

— Dar există o umbră de-a mea în el, nu-i așa? Asta trebuie să 
fie. El păstrează câte o imagine-ecou de la fiecare ființă în care... a 
fost. Trebuie să existe și o parte din mine în el. Știu că e acolo, în afara 
mea, iar aceasta știe că eu sunt aici, cu dumneata. Și prisăcarul se ține 
la distanţă. 


— Oh? Și de ce, mă rog? 

— Pentru că se teme de dumneata, cred. 

— Ei, nu! Și de ce, mă rog? 

— Da, zise Tiffany. Pentru că el sunt eu. Un pic. 

— Vai de mine! Chiar ești? 

— Da, zise Tiffany din nou. El e ca un câine care a fost bătut, dar 
nu fuge de-acasă. Nu înţelege cu ce-a greșit. Dar... e ceva în legătură 
cu el care... e un gând pe care aproape că îl am și eu... 

Doamna Vremerea nu mai zise nimic. Se făcuse albă ca varul. 

— Te simţi bine? o întrebă Tiffany. 

— Îți lăsam timp să prinzi gândul acela, răspunse doamna 
Vremerea. 

— Îmi pare rău. Acum s-a dus. Dar... ne gândim la prisăcar în 
mod greșit. 

— Zău? Şi de ce, mă rog? 

— Pentru că..., Tiffany se lupta cu ideea. Cred că pentru că nu 
vrem noi să ne gândim în mod corect. E ceva în legătură cu... a treia 
dorinţă. Și nu ştiu ce înseamnă asta. 

Vrăjitoarea zise: 

— Continuă să te ţii de gândul ăla, și apoi își ridică privirile și 
spuse: avem companie. 

Lui Tiffany îi trebuiră câteva secunde să-și dea seama de ceea ce 
văzuse doamna Vremerea - o siluetă la marginea pădurii, mică și 
întunecată. Se apropia de ele, dar cumva șovăitoare. 

Se hotărî până la urmă să se arate în persoana Suspiciei, zburând 
încet și smucit, la vreo câteva picioare deasupra tufelor de iarbă- 
neagră. Uneori sărea pe pământ și împingea brusc băţul într-o direcție 
cu puţin diferită de cea dinainte. 

Se dădu jos din nou, când ajunse la doamna Vremerea și la 
Tiffany, înșfăcând grăbită mătura cu coadă și zvârlind-o către un 
bolovan mare. Mătura îl lovi ușor și rămase acolo, suspendată, 
încercând să zboare prin piatră. 

— Hm, scuze, gâfâi ea. Dar nu pot totdeauna s-o opresc și e mai 
bine așa, decât să-i pun o ancoră... Hm. 

Începuse să facă o mică reverență în fața doamnei Vremerea, 
când își aminti că era o vrăjitoare și încercă, pe la jumătatea drumului, 
să o schimbe într-o plecăciune, ceea ce avu un efect pe care-ar fi 
meritat să dai oricât să-l vezi. Sfârși frântă în două, de la mijloc, și de 
undeva de jos, se auzi un glas înăbușit: 

— Hm, m-ar putea ajuta cineva, vă rog frumos? Cred că 


Octograma Trimontană mi s-a prins de Punguţa cu Nouă lerburi... 

Se scurse aproape un minut până reușiră s-o elibereze, cu 
doamna Vremerea bombănind „Jucărele, doar jucărele”, în vreme ce 
descurcau brățări și lănțuguri. 

Suspicia își recăpătă poziţia verticală, roșie la față. Văzu expresia 
doamnei Vremerea, își scoase repede pălăria ţuguiată și o ţinu în fața 
ei. Ăsta se voia un semn de respect, dar rezultă o chestie ţuguiată, pe 
două picioare, îndreptată spre ele. 

— Hm... am trecut pe la Miss Poloboc și ea mi-a spus că ați urcat 
până aici după o creatură cumplită, zise ea. Hm... așa că m-am gândit 
că ar fi mai bine să vin să văd unde sunteți. 

— Hm... foarte drăguţ din partea ta, zise Tiffany, dar trădătorul ei 
de Gând de-al Doilea gândi: Și ce-ai fi făcut, dacă ne-ar fi atacat? 
Pentru un moment avu imaginea Suspiciei stând în faţa unei creaturi 
oribile și furibunde, dar nu era atât de nostimă pe cât se gândise la 
început c-ar fi. Suspicia ar fi stat în fața prisăcarului, tremurând 
îngrozită, cu amuletele ei inutile zăngănind, gata să-și piardă minţile 
de spaimă... dar fără să dea bir cu fugiţii. Se gândise că aici s-ar putea 
să fie oameni gata să înfrunte în orice clipă o creatură oribilă, totuși 
venise. 

— Cum te cheamă pe tine, fetiță dragă? întrebă doamna 
Vremerea. 

— Hm, Suspicia Novice, doamnă. Mă pregătesc cu Gwinifer 
Scufieneagră. 

— Mam'mare Scufieneagră? zise doamna Vremerea. Foarte 
pricepută. O femeie bună cu porcii. Ai făcut bine c-ai venit aici. 

Suspicia se uită cu nervozitate la Tiffany. 

— Hm, te simţi bine? Miss Poloboc zicea c-ai fost... bolnavă. 

— Mă simt mult mai bine acum, dar îți mulțumesc frumos de 
întrebare, zise Tiffany cu răutate. Ascultă, îmi pare rău pentru... 

— Păi, ai fost bolnavă, zise Suspicia. 

Și mai era ceva la Suspicia. Ea întotdeauna voia să gândească 
numai de bine despre toată lumea. Era cumva îngrijorător, dacă știai 
că persoana în privința căreia făcea ea cele mai mari eforturi să aibă 
păreri bune erai tu. 

— O să te întorci la Miss Poloboc înainte de Procese? continuă 
Suspicia. 

— Procese? întrebă Tiffany, pierdută deodată. 

— Procesele Vrăjitoarelor, zise doamna Vremerea. 

— Astăzi, adăugă Suspicia. 


— Am uitat cu totul de ele! zise Tiffany. 

— Eu nu, zise bătrâna vrăjitoare, calmă. N-am lipsit niciodată de 
la vreo întrunire. N-am scăpat niciuna în șaizeci de ani. Vrei să-i faci 
un serviciu unei biete bătrâne, domnișoară Novice, și să călărești pe 
coada aceea de mătură a dumitale înapoi, până acasă la Miss Poloboc, 
ca să-i spui că doamna Vremerea îi transmite urările sale de bine și că 
intenționează să se ducă direct la Procese, fără să mai treacă pe la 
dânsa? Se simţea bine? 

— Hm, făcea jonglerii cu mingile fără să-și folosească mâinile! 
zise Suspicia cu uluire. Și, ce credeți? Am văzut un spiriduș în grădina 
ei! Unul albastru! 

— Serios? zise Tiffany, cu inima strânsă. 

— Da! Era mai degrabă jerpelit, totuși. lar când l-am întrebat 
dacă era un spiriduș de-adevăratelea, a zis că era... hm... „spiridușul 
marii urzici oribil dă împuţite și înțepătoare ca ţepușele dă fier dân 
Tărâmul lv’ Clinchet”, și mi-a zis „scârbavnică”. Știi cumva ce înseamnă 
asta? 

Tiffany o privi în fața aceea rotundă, plină de speranţă. Deschise 
gura să spună „înseamnă cineva căruia îi plac spiridușii”, dar se opri la 
timp. Pur și simplu n-ar fi fost drept. Oftă. 

— Suspicia, ai văzut un Nac Mac Fulger, zise ea. E un soi de 
spiriduș, dar nu dintre cei drăguţi, îmi pare rău. Sunt buni... adică, 
mai mult sau mai puţin... dar nu sunt în întregime drăguţi. lar 
„Scârbavnică” e un soi de înjurătură. Nu cred că e totuși una deosebit 
de jignitoare. 

Expresia Suspiciei nu se schimbă, o vreme. Apoi, zise: 

— Aşadar, chiar era un spiriduș, nu? 

— Ei bine, da. Practic. 

Faţa ei rotundă și rozalie înflori într-un zâmbet. 

— Bine, mă întrebam, pentru că era, hm, știi... cam supărat pe 
unul dintre gnomii de grădină ai lui Miss Poloboc. 

— Sută-n mie un Fulger, întări Tiffany. 

— Oh, ei bine, presupun că și marea urzică oribil de împuțţită și 
înţepătoare ca țepușele de fier are nevoie de un spiriduș, la fel ca 
oricare altă plantă, zise Suspicia. 


Capitolul n 

După ce Suspicia plecă, doamna Vremerea bătu din picior și 
spuse: 

— Hai să mergem, domnișorică. Sunt aproape opt mile până la 
Stâncagoală. Or să înceapă mai înainte de a ajunge noi acolo. 

— Și cu prisăcarul cum rămâne? 

— Ei, poate să vină și el, dacă vrea. Doamna Vremerea zâmbi. 
Oh, nu te încrunta așa. Or să fie mai mult de trei sute de vrăjitoare la 
Procese, care sunt acum pe-aici, prin ţinut. O să fie un loc mai bine 
apărat ca oricare. Sau vrei să-l întâlnești pe prisăcar acum? Probabil c- 
am putea face și asta. Se pare că nu se mișcă prea repede. 

— Nu! zise Tiffany, mai tare decât ar fi vrut. Nu, pentru că... 
lucrurile nu sunt ce par a fi. Am făcut lucrurile anapoda. XĂăă... nu pot 
să explic. E din cauza celei de-a treia dorinţe. 

— Pe care tot n-o știi încă? 

— Tot. Dar o s-o aflu curând, sper. Vrăjitoarea se uită lung la ea. 

— Da, și eu sper la fel, zise ea. Ei bine, n-are rost să mai stăm pe- 
aici. Hai să ne urnim. 

Și, cu acestea, vrăjitoarea își strânse pătura și porni la drum ca 
trasă de-o sfoară. 

— Nici măcar n-am mâncat ceva! zise Tiffany, alergând după ea. 

— Eu am mâncat destui hârciogi azi-noapte, îi răspunse doamna 
Vremerea peste umăr. 

— Da, însă de fapt nu i-ai mâncat dumneata, nu? Bufnița a fost 
cea care i-a mâncat, de fapt. 

— Practic, da, încuviință doamna Vremerea. Dar când te gândești 
că ai mâncat hârciogi toată noaptea, e de mirare cu câtă îndârjire vrei 
să nu mai mănânci nimic, dimineaţa următoare. Dacă nu chiar 
niciodată. 

Făcu un semn din cap în depărtare, către Suspicia care se întorcea 
în pădure. 

— Prietenă de-a ta? întrebă ea, când n-o mai văzură. 

— Ăăă... dacă e, nu-i meritul meu, zise Tiffany. 

— Hmm, făcu doamna Vremerea. Ei bine, uneori mai primim și 
ce nu merităm. 

Pentru o femeie în vârstă, doamna Vremerea se putea mișca de-a 
dreptul vioi. Străbătea cărările de munte de parcă distanța era o 


insultă personală. Și mai avea o calitate. 

Ştia să tacă. Se auzea fâsâitul rochiei lungi, când își croia drum 
printre smocurile de iarbă-neagră, dar cumva acesta devenea o parte 
din zgomotul de fond. 

În tăcere, în timp ce mergeau, Tiffany își putea auzi amintirile. 
Erau cu sutele, lăsate de prisăcar. Cele mai multe erau atât de slabe, 
încât nu păreau altceva decât o ușoară stinghereală. În mintea ei, dar 
preistoricul tigru încă-i mai ardea viu în străfundul creierului, iar 
dincolo de el, era șopârla uriașă. Fuseseră ucigași notorii, cele mai 
puternice animale din lumea lor - odinioară. Prisăcarul le luase în 
stăpânire pe amândouă. Și apoi muriseră luptându-se. 

Veșnic intrând în corpuri noi, veșnic înnebunindu-și victimele cu 
setea de putere care veșnic se sfârșea cu uciderea lor... și de îndată ce 
Tiffany se întrebă de ce, o amintire îi răspunse: Pentru că este speriat. 

Speriat de ce? gândi Tiffany. Doar e atât de puternic! 

Cine știe? Dar e înnebunit de groază. Complet ieșit din ţâţâni! 

— Tu ești Mâncărici pe Burtă, nu-i așa? zise Tiffany și-n clipa 
aceea urechile ei o informară că spusese asta cu voce tare. 

— Vorbăreţ, nu-i așa, comentă doamna Vremerea. A vorbit și-n 
somnul tău, noaptea trecută. Obișnuia să aibă o foarte bună părere 
despre el însuși. Cred că de-aia amintirile lui au rămas întregi atât de 
multă vreme. 

— Nu face totuși diferenţa între ieșit din țâțâni și ieșit din minți, 
zise Tiffany. 

— Păi, amintirile mai pălesc, zise doamna Vremerea. 

Se opri și se sprijini de o stâncă. Părea că nu mai are suflu. 

— Te simţi bine, doamnă Vremerea? întrebă Tiffany. 

— Tare ca piatra, zise doamna Vremerea, puţin șuierat. Doar să- 
mi recapăt suflul. Oricum, mai sunt numai șase mile. 

— Am observat că șchiopătezi puţin, zise Tiffany. 

— Zău, ai observat? Atunci, nu mai observa! 

Ecoul strigătului se ridică dintre stânci, poruncitor. 

Doamna Vremerea tuși, când ecoul se stinse. Tiffany pălise. 

— Mi se pare, zise bătrâna vrăjitoare, că am fost cam prea aspră, 
adineauri. Probabil de la hârciogi. Tuși încă o dată. Cei care mă 
cunosc sau care au ajuns s-o merite într-un fel sau altul, îmi spun 
Buni Vremerea. N-am să ţi-o iau în nume de rău, dacă ai face și tu la 
fel. 

— Buni Vremerea? zise Tiffany, scoasă din șocul ei de acest nou 
Şoc. 


— Nu practic, se grăbi doamna Vremerea să spună. E cum s-ar 
zice o formulă de cinstire, ca Maica Așa-și-așa, sau Tuşa Cutare, sau 
Doda Cumsecheamă. Să arăţi că o vrăjitoare are... e plină de... a fost... 

Tiffany nu știa dacă să râdă sau să izbucnească în plâns. 

— Știu, zise ea. 

— Da? 

— Ca Buni Suferind, zise Tiffany. Ea era bunica mea, dar toată 
lumea de pe Creta o numea Buni Suferind. 

„Doamna Suferind” n-ar fi mers, știa și ea. Ai fi avut nevoie de un 
altfel de lume, mai mare, mai agitată, mai deschisă. Buni Suferind era 
acolo pentru oricine. 

— E ca și cum ai fi bunica tuturor, adăugă ea. Dar nu adăugă: cea 
care le spune povești! 

— Bine, atunci. Probabil cam așa ceva. Buni Vremerea să fie, zise 
Buni Vremerea și adăugă, grăbită: dar nu practic. Şi-acum să mergem 
mai departe. 

Se adună și porniră din nou la drum. 

Buni Vremerea. Tiffany încercă să-i spună așa, în minte. Nu și-o 
cunoscuse niciodată pe cealaltă bunică, fiindcă murise înainte să se 
nască ea. Să-i spui Buni altcuiva, străin, era ciudat dar, curios lucru, 
părea corect. Și puteai avea două. 

Prisăcarul venea după ele. Tiffany îl putea simţi. Dar continua să 
păstreze distanţa. Ei bine, avea s-o păţească la Procese, gândi ea. Buni 
- auzi un clinchet ca de clopoței în capul ei când gândi acest cuvânt - 
Buni avea un plan. Musai să aibă ea unul. 

Dar... lucrurile nu erau cum trebuie. Mai exista un gând pe care 
încă nu-l prinsese; îi scăpa printre degete, de fiecare dată când credea 
că l-a apucat. Prisăcarul nu făcea ce trebuia. 

Se asigură că ține pasul cu Buni Vremerea. 

Apropiindu-se de locul de desfășurare a Proceselor, apărură 
primele indicii. Tiffany zări pe puţin trei mături cu coadă în văzduh, 
îndreptându-se în aceeași parte. Ajunseseră și pe o cărare mai de 
Doamne-ajută, de asemenea, pe care grupuri-grupuri de oameni 
înaintau în aceeași direcție; printre ele se zăreau și câteva pălării 
țuguiate, ceea ce era un indiciu indiscutabil. Cărarea cobora și se 
pierdea într-o pădurice, ieșea dincolo de ea, tăind câteva loturi de 
câmp și se îndrepta către un gard viu înalt, dindărătul căruia se 
auzeau sunete de fanfară cântând o combinaţie de cântece de 
spectacole, cu toate că, după cum suna, se părea că nu existau doi 
muzicanți cu aceeași părere despre care anume cântec sau care anume 


spectacol era vorba. 

Tiffany tresări când văzu un balon înălțându-se deasupra 
copacilor, prinzând vântul prielnic și îndepărtându-se în zbor, dar se 
dovedi a fi un simplu balon și nu un cocoloș din surplus de Brian. 
Putea băga mâna-n foc pentru asta, fiindcă decolarea fu urmată de un 
țipăt lung de mânie amestecat cu un răget de jale: 
aauavreauălavreauălaundeaaa-undeaaauuuBALONU”! care este 
tradiționalul semnal sonor al unui copil mic care învață că în ceea ce 
privește baloanele, cât și pe el însuși, e important să știi când să nu dai 
drumul la mână. Tot rostul baloanelor este să-i învețe pe cei mici 
treaba asta. 

Totuși, cu această ocazie, o mătură cu coadă, cu o pasageră cu 
pălărie ţuguiată, se ridică deasupra copacilor, prinse balonul din urmă 
și-l remorcă înapoi, spre terenul de desfășurare a Proceselor. 

— Nu se obișnuia așa ceva, bombăni Buni Vremerea, când 
ajunseră la poartă. Pe când eram eu mică, ne întâlneam undeva pe 
vreo pajiște, numai noi. Dar acum, o nu, trebuie să fie o Zi Mare De 
leșit Cu Toată Familia. Ha! 

Fusese o mulțime compactă în fața porţii care dădea spre teren, 
dar existase ceva în acel „Ha!, căci mulțimea se despică în două, ca 
prin magie, iar femeile își traseră copiii ceva mai aproape de fustele 
lor, în timp ce Buni păși drept spre poartă. 

Acolo se afla un băiat, care vindea bilete și care-și dori, în 
momentul acela, să nu se fi născut vreodată. 

Buni Vremerea se uită țintă la el. Tiffany îi văzu urechile 
înroşindu-se. 

— Două bilete, tinere, zise Buni. 

Cioburi mici de gheaţă scoaseră clinchete printre cuvintele ei. 

— Adică să, ăăă, fie, ăăă... pentru un copil și un cetăţean matur? 
bâigui tremurător băiatul. 

Buni se aplecă spre el și zise: 

— Ce e ăla un cetățean matur, tinere? 

— E ca atunci când... știi... oameni bătrâni, îngăimă băiatul, cu 
mâinile tremurându-i acum de-a binelea. 

Buni se aplecă și mai mult. Băiatul chiar ar fi vrut din tot sufletul 
să se dea înapoi, dar picioarele-i prinseseră rădăcini. Tot ce putu să 
facă fu să se lase mult pe spate. 

— Tinere, zise Buni, eu nu sunt nici acum, nici nu voi fi vreodată, 
un „om bătrân”. O să luăm două bilete, care, după cum văd pe tăblița 
asta, fac un penny bucata. 


Mâna ei se repezi înainte mai iute ca vipera. Băiatul scoase un 

— Ține doi penny, zise Buni Vremerea. 

Tiffany se uită la mâna lui Buni. Degetul mare și arătătorul erau 
lipite, dar între ele nu părea să fie nicio monedă. 

Cu toate acestea, tânărul, strâmbându-se într-un rânjet oribil, luă 
absenţa totală a monedelor cu foarte mare grijă între arătătorul și 
degetul lui mare. Buni îi smulse două bilete din mâna cealaltă. 

— Mulţumesc, tinere, zise ea, și intră pe teren. 

Tiffany alergă după ea. 

— Ce i-ai...? începu ea, dar Buni Vremerea își duse un deget la 
buze, o strânse pe Tiffany de umăr și o răsuci pe călcâie. 

Vânzătorul de bilete încă se mai uita fix la degetele sale. Chiar le 
frecă unul de altul. Apoi ridică din umeri, le ţinu deasupra pungii cu 
bani și le deschise. 

Clinc, clinc... 

Mulțimea de la poartă exclamă și vreo doi începură chiar să 
aplaude. Băiatul se uită în jur cu un rânjet de om smintit, de parca 
bineînţeles că el se așteptase să se întâmple așa. 

— Ah, bine, zise Buni Vremerea bucuroasă. Și acum o să-mi pice 
foarte bine o ceașcă de ceai și poate vreun biscuit dulce. 

— Buni, sunt și copii aici! Nu doar vrăjitoare! 

Oamenii le priveau. Buni Vremerea îi ridică bărbia lui Tiffany ca 
să se poată uita în ochii ei. 

— Uită-te-n jur, da? Nici n-ai loc să te miști de-atâtea amulete, 
baghete magice și mai știu eu ce! O să fie silit să stea deoparte, da? 

Tiffany se întoarse să se uite. Erau tarabe de bâlci pretutindeni pe 
teren. Multe dintre ele erau din acelea pe care le întâlneai, cândva, la 
târgurile agricole de prin Creta: Roll-a-pennyl3, Lucky Dip!32), Agaţă 
cu gura mărul plutitor din butoiul cu piranha(, chestii din astea. 
Scăunelul de pedeapsă!4 era foarte popular printre copiii mici, pe-o 
zi așa fierbinte. Nu era și un cort al vreunui ghicitor de noroc, pentru 
că niciun ghicitor de noroc nu s-ar fi arătat la o întrunire la care atâția 
vizitatori aveau calificarea de a protesta și a-ți răspunde obraznic, dar 
existau multe tarabe de vrăjitoare. Zakzak avea un cort imens, cu un 
manechin de reclamă la intrare, purtând o pălărie Zgârie-Cer și o 
pelerină Hula Zefirului, care atrăgea o mulțime de admiratoare. 
Celelalte tarabe erau mai mici, dar erau ticsite cu lucruri care sclipeau 
și zornăiau, și care făceau obiectul unui comerț însuflețit printre 
tinerele vrăjitoare. Erau și tarabe întregi pline de curse de vise și plase 


de blesteme, inclusiv modelele noi, care se goleau singure. Totuși era 
foarte ciudat să te gândești că vrăjitoarele ar cumpăra așa ceva. Ca 
niște pești care şi-ar cumpăra umbrele. 

Chiar era sigur că un prisăcar n-ar fi venit acolo, cu atâtea 
vrăjitoare în jur? 

Se întoarse către Buni Vremerea. 

Buni Vremerea nu mai era lângă ea. 

E greu să găsești o vrăjitoare la Procesele Vrăjitoarelor. Adică, e 
mult prea ușor să găsești o vrăjitoare la Procesele Vrăjitoarelor, dar 
foarte greu să o găsești pe cea pe care o cauţi, mai ales dacă te simţi 
deodată pierdută și singură, și începi să simți panica încolțind 
înăuntrul tău ca o ferigă. 

Cele mai multe dintre vrăjitoarele mai bătrâne ședeau la măsuţele 
pliante dintr-o arie uriașă, delimitată cu sfori. Beau ceai. Pălăriile 
țuguiate săltau ca pe valuri, pe măsură ce vorbele curgeau din gurile 
deschise. Fiecare femeie părea să fie în stare să vorbească în același 
moment în care le asculta pe celelalte de la masă vorbind toate odată, 
deși acest talent nu se mărginește numai la vrăjitoare. Nu acesta era 
locul potrivit să cauţi o femeie bătrână îmbrăcată în negru, cu o 
pălărie ţuguiată. 

Soarele era de acum sus pe boltă. Terenul se umplea. Vrăjitoarele 
se roteau prin aer, ca să aterizeze la capătul îndepărtat și din ce în ce 
mai multă lume se revărsa pe poartă. Gălăgia era asurzitoare. Oriunde 
se întorcea, Tiffany vedea o mare de vrăjitoare agitate. 

Croindu-și cu greu drum prin gloată, se uita disperată după un 
chip prieten, ca al lui Miss Tick, sau al lui Miss Poloboc, sau al 
Suspiciei. La urma urmelor, până și unul neprieten i-ar fi făcut bine 
acum - chiar și al doamnei Urechelniță. 

Și încerca să nu se gândească. Încerca să nu se gândească la faptul 
că era îngrozită și singură în mulțimea nesfârșită și că, sus pe deal, 
nevăzut, acum și prisăcarul știa de spaima ei, pentru că o mică parte 
din el era ea. 

Îl simţi pe prisăcar fremătând. ÎI simţi punându-se în mișcare. 

Tiffany se împletici printr-un grup de vrăjitoare vorbărețe, ale 
căror glasuri sunau spart și neplăcut. Se simţi năucă, de parcă ar fi stat 
prea mult în soare. Se învârtea pământul cu ea. 

Remarcabil la un prisăcar, începu o voce firavă, undeva în fundul 
capului ei, este faptul că, la vânătoare, imită comportamentul 
rechinului comun, dintre toate animalele... 

— Nu vreau o predică, domnule Mâncărici, bolborosi Tiffany. Nu 


te vreau în capul meu! 

Dar amintirea lui Mâncărici pe Burtă, care nu dăduse niciodată 
atenţie celorlalte persoane cât timp fusese în viaţă, n-avea de gând să 
înceapă tocmai acum să asculte de cineva. Continuă să turuie, cu 
același chițăit mulțumit de sine: ...astfel că, odată ce și-a ales prada, o 
să ignore cu desăvârșire alte ţinte ispititoare... 

Putea vedea de-a dreptul prin lumetul de pe terenul Proceselor, și 
ceva chiar venea. Se mișca prin mulțime ca vântul prin iarba unei 
pajiști. Puteai să-i desenezi drumul după reacţia oamenilor. Unii 
leșinau, alții țipau și se întorceau pe călcâie, alții fugeau. Vrăjitoarele 
îşi întrerupeau pălăvrăgeala, scaunele se răsturnau și începeau 
strigătele. Dar el nu ataca pe nimeni. Era interesat doar de Tiffany. 

Ca un rechin, gândi Tiffany. Ucigaşul mărilor, mările unde se 
întâmplă cele mai mari nenorociri. 

Tiffany se dădu înapoi, umplându-se de panică. Le îmbrânci pe 
vrăjitoarele care se grăbeau spre locul vânzolelii, strigând la ele: 

— Nu-l puteţi opri! Nu știți ce este! O să încercaţi să-l loviți și-o 
să vă fluturați baghetele strălucitoare, dar o să-și continue drumul! O 
să-și continue drumul! 

Îşi vârî mâinile în buzunare și dădu de piatra norocoasă. Și de 
sfoară. Și de bucata de cretă. 

Dacă asta ar fi o poveste, gândi ea cu amărăciune, m-aș încrede în 
ce-mi spune inima, și mi-aş urma steaua și toate celelalte lucruri, și 
totul s-ar termina cu bine, chiar acum, cu un clinchet de MagiEEE. 
Dar nu ești niciodată într-o poveste când ai nevoie. 

Poveste, poveste, poveste... 

A treia dorinţă. A Treia Dorinţă. A treia dorinţă e cea importantă. 

În povești, duhul sau vrăjitoarea sau pisica magică... îţi oferă trei 
dorinţe. 

Trei dorințe... 

Apucă de braţ o vrăjitoare grăbită și se trezi uitându-se la fața 
Anagramei, care o privea cu groază și încerca să se ascundă undeva. 

— Te rog, nu-mi face nimic! Te rog! hohoti ea. Sunt prietena ta, 
nu-i așa? 

— Dacă vrei tu, dar atunci nu eram eu și acum sunt în regulă, 
zise Tiffany, ştiind că minţea. Chiar fusese ea, și asta era important. 
Trebuia să ţină minte asta. Iute, Anagrama! Care e a treia dorință? 
Iute! Când îţi pui trei dorinţe, care e a treia dorință?! 

Faţa Anagramei se încreți în încruntarea ofuscată pe care o afișa 
când ceva avea tupeul să nu fie inteligibil. 


— Dar de ce...? 

— Nu-ţi bate capul, te rog! Răspunde și atât! 

— Păi, ăăă... ar putea fi orice... să fii invizibilă sau... sau blondă 
sau orice... 

Anagrama se fâstâci, mintea desfăcându-i-se pe la cusături. 

Tiffany clătină din cap și-i dădu drumul. Alergă spre o vrăjitoare 
bătrână care privea speriată vânzoleala. 

— Te rog, doamnă, e important! În povești, care e a treia dorință? 
Nu mă întreba de ce, te rog! Doar amintește-mi! 

— Ăăă... fericirea. Fericirea, nu? zise bătrâna femeie. Da, fără 
îndoială. Sănătatea, bogăția și fericirea. Acum, în locul tău, eu aș... 

— Fericirea? Fericirea... mulțumesc, zise Tiffany și se uită în jur, 
căutând disperată pe altcineva. 

Nu era fericirea, știa asta în sufletul ei. Nu puteai dobândi 
fericirea prin magie, și ăsta era încă un indiciu. 

Se ivi Miss Tick, alergând printre corturi. Nu mai era timp pentru 
jumătăți de măsură. Tiffany o smuci, întorcând-o către ea și urlă: 


SalutMissTickDaSuntBineSperCăȘiDumneataEștiBineCareEATreiaDorințăReţ 

Miss Tick, spre cinstea ei, șovăi doar un moment sau două. 

— Să mai poţi avea încă o sută de dorinţe, nu? zise ea. 

Tiffany se uită lung la ea și apoi spuse: 

— Mulţumesc. Nu-i asta, dar e un indiciu, totuși. 

— Tiffany, e un..., începu Miss Tick. 

Dar Tiffany o zărise pe Buni Vremerea. Stătea în mijlocul 
terenului, în marele pătrat delimitat cu sfori dintr-un motiv anume. 
Nimeni nu părea s-o fi observat. Urmărea agitația bezmetică a 
vrăjitoarelor în jurul prisăcarului, de unde izbucneau, la răstimpuri, 
câte un fulger și o ploaie de scântei magică. Avea o privire senină și 
îndepărtată. 

Tiffany îi dădu lui Miss Tick braţul la o parte, se ghemui trecând 
pe sub sfori și alergă spre ea. 

— Buni! 

Ochii ei albaștri se întoarseră spre ea. 

— Da? 

— În povești, când duhul, sau broasca fermecată sau zâna nănașă 
îți acordă îndeplinirea a trei dorinţe... care e a treia dorință? 

— Ah, poveștile, făcu Buni. E simplu. În orice poveste care, 
trebuie s-o spunem, știe cum merg lucrurile prin lume, a treia dorință 
e cea care anulează răul făcut de primele două dorinţe. 


— Da! Asta e! Asta e! strigă Tiffany, iar cuvintele îngrămădite în 
spatele întrebării se revărsară, descătușate. Nu e Cel Rău! Nu poate fi! 
Nu are o gândire proprie! E doar o chestie de trei dorinţe! Dorinţele 
noastre! E ca în povești, atunci când... 

— Linișteşte-te. Răsuflă adânc, zise Buni. 

O luă pe Tiffany de umeri și o întoarse, astfel încât să fie cu fața 
la mulțimea cuprinsă de panică. 

— Te-ai speriat pentru o clipă, iar acum el vine, și n-o să mai dea 
înapoi, nu acum, fiindcă e disperat. Nici măcar nu vede mulțimea, nu 
înseamnă nimic pentru el. Pe tine te vrea. Pe tine te urmărește. Tu 
trebuie să fii cea care-l înfruntă. Ești gata? 

— Dar, presupunând că pierd... 

— N-aș fi ajuns niciodată ce sunt astăzi, dacă aș fi presupus că 
pierd, domnişoară. L-ai învins o dată, poţi s-o faci din nou! 

— Dar m-aș putea preface în ceva cumplit! 

— Atunci, o să ai de-a face cu mine, zise Buni. O să ai de-a face 
cu mine, pe terenul meu. Însă asta n-o să se întâmple, nu-i așa? Ai 
fost crescută printre prunci murdari și femei proaste? Atunci ăsta-i... 
celălalt caz. E amiază, acum. Ar fi trebuit să înceapă Procesele, dar, ha, 
se pare că lumea a uitat. Atunci, zi... ai în tine vâna de-a fi o vrăjitoare 
în lumina de nămiezi, departe de dealurile tale? 

— Da! 

Nu exista vreun alt răspuns, nu pentru Buni Vremerea. 

Buni Vremerea se înclină și apoi se dădu câţiva pași înapoi. 

— Eşti în elementul tău, atunci, doamnă, zise ea. 

Dorinţe, dorinţe, dorinţe, gândi Tiffany, neatentă, scotocind în 
buzunare după obiectele din care să facă o mreajă. Nu e Cel Rău. Ne 
dă ceea ce credem noi că vrem! Şi ce altceva ar putea cere oamenii? Mai 
multe dorinţe! 

N-ai putea spune: Un monstru a intrat în capul meu și mă silește 
să fac asta. Ea își dorise ca banii să fie ai ei. Prisăcarul doar o 
condusese spre ceea ce avusese ea în minte. 

Nu puteai spune: Da, dar eu n-am vrut niciodată să-i iau cu 
adevărat! Prisăcarul se folosea doar de ceea ce găsea - micile dorințe 
secrete, poftele, momentele de furie, toate lucrurile pe care adevărații 
oameni știu cum să le ignore! El nu te lăsa să le ignori! 

Atunci, cum moșmondea să lege bucăţile una de alta, oul îi 
alunecă din mâini, se încredință gravitaţiei și se slei de vârful 
bocancului ei. 

Se uită la el, negura disperării întunecând lumina de nămiezi. De 


ce am încercat să fac asta? Niciodată n-am împletit o mreajă cum 
trebuie, și atunci de ce am încercat? Pentru că am crezut că trebuie 
să-mi iasă de data asta, de-aia. Ca în poveste. Deodată, totul ar fi 
fost... bine. 

Dar asta nu e o poveste și acum nu mai sunt ouă... 

Se auzi un țipăt, dar de undeva de foarte de sus, iar sunetul lui o 
trezi pe Tiffany la realitate cu o zvâcnire a inimii. Era un șoim, în 
ochiul soarelui, care creștea pe măsură ce se apropia de pământ. 

Se înălță din nou, trecând pe deasupra capului lui Tiffany iute ca 
săgeata, și făcând astfel, ceva mic își dădu drumul din ghearele 
șoimului, strigând: 

— Crivens! 

Fură Peoricine cădea ca piatra, dar se auzi un vâșt! și deodată un 
balon de pânză se deschise zbârnâind deasupra lui. Două baloane, de 
fapt, sau, ca s-o luăm altfel, Fură Peoricine „împrumutase” parașuta 
lui Capturtit. 

Le dădu drumul de îndată ce îi încetiniră căderea și ateriză drept 
în mreajă. 

— Credeai că te-am părăsit? strigă el, ținându-se de sforicele. 
Sunt sub poprire, io unu' Continuă împleti tu, în clipa asta! 

— Ce? Nu pot! zise Tiffany, încercând să-l scuture din mreajă. Nu 
cu tine! O să te omor! Întotdeauna sparg ouăle! Ce popire? 

— Nu mă contrazice! strigă Fură, sărind în sus și-n jos în plasa 
mrejei. Fă-o! Sau nu ești cotoroanţa dealurilor! Iar io știu că ești! 

Lumea fugea acum pe lângă ea. Tiffany aruncă o privire în sus. | 
se păru că-l vede pe prisăcar, ca pe o formă mișcându-se prin praf. 

Se uită la împletitura din mâinile ei și la rânjetul de pe faţa lui 
Fură. 

Clipa vibră ca o coardă. 

O vrăjitoare o scoate la capăt cu lucrurile nenaturale, zise Gândul 
ei de-al doilea. Treci peste „nu pot”. 

O-K... 

De ce nu mi-a ieșit niciodată până acum? Pentru că n-a fost 
niciun motiv pentru care să-mi iasă. N-am avut nevoie să-mi iasă. 

Acum am nevoie, ca să mă ajute. Nu. Am nevoie ca să mă ajut, pe 
mine. 

Așadar, gândește-te la asta. Nu lua în seamă zgomotul, nu lua în 
seamă prisăcarul rostogolindu-se spre tine peste iarba călcată în 
picioare... 

Folosești lucrurile pe care le ai, așadar asta e bine. Potolește-te. 


la-o încet. Uită-te la mreajă. Gândește-te la momentul ăsta. Toate 
sunt lucruri de acasă... 

Nu. Nu toate lucrurile. Nici pe departe toate lucrurile. De data 
asta, simţi forma a ceea ce nu era acolo... 

„.. și-și duse mâna la calul de argint de la gâtul ei, rupându-i 
lanţul și apoi atârnându-l în împletitură. 

Deodată, gândurile ei deveniră reci și limpezi ca gheaţa, 
luminoase și strălucitoare atât cât trebuiau să fie. Hai să vedem... asta 
arată mai bine aici... și de asta trebuie să trag în partea asta... 

Mișcarea îl smuci pe calul de argint, care prinse viaţă. Apoi se roti 
încet, trecând printre aţe și prin Fură Peoricine, care spuse: 

— N-a durut nici pic! Dă-i ‘nainte! 

Tiffany simţi furnicături în picioare. Calul sclipea, răsucindu-se. 

— Nu vreau ză te grăbesc! zise Fură Peoricine. Dar grăbește-te! 

Sunt departe de casă, gândi Tiffany, cu aceeași limpezime a 
minții, dar o am în ochi. Acum, deschid ochii. lar acum, deschid ochii 
din nou... 

Ahh... 

Pot să fiu o vrăjitoare departe de dealurile mele? Bineînţeles că pot. 
Niciodată nu te-am părăsit de-adevăratelea, Pământule de Sub Val... 


Păstorii de pe Creta simţiră pământul cutremurându-se, ca un 
tunet sub iarbă. Păsările își luară zborul din tufe. Oile se uitară în sus. 

Din nou, pământul se cutremură. 

Unii au zis că o umbră a trecut prin fața soarelui. Alţii au zis că 
au auzit tropot de cal. 

Şi un băiat care încerca să prindă iepuri în micuța vale a Calului, 
a zis că dealul a explodat și un cal a sărit din el ca un val, înălțându-se 
până la cer, cu o coamă ca spuma mării, și alb, tot, ca de cretă. A zis că 
galopa prin văzduh cum se ridică fuioarele de ceaţă și c-a zburat spre 
munți, ca furtuna. 

A fost pedepsit pentru că îndruga prostii, bineînţeles, dar el era 
convins că fusese adevărat. 


Mreaja lumină. Argintul alerga printre aţe. leșise din mâinile lui 
Tiffany, scânteind ca stelele. 

În lumina aceea, ea îl văzu pe prisăcar ajungând la ea și 
întinzându-se până ce o înconjură cu totul, nevăzutul devenind 
vizibil. Se vălurea și reflecta lumina straniu. În străfulgerările și 
scânteierile acelea se întrezăreau chipuri, unduindu-se și lăbărțându- 


se ca oglindirile în apă. 

Timpul se scurgea anevoie. Putea vedea, dincolo de zidul 
prisăcarului, cum vrăjitoarele se uitau ţintă la ea. Una își pierduse 
pălăria în vânzoleală, dar aceasta încă mai plutea în aer. Nu avusese 
încă timp să cadă. 

Degetele lui Tiffany se mișcau. Prisăcarul tremura în aer, tulburat 
ca un iaz după ce-ai aruncat o pietricică în el. Tentaculele sale se 
întinseră spre ea. Ea îi simți panica, îi simţi groaza, în clipa în care 
punea stăpânire pe ea. 

— Eşti bine-venit, zise Tiffany. 

Bine-venit? se miră prisăcarul, cu vocea lui Tiffany. 

— Da. Eşti bine-venit în acest loc. Eşti în siguranţă aici. 

Nu! Noi nu suntem niciodată în siguranţă. 

— Eşti în siguranţă aici, repetă Tiffany. 

Te rog! zise prisăcarul. Adăpostește-ne! 

— Vrăjitorul a avut mare dreptate în privința ta, zise Tiffany. 
Chiar te ascunzi în ființe. Dar el nu s-a întrebat de ce. De ce anume te 
ferești? 

De orice, zise prisăcarul. 

— Cred că ştiu ce vrei să spui, zise Tiffany. 

Chiar știi? Chiar știi cum e să fii conștient de fiecare stea, de 
fiecare fir de iarbă? Da. Stii. Tu numești asta „a-ţi deschide ochii din 
nou” Dar tu o faci numai pentru o clipă. Noi am făcut-o pe vecie. Nici 
somn, nici odihnă, doar nesfârșită... nesfârșită trăire, nesfârșită 
conștientizare. A tot ce există. Tot timpul. Cât vă invidiem, vă invidiem! 
Norocoase ființe umane, care vă puteți închide mințile la profunzimile 
reci și nemărginite ale spațiului! Aveţi chestia asta, cum o numiţi voi... 
plictiseală? Este cel mai rar talent din univers! Am auzit un cântec, 
zicea cam așa: „Sclipește, sclipește, micuță stea...” Ce putere! Ce putere 
minunată! Puteţi lua un miliard de miliarde de materie incandescentă, 
un furnal de-o inimaginabilă tărie, ca să-l prefaceţi într-un cântecel de 
copii! Vă clădiţi mici cuvinte, mici povești, mici cochilii în jurul minților 
voastre și astea țin infinitul la distanță și vă îngăduie să vă treziți, 
dimineaţa, fără să țipaţi! 

Complet ieșit din țâțâni! zise o voce voioasă din străfundul 
amintirilor lui Tiffany. Pur și simplu nu-l puteai ține pe doctorul 
Mâncărici la locul lui. 

Fie-ţi milă de noi, fie-ţi milă de noi, ziseră vocile prisăcarului. Nu 
există adăpost pentru noi, nici odihnă pentru noi, nici loc sacru. Dar tu, 
tu ne poți opri. Am văzut asta în tine. Tu ai minţile în minţi. Ascunde- 


ne! 

— Vrei linişte? întrebă Tiffany. 

Da, și mai mult decât liniștea, zise vocea prisăcarului. Voi, 
oamenii, sunteți atât de pricepuți la a nu băga de seamă. Sunteţi 
aproape orbi și-aproape surzi. Vă uitaţi la un copac și vedeți... doar un 
copac, o plantă mai mare. Voi nu vedeţi istoria lui, nu simțiţi seva 
pulsând, nu auziți toate insectele din scoarța lui, nu simţiţi alchimia 
din frunze, nu luaţi în seamă sutele de nuanţe de verde, rotirile ușoare 
după soare, nebănuita creștere a lemnului... 

— Dar tu nu ne înţelegi pe noi, zise Tiffany. Eu nu cred că vreo 
ființă omenească ar putea să-ți supraviețuiască. Ne dai ce crezi tu că 
vrem, de îndată ce ne dorim un lucru, exact ca în poveștile cu zâne. 
lar dorinţele întotdeauna ies prost. 

Da. Acuma știm asta. Avem un ecou al tău. Avem... puterea de 
înțelegere, zise prisăcarul. Așa că acum venim noi la tine cu o dorință. 
Este dorinţa care le îndreaptă pe celelalte. 

— Da, zise Tiffany. Asta e întotdeauna ultima dorinţă, cea de-a 
treia. Este dorința care spune „Fă ca toate acestea să nu se fi 
întâmplat”. 

Învaţă-ne să murim, ziseră vocile prisăcarului. 

— Pe-asta n-o știu! 

Toţi oamenii știu calea, ziseră vocile prisăcarului. Mergeţi pe ea în 
fiecare zi a scurtelor, foarte scurtelor voastre vieţi. O cunoașteţi. Noi vă 
invidiem cunoașterea asta. Voi știți cum să sfârșiți. Sunteţi foarte 
talentați. 

Trebuie să știu cum se moare, se gândi Tiffany. Undeva, în 
străfunduri. Stai să mă gândesc. Stai să trec peste „nu pot”... 

Ridică mreaja sclipitoare. Mănunchiuri de lumină încă se mai 
răspândeau din ea, dar nu mai avea nevoie de ea acum. Putea ţine 
puterea în centrul ființei sale. Totul era doar o problemă de echilibru. 

Lumina se stinse. Fură Peoricine încă atârna între sfori, dar i se 
despletise părul și i se ridicase în cap ca o mare minge roșie. Părea 
stupefiat. 

— Aş putea să omorrr un kebap, zise el. 

Tiffany îl lăsă pe pământ, unde el se clătină puţin pe picioare, 
apoi vâri restul mrejei în buzunar. 

— Mulţumesc, Fură, zise ea. Dar acum vreau să pleci. Treaba asta 
ar putea să devină... serioasă. 

Era, bineînţeles, exact ceea ce n-ar fi trebuit să spună. 

— N-o ză plec! răcni el. l-am promis lu' Jeannie ză te apăr! Hai ză 


terminăm cu ăsta! 

Nu mai încăpea loc de discuţie. Fură își luase poziţia lui de 
bătaie, pe jumătate ghemuit, cu pumnii strânși, cu bărbia în afară, 
gata pentru orice și clocotind de sfidare. 

— Mulţumesc, zise Tiffany și se îndreptă de spate. 

Moartea este chiar în spatele nostru, se gândi ea. Viaţa se 
sfârșește și, acolo unde se sfârșește ea, e moartea, așteptând. Așa că... 
trebuie să fie aproape. Foarte aproape. 

Ar trebui să fie... o ușă. Da. O ușă veche, de lemn vechi. 
Întunecată, de asemenea. 

Se întoarse. În spatele ei, chiar era o ușă neagră, suspendată în 
aer. 

Balamalele vor scârțâi, se gândi ea. 

lar când o deschise, scârțâiră. 

A-șaaa..., gândi ea. Asta nu este întru totul real. Eu îmi spun 
singură o poveste pe care o pot înţelege, despre uși, și mă păcălesc 
destul cât să meargă. Trebuie doar să păstrez echilibrul la hotare, ca să 
meargă mai departe. Și asta-i la fel de greu cât să nu te gândești la un 
rinocer roz. lar dacă Buni Vremerea poate s-o facă, atunci pot și eu s-o 
fac. 

Dincolo de ușă, nisipul negru se întindea cât vedeai cu ochii sub 
un cer presărat cu stele palide. Undeva, în zare, erau niște munți. 

Trebuie să ne ajuţi să trecem, ziseră vocile prisăcarului. 

— Dacă vrei sfatu' meu, atuncea ză nu faci asta, zise Fură 
Peoricine de la glezna lui Tiffany. Eu n-am încredere-n scârbavnicu' 
ăsta nici atâtica! 

— O parte din mine e acolo, în el. Am încredere în ea, zise 
Tiffany. Şi, am mai spus, nu trebuie să vii și tu, Fură. 

— Oh, zău? Și-o ză stau ză mă uit la tine, cum te duci acolo 
singură, nu? Ba n-ai ză mă vezi părăsindu-te, tocmai acu’! 

— Ai un clan și o nevastă, Fură! 

— Deah, așa că nu vreau să-i dezonorez lăsându-te să treci pragu’ 
Morţii singură, zise Fură Peoricine cu hotărâre neclintită. 

Așadar, gândi Tiffany, pornind spre ușă, asta e ceea ce facem. 
Trăim la hotare. Îi ajutăm pe cei care nu-și pot găsi singuri calea... 

Trase o dată adânc aer în piept și păși dincolo de prag. 

Nu se schimbă mai nimic. Simţea nisipul grunjos sub tălpi, care 
scrâșnea, când călca pe el, așa cum se așteptase, dar când îl împrăștia 
cu piciorul, cădea înapoi cu aceeași încetineală ca un puf de păpădie, 
și la asta nu se așteptase. Aerul nu era îngheţat, dar era rarefiat și 


înţepător, când îl respirai. 

Ușa se închise binișor în spatele ei. 

Îți mulțumim, ziseră vocile prisăcarului. Și-acum ce facem? 

Tiffany se uită în jur și în sus, la stele. Nu erau cele pe care le știa 
ea. 

— Mori, bănuiesc, zise ea. 

Dar nu există un „eu” care să moară, ziseră vocile prisăcarului. 
Suntem numai noi. 

Tiffany răsuflă adânc. Asta era o chestie de cuvinte, iar ea știa 
cum funcționează cuvintele. 

— Există o poveste demnă de crezare, zise ea. Odinioară, cu toţii 
pluteam pe mare, apoi am fost pești, apoi șopârle, apoi șobolani, apoi 
maimuțe, și sute de alte animale între acestea. Mâna asta a fost 
odinioară o aripioară de pește, mâna asta a fost odinioară gheară! În 
gura mea de om am colții ascuţiţi ai unui lup și dinţii ca dalta ai unui 
iepure și dinții rumegători ai unei vaci! Sângele nostru e la fel de sărat 
ca marea în care obișnuiam să trăim cândva! Când ne e frică, părul de 
pe piele ni se zbârlește, la fel cum făcea când era blană. Noi suntem 
istorie! Tot ce am fost pe drumul devenirii până la noi mai suntem 
încă. Vrei să asculți și restul poveștii? 

Povestește-ne-o, zise prisăcarul. 

— Eu sunt făcută din amintirile părinților mei, și ale bunicilor 
mei, și ale tuturor strămoșilor mei. Ei sunt în felul în care arăt, în 
culoarea părului meu. Și sunt făcută din toţi cei pe care i-am întâlnit 
vreodată și care mi-au schimbat modul de gândire. Așadar, cine sunt 
„eu”? 

Partea care tocmai ne spune această poveste, răspunse prisăcarul. 
Partea care este cu adevărat „tu” 

— Ei bine... da. Dar și tu trebuie să ai o parte din asta. Ştii că spui 
mereu că tu ești „noi” — cine spune asta? Cine spune că tu nu ești tu? 
Nu ești deosebit de noi. Noi suntem doar mult, mult mai pricepuţi la 
a uita. Și știm când să nu ascultăm maimuța din noi. 

Ne-ai zăpăcit, zise prisăcarul. 

— Partea străveche din creierul nostru care vrea să fie cap de 
maimuță și care atacă, dacă e luată prin surprindere, zise Tiffany. 
Reacționează. Nu gândește. Să fii om înseamnă să știi când să nu fii 
maimuță, sau șopârlă, sau oricare alta dintre vechile întrupări. Dar 
când tu iei în stăpânire oamenii, le amuţești partea umană. Tu asculți 
de maimuță. Maimuţa nu știe de ce are nevoie, ci doar ce vrea. Nu, tu 
nu ești un „noi”. Tu ești un „eu'. 


Eu, eu, zise prisăcarul. Eu. Cine sunt eu? 

— Vrei un nume? Asta ajută. 

Da. Un nume... 

— Întotdeauna mi-a plăcut Arthur, ca nume. 

Arthur, zise prisăcarul. Și mie îmi place Arthur. Și dacă sunt, mă 
pot opri. Ce se întâmplă după aceea? 

— Fiinţele pe care... le-ai luat tu în stăpânire n-au murit? 

Ba da, zise Arthur. Dar noi... dar eu n-am văzut ce s-a întâmplat. 
Au încetat pur și simplu să mai fie acolo. 

Tiffany privi în jur, peste nisipurile nesfârșite. Nu putea vedea pe 
nimeni, dar era ceva care sugera mișcare. De la schimbarea ocazională 
de lumină, probabil, când parcă surprindea imagini din ceva ce n-ar fi 
trebuit să vadă. 

— Cred, zise ea, că trebuie să traversezi deșertul. 

Ce e dincolo de el? întrebă Arthur. 

Tiffany şovăi. 

— Unii zic că te duci într-o lume mai bună, spuse ea. Alţii zic că 
te întorci înapoi, într-un alt trup. lar alții zic, cred, că nu mai e nimic. 
Zic că încetezi și atât. 

Dar tu ce zici? întrebă Arthur. 

— Zic că nu există cuvinte care să descrie ce e acolo, răspunse 
Tiffany. 

E adevărat? zise Arthur. 

— Cred că tocmai de aceea trebuie să traversezi deșertul, reluă 
Tiffany, ca să afli. 

O să caut să aflu. Îți mulțumesc. 

— Adio..., Arthur. 

Îl simţi pe prisăcar îndepărtându-se. Nu se vedea mai nimic din 
el - o înfiorare a câtorva fire de nisip, un șuier slab în aer -, dar 
aluneca încet peste nisipul întunecat. 

— Duce-te-ai învârtindu-te-ai drept la naiba să te ia! strigă Fură 
Peoricine în urma lui. 

— Nu, zise Tiffany. Nu spune asta. 

— Nu, da el a omorât oamenii ca să rămână viu. 

— N-a vrut. N-a știut cum sunt oamenii. 

— A fost o roabă dă aiureli pă cinste, ce i-ai servit tu, ‘n orice caz, 
zise Fură, cu admiraţie. Nici măcar un gonnaglobard n-ar fi putut 
născoci așa o roabă dă aiureli. 

Tiffany se întrebă dacă fuseseră într-adevăr aiureli. O dată, când 
profesorii ambulanți veniseră în satul lor, plătise o jumătate de duzină 


de ouă pentru o dimineață de educaţie despre ***Minunile 
Unversului!!*** Fusese cam scump, pentru educaţie, dar meritase 
suma cu vârf și îndesat. Profesorul fusese un pic cam smintit, chiar și 
pentru un profesor, dar ceea ce spusese atunci părea să aibă o noimă 
indiscutabilă. Unul dintre cele mai uimitoare lucruri despre univers, 
spusese el, era acela că, mai devreme sau mai târziu, totul devine 
alcătuit din toate celelalte, deși probabil e nevoie de milioane și 
milioane de ani ca să se întâmple asta. Ceilalți copii chicotiseră sau 
protestaseră, dar Tiffany știa că ceea ce odinioară fuseseră niște vietăți 
micuţe, era acum creta dealurilor. Totul se transforma, chiar și stelele. 

Aceea fusese o foarte bună dimineaţă, mai ales când primise 
înapoi o jumătate de ou pentru că-i atrăsese atenția că „Univers” 
fusese scris greșit. 

Era adevărat? Poate că asta nu mai conta. Poate că fusese destul 
de adevărat pentru Arthur. 

Ochii ei, ochii lăuntrici pe care îi deschidea de două ori, 
începuseră să i se închidă. Simţea cum i se scurg puterile. Nu puteai 
rămâne în starea aceea prea multă vreme. Deveneai atât de conștient 
de univers, că încetai să mai fii conștient de tine. Ce treabă deșteaptă 
din partea oamenilor că învățaseră cum să-și închidă minţile. Mai 
exista ceva în univers la fel de uluitor ca plictiseala? 

Se așeză pe jos, doar pentru o clipă, și își umplu o mână cu nisip. 
Se ridică deasupra mâinii sale, învârtindu-se ca fumul, reflectând 
lumina stelelor, apoi se așternu la loc, fără nicio grabă, de parcă ar fi 
avut tot timpul din lume. 

Niciodată nu mai simţise o astfel de oboseală. 

Încă mai auzea vocile lăuntrice. Prisăcarul lăsase amintiri în 
urmă, doar câteva. Își putea aminti de atunci când nu exista nicio stea 
și când nu era nimic care să semene cu „ieri”. Știa ce se afla dincolo de 
stele și sub iarbă. Dar nu-și putea aminti când dormise ultima oară, 
când dormise de-adevăratelea, într-un pat. Stările de inconștiență nu 
se puneau. Își închise ochii, și apoi își închise din nou ochii... 

Cineva o lovi zdravăn în picior. 

— Nu te culca! strigă Fură Peoricine. Nu aici! Nu poţi să dormi 
aici! Ridică-te și dă-i drumul! 

Încă simțindu-se amorţită, Tiffany se ridică în picioare, printre 
vârtejurile lente de praf care se înălțau, și se întoarse către ușa 
întunecată. 

Nu mai era acolo. 

Erau urme de pași în nisip, dar nu duceau decât puțin mai încolo 


și, oricum, dispăreau, încetul cu încetul. Nu era nimic în jurul ei decât 
nisipul mort, pentru totdeauna. 

Se întoarse iarăși, să se uite la munții din depărtare, dar vederea îi 
fu împiedicată de o siluetă înaltă, îmbrăcată toată în negru, ținând o 
coasă. Nu fusese acolo mai devreme. 

— BUNĂ ZIUA, zise Moartea. 


Capitolul 12 
Vomitoriul 


Tiffany îşi ridică privirile spre gluga neagră. Era un craniu 
înăuntru, dar găvanele ochilor luminau albastru. 

Cel puţin, oasele n-o speriaseră niciodată pe Tiffany. Erau doar 
cretă care umblase cândva pe lume. 

— Tu ești...? începu ea, dar Fură Peoricine slobozi un răcnet și 
ţâșni drept spre glugă. 

Se auzi o bufnitură. Moartea făcu un pas înapoi și își ridică o 
mână scheletică spre capișon. Îl trase afară de păr pe Fură Peoricine 
și-l ţinu în fața ochilor, cu braţul întins, în timp ce Nac Mac Fulgerul 
blestema și dădea din picioare. 

— ĂSTA E AL TAU? o întrebă Moartea pe Tiffany. 

Glasul era profund și pretutindeni în jurul ei, ca tunetul. 

— Nu. Ăăă... e al lui. 

— NU AŞTEPTAM UN NAC MAC FULGER ASTĂZI, zise 
Moartea, ALTMINTERI AŞ FI PURTAT UN ECHIPAMENT DE 
PROTECȚIE, HA-HA. 

— Se bat mult, recunoscu Tiffany. Tu chiar ești Moartea, nu-i așa? 
Ştiu că pare o întrebare prostească. 

— NU I-E FRICĂ? 

— Nu încă. Dar, ăăă... încotro e vomitoriul, nu te supăra? 

Urmă o pauză. Apoi Moartea spuse, cu o voce încurcată: 

— NU-I CHESTIA AIA CARE-ŢI UȘUREAZĂ STOMACUL? 

— Nu, zise Tiffany. Toată lumea crede la fel. De fapt, este ieșirea. 
Știi tu, EXIT. 

Moartea îi arătă direcţia cu mâna în care încă îl mai ţinea pe 
furibundul Fură Peoricine. 

— PE ACOLO. TREBUIE SĂ MERGI PRIN DEŞERT. 

— Tot drumul până la munți? 

— DA. DAR NUMAI MORȚII POT MERGE ÎN PARTEA AIA. 

— Tot o ză-mi dai tu drumul, mai devreme sau mai târziu, bă, 
mare anatomie! răcni Fură Peoricine. Și-atunci ai să primești un șut dă 
n-ai să-l duci! 

— Era o ușă acolo! zise Tiffany. 

— AH, DA, zise Moartea, DAR EXISTĂ NIŞTE REGULI, AIA ERA 
O UȘĂ DE INTRARE, VEZI TU. 

— Care-i diferența? 


— UNA FOARTE IMPORTANTĂ, ÎMI PARE RĂU S-O SPUN. 
TREBUIE SĂ VĂ CĂUTAȚI SINGURI IEȘIREA. NU ADORMIȚI PE- 
AICI. SOMNUL, AICI, NU SE SFÂRȘEȘTE NICIODATĂ. 

Moartea dispăru. Fură Peoricine căzu în nisip și sări în picioare, 
gata de bătaie, dar erau singuri. 

— Trebuie ză ne facem rost d-o ușă dă ieșire, zise el. 

— Nu știu cum! Fură, ţi-am spus doar să nu vii cu mine. Tu mai 
poți ieși? 

— Deah. Pro'abil. Da’ trebuie să te văd în siguranţă. Matca a pus 
poprire pă mine. Trebuie să salvez cotoroanţa dealurilor. 

— Jeannie ţi-a cerut asta? 

— Deah. Şa fozt foarte ca-te-go-ri-că, zise Fură Peoricine. 

Tiffany se lăsă din nou jos, în nisip. Cum se intră, da, asta n-a fost 
greu... 

Privi în jur. Deși nu-ți săreau în ochi, erau schimbări ocazionale 
de lumină și mici norișori de praf. 

Oameni pe care nu-i putea vedea treceau pe lângă ea. Oameni 
care traversau deșertul. Oameni morţi, care se duceau să afle ce era 
dincolo de munți... 

Am unsprezece ani, gândi ea. Oamenii vor fi supăraţi. Se gândi la 
fermă și la cum vor reacționa mama și tatăl ei. Dar nu va exista niciun 
corp, nu-i așa? Așa că oamenii vor spera și iar vor spera — că ea se va 
întoarce și că era doar... dispărută -, ca bătrâna doamnă Sentâmplă 
din sat, care aprindea o lumânare la fereastră în fiecare seară, pentru 
băiatul ei care se pierduse pe mare, cu treizeci de ani în urmă. 

Se întrebă dacă Fură ar fi putut trimite un mesaj, dar ce-ar fi 
putut spune? „Nu sunt moartă, sunt doar captivă”? 

— Ar fi trebuit să mă gândesc și la ceilalți, zise ea cu voce tare. 

— Deah, “poi, te-ai gândit, zise Fură, așezându-se lângă piciorul 
ei. Arthur al tău a plecat foarte fericit și ai salvat alți oameni de-a fi 
uciși. Ai făcut ce trebuia făcut. 

Da, gândi Tiffany. Asta-i ce trebuie să facem noi. Și nu e nimeni 
care să te apere, pentru că se presupune că tu ești cea care trebuie să 
facă lucrurile de genul ăsta. 

Dar Gândul ei de-al Doilea zise: Mă bucur c-am făcut-o. Aș face-o 
din nou. L-am oprit pe prisăcar să mai omoare pe altcineva vreodată, 
chiar dacă l-am atras tocmai la Procese. Și acest gând fu urmat de o 
pauză. Ar fi trebuit să vină un alt gând, dar era prea obosită să-l mai 
aibă. Fusese important. 

— Îţi mulțumesc c-ai venit, Fură, zise ea. Dar când... o să poţi 


pleca, trebuie să te întorci imediat la Jeannie, înţelegi? Și să-i spui că-i 
sunt recunoscătoare că te-a trimis. Să-i mai spui că mi-aș fi dorit să 
avem ocazia să ne cunoaștem mai bine, noi două. 

— Oh, deah. Oricum, i-am trimis pă băieţi înapoi. Capturtit mă 
așteaptă. 

Şi-n acest moment, ușa apăru și se deschise. Buni Vremerea păși 
înăuntru și le făcu un semn grăbit cu mâna. 

— Unii oameni își pierd minţile cu care s-au născut! Veniţi, în 
clipa asta! porunci ea. 

În spatele ei, ușa începu să se închidă, dar ea o împinse din nou 
cu toată forța și o propti cu gheata, strigând: 

— Oh, ba n-ai s-o faci, drac viclean! 

— Dar... credeam că există reguli! zise Tiffany, ridicându-se și 
grăbindu-se spre ea. 

Toată oboseala-i dispăruse deodată. Până și un corp obosit vrea 
să supraviețuiască. 

— Oh? Zău? făcu Buni. Ai semnat ceva? Ai făcut jurământ? Nu? 
Atunci nu erau reguli pentru tine! Hai odată! Și dumneata, domnule 
Oricare. 

Fură Peoricine sări pe gheata ei chiar cu o clipă înainte ca ea să-și 
tragă piciorul. Ușa se închise cât ai clipi, dispăru și-i lăsă în... lumină 
chioară, se părea, un spaţiu de aer cenușiu. 

— N-o să dureze mult, zise Buni Vremerea. De obicei, nu 
durează. Până se reașază lumea la locul ei. Oh, nu te uita așa. Tu i-ai 
arătat lui Calea, da? Fără milă. Ei bine, eu cunosc deja calea asta. Ai s- 
o străbaţi din nou, fără îndoială, pentru vreun alt suflet sărman, ai să 
deschizi ușa pentru cei care n-o pot găsi. Dar nu vorbim despre asta, 
înţelegi? 

— Miss Poloboc niciodată... 

— Nu vorbim despre asta, am spus, zise Buni Vremerea. Știi de 
care parte a vieţii se ocupă o vrăjitoare? De făcut alegerile care trebuie 
făcute. Cele grele. Dar tu... te-ai descurcat destul de bine. Nu-i nimic 
rușinos în milă. 

Îşi scutură câteva fire de iarbă de pe rochie. 

— Sper că Miss Ogi a sosit, zise ea. Am nevoie de rețeta ei pentru 
oţetul de mere. Oh... când o să ajungem, s-ar putea să te simţi puţin 
ameţită. Mai bine-ţi spun de-acuma. 

— Buni? zise Tiffany, în timp ce lumina începu să fie mai 
puternică, aducând cu ea și oboseala, din nou. 

— Da? 


— Ce s-a întâmplat exact în momentul acela? 

— Tu ce crezi că s-a întâmplat? 

Lumina explodă deasupra lor. 

Cineva îi ștergea lui Tiffany fruntea cu o cârpă umedă. 

Rămase întinsă, bucurându-se de răcoarea plăcută. Auzea voci în 
jurul ei, printre care recunoscu tonurile veșnic-plângăreţe ale 
Anagramei. 

— ... Și chiar și-a ieșit din pepeni la Zakzak. Sincer, nu cred că e 
foarte zdravănă la cap! Cred că literal se țicnise! Zbiera fel și fel de 
ameninţări și-a folosit un fel de, oh, nu știu cum să-i spun, de 
escrocherie grosolană ca să ne facă să credem că l-a prefăcut pe 
fraierul ăla de Brian într-o broască. Ei, bineînţeles, pe mine nu m-a 
dus nicio clipă... 

Tiffany deschise ochii și văzu fața rotundă și trandafirie a 
Suspiciei, încreţită de îngrijorare. 

— Hm, s-a trezit! zise fata. 

Spaţiul dintre Tiffany și tavan se umplu cu pălării ţuguiate. 
Acestea se traseră înapoi, cu părere de rău, când se ridică în capul 
oaselor. Privit de sus, momentul trebuie să fi semănat cu o margaretă 
neagră, închizându-se și deschizându-se. 

— Unde suntem? întrebă ea. 

— Hm, la Cortul de Prim-ajutor și Copii Pierduţi, răspunse 
Suspicia. Hm... ai leșinat când doamna Vremerea te-a adus înapoi 
din... de acolo unde plecaseși tu. Toată lumea a fost pe aici, să te vadă! 

— Se spune, ceva de genul, că tu ai fi târât monstrul în, ceva de 
genul, Lumea Cealaltă! zise Lucy Convocare, cu ochii sclipind. 
Doamna Vremerea ne-a povestit totul despre asta! 

— Ei bine, n-a fost chiar..., începu Tiffany. 

Simţi ceva înghiontind-o în spinare. Duse mâna la spate și, când 
o retrase, ţinea o pălărie țuguiată. Era veche, aproape cenușie, și de-a 
dreptul jumulită. Zakzak n-ar fi îndrăznit să încerce să vândă așa ceva, 
dar celelalte fete o sorbeau din ochi cu priviri de câine flămând 
urmărind mâna măcelarului. 

— Hm, doamna Vremerea ţi-a dat pălăria ei, zise Suspicia, cu 
răsuflarea tăiată. Chiar pălăria ei. 

— A zis că te-ai născut vrăjitoare și că o vrăjitoare nu se cuvine să 
n-aibă pălărie! zise Dimity Zarvă, cu ochii la ea. 

— Drăguţ din partea ei, zise Tiffany. 

Era obișnuită cu haine purtate. 

— E doar o pălărie veche, remarcă Anagrama. 


Tiffany își ridică privirile la fata înaltă și începu să zâmbească, 
încet. 

— Anagrama? zise ea, ridicând o mână cu degetele deschise. 

Anagrama se dădu înapoi. 

— Oh, nu, zise ea. Nu face asta! Nu face asta! S-o oprească cineva 
să facă asta! 

— Nu vrei un balon, Anagrama? continuă Tiffany, ocolind încet 
masa. 

— Nu! Te rog! 

Anagrama se dădu încă un pas înapoi, ţinându-și braţele în 
dreptul feței și căzu peste o bancă. Tiffany o ridică în picioare și o 
bătu înveselită pe obraz. 

— Atunci, n-am să-ți cumpăr unul, zise ea. Dar, te rog, învaţă ce 
înseamnă într-adevăr „literal”, vrei? 

Anagrama îi dărui un zâmbet înghețat. 

— Ăăă, da, izbuti ea să-ngaime. 

— Bine. Atunci o să fim prietene. 

O lăsă pe fată încremenită acolo și se întoarse să-și ia pălăria. 

— Hm, probabil ești puțin ameţită, zise Suspicia. Probabil nu 
înţelegi. 

— Ha, nu mi-a fost cu adevărat frică, știi, zise Anagrama. Totul a 
fost o glumă, desigur. 

Nimeni nu-i dădu vreo atenţie. 

— Să înţeleg ce? întrebă Tiffany. 

— E chiar pălăria ei! spuseră fetele în cor. 

— E ceva de genul că dacă pălăria aia ar putea vorbi, ce mai 
poveşti ar putea, știi, să spună, zise Lucy Convocare. 

— A fost doar o glumă, zise Anagrama, pentru cine ar fi ascultat- 
o. 

Tiffany se uită la pălărie. Era foarte ponosită și nu foarte curată. 
Dacă pălăria asta ar fi putut vorbi, probabil doar ar fi murmurat. 

— Unde e Buni Vremerea acum? întrebă ea. 

Fetele scoaseră o exclamaţie de surpriză. Asta fusese aproape la 
fel de impresionantă ca pălăria. 

— Hm... nu se supără că-i spui așa? zise Suspicia. 

— Ea m-a rugat să-i spun așa, zise Tiffany. 

— Numai că noi am auzit că trebuie s-o fi cunoscut de, ceva de 
genul, o sută de ani, până să te lase s-o numești așa..., zise Lucy 
Convocare. 

Tiffany dădu din umeri. 


— În fine, orișicum, zise ea, știți unde e? 

— Oh, își bea ceaiul împreună cu celelalte vrăjitoare bătrâne și 
sporovăiește despre oţetul de mere și despre cum vrăjitoarele din ziua 
de azi nu mai sunt cum erau pe vremea când era ea fată, zise Lulu 
Dragă. 

— Ce? exclamă Tiffany. Doar își bea ceaiul? 

Tinerele vrăjitoare se uitară una la alta, nedumerite. 

— Hm, sunt și cornuleţe, zise Suspicia. Dacă asta-i important. 

— Dar a deschis ușa pentru mine. Ușa spre... afară din... deșert! 
Nu poți să stai liniștită la masă după aceea și să mănânci cornulețe! 

— Hm, cele pe care le-am văzut aveau și glazură, riscă Suspicia, 
cu nervozitate. Nu erau doar din cele făcute-n casă... 

— Uite, zise Lucy Convocare, noi n-am văzut de fapt nimic, știi? 
Tu doar stăteai acolo cu o, ceva de genul, aură în jurul tău și nu 
puteam ajunge la tine, și atunci Bun... doamna Vremerea s-a apropiat 
și a pășit înăuntru și amândouă aţi stat acolo, știi? Apoi lumina a 
făcut fiu! și-a dispărut, iar tu ai, ceva de genul, căzut din picioare. 

— Ceea ce n-a reușit să spună foarte clar Lucy, zise Anagrama, e 
că noi nu te-am văzut plecând de fapt nicăieri. Îţi spun asta ca 
prietenă, bineînţeles. A fost doar lumina aceea, care ar fi putut fi orice. 

Anagrama avea să fie o bună vrăjitoare, chibzui Tiffany. Își putea 
spune singură povești pe care să le creadă literal. Și putea sări îndărăt 
ca o minge. 

— Nu uita că eu am văzut calul, zise Harrieta Deziluzie. 

Anagrama își dădu ochii peste cap. 

— Oh, da, Harrieta crede că a văzut un soi de cal pe cer. Numai 
că nu arăta ca un cal, zice ea. Ea zice că arăta cum ar arăta un cal dacă 
ai lua calul propriu-zis și ai lăsa doar trăsăturile sale de cal, nu-i așa, 
Harrieta? 

— N-am spus asta! ripostă Harrieta. 

— Atunci, scuză-mă. Așa a sunat. 

— Hm, iar unii cred că au văzut un cal alb păscând în pajiștea de 
alături, de asemenea, zise Suspicia. Și multe dintre vrăjitoarele 
bătrâne au spus că au simțit o înspăimântătoare creștere a... 

— Da, unii au crezut că au văzut un cal pe o pajiște, dar care nu 
mai e acolo, zise Anagrama, cu vocea cântată pe care o folosea când 
credea că totul e o mare prostie. Trebuie să fie o raritate prin ținutul 
ăsta, să vezi cai pe pajiști. Oricum, dacă a fost cu adevărat un cal alb, 
atunci a fost sur. 

Tiffany se așeză la capătul mesei, uitându-se la genunchii ei. 


Enervarea pe Anagrama o trezise brusc la viață, dar acum oboseala o 
cuprinsese din nou. 

— Presupun că niciuna dintre voi n-a văzut un omuleţ albastru, 
de vreo șase inchi înălțime, cu păr roșu, nu? întrebă ea, liniștită. 

— Niciuna? zise Anagrama, cu o veselie răutăcioasă. 

Se murmură în cor „nu. 

— Îmi pare rău, Tiffany, zise Lucy. 

— Nu-ţi face griji, zise Anagrama. A plecat probabil călare pe 
calul său alb! 

O să se întâmple ca și cu Tărâmul Basmelor, din nou, gândi 
Tiffany. Nici măcar eu nu-mi pot aduce aminte dacă a fost sau nu real. 
De ce m-ar crede cineva? Dar trebuia să încerce. 

— Era o ușă întunecată, zise ea încet, și dincolo de ea era un 
deșert de nisip negru, și era destul de luminat, fiindcă erau stele pe 
cer, iar Moartea era acolo. I-am vorbit... 

— I-ai vorbit, pe cuvânt? întrebă Anagrama. Și ce-a zis, rogu-te? 

— N-a zis „rogu-te”, răspunse Tiffany. N-am vorbit prea mult. Dar 
nu știa ce înseamnă un vomitoriu. 

— E o disfuncţie a stomacului, nu-i așa? zise Harrieta. 

Se făcu liniște, întreruptă doar de zgomotul Proceselor de afară. 

— Nu e vina ta, zise Anagrama cu ceea ce era, din partea ei, un 
ton aproape prietenesc. E așa cum am zis eu: doamna Vremerea le 
sucește mințile oamenilor. 

— Bine, și lumina? zise Lucy. 

— A fost probabil un fulger globular, zise Anagrama. E o chestie 
foarte ciudată. 

— Dar oamenii au, ceva de genul, lovit-o cu ciocanele! Era dură 
ca gheaţa! 

— Ah, probabil s-a simţit astfel, zise Anagrama, dar a fost... 
probabil le-a afectat mușchii celor care au lovit. Eu încerc doar să fiu 
de ajutor aici, adăugă ea. Trebuie să vă păstraţi judecata. Ea doar a 
stat acolo. Aţi văzut-o. N-au fost nici uși, nici deșert. Era doar ea. 

Tiffany oftă. Se simţea obosită și atât. Nu voia decât să se târască 
undeva, într-un loc ferit. Nu voia decât să se ducă acasă. Ar fi pornit 
într-acolo imediat, dacă ghetele ei n-ar fi devenit deodată foarte 
incomode. 

În timp ce fetele se certau, ea-și desfăcu șireturile și scoase una 
din picior. 

Un praf negru-argintiu ieși din ea. Când atinse pământul sări, 
încet, arcuindu-se din nou în aer, ca și ceața. 


Fetele se întoarseră, privind în tăcere. Atunci, Suspicia se aplecă 
și prinse în palmă puţin praf. Când își ridică mâna, pulberea fină îi 
curse printre degete și căzu cu încetineala penelor de pasăre. 

— Uneori, lucrurile ies pe dos, zise ea, cu o voce parcă de 
departe. Mi-a spus doamna Scufieneagră. A fost vreuna dintre voi de 
față când a murit cineva foarte bătrân? 

Vreo două dădură din cap, încuviințând, dar toate priveau praful. 

— Uneori lucrurile ies pe dos, zise din nou Suspicia. Uneori 
oamenii mor, dar nu pot pleca, pentru că nu știu Calea. Doamna 
Scufieneagră spune că atunci trebuie să fii acolo, lângă ei, ca să-i ajuţi 
să găsească ușa și să nu-i lași să rătăcească prin întuneric. 

— Suspicia, se presupune că n-ar trebui să vorbim despre asta, 
zise Harrieta, cu blândeţe. 

— Nu! zise Suspicia, înroșindu-se la față. E timpul să vorbim 
despre asta, numai aici, numai noi! Pentru că ea a spus că este ultimul 
lucru pe care-l poţi face pentru cineva. A spus că există un deșert 
întunecat pe care trebuie să-l traverseze, unde nisipul... 

— Ha! Doamna Urechelniţă spune că genul ăsta de lucruri este 
magie neagră, zise Anagrama, cu vocea la fel de tăioasă și de promptă 
ca un cuțit. 

— Serios? zise Suspicia visătoare, în timp ce nisipul curgea pe 
pământ. Ei bine, doamna Scufieneagră spune că uneori luna este 
luminată şi alteori e umbrită, dar trebuie să-ți aduci aminte 
întotdeauna că e aceeași lună. Și... Anagrama? 

— Da? 

Suspicia trase adânc aer în piept. 

— Să nu mai îndrăznești să mă întrerupi, niciodată în viaţa ta. Să 
nu îndrăznești. Să nu îndrăznești! Vorbesc serios. 


Capitolul 13 
Procesele vrăjitoarelor 


Și apoi... apoi au urmat Procesele propriu-zise. Ăsta era scopul 
întrunirii din ziua aceea, nu? Dar Tiffany, ieșind din cort cu fetele în 
jurul ei, simţi zumzetul în aer. Zicea: Mai are vreun rost acum? După 
tot ce s-a întâmplat? 

Cu toate acestea, oamenii întinseseră din nou sforile în jurul 
pătratului din centru și multe dintre vrăjitoarele mai în vârstă își 
trăseseră scaunele la marginea lui și părea că spectacolul avea să se 
mai ţină, totuși. Tiffany se apropie agale de sfoară, găsi un loc și se 
așeză pe iarbă, cu pălăria lui Buni Vremerea în faţa ei. 

Își dădea seama de prezenţa fetelor care stăteau în spatele ei și 
totodată de un zumzet sau un susur de șoapte trecând prin mulțime. 

—.... Chiar a făcut-o, de asemenea... nu, de-adevăratelea... tot 
drumul, până la deșert... văzut praful... ghetele ei erau pline, se zice... 

Bârfele se răspândeau printre vrăjitoare mai repede ca o răceală 
rea. Vrăjitoarele ciripeau ca sticleţii. 

Nu existau judecători, nu era niciun premiu. Procesele nu erau de 
genul ăsta, după cum spusese Suspicia. Interesul era să arăţi ce puteai 
face, să arăţi ce deveniseși, astfel încât oamenii să poată pleca gândind 
lucruri de genul: „Caramella Scrumbielaborcan a progresat frumos”. 
Nu era o competiţie, cinstit vorbind. Nu câștiga nimeni. 

lar dacă tu credeai asta, atunci credeai și că luna e rostogolită pe 
cer de un goblin numit Wilberforce. 

Adevărat era faptul că vrăjitoarele mai bătrâne în general 
deschideau  reprezentaţia cu vreun truc competent, dar nu 
surprinzător, pe care toată lumea îl mai văzuse înainte, dar încă îl 
aprecia. Asta spărgea gheaţa. În anul acela a fost bătrâna Tanti 
Pasgreu și colecţia ei de șoareci cântăreţi. 

Dar Tiffany nu era atentă. De partea cealaltă a pătratului îngrădit 
cu sfoară, stând într-un jilț și înconjurată de vrăjitoarele bătrâne ca o 
regină pe tronul ei, se afla Buni Vremerea. 

Șoaptele continuau. Poate că deschiderea ochilor îi deschisese și 
urechile, totodată, pentru că Tiffany simţea că poate auzi șoaptele de 
jur împrejurul arenei pătrate. 

— ... N-a trebuit să se pregătească, a făcut-o direct... ai văzut calul 
acela?... Eu n-am văzut niciun call... Și n-a deschis numai ușa, ci a pășit 
înăuntru!... Da, dar cine a adus-o înapoi? Esme Vremerea, cine alta... 


Da, asta spuneam și eu, orice copilă fără minte ar fi putut deschide ușa 
dintr-un noroc, dar e nevoie de o vrăjitoare adevărată s-o aducă înapoi, 
aia e o învingătoare, adică... s-a luptat cu creatura, a lăsat-o acolo!... 
Nu te-am văzut făcând ceva, Violeta Pulsaţia! Copila aia... A fost un cal 
sau n-a fost?... Voiam să fac figura mea cu băţul de mătură dansator, 
dar acum n-ar mai avea rost, firește... De ce doamna Vremerea i-a dat 
fetei pălăria ei, ai? Ce vrea să ne facă să credem? Ea niciodată nu-și 
scoate pălăria în faţa nimănui! 

Puteai simţi încordarea, scăpărând din pălărie țuguiată în pălărie 
ţuguiată, ca fulgerele de vară. 

Şoarecii și-au dat toată silința cu Trimit balonașe la nesfârșit!3;), 
dar era lesne să vezi că nu le stătea mintea la asta. Șoarecii sunt foarte 
nervoși și temperamentali. 

Acum oamenii se aplecaseră pe lângă Buni Vremerea. Tiffany 
putu observa că o discuţie însuflețită se purta acolo. 

— Ştii, Tiffany, zise Lucy Convocare, din spatele ei, tot ce trebuie 
să faci e, ceva de genul, să stai în picioare și s-o recunoști. Toată lumea 
știe că tu ai făcut-o. Vreau să spun, nimeni, niciodată, n-a făcut ceva 
de genul ăsta la Procese! 

— Și cam ar fi timpul ca bătrâna zbir să piardă, zise Anagrama. 

Dar nu e zbir, gândi Tiffany. E dură și așteaptă ca și celelalte 
vrăjitoare să fie dure, pentru că hotarele nu sunt un loc pentru cei 
care cedează ușor. Totul, când ai de-a face cu ea, e un fel de test. lar 
cel de-al Treilea Gând al ei puse mâna pe gândul pe care nu izbutise 
să-l închege mai devreme, în cort: Buni Vremerea, tu ai știut că 
prisăcarul va veni numai după mine, nu-i așa? Ai vorbit cu doctorul 
Mâncărici, tu mi-ai spus-o. M-ai prefăcut în scamatoria ta pentru ziua 
de azi? Cât ai ghicit? Și cât ai știut? 

— Tu ai câștiga, zise Dimity Zarvă. Chiar și unele dintre cele mai 
bătrâne s-ar bucura să vadă că i s-a mai dat peste nas. Ele știu că s-a 
petrecut ceva de mare magie. N-a rămas o mreajă întreagă pe o rază 
de câteva mile. 

Așadar, am câștigat pentru că unora nu le place de cineva? gândi 
Tiffany. Oh, da, asta ar fi ceva de care într-adevăr să fii mândru... 

— Poţi să pui rămășag c-o să ia atitudine, zise Anagrama. Stai să 
vezi. O să explice cum biata copilă a fost târâtă în Lumea Cealaltă de 
un monstru și cum a adus-o ea înapoi. Asta aș face eu, dac-aș fi în 
locul ei. 

Nici nu m-aș aștepta la altceva din partea ta, gândi Tiffany. Dar 
nu ești în locul ei, și nu ești nici în locul meu. 


Se uită la Buni Vremerea, care îndepărta cu un semn al mâinii 
vreo două vrăjitoare mai în vârstă. 

Mă întreb, gândi ea, dacă ele îi spuneau lucruri de genul „Fetei 
ăsteia trebuie să i se mai dea peste nas, doamnă Vremerea”. Și de 
îndată ce gândi asta, Buni se întoarse și-i prinse privirea... 

Şoarecii se opriră din cântat, foarte încurcaţi. Urmă o pauză, iar 
oamenii începură să aplaude, pentru că ăsta era genul de lucru pe care 
trebuia să-l faci. 

O vrăjitoare, una pe care Tiffany n-o cunoștea, ieși în față în 
arenă, încă aplaudând în modul acela rapid, cu-mâinile-apropiate- 
ţinute-la-nivelul-umerilor, pe care-l folosesc persoanele atunci când 
vor să încurajeze publicul să continue să aplaude încă puţin. 

— Foarte bine executat, Doris, ai făcut o treabă minunată, ca 
întotdeauna, ciripi ea. Au evoluat extraordinar de anul trecut, îţi 
mulțumim foarte mult, excelent, bine lucrat... a-hm... 

Femeia șovăi, în timp ce, în spatele ei, Doris Pasgreu se târa pe 
arenă în patru labe, încercând să-i adune repede pe șoricei înapoi în 
cutie. Pe unul dintre ei îl apucase o criză de isterie. 

— Și acum, probabil... unele doamne ar dori să, ăăă... vină pe, 
ăăă... scenă? zise maestra de ceremonii, la fel de pătrunzător ca o bilă 
de sticlă pe cale de a se sparge. Vrea cineva? 

Nimeni nu se clinti, toată lumea păstră tăcerea. 

— Nu vă sfiiți, doamnelor! Glasul maestrei de ceremonii devenea 
și mai încordat, cu fiecare clipă. Nu-i nicio plăcere să încerci să 
organizezi o arenă plină cu organizatori înnăscuţi. Modestia nu ne 
caracterizează! Nu vrea nimeni? 

Tiffany simţi pălăriile ţuguiate întorcându-se, unele spre ea, altele 
spre Buni Vremerea. Dincolo, la câțiva yarzi de iarbă distanţă, Buni se 
ridică în picioare și dădu la o parte câteva mâini de pe umărul ei, 
nerăbdătoare, fără să întrerupă contactul cu ochii lui Tiffany. lar noi 
nu purtăm pălării, se gândi Tiffany. Tu mi-ai dat cândva o pălărie 
virtuală, Buni Vremerea, și îți mulțumesc pentru ea. Dar n-am nevoie 
de ea astăzi. Astăzi, știu că sunt o vrăjitoare. 

— Oh, haideţi, doamnelor! zise maestra de ceremonii, acum 
aproape ieșită din minţi. Acestea sunt Procesele! Un loc pentru o 
provocare prietenească și instructivă, într-o atmosferă de fraternitate 
și bunăvoință! Cu siguranță unele dintre doamne... sau dintre 
domnișoare, probabil...? 

Tiffany zâmbi. Ar fi trebuit să spună „suroritate”, nu „fraternitate”. 
Suntem surori, doamnă, nu fraţi. 


— Haide, Tiffany! o îmboldi Dimity. Știu și ele că ești bună! 

Tiffany clătină din cap. 

— Ei, bine, atunci asta e, zise Anagrama, dându-și ochii peste 
cap. Bătrâna încurcă-lume le-a luat mințile fetelor, ca de obicei... 

— Nu știu cine a luat minţile cui, i-o întoarse Suspicia, 
suflecându-și mânecile. Dar eu am de gând să fac trucul cu porcii. 

Se ridică în picioare și în mulțime se produse un freamăt general. 

— Oh, văd că o să fie... Oh, tu erai, Suspicia, zise maestra de 
ceremonii, puțin dezamăgită. 

— Da, Miss Canat, și o să execut figura cu porcul, zise Suspicia cu 
glas tare. 

— Dar, ăăă, mi se pare că nu ţi-ai adus niciun porc, zise Miss 
Canat, luată prin surprindere. 

— Exact, Miss Canat. O să execut figura cu porcul... fără porc! 

Asta stârni senzaţie și strigăte de „Imposibil! și de „Sunt și copii 
de față, știi!” 

Miss Canat se uită în jur, căutând ajutor, dar nu găsi nicăieri. 

— Ei, bine, zise ea, pierdută. Dacă ești sigură, draga mea... 

— Da. Sunt. O să folosesc... un cârnat! zise Suspicia, vârând mâna 
în buzunar și scoțând unul la vedere. 

Asta stârni din nou senzaţie. 

Tiffany nu văzu trucul cu porcul. Nici Buni Vremerea. Schimbul 
lor de priviri era dur ca oţelul și, din instinct, nici Miss Canat nu se 
interpuse. 

Dar Tiffany auzi urmarea, și exclamaţia de uimire, și apoi tunetul 
aplauzelor. Lumea ar fi aplaudat orice în momentul acela, la fel cum 
apele zăgăzuite s-ar fi repezit pe oriunde să treacă de baraj. 

Şi apoi vrăjitoarele se ridicară. Miss Poloboc a executat jongleria 
cu mingile care se opreau și își schimbau direcția în aer. O vrăjitoare 
nici tânără, nici bătrână, făcu o demonstraţie despre o nouă metodă 
de a ajuta oamenii să nu se înece, ceea ce nici măcar nu suna a magie 
până ce nu pricepeai că o metodă de a transforma oamenii pe 
jumătate morți în oameni plini de viață făcea cât o duzină de vrăji cu 
bing! După care alte femei și fete se prezentară, rând pe rând, cu mari 
scamatorii și trucuri îndemânatice, și lucruri care făceau vâjjj! sau 
care-ţi luau durerea de dinţi sau, într-un caz, explodau... 

... după care nu s-a mai prezentat nimeni. 

Miss Canat păși din nou în mijlocul arenei, aproape îmbătată de 
ușurare că se desfășuraseră totuși Procesele, și mai făcu o ultimă 
invitație către oricare doamnă „sau, într-adevăr, tânără doamnă” 


căreia i-ar fi plăcut să iasă în faţă. 

Se lăsă o tăcere atât de groasă că ai fi putut înfige bolduri în ea. 

Apoi, ea zise: 

— Oh, bine... în cazul acesta, declar Procesele definitiv și cu bine 
încheiate. Ceaiul se va servi în cortul mare! 

Tiffany şi Buni se ridicară în picioare în același timp, la secundă, 
și se înclinară una în faţa celeilalte. Apoi Buni se întoarse cu spatele și 
se alătură convoiului în mișcare către ceaiuri. Era interesant de 
observat cum mulțimea se dădea în lături, inconștient, ca s-o lase să 
treacă, aidoma mării în fața vreunui profet deosebit de bun. 

Suspicia era înconjurată de celelalte vrăjitoare tinere. Trucul cu 
porcul ieșise foarte bine. Tiffany stătu la coadă ca să-i dea o 
îmbrăţișare. 

— Dar tu ai fi putut câștiga! zise Suspicia, roșie la faţă de bucurie 
şi îngrijorare. 

— Nu contează. Chiar nu contează, răspunse Tiffany. 

— Ai renunţat, zise o voce tăioasă în spatele ei. Ai avut victoria în 
palmă și i-ai dat drumul. Cum te simți acum, după ce-ai făcut-o, 
Tiffany? Îți plac resturile ospățului? 

— Acuma, ascultă-mă bine, Anagrama, începu Suspicia, ridicând 
un deget furios. 

Tiffany întinse mâna și-i coborî braţul fetei. Apoi se întoarse și-i 
zâmbi Anagramei atât de fericită, încât o zăpăci. 

Ar fi vrut să-i spună așa: „Acolo de unde vin eu, Anagrama, se 
ţineau Procesele Câinilor ciobănești. Păstorii veneau până la noi de 
pretutindeni ca să-și prezinte câinii. Și erau măciulii de baston de 
argint, și centuri cu catarame de argint, și premii de toate felurile, 
Anagrama, dar știi tu care era cel mai râvnit premiu? Nu, n-ai de unde 
să știi. Oh, erau judecători, dar nu contau, nu pentru marele premiu. 
Este... Era o bătrână măruntă, care întotdeauna stătea în fața 
mulțimii, sprijinindu-se de gard, cu pipa în gură și cu doi dintre cei 
mai buni ciobănești care au fost crescuți vreodată de om la picioarele 
ei. Numele lor era Tunet și Fulger și alergau atât de repede că lua foc 
aerul în urma lor, iar blănile lor întunecau lumina soarelui, dar ea 
niciodată nu-i punea la vreo probă. Știa mai multe despre oi și decât 
oile însele. Și tot ce voia fiecare tânăr păstor, ceea ce voia cu adevărat, 
nu era vreo cupă prostească sau vreo curea, ci s-o vadă scoțându-și 
pipa din gură, când ieșea el din arenă, și să zică, liniștită: „Așa, da”, 
pentru că asta însemna că el era un adevărat păstor și toți ceilalți 
păstori îl recunoșteau ca atare. lar dacă i-ai fi spus lui că ar fi trebuit s- 


o provoace pe ea, te-ar fi suduit și-ar fi bătut din picior, și ţi-ar fi spus 
că mai degrabă l-ar scuipa pe dracu-n iad. Cum ar fi putut vreodată 
câștiga? Ea era păstoritul. Asta era toată viața ei. Ceea ce i-ai fi luat ei, 
ai fi luat chiar din tine. Nu înţelegi asta, nu-i așa? Dar este inima și 
sufletul și miezul! Sufletul... și... miezul!” 

Dar n-ar fi avut niciun rost, așa că-i zise: 

— Oh, mai taci din gură, Anagrama. Hai să vedem dacă au mai 
rămas cornuleţe, bine? 

Pe deasupra creștetelor, un șoim scoase un țipăt. Ea privi în sus. 

Pasărea viră în vânt și, spintecând aerul în timp ce-și începea 
lunga plutire, se îndreptă către casă. 

Întotdeauna ei erau pe-aproape. 


Lângă căldarea ei, Jeannie deschise ochii. 

— Vine-acas'! zise ea, ridicându-se anevoie în picioare. Flutură 
grăbită o mână către Fulgerii care n-o scăpau din ochi. Nu staţi aci 
gură-cască! porunci ea. Prindeţi niște iepuri să-i punem la frigare! 
Faceţi focul! Încălziţi un cazan de apă, fiin'că o să fac o baie! Uită-te la 
casa asta, e o groapă de gunoi! Puneţi mâna și faceţi curat! Vreau să fie 
lună pentru Omul Mare! Duceţi-vă și furaţi niște Alifie de Oi Specială! 
Tăiaţi niște ramuri verzi, de vâsc sau de tisă, poate! Lustruiţi tăvile de 
aur! Totul trebuie să lucească! Ei, ce mai așteptați? 

— Ăăă, ce vrei să facem mai întâi, Matcă, întrebă un Fulger, cu 
nervozitate. 

— Toate odată! 

În odaia mătcii, umplură cu apă bolul de supă în care ea se 
îmbăia, iar ea se frecă bine, folosindu-se de-o veche periuţă de dinţi a 
lui Tiffany, în vreme ce afară se auzeau zgomotele Fulgerilor dând zor 
să-i îndeplinească poruncile încrucișate. Mirosul de iepure fript 
începu să umple tumulul. 

Jeannie se îmbrăcă în cele mai bune haine ale sale, își luă șalul și 
ieși afară din vizuină. Acolo stătu, privind atentă spre munți, până 
când, după vreun ceas, apăru un punct pe cer, crescând din ce în ce. 

Ca matcă, ea avea să-l întâmpine pe războinicul întors acasă. Ca 
soție, avea să-și sărute soțul și să-l dojenească pentru că lipsise atât de 
multă vreme. Ca femeie, se gândi că avea să fie topită de ușurare, 
mulțumire și bucurie. 


Capitolul 14 
Regina albinelor 


Și, într-o după-amiază, cam la o săptămână după aceea, Tiffany 
se duse în vizită pe la Buni Vremerea. 

Nu erau decât douăsprezece mile de zbor pe mătura cu coadă și, 
cum lui Tiffany încă nu-i plăcea să zboare cu o mătură cu coadă, o 
duse Miss Poloboc. 

Era partea invizibilă din Miss Poloboc. Tiffany doar stătea lungită 
pe băț, ţinându-se de el cu mâinile, și cu picioarele, și cu genunchii, și 
cu urechile, dac-ar fi fost cu putinţă. Își luase și o pungă de hârtie ca 
să vomite în ea, fiindcă nimănui nu-i place o vomă anonimă căzută 
din cer. Mai ținea, de asemenea, un sac mare de iută, pe care-l mânuia 
cu grijă. 

Nu deschise ochii până ce nu încetă vâjâitul aerului și sunetele 
din jurul ei îi spuseră că se aflau, probabil, foarte aproape de sol. Într- 
adevăr, Miss Poloboc fusese foarte grijulie. Când căzu, din pricina 
cârceilor din picioare, coada de mătură era chiar deasupra unui petic 
gros de mușchi. 

— Mulţumesc, zise Tiffany, ridicându-se, pentru că întotdeauna e 
bine să ţii cont de maniere față de persoanele invizibile. 

Avea o rochie nouă. Era verde, ca și cea de dinainte. Lumea 
complexă de favoruri, obligaţii și cadouri în care trăia și se mișca Miss 
Poloboc, cedase pentru ea patru yarzi de material bun (drept răsplată 
pentru izbăvirea de necaz când cu nașterea băiețelului lui Miss 
Oiștengard) şi câteva ore de probă la croitorie (piciorul bolnav al 
doamnei Vânător era mult mai bine, mulțumesc). Ea o aruncase pe 
cea neagră. Când o să fiu bătrână, o să port miazănoaptea, hotărâse 
ea. Dar, deocamdată, se săturase de întunecimi. 

Se uită în jur la acel luminiș de pe coasta dealului, mărginit de 
stejari și sicomori pe trei laturi, dar deschis către pantă în jos, cu o 
vedere largă asupra ținutului de la poale. Sicomorii își răspândeau 
seminţele rotitoare, care coborau în spirale leneșe pe poteca grădinii. 
Era neîngrădită, chiar dacă vreo câteva capre pășteau în apropiere. 
Dacă vă întrebaţi de ce caprele nu mâncau din grădină, cu siguranță 
ați uitat cine locuia acolo. Exista și o fântână. Şi, firește, o colibă. 

Doamna Urechelniţă ar fi obiectat cu strășnicie la așa o casă. Era 
ieșită din cărțile cu basme. Pereţii se sprijineau unul pe altul, 
acoperișul de paie aluneca în jos ca o perucă îndărătnică, iar hornurile 


erau cocârjate. Dacă v-aţi gândit că o colibă din turtă dulce ar îngrașă 
prea tare, asta era următoarea pe lista celor mai rele. 

Într-o colibă din inima pădurii trăia Bătrâna Vrăjitoare cea Rea... 

Era o colibă ieșită din basmele cele mai răuvoitoare. 

Stupii de albine ai lui Buni Vremerea erau îngrămădiți de-a 
lungul unei laturi a colibei. Unii erau din aceia model vechi, de paie, 
dar cei mai mulți erau cu înveliș de lemn. Zumzăiau de activitate, 
chiar și acum, spre sfârșitul anului. 

Tiffany ocoli căsuţa ca să se uite la ei, iar albinele ieșiră într-un 
șuvoi întunecat. Se rotiră în jurul lui Tiffany, se adunară într-o coloană 
și... 

Ea râse. Clădiseră o vrăjitoare de albine în faţa ei, mii de albine 
zburând pe loc, în aer. Ea își ridică mâna dreaptă. Cu un zumzet 
crescut, vrăjitoarea de albine își ridică și ea mâna dreaptă. Ea se 
întoarse cu spatele. Și cealaltă se întoarse cu spatele, albinele imitând 
cu grijă fiecare unduire și fluturare a rochiei lui Tiffany, cele din 
margine bâzâind disperate, pentru că aveau cel mai mult de zburat. 

Tiffany puse jos cu grijă marele sac și întinse mâna spre figurină. 
Cu o altă vânzoleală de aripi, aceasta rămase fără formă, pentru câteva 
clipe, după care se recompuse, puțin mai departe, dar cu o mână 
întinsă către ea. Albina care închipuia vârful degetului arătător, dădea 
din aripi chiar în fața arătătorului lui Tiffany. 

— Dansăm? întrebă Tiffany. 

În luminișul plin de seminţe rotitoare, ea se învârti în jurul 
roiului. Ținea pasul destul de bine, mișcând pentru fiecare vârf de 
deget un vârf bâzâitor, răsucindu-se când se răsucea ea, deși 
întotdeauna mai rămâneau câteva albine alergând să le prindă din 
urmă pe celelalte. 

Apoi figurina își ridică ambele braţe și se răsuci în direcția opusă, 
albinele din „fustă” răspândindu-se iarăși, în timp ce se învârtea. O 
învăța. 

Tiffany râse și făcu la fel. Roiul și fata făcură piruete prin luminiș. 

Se simți fericită și se întrebă dacă se mai simţise vreodată atât de 
fericită. Lumina aurie, bracteele căzătoare, albinele dansatoare... toate 
erau una. Și aceasta era opusul deșertului întunecat. Aici, lumina era 
pretutindeni și o umplea pe dinăuntru. Se putea simți aici, dar se 
putea vedea din afară, rotindu-se cu o umbră zumzăitoare care 
scânteia auriu când lumina întâlnea aripile albinelor. Clipe ca acestea 
erau o răsplată pentru tot ce fusese înainte. 

Apoi vrăjitoarea făcută din albine se aplecă spre Tiffany, de parcă 


s-ar fi uitat mai bine la ea, cu miile de ochi ca giuvaierele. Se auzi un 
târâit slab din mijlocul figurii și vrăjitoarea-albină explodă într-un nor 
de insecte, revărsându-se și zburând grăbite din luminiș, dispărând 
din vedere. Singura mișcare rămasă era căderea spiralată a semințelor 
de sicomor. 

Tiffany oftă. 

— Ei, acuma, unii ar fi socotit că-i înfricoșătoare, zise o voce din 
spatele ei. 

Tiffany nu se întoarse imediat. Mai întâi spuse: 

— Bună ziua, Buni Vremerea. 

Şi apoi se întoarse. 

— Ai mai făcut asta vreodată? întrebă ea, încă pe jumătate 
îmbătată de plăcere. 

— Nu-i politicos să începi cu întrebările. Mai bine vii înăuntru și 
bem o ceașcă de ceai, zise Buni Vremerea. 

Abia dacă ţi-ai fi dat seama că trăia cineva în coliba aceea. Erau 
două scaune lângă foc, unul dintre ele un balansoar, iar lângă masă 
mai erau alte două, care nu se balansau, dar se clătinau din pricina 
dalelor de piatră inegale. Mai erau un dulap de vase și un covoraș 
zdrenţuit în fața căminului imens. O mătură cu coadă stătea sprijinită 
de perete, într-un colț, lângă ceva misterios și ascuţit, sub o pânză. 
Din încăpere pornea o scară foarte îngustă și întunecoasă. Și asta era 
tot. Nimic sclipitor, nimic nou, nimic inutil. 

— Cărui fapt îi datorez plăcerea acestei vizite? întrebă Buni 
Vremerea, luând un ibric negru ca funinginea de pe foc și umplând un 
ceainic la fel de negru. 

Tiffany deschise sacul pe care-l adusese. 

— Am venit să-ţi dau înapoi pălăria, zise ea. 

— Ah, făcu Buni Vremerea. Serios? Și de ce? 

— Pentru că este pălăria dumitale, zise Tiffany, punând-o pe 
masă. Îți mulțumesc că mi-ai împrumutat-o, totuși. 

— Aș îndrăzni să spun că sunt o mulțime de tinere vrăjitoare care 
ar da oricât pentru o pălărie veche de-a mea, zise Buni, ridicând 
pălăria ponosită. 

— Într-adevăr sunt, zise Tiffany, dar nu adăugă „și-ar da și 
sufletul”. în schimb, continuă spunând: Dar cred că fiecare trebuie să- 
și găsească pălăria proprie. Pălăria potrivită pentru sine. 

— Văd că porţi acum una cumpărată de la magazin, zise Buni 
Vremerea. Una dintre cele șase Zgârie-Cer. Cu stele, adăugă ea, și se 
simţi atâta acid în cuvântul „stele”, că ar fi topit și arama și-apoi, 


scurgându-se de pe masă pe podea, ar fi continuat să topească arama 
și din pivniţa de dedesubt. Crezi că așa ești mai aproape de magie, 
nu? Cu stele? 

— Am... crezut când am cumpărat-o. Și deocamdată, merge. 

— Până vei găsi pălăria potrivită, zise Buni Vremerea. 

— Da. 

— Care nu-i a mea? 

— Nu. 

— Bine. 

Bătrâna vrăjitoare străbătu odaia și ridică pânza de pe obiectul 
din colț. Se dovedi a fi o uriașă țepușă de lemn, aproape de mărimea 
unei pălării țuguiate pe un suport înalt. O pălărie se... construise pe 
ea, cu aţe de lână și ace și pânză neagră, bățoasă. 

— Eu mi-o fac pe a mea, zise ea. În fiecare an. Nu există pălărie 
mai bună ca aia pe care ţi-o faci tu însăţi. Ține minte sfatul meu. Eu 
întăresc pânza și o fac impermeabilă cu o coajă de salcâm specială. E 
uimitor câte poţi pune într-o pălărie pe care o faci cu mâna ta. Dar n- 
ai venit până aici să vorbim despre pălării. 

Tiffany puse, în sfârșit, întrebarea. 

— A fost real? 

Buni Vremerea turnă ceaiul, își luă ceașca și farfurioara, apoi 
picură puțin ceai din ceașcă în farfurioară. O ridică pe aceasta din 
urmă până la gură și, cu multă grijă, de parc-ar fi îndeplinit o 
operaţiune importantă și delicată, suflă încetișor pe deasupra. Făcuse 
asta fără grabă și foarte calmă, în timp ce Tiffany încerca din răsputeri 
să-și țină în frâu nerăbdarea. 

— Prisăcarul nu mai dă târcoale pe aici, este? zise Buni. 

— Nu. Dar... 

— Și cum a părut totul, când s-a întâmplat? A părut real? 

— Nu, zise Tiffany. A părut mai mult decât real. 

— Păi, vezi, atunci, zise Buni Vremerea, sorbind o dată din 
farfurioară. lar răspunsul este: Dacă n-a fost real, n-a fost nici fals. 

— A fost ca un vis în care aproape că te trezești și-l poţi stăpâni, 
știi? zise Tiffany. Dacă am avut grijă, a mers. A fost ca și cum m-aș fi 
ridicat în aer trăgându-mă tare de șireturi. A fost de parcă îmi 
spuneam singură o poveste... 

Buni încuviință dând din cap. 

— Întotdeauna e o poveste, zise ea. Toate sunt povești, într- 
adevăr. Soarele răsărind în fiecare zi este o poveste. Toate au câte o 
poveste în ele. Schimbând povestea, schimbi lumea. 


— Şi care a fost planul tău împotriva prisăcarului? vru să știe 
Tiffany. Te rog! Trebuie să știu! 

— Planul meu? făcu Buni Vremerea, cu nevinovăție. Planul meu 
a fost să te las pe tine să-l înfrunți. 

— Adevărat? Și-atunci ce-ai fi făcut, dac-aș fi fost învinsă? 

— Tot ce mi-ar fi stat în puteri, zise Buni, calmă. Cum fac 
întotdeauna. 

— M-ai fi ucis, dac-aș fi devenit din nou prisăcarul? 

Farfurioara nu tremura în mâna vrăjitoarei. Ea se uita gânditoare 
la ceai. 

— Te-aș fi cruțat, dacă aș fi putut, zise ea. Dar n-a mai fost 
nevoie, nu? Procesele au fost cel mai potrivit loc în care ne-am fi 
putut afla. Crede-mă, vrăjitoarele pot lucra împreună, dacă trebuie. E 
mai greu decât să crești pisici, dar se poate face. 

— Numai că eu cred că noi... am prefăcut totul într-un mic 
spectacol, zise Tiffany. 

— Ha, nu. L-am prefăcut într-un mare spectacol! zise Buni 
Vremerea cu deosebită satisfacție. Tunet și fulger, cai albi și salvări 
miraculoase! A meritat, nu, pentru un penny? Și o să înveţi, fata mea, 
că un pic de spectacol din când în când nu-ţi știrbește cu nimic 
reputaţia. Aș îndrăzni să spun că Miss Poloboc a descoperit asta deja, 
acum, când poate jongla cu mingile, ridicându-și pălăria în același 
timp! Ascultă-mă pe mine! 

Își bău cu delicateţe ceaiul din farfurioară, apoi făcu un semn din 
cap către pălăria veche de pe masă. 

— Bunica ta, zise ea, purta o pălărie? 

— Cum? Oh... nu, de obicei, zise Tiffany, încă gândindu-se la 
marele spectacol. Obișnuia să poarte un sac vechi în chip de bonetă, 
când vremea era foarte urâtă. Spunea că pălăriile știu doar să zboare 
pe deal în sus. 

— Atunci își făcea o pălărie din cer, zise Buni Vremerea. Dar o 
pelerină purta? 

— Ha, toţi păstorii obișnuiau să spună că dac-ai fi văzut-o pe 
Buni Suferind cu o pelerină, ar fi însemnat că se dărâmă munţii! zise 
Tiffany, cu mândrie. 

— Atunci, își făcea pelerină din vânt, de asemenea, zise Buni 
Vremerea. Asta cere pricepere. Ploaia n-o să cadă pe o vrăjitoare, dacă 
nu vrea ea, deși eu personal prefer să fiu udată și recunoscătoare. 

— Recunoscătoare pentru ce? întrebă Tiffany. 

— Că o să mă usuc mai târziu. Buni Vremerea puse ceașca și 


farfurioara pe masă. Copilă dragă, ai venit până aici ca să înveţi ce-i 
adevărat și ce nu, dar sunt puţine lucrurile pe care te pot învăţa eu și 
pe care să nu le știi deja. Doar că nu știi că le știi, și o să-ți petreci tot 
restul vieții învățând ceea ce există deja în oasele tale. Și ăsta-i 
adevărul. 

Se uită la faţa plină de speranţă a lui Tiffany și suspină. 

— Atunci, vino afară, zise ea. O să-ți predau prima lecţie. Este 
singura lecţie, de altfel. Nu-i nevoie să fie scrisă în nicio carte, care să 
poată fi citită cu ochii. 

O conduse la fântâna din grădina din spatele casei, se uită puţin 
pe jos, în jurul ei, și ridică un beţigaș. 

— Bagheta magică, zise ea. Vezi? O flacără verde țâșni din ea, 
făcând-o pe Tiffany să tresară. Acum, încearcă și tu! 

Lui Tiffany nu-i ieși, oricât de tare zgâlțâi beţișorul. 

— Bineînţeles că nu, zise Buni. E doar un băț. Acum, poate că eu 
am făcut să iasă flăcări din el, sau poate te-am făcut doar pe tine să 
crezi că aşa am făcut. Asta nu contează. Eu spun că eu am fost cauza, 
nu beţișorul. Gândeşte cum trebuie și poţi să faci din orice bețișor 
bagheta ta magică, din cer pălăria ta, dintr-o băltoacă magicul tău... 
magicul tău... Ăăă, cum se cheamă cupele alea fistichii? 

— Ăăă... potir, zise Tiffany. 

— Așa. Potirul tău magic. Lucrurile nu sunt importante. Oamenii 
sunt. Buni Vremerea se uită dintr-o parte la Tiffany. Şi eu te-aș putea 
învăţa cum să alergi peste dealurile alea ale tale cu iepurii, te-aș putea 
învăţa cum să zbori pe deasupra lor cu șoimul. Ți-aș putea spune 
tainele albinelor. Te-aș putea învăţa toate acestea și multe altele pe 
lângă, dacă tu ai face un singur lucru, chiar în locul ăsta și în clipa 
asta. Un singur lucru, simplu de făcut. 

Tiffany dădu din cap, cu ochii mari. 

— Înţelegi, așadar, că toate obiectele acelea sclipitoare sunt doar 
jucării, iar jucăriile te pot face să te rătăcești? 

— Da! 

— Atunci scoate-ți calul ăla strălucitor pe care-l porţi la gât, 
copilă, și aruncă-l în fântână. 

Ascultătoare, pe jumătate hipnotizată de vocea bătrânei, Tiffany 
duse mâinile la ceafă și își desfăcu lănțugul. 

Bucăţelele calului de argint străluciră, în timp ce le ţinu deasupra 
apei. 

Ea le privea de parcă atunci le vedea pentru prima oară. Și apoi... 

Pune oamenii la încercare, gândi ea. Tot timpul. 


— Ei? făcu bătrâna vrăjitoare. 

— Nu, zise Tiffany. Nu pot. 

— Nu poţi sau nu vrei? zise Buni cu asprime. 

— Nu pot, zise Tiffany și își scoase bărbia în afară. Și nu vreau! 

Îşi duse mâinile la ceafă și își prinse din nou lănțugul la gât, 
aruncând o privire sfidătoare către Buni Vremerea. 

Vrăjitoarea zâmbi. 

— Bravo, zise ea, liniștită. Dacă nu știi când să fii om, nu știi nici 
când să fii vrăjitoare. Și dacă ţi-e prea frică să te rătăcești, n-ai să 
ajungi nicăieri. Pot să-l văd și eu, te rog? 

Tiffany se uită lung în ochii aceia albaștri. Apoi își desfăcu 
lănțugul și i-l întinse. Buni îl ridică să-l vadă mai bine. 

— Curios, nu-i așa, pare să galopeze când pică lumina pe el, zise 
vrăjitoarea, urmărindu-l cum se legăna încolo și-ncoace. Bine lucrat. 
Bineînţeles, nu arată ca un cal, dar cu siguranță arată ce este un cal. 

Tiffany se holbă la ea cu gura căscată. Pentru o clipă, Buni 
Suferind se află acolo, în fața ei, rânjind, apoi fu din nou Buni 
Vremerea. Ea a făcut asta, se întrebă Tiffany, sau eu am făcut-o? Oare 
îndrăznesc să aflu? 

— N-am venit numai să aduc pălăria înapoi, izbuti ea să îngaime. 
Ți-am adus și un cadou. 

— Sunt sigură că nimeni nu simte nevoia să-mi aducă mie un 
cadou, zise Buni Vremerea, pufnind cu aroganță. 

Tiffany n-o luă în seamă, pentru că mintea încă îi depăna alt 
caier. Luă din nou sacul și scoase din el un pachet mic, moale, care își 
schimba forma în mâinile ei. 

— Am dus aproape totul înapoi domnului Fierbinţeală, zise ea. 
Dar m-am gândit că poate... te vei putea folosi de asta. 

Bătrâna desfăcu încet hârtia albă a pachetului. Pelerina Hula 
Zefirului se desfășură singură sub degetele ei și umplu aerul ca fumul. 

— E minunată, dar eu n-aș putea s-o port, zise Tiffany, în timp ce 
pelerina lua singură o formă după adierile abia simţite din luminiș. Ai 
nevoie de gravitas ca să porți o pelerină ca asta. 

— Ce mai e și-aia, gravitare? întrebă Buni Vremerea cu asprime. 

— Oh... demnitate. Nobleţe. Înţelepciune. Lucrurile de genul 
ăsta, îi explică Tiffany. 

— Ah, zise Buni Vremerea, calmându-se puţin. 

Se uită apoi la pelerina care se unduia încet și pufni. Era într- 
adevăr o creație minunată. Magicienii reușiseră să facă barem un 
lucru bun, când o croiseră. Era una dintre acele haine care umplu un 


gol din viaţa ta, gol despre care habar n-aveai că există până ce nu 
vedeai haina. 

— Ei bine, presupun că există persoane care pot purta o pelerină 
ca asta, și persoane care nu pot, admise ea. O lăsă să i se înfășoare în 
jurul gâtului și o prinse cu o broșa în formă de semilună. E un pic prea 
maiestuoasă pentru cineva ca mine, zise ea. Un pic prea luxoasă. Aș 
putea arăta ca o flușturatică, dac-aș purta ceva de soiul ăsta. 

Fusese rostită ca o afirmaţie, dar avea o întorsătură ca un semn 
de întrebare. 

— Nu, ţi se potrivește, chiar îţi vine bine, zise Tiffany, cu voioșie. 
Dacă eu nu știu când să fiu om, nici tu nu știi când să fii o vrăjitoare. 

Păsările încetară să mai cânte. Sus, în copaci, veverițele fugiră să 
se ascundă. Chiar și cerul păru să se întunece, pentru o clipă. 

— Ăăă... aşa am auzit, zise Tiffany și adăugă, de la cineva care 
ştie lucrurile astea. 

Ochii albaștri se pironiră într-ai săi. Nu existau secrete pentru 
Buni Vremerea. Orice-ai fi spus, ea urmărea ceea ce voiai să spui. 

— Probabil o să mai treci pe-aici, din când în când, zise ea, 
întorcându-se încet și privind arcuirea pelerinei în aer. E întotdeauna 
foarte multă liniște pe aici. 

— Mi-ar plăcea mult, răspunse Tiffany. Să le spun albinelor 
înainte să vin, ca să poți avea ceaiul pregătit? 

Pentru o clipă, Buni Vremerea aruncă fulgere din ochi, dar apoi 
chipul i se destinse într-un zâmbet subțire. 

— Inteligent, zise ea. 

Ce e înăuntrul tău? se gândi Tiffany. Cine ești cu adevărat tu, sub 
chipul ăsta? Chiar ai fi vrut să iau pălăria ta? Te prefaci c-ai fi marea 
vrăjitoare rea și nu ești. Pui oamenii la încercare tot timpul, testezi, 
testezi, testezi, dar de fapt îți dorești să fie atât de inteligenţi cât să te 
învingă. Pentru că trebuie să fie greu să fii cea mai bună. Nu ţi se 
îngăduie să te oprești. Tu nu poți fi oprită decât dacă ești învinsă și 
ești prea mândră să pierzi vreodată. Mândria! Ai prefăcut-o într-o 
formidabilă forţă, dar te macină și pe tine. Ţi-e frică să râzi, ca să nu 
cumva să auzi un cârâit prea timpuriu? 

O să ne mai întâlnim, într-o bună zi. O știm amândouă. O să ne 
mai întâlnim, la Procesele Vrăjitoarelor. 

— Sunt destul de inteligentă ca să-mi dau seama cum reușești să 
nu te gândești la un rinocer roz, când cineva zice „rinocer roz”, izbuti 
ea să spună cu voce tare. 

— Ah, asta-i magie serioasă și profundă, da, zise Buni Vremerea. 


— Ba nu. Nu e. Pur și simplu nu știi cum arată un rinocer roz, 
este? 

Lumina soarelui inundă luminișul când bătrâna vrăjitoare râse, la 
fel de curat ca un pârâu de printre dealuri. 

— Adevărat! zise ea. 


Capitolul 15 
O pălărie plină de cer 


Era una dintre acele zile ciudate, de pe la sfârșitul lui februarie, 
când e puţin mai cald decât ar trebui să fie și, cu toate că bătea vântul, 
părea să sufle în toate cele patru zări și niciodată unde te aflai tu. 

Tiffany urcă pe dealurile unde, în văile adăpostite, mieii timpurii 
deja își întăriseră picioarele și zburdau în grupuri, în modul acela 
ciudat, zvâcnit, de a fugi al mieilor, care îi face să arate ca niște cai 
lânoși neînvăţați. 

Probabil că era de la vreme, pentru că oile bătrâne li se alăturau 
și alergau împreună cu mieii lor. Ţopăiau și se răsuceau în loc, pe 
jumătate fericite, pe jumătate stingherite, cu mițele groase de lână de 
iarnă săltând pe ele ca pantalonii pe un clovn. 

Fusese o iarnă interesantă. Învăţase o mulțime de lucruri. Unul 
dintre acestea era că puteai fi domnișoara de onoare la nunta a două 
persoane chiar dacă, împreună acestea aveau 170 de ani. De data asta, 
domnul Țesător, cu peruca învârtindu-i-se pe creștet și cu ochelarii lui 
uriași, sclipitori, stăruise să-i dea una dintre monedele de aur „micuţei 
noastre care ne-a ajutat”, ceea ce acoperea cu mult simbria pe care ea 
n-o ceruse și pe care Miss Poloboc nu și-o putea permite. Folosise o 
parte din sumă ca să-și cumpere o pelerină foarte bună, cafenie. Nu se 
umfla, nu zbura în urma ei, dar era călduroasă, și groasă, și o ferea de 
umezeală. 

Învăţase multe și din celelalte lucruri. Când trecu pe lângă oi și 
mieii lor, le atinse ușurel minţile, atât de blând încât nici nu băgară de 
seamă... 

Tiffany rămăsese sus, în munți, pentru Sărbătoarea Porcului, care 
marca oficial schimbarea anului. Fuseseră multe de făcut și, oricum, 
pe Creta nu se sărbătorea cine știe ce. Miss Poloboc fusese bucuroasă 
s-o lase să plece acum, totuși, pentru prăsirea oilor, moment pe care 
bătrânii îl numeau Sărbătoarea Mielului. Era data la care începea anul 
păstorilor. Cotoroanţa dealurilor nu putea lipsi. Era momentul în care, 
în culcușurile călduroase de paie, adăpostite de vânt cu palănci și tufe 
uscate de grozame, se întâmpla viitorul. Ea ajuta să se întâmple, 
lucrând cu păstorii la lumina felinarelor, îngrijindu-se de nașterile 
dificile. Lucrase cu pălăria țuguiată pe cap și simţise păstorii privind-o 
când, cu cuțitul, acul și aţa, și cuvintele mângâietoare, salvase oile de 
ușa întunecată și ajutase mieii să iasă la lumină. Trebuia să le oferi un 


spectacol. Trebuia să le dai o poveste. Și ea se întorcea acasă 
dimineața, mândră și mânjită de sânge până la cot, dar mânjită de 
sângele vieții. 

Mai târziu, urcase la tumulul Fulgerilor și se strecurase prin gaura 
de iepure. Se gândise la momentul ăsta ceva vreme și se dusese 
pregătită - cu batiste curate, rupte fâșii, și cu niște șampon de 
săpunariță, făcut după o reţetă pe care i-o dăduse Miss Poloboc. Avea 
sentimentul că Jeannie ar putea să le găsească de vreun folos. Miss 
Poloboc întotdeauna vizita noile mame. Asta făceai, când erai 
vrăjitoare. 

Jeannie fusese încântată s-o vadă. Stând pe burtă, ca să poată 
intra cu o parte din corp în camera mătcii, i se îngăduise să-i ia în 
braţe pe toţi cei opt bebeluși, la care Tiffany nu se putea gândi decât 
ca la cei opt Furăţei, născuți în același timp cu mieii. Șapte dintre ei 
răcneau din toţi bojocii și se băteau între ei. Cel de-al optulea stătea 
cuminte, așteptându-și rândul. Viitorul se întâmplase. 

Nu doar Jeannie avea o altă părere despre ea. Veștile se 
răspândiseră. Locuitorilor Cretei nu le plăcuseră niciodată vrăjitoarele. 
Acestea veniseră întotdeauna din alte părți. Întotdeauna fuseseră 
venetice. Dar acum aici era Tiffany a noastră, moșind miei la fel cum 
făcuse și bunica ei, și se spunea că învățase vrăjitoria în munți! Ah, 
dar era tot Tiffany a noastră, desigur. OK, recunosc că poartă o pălărie 
cu niște stele mari pe ea, dar face brânză bună, și știe despre cum se 
prăsesc mieii și e nepoata lui Buni Suferind, nu? Şi-şi băteau nasurile 
cu un deget, cu subînțeles. Nepoata lui Buni Suferind. Vă mai aduceţi 
aminte ce putea face bătrâna? Așa că, dacă a mică e vrăjitoare, atunci 
e vrăjitoarea noastră. Ştie despre oi, ştie. Ha, și am auzit că au ținut 
un soi de mare întrecere pentru vrăjitoare, sus, în munți, iar Tiffany a 
noastră le-a dovedit ce poate face o fată de pe Creta. S-au schimbat 
vremurile, nu? Avem de-acum o vrăjitoare și e mai bună ca oricare 
alta! Nimeni n-o aruncă pe nepoata lui Buni Suferind într-un iaz! 

Mâine, avea să se întoarcă iar în munți. Fuseseră trei săptămâni 
foarte pline, chiar și în afară de moșitul mieilor. Roland o invitase la 
ceai, la castel. Fusese un pic stânjenitor, așa cum sunt lucrurile astea, 
dar era de mirare cum, în numai doi ani, el se prefăcuse dintr-un 
prostănac de băiat stângaci, într-un tânăr plin de nerv, care uita cu 
totul despre ce anume vorbea, ori de câte ori ea îi zâmbea. Și aveau și 
cărți, la castel! 

El îi dăruise, cu sfială, un Dicţionar al Uimitoarelor Cuvinte 
Neobișnuite, iar ea fusese îndeajuns de bine pregătită cât să-i aducă 


un cuţit de vânătoare făcut de Zakzak, care avea o lamă minunată, 
chiar dacă nu făcea doi bani la magie. Ocoliseră cu grijă să aducă în 
discuție pălăria. lar când ea ajunsese acasă, găsise un semn de carte la 
secțiunea R, unde un creion subliniase ușor cuvântul: „Reverenţă: o 
plecăciune, de aproape o treime adâncime din ploconeala 
tradițională. Astăzi, ieșită din uz”. Singură, în odaia ei de dormit, ea 
roși. Era întotdeauna surprinzător să constaţi că, în timp ce tu îi 
privești și te gândești la oameni, atotcunoscătoare și superioară, și ei 
te privesc şi se gândesc la tine, imediat în spatele tău. 

Scrise asta în jurnalul ei, cu mult mai gros acum, din pricina 
tuturor ierburilor presate și a notiţelor suplimentare și a însemnărilor 
din cărți. Fusese călcat în picioare de vaci, lovit de trăsnet și scăpat în 
ceai. Și nu avea un ochi pe copertă. Un ochi ar fi sărit din lăcașul lui 
din prima zi. Era un adevărat jurnal de vrăjitoare. 

Tiffany încetase să mai poarte pălăria, mai puţin în public, din 
pricină că se tot îndoia din pricina ușilor scunde și se turtea de-a 
binelea din pricina tavanului din odaia ei de dormit. Dar astăzi o 
purta, totuși, ținând-o, din când în când, cu mâna, ori de câte ori o 
pală de vânt încerca să i-o smulgă din cap. 

Ajunse în locul unde patru roţi de fier ruginite erau pe jumătate 
îngropate și o sobă pântecoasă încă se mai vedea din iarbă. Închipuia 
o binevenită băncuţă. 

Tăcerea se răspândi în jurul lui Tiffany, o tăcere vie, în vreme ce 
oile zburdau laolaltă cu mieii lor și pământul se învârtea. 

De ce mai pleci? Ca să te poți întoarce acasă. Ca să poţi vedea 
locul din care te tragi cu alți ochi și-n alte culori. Şi oamenii te văd 
schimbată, de asemenea. Întoarcerea în locul de unde ai plecat nu e 
același lucru cu a nu fi fost niciodată plecat. 

Cuvintele alergau prin mintea lui Tiffany în vreme ce privea oile, 
și se trezi deodată plină de bucurie - pentru mieii nou-născuţi, pentru 
viață, pentru totul. Bucuria este față de veselie ca adânca mare față de 
o băltoacă. Este un sentiment lăuntric pe care abia de-l poţi cuprinde. 
Se revarsă în afară în forma râsului. 

— M-am întors! anunţă ea, către dealuri. Mai bună decât am 
plecat! 

Își scoase dintr-o mișcare pălăria de pe cap. Nu era o pălărie rea, 
făcea impresie, cu toate că stelele o făceau să pară de jucărie. Dar nu 
fusese niciodată pălăria ei. Nu putea fi. Singura pălărie care merita să 
fie purtată era aceea pe care ţi-o făceai tu singură, nu una pe care o 
cumpărai, nici una care-ţi fusese dăruită. Propria ta pălărie, pentru 


propriul tău cap. Propriul tău viitor, nu al altcuiva. 

Zvârli pălăria înstelată cât de sus putu. Vântul o prinse imediat. 
Se rostogoli pentru o clipă și apoi fu ridicată de suflul de vânt și, 
legănându-se și învârtindu-se, porni peste dealuri și dispăru pentru 
totdeauna. 

Atunci, Tiffany își făcu o pălărie din cerul de deasupra și șezu pe 
soba pântecoasă, ascultând vântul străbătând zările, în timp ce soarele 
cobora la asfinţit. 

Când umbrele se alungiră, multe siluete mici ieșiră din tumulul 
din apropiere și i se alăturară, în locul sacru, să privească. 

Soarele apuse, ceea ce este o magie de zi cu zi, și veni noaptea 
caldă. 

Pălăria se umplu de stele... 


Nota Autorului 


Doctrina Semnăturilor, menţionată la pagina 108, există de- 
adevăratelea în această lume, cu toate că este mai bine cunoscută de 
către istorici decât de către doctori. Timp de sute de ani, probabil mii, 
oamenii au crezut că Dumnezeu, care firește că a făcut totul, și-a 
„semnat” fiecare creaţie într-un mod care să le arate oamenilor la ce ar 
putea folosi aceasta. De pildă, gălbenelele sunt galbene, așadar 
trebuie să fie bune la gălbinare, boala care face pielea galbenă (într-o 
oarecare măsură, a fost implicat și ghicitul, dar uneori pacienţii au 
supraviețuit). 

Printr-o uluitoare coincidenţă, calul sculptat în Creta este izbitor 
de asemănător cu Calul Alb din Uffington, care, în lumea noastră, este 
sculptat pe dealurile din apropiere de satul Uffington, în sud-vestul 
districtului Oxfordshire. Acesta are 374 picioare lungime, mai multe 
mii de ani vechime, și este săpat în deal astfel încât nu poți să-l vezi în 
întregime decât din aer. Aceasta sugerează că: a) a fost făcut ca să-l 
vadă zeii; sau b) zborul a fost inventat mult mai devreme decât am fi 
crezut; sau c) oamenii erau odinioară mult, mult mai înalți. 

Oh, și Procesele Vrăjitoarelor sunt și în lumea aceasta. Dar nu 
sunt plăcute. 


t Joc de cuvinte bazat pe asemănarea de pronunție dintre sheep - oaie și ship 
- corabie. 

t} Zarurile au fost aruncate (lat.) - replică atribuită lui Cezar când se 
pregătea să treacă Rubiconul cu armata, fiindcă exista o lege care cerea 
oricărui general să renunţe la trupe când intra prin nordul Italiei, traversând 
acest râu. Fraza se folosește atunci când se ia o hotărâre cutezătoare și 
importantă, după o lungă șovăială. 

8) A lua pe cineva drept altcineva (lat.) - unul dintre cele mai folosite 
mijloace dramatice de realizare a comicului. 

(4 Trebuia s-o spună, pentru că era o vrăjitoare și o profesoară, iar 
combinaţia asta e teribilă. Ele vor ca lucrurile să fie exacte. Le place ca 
lucrurile să fie corecte. Dacă vrei să superi o vrăjitoare, nu trebuie să-ți baţi 
capul cu farmece și vrăji, trebuie doar s-o duci într-o cameră cu un tablou 
care atârnă puţin într-o parte și ai s-o vezi imediat încruntându-se (n.a.). 

(5! Începând de la piesa Macbeth a lui Shakespeare și până la seria The Worst 
Witchies, de Jill Murphy, s-au creat (în special pentru amuzamentul copiilor) 
o sumedenie de poezioare-vrăji conţinând aceste ingrediente. Există și o serie 
de desene animate Ear of Bat (Ureche de liliac) Cartoons. 

(5) Numele foartei îndrăgite mascote a echipei londoneze de fotbal 
Thamesmead. 

(7 Joc de cuvinte, big în limba engleză înseamnă mare. 

(8) Parafrazare a unui slogan din filmul Highlander. 

(9) Gândirea Dintâi cuprinde gândurile de zi cu zi. Toată lumea are așa ceva. 
Gândirea de-a Doua cuprinde gândurile pe care le gândești despre modul în 
care gândești. Oamenilor le place să creadă că au și așa ceva. Gândirea de-a 
Treia cuprinde gândurile care urmăresc lumea și gândesc de capul lor. Sunt 
rare și adesea tulburătoare. A le asculta pe acestea face parte din arta 
vrăjitoriei (n.a.). 

to} Piatra-zânelor, piatra-spiridușilor, piatra-vrăjilor, piatra-deochiului - o 
piatră scobita, din care tradiția spune că beau spiridușii, zânele etc, adesea 
folosită ca talisman contra vrăjilor, farmecelor, deochiului. 

t} Referire la Monty Python's Flying Circus, prima serie a unui foarte popular 
spectacol TV, creat de grupul umoristic Monty Python (denumire ce se voia o 
poreclă nostimă a legendarului mareșal Montgomery, din al Doilea Război 
Mondial), difuzat de BBC începând din 1969 (cea mai recentă serie fiind 
Spamalot, din 2005) a cărui influenţă asupra comediei a fost adesea 
comparată cu influenţa grupului Beatles în muzică. 

t2) A cunoaște dicționarul de la cap la coadă este de un oarecare folos (n.a.). 
ts} Tiffany ştia ce era psihologia, dar în dicționar nu se dădea și pronunția. 

t4) Joc de cuvinte intraductibil. În engleză, dropwort (joian, în românește -— 
planta cu rădăcini ce conţin un suc galben) este compus din drop - a picura 
și wort - must. 


ts) Abrevieri pentru Doctor și Mașter în Filosofie, Licenţiat Magna cum 
Laude. 

ks) O sută unu lucruri pe care le poate face un Magician (n.a.). 

t7 Monstruoasa Carte a Monștrilor (n.a.). 

t8} Vezi nota de la pagina 11. 

t} În engleză: „Which witch was which”. 

lo) Din nou omonimia sheep (oaie) - ship (corabie). 

(=) Elefantul eremit din Cumnaibade are o piele foarte subţire, cu excepţia 
celei de pe cap, iar exemplarele cele mai tinere se vor muta adesea într-o 
colibă mică de noroi, când proprietarii acesteia nu sunt acasă. Este mult prea 
timid ca să facă rău cuiva, dar cei mai mulți oameni își părăsesc colibele 
foarte curând după ce vreun elefant s-a mutat acolo. Și asta pentru că el ia 
coliba și-o ridică de la pământ, cărând-o în spinare prin tot veldtul, așezând- 
o peste orice petic de iarbă deasă pe care îl găsește. Din pricina asta, treburile 
casnice devin foarte imprevizibile. Totuși, un întreg sat de elefanți eremiți 
călătorind prin stepă este una dintre cele mai frumoase priveliști de pe 
continent (n.a.). 

2) Joc de cuvinte - doamna Urechelniţă spune că numele ei earwig 
(urechelniță) s-ar pronunţa awe (venerație, teamă respectuoasa); autorul s-a 
inspirat probabil din comedia Keeping Up Appearances (Păstrând 
aparențele), unde un personaj feminin snob, foarte asemănător cu doamna 
Urechelniţă, pe nume Hyacinth Bucket (Zambilă Găleată) insistă de fiecare 
dată că numele său se pronunţă „bouquet” (buchet). 

23} Un anunţ care se citește, de obicei, în magazinele de cadouri, cu excepţia 
ultimelor două rânduri care, în mod normal, sunt: „Dacă-l deteriorezi, 
consideră-l vândut”. 

24 Precum cea din Vrăjitorul din Oz. 

25} Vechi alfabet al celților. 

(6) Aproximativ 54 de kilograme. 

27} În original, Rob. 

23) Joc de cuvinte între a aduce în fire și a aduce în corzi, a încolţi (un 
adversar), care în wrestling se poate face prin figura descrisă de Fură. 

29) Dacă știe cineva ce înseamnă asta, cu siguranţa știe mult mai mult despre 
modul de-a călători al Nac Mac Fulgerilor (n.a.). 

Bo) You are my sunshine, celebră melodie din anii 1940 a interpretului Jimmie 
Davis, care a devenit imnul oficial al statului Louisiana (SUA). 

b) S-ar putea traduce: Dă cu banv - joc la care se aruncă una sau mai multe 
monede de un penny, care se rostogolesc pe niște șănțuleţe, iar concurentul 
încearcă să nimerească în niște pătrăţele pe care sunt marcate sumele 
câștigătoare. 

2) S-ar putea traduce: încearcă-ţi norocul - joc foarte popular la serbările 
sătești britanice; într-un butoi plin cu rumeguș se îngroapă diverse premii 


(de valoare sau hazlii), iar participantul trebuie să extragă primul obiect pe 
care îl simte când vâră mâna în butoi. 

63 Este un joc tradițional de Halloween, bineînţeles, fără piranha. 

t4 Mijloc de tortură, folosit între secolele al XV-lea și al XVIII-lea, constând 
într-un scaun fixat la capătul unei scânduri, pe malul unui iaz, pe care era 
legat acuzatul și scufundat în apă, drept pedeapsă. 

65) Pm Forever Blowing Bubbles — cântec foarte popular, apărut prin 1918 sau 
1919, devenit în anii '20 imnul clubului de fotbal West Ham United; se cântă, 
de regulă, când echipa câștigă. 


